
Mano tėvams 


„Pirmiausia ji pajuto šleikštulį skrandyje ir drebėjimą keliuose; 
po to sekė aklos kaltės, nerealumo, šalčio, baimės pojūčiai; 

po to - troškimas, jog ši diena jau būtų praėjusi. 

Ir tučtuojau ji suvokė, koks beprasmis tas noras, nes jos tėvo 
mirtis — vienintelis įvykis pasaulyje, ir jis niekados nepasibaigs. 


Jorge Luis Borges, Emma Zunz 


„Suaugusieji visuomet sugalvoja neįdomių paaiškinimų. 
C. S. Lewis, The Magicians Nepbew 


Pirmas skyrius 


Kartais didieji pasakotojai miršta pernelyg anksti. Tad visai 
teisinga būtų imti ir papasakoti ką nors didinga apie juos pačius. 
Pasistengsiu, kaip begalėdamas. 


1995 metų rugsėjo aštuntąją, likus mažiau nei metams iki 
mano draugo Fabiano mirties, antropologas Johanas Reinhardas 
ir kalnų vedlys Migelis Zaratė netoli Peru ugnikalnio Ampato 
viršūnės rado sušalusį jaunutės inkų princesės kūną. Suprasdamas 
radinio svarbą, Reinhardas nugabeno kūną nuo kalno, saugiai 
susukęs jį į porolono miegmaišį. 

Vietiniai į radinį reagavo prieštaringai. Mulų varovas, pasitikęs 
nulipančius kalno papėdėje, užrišo gyvuliui akis, kad tas nepasi- 
baidytų, jei teks nešti negyvą kūną. Viešbučio, kuriame jie buvo 
apsistoję, savininkas jų nepriėmė, būgštaudamas, jog mumija 
po jo stogu užtrauksianti jam nelaimę. Galiausiai Reinhardas ir 
Zaratė su savo nešuliu nusigavo iki Arekvipos miesto ir įdėjo 
kūną į Zaratės šaldymo kamerą, kol juo susidomės atitinkami 
valdžios pareigūnai. 

Tikėtina, kad Chuanita — arba „Ledo princesė“, kaip ją vė- 
liau praminė iš įvairių šalių plūstantys ekskursantai — buvo už- 
mušta mirtinu smūgiu kaip auka kalno dievui. Išbuvo lede penkis 
šimtmečius beveik visai nepasikeitusi, jei neminėtume žiaurios 
žaizdos galvoje. 

Po penkių mėnesių Ekvadoro dienraštyje pasirodė išsamus 
straipsnis apie Ledo princesę, ir mano draugas Fabianas Moralesas 
įžengė į mūsų klasę Kito tarptautinėje mokykloje, mosuodamas 
to laikraščio egzemplioriumi. 

— Enti! Tu tik pažiūrėk, — pasakė. — Peru ant ugnikalnio vir- 
šūnės rado penkių šimtų metų senumo inkų mergaitę! 

Mano vardas Entonis, bet vaikystėje aš niekaip nesugebė- 
davau teisingai ištarti. Vadindavau save Enčiu, taip ir liko. Štai 


jums pavyzdys, kaip visiškai nekalta klaidelė gali prilipti nebe- 
atšaukiamai. 

Būtume galėję įvairiais būdais apsvarstyti Ledo princesės 
Chuanitos likimą: galbūt pakalbėti apie ikikolumbinių laikų 
civilizacijų ir jų kalnų dievų barbariškumą, o gal pasiginčyti dėl 
inkų kapavietės išniekinimo pliusų ir minusų. Tačiau moraliniai 
istorijos aspektai Fabianui ne per daugiausia rūpėjo. 

— Paklausyk: „Atrodo, prieš paaukojimą Ledo Mergelė buvo 
surišta ir turėjo dalyvauti ritualuose, įskaitant haliucinogenus bei 
stipriuosius gėrimus“. Manau, taip pat ir seksą — o jai tebuvo 
penkiolika metų. Verena, tu tiksi. Ką pasakytum, jei nusives- 
tume tave aukštai ant kalno ir parodytume, ko nemačiusi? Gal 
ir užmuštume tave, bet užtat taptum nemirtinga, vaikuti! 

— Nesulauksi, kad viena kopčiau į kalną, tu bjaurus iškrypėli. 

— Jokių problemų. Galime viską atlikti tiesiog čia. Mamacita! 
Vaikuti, duokš man ranką. Aš bematant. 

— Degsi pragare už tokius žodžius, Fabianai. 

Verena Hermes buvo įsisegusi tris auskarus į kairiąją ausį, 
dažėsi plaukus ir kasdien gausiai šlakstėsi pigiais kvepalais. Ji buvo 
viena iš mūsų pačių geidžiamiausių drėgnų svajonių, bet kad ir ką 
mudu tarpusavy taukšdavome, nei Fabianas, nei aš niekaip neį- 
stengėme jos užkariauti, nepaisant dažnų apsižodžiavimų, panašių 
į šitą. Niekieno nestabdoma diskusija tikriausiai būtų savaime 
išblėsusi. Bet dabar teko palaukti. Pro duris įsliūkino mūsų moky- 
tojas, vilkintis velveto rūbais it kokia privaloma britų emigranto 
uniforma, leisdamas suprasti, jog padarys klasėje tvarką. 

Kuriam laikui Ledo princesė Chuanita buvo pamiršta. 


Vėliau tądien, sėdėdami šalia krepšinio aikštelės ir laukdami, 
kol mus pasiims iš mokyklos, mes su Fabianu jau rimčiau ap- 
svarstėme atradimą. Už naujosios miesto dalies dėžučių pavidalo 
statinių dunksojo pora snieguotų ugnikalnių viršūnių — mūsų 
vietiniai kalnų dievai — Kotapaksis, droviai kyšantis pro debesų 
ir teršalų šydą, ir Kajambis, laužiantis violetinės saulėlydžio šukės 
spindulius. 


— Turime tenai nusigauti, - pasakė Fabianas. Ant kairiojo 
delno pasidėjęs žiebtuvėlį, atliko kelis vangius fokusininko jude- 
sius, tuo pat metu darydamas apgaulingus veiksmus dešine ranka, 
paskui atsainiai įsikišo žiebtuvėlį į kišenę ir atsiduso. — Viskas taip 
sparčiai atrandama. Jei dar ilgiau lauksime, nebeliks ko rasti. 

— Mes negalime vykti į Peru, — tariau. — Juk tik prieš kelis 
mėnesius mes su Peru kariavome? 

Mes - turėjau galvoje Ekvadorą — tikrai buvome paskelbę 
karą. Nors ginčas dėl sienų nuo 1942 metų buvo atsidūręs akla- 
vietėje, įtampa tarp abiejų šalių nuolat augo. Anot mano tėvo, 
ciniškai vertinusio panašius atvejus, tai vienas iš priešrinkiminio 
laikotarpio būdų politiniams taškams laimėti, tačiau pereitais 
metais pasienio susirėmimai tapo rimtesni nei bet kada ir net 
nusinešė daugiau nei šimtą gyvybių. Mes, penkiolikmečiai, dar 
negalėjome su deramu rimtumu įvertinti tų netekčių, užtat abu 
mėgavomės situacijos „šalis kariauja“ dramatizmu: elektros nor- 
mavimu, antiperujietiškais šūkiais ir netgi miglota tikro įsiveržimo 
galimybe. 

— Baik užknisinėti, — atšovė Fabianas. Jo anglų kalba buvo be 
priekaištų, bet jis pasižymėjo savita maniera keiktis, vartodamas 
pusiau teįsimintus posakius, nuklausytus iš kabelinės televizijos 
ir taip suimprovizuodamas visokius keistus derinius. Jam tai buvo 
nelyginant koks prekinis ženklas. — Ašir nesakau, kad mes turime 
vykti į Peru. Ledo princesę jau surado. Štai ką turiu omeny: jei 
žiopsosime, tai mums nieko nebeliks. Mažų mažiausiai aš noriu 
dar šiais metais atrasti kokią naują rūšį. Ar panašiai. 

— Pernai mes nuvažiavome į Galapagus, — tariau. — Buvo 
jėga. Gal tau reiktų pradėti nuo ten. 

— Šitą žinau. Nesuk man smegenų savo atostogų niekais. 
Mums reikia įamžinti savo vardus. Visi stebuklai po truputį at- 
siduria muziejuose. Aš noriu savo dalies, kol dar ne viskas pra- 
rasta. 

— Kas nors vėl atsiras. Štai ir Baironas, eime. 

Baironas buvo Fabiano dėdės vairuotojas, anksčiau dirbęs 
policininku. Fabianas man pasakojo, kad dėdė šito nežinojęs, 


10 


kol vieną dieną grįžo namo ir aptiko įsilaužimą pačiame įkarš- 
tyje. Baironas liepė dėdei Suarezui likti mašinoje, iš pirštinių 
skyrelio išsitraukė revolverį, apie kurio egzistavimą Suarezas net 
nenutuokė, ir paleido šūvius abiem sprunkantiems plėšikams į 
nugaras. Bent jau taip man Fabianas sakė. Neturėjau jokios ga- 
limybės patikrinti jo versiją, nes, anot jo, dėdė nemėgstąs apie 
tai kalbėti, o jau Bairono aš tikrai nebūčiau klausinėjęs. Baironas 
mėgdavo pajuokauti, bet vis tiek jis man varė šiurpą. Tėvai man 
buvo pripasakoję baisių istorijų apie vaikų pagrobimus užpaka- 
linėse automobilių sėdynėse, grasinant nušauti. Kai tik Bairono 
ranka tiesdavosi tolyn nuo pavarų perjungiklio, man ne juokais 
darydavosi nejauku, ir aš niekad negalėdavau išlaikyti jo krauju 
pasruvusių akių žvilgsnio, nukreipto į mus veidrodyje. 

Tačiau aš mėgau viešėti pas Fabianą ir jo dėdę. Net ir kelionė 
būdavo smagi, ir ne vien dėl to, kad veždavo mus ginkluotas 
vairuotojas juodu mersedesu. Bairono žmona Eulalija palikdavo 
mums sumuštinių ant užpakalinės sėdynės, o pakeliui ties vienu 
šviesoforu metisas su ramentais pardavinėdavo pakelius spalvotos 
kramtomosios gumos, puikiai numalšinančios šleikštulį burnoje 
nuo riešutų sviesto. Vieną sykį, grįždami namo po atmestinai 
organizuotos mokyklos ekskursijos į ekvatorių, per kurią mudu 
su Fabianu įsigudrinome išmaukti puslitrį bjauraus aguardiente*, 
automobilyje ėmėmės žaidimo — tuo pat metu sučiaumoti pakelį 
gumos ir sukramtyti visą sumuštinį. Dvokdami gėralu ir jaus- 
damiesi ereliais, mes įsitaisėme užpakalinėje sėdynėje, saujom 
kimšdami gumulus už žandų, ir taip išsipūtusių nuo sumuštinių, 
leisdami dirbtiniam vaisių skoniui įsimaišyti į baltą duoną ir rie- 
šutų sviestą, o paskui po gabalėlį ryti sumuštinius, paliekant vien 
kramtomos gumos gniužuliuką. Net ir blaiviems mums nebūtų 
buvę lengva vieną daiktą ryti, o kitą išlaikyti burnoje, ir rezultatų 
nereikėjo ilgai laukti. Fabianas netyčia nurijo nekramtęs viską, 
kas buvo burnoje, suklykė Baironui, kad sustotų, ir išvėmė į 
griovį spalvingą cukranendrių alkoholio, žemės riešutų sviesto ir 


* Degtinė (isp.) Čia ir toliau vertėjos pastabos. 

kramtomosios vaisinės gumos mišinį. Baironą tas nutikimas labai 
pralinksmino, ir jis net dabar vis žvilgčiojo per petį, vildamasis, 
jog išaiškės ir daugiau mūsų slaptų girtuoklysčių. 


Kitas — tai ne vienas, o du miestai, Naujasis ir Senasis, išsi- 
dėstę ilgo, siauro slėnio, nutįsusio iš šiaurės į pietus, priešinguose 
galuose. Šiauriniame gale nuobodžiai driekiasi stiklo ir betono 
dėžės: gyvenamieji kvartalai, prekybos centrai ir įstaigos. Verslo 
rajonas. Pririštų Elzaso aviganių, vejos purkštuvų ir oro kon- 
dicionierių miestas. Būtent Naujajame Kite aš su savo šeima 
ir gyvenau — oficialiems pobūviams tinkamų butų kvartale. Ši 
plyna, glotni vietovė buvo tikra apžvalginių langų galerija, ir pro 
kiekvieną langą matėsi įspūdingi miesto ir anapus jo šmėksančių 
ugnikalnių vaizdai. Galima buvo stebėti lėktuvus, kaip jie stai- 
giai nyra žemyn tarp pastatų į slėnį, kur buvo oro uostas. O jei 
paimdavai žiūronus ir akimis pasekdavai pietvakarių kryptimi 
nuvingiuojantį miestą, tai galėdavai įžvelgti Senojo miesto 
kalkėm baltintas sienas, aptrupėjusias bažnyčias ir siauras gatves, 
užsislėpusias priešingoje pusėje nelyginant kokia gėdinga pa- 
slaptis. 

Istorija byloja maždaug taip: kartą aukštai Andų kalnuose, 
tarp ugnikalnių, inkai pasistatė miestą padebesiuose. Bet kai 
pasklido žinia apie artėjančius iš pietų konkistadorus, generolas 
Ruminiahui, kurį didysis Atahualpa buvo palikęs sergėti miesto, 
pats jį ir sugriovė, kad neatitektų priešui. Iš didingos inkų sta- 
tybos neliko nė akmens. Mūsų vadinamasis Senasis miestas iš 
tiesų pastatytas kolonijiniais laikais inkų miesto vietoje, ir jo 
lenkti balkonai bei terakotos stogai patys šaukėsi priežiūros, 
trūnijo, nors kai kuriuose namuose vėl apsigyveno indigenas*. 
Ir kol Naujasis miestas dygo nelyginant surenkamieji baldai ir 
slinkosi vis tolyn į šiaurę, Senasis miestas tyliai sau tūnojo, iš 
lėto grimzdamas į savo pirmtaką kaip kompostas. Kaip geolo- 
ginis sluoksnis. 


* Vietiniai (isp.) 


12 


Šiandieną įvairių tarptautinių apsaugos normų ir kultūros 
paveldo projektų dėka aš perskaičiau, jog šis irimo procesas page- 
rintas ir visi tie apleisti kalkėm baltinti pastatai, turtuolių prikelti 
naujam gyvenimui, vėl švyti. Kad toji apirusi burna, pilna suge- 
dusių dantų, puikuojasi dailiomis karūnėlėmis. Niekaip negaliu 
to įsivaizduoti. Gal dėl akivaizdaus tos vietovės skurdo, gal dėl 
šiurpuliuko, kurį man kėlė bet kokia uždrausta vieta, bet man 
Senasis Kitas arba El Centro, kaip jį dažnas vadindavo, visuomet 
atrodė nepaprastai gyvybingas. Tikras skruzdėlynas. Negalėdavai 
ten nė kojos įkelti, neprasiskverbęs pro garų debesį nuo kilno- 
jamojo sriubos prekystalio, neatsigynęs nuo turgaus prekeivio, 
besitaikančio įbrukti jums skrybėlę ar puošnią palaidinę, nenu- 
tvėręs už pakarpos jūsų piniginę bekniaukiančio vaikėzo. Tenai 
tvyrojo nuodingas, galvą apsukantis kvapų kokteilis, dėl aukščio 
dar sustiprėjantis: dyzelinių variklių dūmai, pūvantys vaisiai, 
gyvulių šlapimas. O per šventes — cukranendrių degtinės ir ant 
anglių kepamos apdegusios jūrų kiaulyčių mėsos aromatai. 

Tik vieną kartą aš buvau paliktas Senajame mieste pats vienas, 
ir tas nuotykis tik dar labiau sužadino man apetitą. Kitas yra 
netoli ekvatoriaus, ir dėl tokios kaimynystės oras čia net geriau- 
siais laikais šizofreniškas — be jokio perspėjimo iš po bet kurio 
nuobodaus debesų klodo gali nušvisti neįtikėtina vaivorykštė 
arba ant galvos pasipilti absurdiška kruša — tačiau mano atminty 
įstrigo epizodas būtent iš viešnagės Senajame mieste. Aš buvau 
su tėvu; taupydamas laiką, jis paleido mane vieną pasižvalgyti 
mažumėlę, kol pirko kažką turguje. Man tuomet buvo trylika, ir 
galimybė vienam patyrinėti aplinką pasirodė žavi. Išgirdęs tolimą 
griaustinio grumenimą, palindau po terakotos stogine gatvėje ir 
žvalgiausi atgal link Kotopaksio viršukalnės, norėdamas išvysti 
danguje dulsvai geltoną žaibo zigzagą. Priešais mane indėnas 
ragino mulą, baksnodamas jam nugarą lazda. Prekystalių savi- 
ninkai krovė prekes po plastiko uždangalu. Ir tada, nukritus vos 
porai įspėjamųjų lašelių, prapliupo lietus. Sienos virto stačiomis 
upėmis. Rudi srautai putojo gatvėmis ir gėrėsi į plyšius žemėje. 
Nuo pliaupiančių teršalų šaligatviai pasidarė slidūs. Po stalais su- 

lindę šunys budriai stebėjo audrą, laukdami pabaigos, ir maždaug 
dešimtį minučių aš žiūrėjau, kaip nuotėkų vamzdžiai springo, 
darbuodamiesi iš visų jėgų. Po visko atrodė, lyg nieko ir nebūtų 
įvykę: žydri prekystalių brezentai ramiai džiūvo, o jų savininkai 
kimšosi pypkes, ruošdamiesi vėl imtis darbo. 

Gal audra ne mažiau įspūdingai būtų atrodžiusi ir būnant 
mokyklos žaidimų aikštelėje ar sėdint mūsų buto balkone Nau- 
jajame mieste, bet tuomet man dingojos, kad tokia sukrečianti 
ji buvo būtent tos vietos dėka, kad toks pakvaišęs oras būdingas 
Senajam Kitui ir kad viskas tenai įdomiau, taip pat ir lietus. 

Kaip ir bet kuris kitas, visą gyvenimą pragyvenęs netoliese, 
Fabianas demonstravo savim patenkintą požiūrį į Senąjį miestą — 
tarsi gerai jį pažinotų ir niekas nebegalėtų jo nustebinti. Vis dėlto 
aš žinojau, kad ir jis neturėjo daug progų patyrinėti jį pats vienas 
ir troško tą padaryti beveik taip pat karštai kaip aš. 


Fabianas gyveno pas savo dėdę tolimame pietiniame prie- 
miestyje, už Senojo ir Naujojo miestų, ir per pastaruosius dvejus 
metus aš jokia dingstim neužklausiau jo apie jo tėvus, nors jis 
ir buvo geriausias mano draugas. Pasąmonėje visąlaik suvokiau, 
kad jų nėra, bet Fabianas niekuomet apie tai nekalbėjo, tad aš 
irgi pagarbiai laikiausi atstu nuo tos temos, norėdamas parodyti, 
kad ir aš sugebu taktiškai suvokti netektį, kad ir kokia svetima 
ši sąvoka man būtų. Iš tiesų aš nė nebandžiau rodyti užuojautos; 
tik maniau, jog neužsimindamas apie tai elgiuosi kaip suaugęs. 
Be to, gyvenimas su Fabiano dėde Suarezu buvo savaime žavus 
dalykas, klausinėti apie kurį neturėjau noro. 

Namas, kuriame jie gyveno, buvo pastatytas kolonijiniu Senojo 
miesto stiliumi — baltos sienos, raudonų čerpių stogai, mauriški 
balkonai — tačiau statyba buvo šiuolaikinė, o vieta, kur jis stovėjo, 
nebuvo populiari nei tarp verslo atstovų, nei emigrantų bendruo- 
menės. Per pastaruosius dvejus metus aš ten viešėjau nesuskaičiuo- 
jamą daugybę kartų, ir nė sykio neišėjau pro vartus be kokios nors 
naujos užkrečiančios idėjos ar pasakojimo. Galop toji vieta man 
ėmė atrodyti magiška, ir kai tik elektroniniai vartai prasiskirdavo, 

praleisdami mus į užpakalinę Bairono mersedeso sėdynę, mano 
vaizduotė nušuoliuodavo pirmyn, užbėgdama įvykiams už akių. 

Suarezo namas buvo ryškus kontrastas Naujojo miesto butui, 
kur gyvenau aš ir mano šeima. Čionai nebuvo nieko nepajudi- 
namo ar uždrausto, čia šunys kūlvirsčiais ritosi nuo laiptų, džiugiai 
pasitikdami jus, ir bet koks daiktelis — dulkėtas senas akordeonas, 
jūros išėsdinta figūrėlė iš paskendusio laivo pirmagalio, dėklas su 
majų strėlių antgaliais — savaime kūrė vienokią ar kitokią istoriją, 
liudijančią apie paties Suarezo domėjimąsi ir išsimokslinimą. 
Tad nors tai ir nebuvo mano namai, nors tas namas buvo pats 
didžiausias per daugelį mylių aplinkui, man jis atrodė svetingas 
ir mielas. Nors kažin ar bet kuris atėjūnas būtų galėjęs jaustis 
tenai jaukiai kaip namie. Esu visiškai tikras, jog su nekviestais 
svečiais Baironas anaiptol nebūtų ceremonijęsis. 

Baironas su savo žmona Eulalija, kuri tvarkė namus ir virė 
valgyti Suarezui, gyveno savo bute namo viduje. Baironas dar 
ėjo ir sodininko pareigas, jis didžiavosi savo augintinių įvairove — 
milžiniškos opuncijos, akacijų medžiai, egzotiškos rožės — visi 
jie, rūpestingai prižiūrimi, vešėjo sodriai raudonoje dirvoje, kuri 
liūčių metu paplūsdavo rūdžių spalvos upeliais, tekančiais iš 
sodo į kelią. 

Pietų ekvadoriečiai laikosi nuomonės, kad Kito gyventojai 
yra nervingi. Sakoma, kad gyvenant aukštai virš jūros lygio, jų 
smegenys nepakankamai aprūpinami deguonimi, ir tai esą ne- 
leidžia jiems gyventi atsipalaidavus ir vaikščioti į pobūvius, kaip 
daro pietų ar pakrantės gyventojai. Net jei tai ir tiesa, Suarezas 
buvo ryški išimtis iš taisyklės. Jo respektabilumas atrodė kaip 
reta atsainus, bent jau mudviem su Fabianu esant greta. Paga- 
liau juk žmogus, nusprendęs savo namuose įsirengti miniatiū- 
rinį naktinį klubą, negali būti itin puritoniškų požiūrių. Patalpa 
buvo vadinama „biblioteka“, tačiau, be lubas siekiančių knygų 
lentynų, rimtos išvaizdos rašomojo stalo bei židinio, ten dar būta 
šachmatinių šokių salės grindų, baro su atitinkamomis raudona 
oda aptrauktomis kėdėmis ir senamadiško patefono, grojančio 
populiariąsias 1950-ųjų dainas. 


15 


Suarezas, gan žinomas chirurgas, turėjo ir vardą. Anot Fa- 
biano, jis buvo vardu Edisonas, nors niekas ir niekada nebuvo 
jo girdėjęs nei iš paties Suarezo, nei iš kieno kito lūpų. Visi jį 
pažinojo kaip Suarezą, net jo sūnėnas, taip pat ir sūnėno draugai. 
Suarezas. Jis glūdi mano atminty ir šiandien, atsiduodamas aštriu 
viengungystės tvaiku, kuriame išsiskiria odekolono ir tabako 
kvapai. Taip ir matau jį: dūmų žiedus, besisklaidančius ore priešais 
jį drauge su pasakojimais, be paliovos sklindančiais iš jo drėgnų 
raudonų lūpų; druskos su pipirais spalvos ūsus; jo nepaaiški- 
namą meilę tvido drabužiams; trumparankovius marškinėlius 
ir didžiulius nevarstomus batus su kutais, kuriuos jis vadindavo 
„tarakonų traiškytuvais“. Jis sėdi, koja mušdamas į taktą Biliui 
Heiliui, pildamasis sau dar vieną cuba libre* ar degdamasis ilgą 
„Dunhill International“ cigaretę, prieš atsakydamas į mūsų eilinį 
kvailą klausimą — šis neabejotinai atvers kelią galybei mažai su 
juo susijusių ilgutėlių istorijų, kol galiausiai vargiai beprisimin- 
sime, ką iš tikrųjų norėjome sužinoti. Tačiau ypač aiškiai aš jį 
girdžiu: jo tiksliai apskaičiuotas Vidurio Atlanto akcentas (jis 
buvo gyvenęs ir JAV, ir Europoje), visuomet su linksmumo 
gaidele, kerėjo mus neginčijamu autoritetu. Jis galėjo papasakoti 
mums bet ką, galėjo atverti mums anapusinį pasaulį, kuriuo mes 
niekada nepaliovėme tikėti, net žinodami, kad nebūtinai visa, 
ką jis kalba, yra tiesa. Aš vis dar girdžiu tą balsą, kaip jis tyliai 
kikena iš mūsų, ir tikiuosi girdėti visada. 

Tą pavakarę pietaujant kalba nukrypo prie Ledo princesės 
Chuanitos. Mudu su Fabianu spėliojome, kokios būklės ji turėjo 
būti po penkių šimtmečių tūnojimo lede, o Fabianas vėl dėstė 
savo svajones, susijusias su tyrinėjimais ir atradimais. Suarezui 
tai nepadarė įspūdžio. 

— Visa tai labai gerai, Ledo Mergelė ir panašiai, — tarė. — Ar 
norite pamatyti šį tą tikrai nepaprasto? Aš jums parodysiu. Eime 
į biblioteką. Paimkite tą butelį. 


* Romas su kokakola (isp.) 

Kai atsidūrėme kambaryje, Suarezas pastatė savo stiklą ir 
nuėjo prie seifo šalia rašomojo stalo. Dviem mitriais disko sukte- 
lėjimais jį atidarė ir ištraukė nedidelį paketą, laisvai įsuktą į žalią 
šilko popierių. Atsukęs mums nugarą, rūpestingai jį išvyniojo, 
o tada atsigręžė ir iškėlė daiktą su tikru nuožmaus viduramžių 
budelio triumfu. 

— O), Dievo Motina, - ištarė Fabianas. 

Aš grūmiausi su noru žengti atbulom. 

— Impresionate, no*? — pasakė Suarezas. 

— Jėzau Kristau, — išspaudė Fabianas. 

Daiktas buvo stambaus apelsino dydžio, tačiau jo plaukai, 
juodi ir žvilgantys, tikrai siekė dvi pėdas ir atrodė tokie gyvi, jog 
labiau būtų tikę šampūno reklamai, o ne karo trofėjui. Kai atsipei- 
kėjome ir iš lėto prisiartinome, aš ištyrinėjau bruožus. Intensyvus 
nosies ir smakro mažėjimas pavirtęs groteskiška nepermaldaujama 
karikatūra, storos ir tarsi guminės lūpos, užmerktos akys, užsiūtos 
grubia juoda virvele. Oda tamsi ir blizganti, nelyginant atogrąžų 
raudonmedžio atplaiša. 

— Teisingai, — pasakė Suarezas. — Tai fsantza. Sudžiovinta 
galva. 

— Kurtu ją gavai? — paklausė Fabianas, stengdamasis atrodyti 
abejingas, bet ilgai apsimetinėti negalėjo, ir jo susijaudinimas 
prasiveržė su žodžiais: — Jinai tavo? Ar ji tikra? Kiek laiko tu ją 
turi? Kodėl niekad nemačiau jos anksčiau? O Jėzau, dėde. 

— Žinai, visam pasauly jų likę tik kelios, - Suarezas suėmė tą 
šlykštynę delnu ir vėl siurbtelėjo romo. 

— Kaip jie tokią padaro? Ką reikia daryti? — klausė Fa- 
bianas. 

— Pirmiausia tu turi laimėti mūšį, — paaiškino Suarezas. — Tai 
lengvoji dalis. Tada apsižiūri, ar tavo nugalėto priešo veidas be 
dėmių, kad galėtum išsaugoti, — prieš kalbėdamas toliau, jis at- 
sargiai paguldė galvą veidu žemyn ant stalo. 


* Įspūdinga, ne? (isp.) 

— Nurėži priešininko galvą ir štai čia, pagal kaukolės liniją, 
padarai pjūvį. — Įgudusiu judesiu jis sugriebė man už galvos ir 
chirurgo pirštu perbraukė žemyn nuo pakaušio iki nugarkaulio 
viršaus. Aš sudrebėjau. 

— Po to nuo kaukolės atskiri visą veidą drauge su plaukais ir 
susiieškai akmenį, beveik tokio paties dydžio, bet šiek tiek ma- 
žesnį. Užvynioji ant akmens odą, palieki saulėje džiūti, tuomet 
susirandi truputį mažesnį akmenį. Ir taip toliau, imant vis mažes- 
nius akmenis, kol gauni šitai — priešo esenciją. O dabar puikiau- 
siai galėtume su ja sužaisti kriketo partiją, ar ne taip, Enti? — jis 
pasižiūrėjo į mane ir nusijuokė. 

— Tik tu juokis, Fabianai, — tariau, atatupstas traukdamasis 
atgal. —- Pamalonink jį. Nežinia, ką jis gali iškrėsti. Miegok šiąnakt 
kietai, mano drauge, — kalbėjau, apsimesdamas išeinąs. — Tavo 
dėdė beprotis. Savo bibliotekos seife jis laiko galvas. 

Atsakydamas Fabianas nusišypsojo, bet atrodė apkerėtas. 
Tačiau Suarezas dar nebaigė. 

— Dabar sėskitės, o aš papasakosiu jums kai ką tikrai įspūdingo. 
Įsipilkite roncito*. Jums pravers. 

Jis padavė romo butelį, ir Fabianas pripylė mudviem stiklus. 
Suarezas patogiai įsitaisė, žinodamas, kad mes užkibome. Mudu 
su Fabianu susigrūmėme dėl kėdės priešais stalą. 

— Ji užkeikta, — tyliai ištarė Suarezas. 

— Na, žinoma, - atsiliepė Fabianas. Mes jau buvom pradėję 
atitokti ir stengėmės kaip įmanydami užmaskuoti savo pradinę 
kvailą reakciją. 

— Aišku, užkeikta, — pasakiau aš. — Kokia save gerbianti iš- 
džiovinta galva nebūtų užkeikta? 

— Taip, — pasakė Fabianas. — Taip, žinoma. 

— Jūs netikite užkeikimais, vaikinai? 

— Ne, - pernelyg skubiai atsakiau aš. 

— Aš tikiu, — tarė Fabianas, stengdamasis paimti viršų Žai- 
dime. 


* Romas (isp.) 

— Na, aš irgi trupučiuką tikiu, — pasakiau. 

— Šiaip ar taip, klausykitės, — pradėjo Suarezas. — Ši tsantza, 
kurią matote ant stalo, kadais priklausė mano draugui. Dabar, kai 
dauguma tokių artefaktų yra muziejuose, kolekcioninkams retai 
nusišypso laimė rasti ką nors panašaus pas privatų asmenį. Kalbu 
apie privačius kolekcininkus, suprantate. Žmonės, kurie nesustos 
prieš nieką, kad įsigytų retenybę — ne tam, kad atiduotų muziejui 
ar tyrinėtų ją visuomenės labui, bet kad padėtų į stiklinę dėžę, 
pažymėtų kataloge ar siūlytų svečiams per pietus prie brangaus 
konjako. Jie sudaro atgrasią mažą tarptautinę bendruomenę - esu 
tikras, kad tie žmonės netrukus kibs vieni kitiems į gerkles, var- 
žydamiesi dėl jūsų Ledo princesės kūno. 

Prie mano draugo prikibo turtingas amerikietis kolekcio- 
ninkas, norėdamas nupirkti šią galvą. Draugas pasakė, kad ji 
neparduodama, bet kolekcioninkas neatstojo. Siūlė dideles pinigų 
sumas. Mano draugas buvo prisiekęs niekuomet nesiskirti su 
galva, kurią paveldėjo iš savo senelio, taip jis ir pasakė kolekci- 
ninkui. Po to dar pridūrė, jog amerikiečiui kažin ar verta jos 
siekti, nes legenda byloja, jog tokios rūšies totemai užtraukiantys 
dideles nelaimes tiems, kurie nepaveldi jų tiesiogiai. 

Mudu su Fabianu persimetėme greitais žvilgsniais, mėgin- 
dami įvertinti, kiek kuris tikime pasakojimu, ir vėl atsisukome 
į Suarezą. 

— Kolekcioninkas nusijuokė ir pareiškė mano draugui tvirtai 
tikįs nepajudinamomis mokslo bei pinigų galiomis, o ne džiovin- 
tomis galvomis, kurios atneša nelaimę. Tai muziejaus eksponatas, 
sakė jis, ir nieko daugiau. Pasiūlė galutinę, neįtikėtino dydžio 
sumą, kurios mano draugas atsisakė, ir pagaliau pasitraukė. 

— Tai kas jis toks buvo? Kas tas draugas? Ar tai jo protėviai 
nužudė tą žmogų? Ar tas draugas — tai Baironas? 

— Nurimk, Fabianai. Pasakojimas dar nebaigtas. Drįstu sa- 
kyti, tu painioji čia vargšelį Baironą dėl to, ką esi girdėjęs apie jo 
įžymųjį bendravardį ir Enčio tėvynainį. Kaip tu, be abejo, žinai, 
anas Baironas labai mėgo gerti iš kaukolių, aptaisytų sidabru ir 
paverstų taurėmis. Tai įžvalgi sąsaja, bet šiuo atveju tu klysti. 

— Nesuprantu, apie ką tu kalbi, — atsiliepė Fabianas. 

— Nesvarbu. Tai kita istorija. Ne, mūsiškis Baironas kadaise 
gal ir buvo nuožmus įstatymų šalininkas, bet vargu ar yra kam 
nupjovęs galvą — policija paprastai tuo neužsiiminėdavo, net ir 
1960-aisiais Ekvadore. O jei truputį pamąstysi apie tai, mano 
neatidusis sūnėne, tai pamatysi, kad Bairono protėviai greičiau 
priklausė Afrikos gentims nei Šuaro kariams iš atogrąžų girių. 
Ar nori išgirsti pabaigą? 

— Žinoma. Atsiprašau, dėde Suarezai. 

— Mano draugas - jei tau įdomu, vardu Migelis de Tore — 
buvo turtingas ir įtakingas žmogus. Jam nereikėjo amerikiečio 
pinigų, ir jis, savaime aišku, norėjo pasilaikyti galvą sau. Tai 
buvo jo praeities dalis. Parduoti ją būtų buvę neteisinga. Tačiau 
netrukus po to, kai nusikratė kolekcioninko, Migelis atsidūrė 
situacijoje, kur pinigai staiga tapo pirmaeilės svarbos. Svarbesni 
už protėvius — o šis dalykas, kaip jums abiems žinoma, yra vienas 
pačių svarbiausių. Jo Žmonai nustatė leukemiją. 

— Migelis, vos neišmetęs amerikiečio kolekcioninko jam pa- 
liktos vizitinės kortelės, dabar ėmė mąstyti kitaip. Jo meilė ir 
neviltis buvo tokia stipri, jog įsikalė į galvą — jo žmoną turi gydyti 
geriausias kaulų čiulpų specialistas Amerikoje, ir už tokią kainą, 
kurią vargiai būtų išnešusi net ir jo kišenė. Taigi jis paskambino 
į kolekcioninko kontorą ir paaiškino, jog aplinkybės pasikeitė. Jis 
aiškiai davė suprasti, kad išsiskiria su eksponatu prieš savo norą, 
tačiau pasiūlė parduoti. 

— Migelio žmonai buvo suteiktas pats geriausias gydymas, kokį 
tik galima nupirkti už pinigus. Liūdna, bet ji ilgai negyveno - liga 
buvo pernelyg toli pažengusi — tačiau vis tik gera galvoti, kad tas 
vargšas mažasis karys savaip prisidėjo, kad du vienas kitą mylintys 
žmonės pabūtų drauge dar keletą neįkainojamų metų, ar sutin- 
kate? Net ir miręs jis pasitarnavo gėriui — dabar, žinoma, jam iš to 
jokios naudos. Verčiau išgelbėkime jį iš tos neorios padėties ant 
stalo. Jo plaukai vis dar auga. Gali būti, kad jis pyksta ant mūsų 
ten, viduje, tame akmenėlyje, atstojančiame jam kaukolę. 

— Jie vis dar auga? — paklausė Fabianas. 

— Žinoma. Pasižiūrėk, kokie jie ilgi. Turiu sutikrinti su ati- 
tinkamais žmonėmis. Mano, kaip dabartinio to daikto saugotojo, 
pareiga — jį prižiūrėti. 

Suarezui garsiai svarstant apie savo atsakomybę, mes sužiu- 
rome į galvą iš naujo susidomėję. 

— Paduok man ją, Enti, gerai? — nerūpestingai paliepė jis. — 
Patikrinsiu, ar plaukų galiukai nesišakoja. 

— Paklausyk, dėde Suarezai, nustok mėginti mus įbauginti. 
Mes žinome, kad jos plaukai neauga. Ir kaip baigiasi pasako- 
jimas? — Fabianas nepasidavė, bet juk ne jis buvo paprašytas 
perduoti galvą. Net šitaip narsiai šnekėdamas, jis žvilgčiojo į 
mano pusę, stebėdamas, kaip aš atliksiu užduotį. 

Aš pakilau, nuėjau prie rašomojo stalo ir paėmiau galvą. Ji 
buvo nepaprastai lengvutė. Atsargiai laikiau ją delne, kaip darė 
Suarezas, tačiau nors buvau pasiryžęs jokiu būdu neprisiliesti 
bruožų, pirštų galiukai brūkštelėjo per išdžiūvusią mažytę nosį, ir 
aš skubiai šokau prie Suarezo atiduoti jam nešulį. Plaukų sruogos 
nukaro nuo mano ištiestos rankos, padvelkdamos apsauginiu 
sūrymo ir ligoninių kvapu. 

— Ačiū, Enti. Nusipelnei papildomos porcijos, — Suarezas 
mostelėjo į romo butelį. — Taigi, kur aš sustojau? A, amerikietis. 
Nereikia nė sakyti, kad Migelis de Tore buvo garbingas žmogus. 
Sąžiningai pardavęs retenybę, jis nė nesapnavo ją susigrąžinti. Be 
to, kam yra tekę matyti, kad godus kolekcininkas pakeistų savo 
mąstymą? Jis manė, amžiams atsisveikinęs su savo nuosavybe ir 
matys ją kaip savo ausis, jei atleisite už vaizdingumą. 

— Migelis buvo kone pamišęs po žmonos mirties. Jis ryžosi 
leistis į ilgą kelionę po Europą ir taip apmaldyti savo sielvartą. 
Su savimi jis pasiėmė atminčiai vieną daiktą, dėl kurio jūs grei- 
čiausiai nustebsite. Jis pasiėmė savo vargšės velionės žmonos 
pirštą su vestuviniu žiedu. 

— Nepalikęs jokio adreso, jis išsiruošė į kelionę, trunkančią 
neapibrėžtą laiką. Ta kelionė turėjo tęstis tiek, kiek reikės. Jis 
anaiptol neskubėjo. Savo mylimąją jis vežėsi širdyje — o jos pirštą 
kišenėje — nusprendęs vėl aplankyti vietas, kur jų būta drauge, 

taip pat pamatyti ir naujų. Jis ėjo į operą Veronoje, kaip ir per 
savo medaus mėnesį, pietavo puikiuose Šartro ir Barselonos 
restoranuose, ilgas valandas klaidžiojo po Škotijos plynaukštes. 
Manau, kad netgi nuėjo dalį piligrimų kelio į Santjagą. 

— Kelionės metu Migelis laikė savo mirusios žmonos pirštą 
kišenėje, retkarčiais jį paliesdamas ir mėgaudamasis įsivaizduo- 
jamais pokalbiais su ja, kaip būdavo jiedviem laimingai gyvenant 
kartu. Galiausiai išsakęs visa, ką norėjo pasakyti, susirado gražią 
vietelę prie upės — kur būtent, jis man nesakė - ir palaidojo pirštą 
žemėje. Tada, užbaigęs savo gedulą, grįžo namo pradėti gyventi 
iš naujo. Graži istorija, tiesa? 

— Suarezai, — pasakė Fabianas. —- Ką tai turi bendro su pra- 
keiksmu? 

— Kantrybės, - tarė Suarezas. — Grįžęs namo, Migelis pamatė, 
kad su juo desperatiškai bandyta susisiekti —- rado kalną laiškų 
ir žinučių, daugelis jų įmestų tiesiai į pašto dėžutę. Kelis kartus 
buvo mėginta susisiekti ir su jo giminėm. Atrodė, kad amerikietis 
vis dėlto apgailestavo dėl savo pirkinio. 

— Nuo tada, kai įsigijo galvą, jo gyvenimas pradėjo krypti 
nepageidaujama linkme. Jis buvo įveltas į finansinį skandalą ir 
prarado darbą prekybos banke. Nuo jo nusigręžė daugelis draugų. 
Reikalams vis blogėjant, pakeliui į teismo salę, kur turėjo būti 
svarstoma jo byla, jį partrenkė visu greičiu lekiantis taksi. Suža- 
lojimai buvo tokie siaubingi, jog greitosios pagalbos komandai 
teko amputuoti jam abi kojas tiesiog ant teismo laiptų. Tarsi to 
dar būtų negana, atsipeikėjęs ligoninėje jis sužinojo, kad visu 
greičiu lekiančiame taksi važiavo jo žmona, skubinusi vairuo- 
toją kuo greičiau pasiekti teismą, kad galėtų paduoti prašymą 
skyryboms. 

— Ir tai dar ne viskas. Kai tik kolekcioninkas pradėjo apsi- 
prasti su savo nauju gyvenimu - nešlovę užsitraukęs, išsiskyręs, 
nuteistas nusikaltėlis invalido vežimėlyje — jį užpuolė kažkokia 
keista raumenų nykimo liga, kurios negalėjo paaiškinti joks spe- 
cialistas. Galiausiai jam nušvito protas — jis turįs grąžinti galvą 
jos teisėtam savininkui. Tą ir padarė. 

— Po kelių metų Migelis mirė. Testamentu jis galvą paliko 
man. Aš ją paveldėjau teisėtu būdu, suprantate, ir tai reiškia, 
kad ji turėtų atnešti man laimę - o gal ir tau, Fabianai, jei tu tiki 
tokiais dalykais. 

Fabianas mąstė. 

— Aš netikiu ta vieta apie pirštą, — pasakė jis. — Šita vienintele 
vieta aš netikiu. 

— Čia, mano berniuk, kaip tik pati tikriausia pasakojimo vieta. 
Žmonės, netekę brangaus asmens, gali pasielgti labai keistai. 
Žinok, keletas mano draugų anuomet teiravosi Migelio, kodėl į 
žmonos mirtį jis sureagavo tokiu... neįprastu būdu. Migelis tik 
nusišypsodavo ir kuo ramiausiai atsakydavo: „Sielvartas visiems 
mums užduoda skirtingus klausimus“. Ir jis buvo teisus. Per 
savo gyvenimą esu matęs ekscentriškiausių reakcijų į mirtį. Kai 
dirbau Andalūzijoje, teko pažinoti senyvą ponią, kurios kūdikis 
pasimirė nespėjus jo pakrikštyti. Užuot leidusi palaidoti tą vai- 
kelį nepašventintoje žemėje, ji visą likusį gyvenimą laikė jį savo 
virtuvėje, įdėtą į ąsotį su sūrymu. 

— Tikiuosi, ji negėrė jo ir nenaudojo per neapsižiūrėjimą kaip 
ingrediento, — leptelėjo Fabianas. 

— Ir aš tikiuosi, — pasakė Suarezas. — Keletą kartų buvau pas 
ją svečiuose ir gardžiavausi jos valgiais. 

— Kaip tu manai, Enti? Ar paprašysime Suarezo, kad leistų 
mums pasiimti tą galvą į mokyklą mergiotėms pagąsdinti? — pa- 
klausė Fabianas. 

— Būtų visai nieko, — pasakiau aš. 

— Pamirškite tai, — atsiliepė Suarezas. — Dar sugalvosite įteikti 
ją kaip dovaną kam nors, ko judu nemėgstate, o apkaltinimas 
burtininkavimu vargu ar atneštų naudos mano, kaip gydytojo, 
karjerai. Turint omeny kai kurių mano pacientų prietaringumą... 
Ne, bijau, kad ji liks čia. Bet jūs patys matote, kad jūsų Ledo 
princesė ne vienintelė keistenybė mūsų krašte, kad ir kaip tau 
knieti lėkti daryti atradimų. Tau niekur nereikia keliauti, Fabianai, 
užtenka to, ką turi tavo šeima. 

Pasakęs tai nusišypsojo ir pakilo švelniai pabučiuoti sūnėno 
į kaktą. Man, kaip paprastai, paspaudė ranką ir tarė: 

— Labanakt, berniukai. Visų tų gijų narpliojimas mane išvar- 
gino. Gerai išsimiegokite. Neišgerkite viso mano romo. 

Tai buvo apgalvotas atlaidumo demonstravimas. Butelyje 
tebuvo likę po mažą gurkšnelį kiekvienam, tačiau mintis, jog 
mes galėtume per naktį būdrauti prie Suarezo romo, tvarkydami 
pasaulio reikalus, atrodė viliojanti, ir mes mielai tokioje išmonėje 
būtume sudalyvavę. 


Vėliau mudu su Fabianu palinkėjome kits kitam labos nakties, 
ir aš užlipau į Suarezo svečių kambarį. Maniau, galva man suksis 
ne tik nuo romo, bet ir nuo užšaldytų princesių ir mūšių trofėjų, 
nupjautų pirštų ir užmarinuotų kūdikių. Mano galva tikrai degė 
kaip ugny — bet ne nuo visų dienos keistenybių, o nuo Migelio 
de Tore regėjimų. Mačiau įį žirgliojantį per viržynus, užsiregis- 
truojantį viešbučiuose ir pietaujantį prie žvakių, ir visąlaik besi- 
šnekučiuojantį su mirusia savo mylimąja, be paliovos keliaujantį, 
kol pagaliau surado tinkamą vietą su ja atsisveikinti. 

Dėl viso to aš vis dar nebuvau sumerkęs akių, kai išgirdau 
garsą, sklindantį po tamsų namą tarytum iš šulinio dugno: Fa- 
bianas per miegus šaukėsi mamos. 


Antras skyrius 


Mano šeima atsikraustė į Ekvadorą prieš dvejus metus ir tris 
mėnesius. Per tą laiką Fabianas ir aš tapome gerais draugais, bet 
aš tvirtai įsitikinęs, kad taip nebūtų įvykę, jei ne tas atsitikimas su 
vandens pūsle antrosios mano buvimo šalyje savaitės pabaigoje. 
Jei ne ta plonytė latekso plėvelė, išpampusi nuo choleros bacilom 
užkrėsto vandens, surišta mazgu ir atsinešta į gatvę mūšiui, toliau 
pirmojo mėnesio mes nebūtume pajudėję. 

Pirmiausia mes buvome labai skirtingi. Fabianas buvo aukštas 
ir tamsus, akys — tarsi pora smaragdų su plyšeliais: tingus leo- 
pardas šalia manęs, švokščiančio paršelio albinoso. Jis atrodė 
vyresnis nei iš tiesų buvo, o mane nuolat palaikydavo kieno nors 
jaunesniuoju broliuku. Dar daugiau, jis mėgavosi visuotiniu 
meilikavimu, ir naujas draugas jam vargiai tebuvo reikalingas. 
Jis mokėjo daugybę iš esmės beprasmiškų, bet įspūdingų fizinių 
triukų, kuriuos reikiamu momentu demonstruodavo, norėdamas 
padaryti įspūdį jaunesniems vaikams (ir, kaip pats vylėsi, mergai- 
tėms): į abi puses per sąnarius lankstomus pirštus, pranykstančius 
degtukus, akrobatinius šuolius į vandenį, tabako dūmų žiedus. Jūs 
pasakytumėt: jis buvo nepralenkiamas visur, kur reikėjo pasiro- 
dyti. Galėdavo atkrapštyti užraktus. Liežuviu sumegzti mazgą iš 
žiedkočio. Sakėsi, kad ant jo rankos esąs lopinėlis odos be jokių 
nervų galiukų, todėl atseit nejautrus skausmui. Retsykiais — bet 
ne taip dažnai, kad visi sužinotų — jis niūriai sumurmėdavo apie 
savo šamanišką kilmę. Darydavo bet ką, kad tik jūs lengvabū- 
diškai nepalaikytumėt jo eiliniu žmogeliu, ir tuo pat metu suge- 
bėdavo sudaryti įspūdį, kad tokia laikysena jam nekainuoja jokių 
pastangų. Jis buvo pats žavingiausias melagis iš visų, kuriuos 
pažinojau, ir iš pirmo žvilgsnio jo gyvenimui niekaip negalėjo 
prireikti astmatiko anglo berniuko, net nemokančio jo kalbos. Ir 
vis dėlto su visagalio valdovė didžiadvasiškumu jis išsyk ir viešai 
tapo mano draugu, aprėkdamas kitus vaikus, kai šie pernelyg daug 

kalbėdavo ispaniškai prie manęs, ir pačios pirmos savaitės penk- 
tadienį po pamokų pakvietė mane pas Suarezą. Taip pat daugybę 
kartų jis buvo liudininkas mano astmos priepuolių ir kraujavimų 
iš nosies, kurie iš pradžių ištikdavo mane, dar neprisitaikiusį prie 
išretėjusio Kito oro, ir pasišovė mane globoti kiekvieną kartą, 
kai tik mano liguistas organizmas mane priveikdavo. Tačiau 
svarbiausią vaidmenį suvaidino vandens pūslė. 

Mano šeima atvyko į Kitą per Užgavėnių šventes, prieš Ve- 
lykas, kai vandens mūšiai gatvėse siautė visu smarkumu. Tokia 
jau tradicija: tuo metų laiku užpulti leidžiama bet ką, ir labai 
svarbu, kad, permirkęs iki siūlo galo, jūs neprarastumėt geros 
nuotaikos. Jums pasiseks, jei būsite užpultas tik kokio penkia- 
mečio pyplio su vandens pistoletu, bet kai kurie jauni miestiečiai 
iš rimtųjų išsiruošia į miestą ir suka automobiliais ratus, iš anksto 
pasiruošę ištisą ginkluotės arsenalą. Visaip nutinka. Manau, Su- 
arezas užsiminė Fabianui, kad visai nieko būtų pasiimti drauge 
naujokėlį, kad šis susipažintų su spalvingom vietos beprotystės 
apraiškom. 

Beklaidžiojant grįstomis Senojo miesto gatvėmis, mus pa- 
tykojo keli vyresni berniokai. Vienas iš jų sviedė vandens pūslę 
tiesiai Suarezui į galvą. Ji nesprogo, tik atšoko jam nuo peties, ta- 
čiau Suarezas, kas jam visai nebūdinga, šįkart kažkodėl neįžvelgė 
čia nieko juokingo. Jis žengė prie vaikinų, grasinamai kažką 
murmėdamas, tačiau vargu ar tai buvo gera mintis, sprendžiant 
iš to, kaip jie susitelkė ir pradėjo persigrupuoti — Fabianas taip ir 
pasakė savo dėdei. Suarezas apsisuko, liepė mums eiti ir supykęs 
pasitraukė. Tuo metu aš, trylikametis neišmanėlis nepažįstamoje 
šalyje, neįvertinau situacijos pavojingumo, vos keliais mėnesiais 
vėliau nė už ką nebūčiau taip pasielgęs. Nė nepagalvojęs pakėliau 
nesprogusią vandens pūslę ir iš visų jėgų šveičiau į vaikėzų būrį. Jų 
ir mano nuostabai, ji sprogo ir visus juos apliejo vandeniu. Trise 
mes pasileidome bėgti gatvėmis, Fabianas ir aš juokdamiesi, o 
Suarezas bandydamas atrodyti įniršęs, bet iš tiesų pralinksmintas, 
kol už kelių kvartalų nuo įvykio vietos mano bravūrą nutraukė 
ūmus dusulio priepuolis. 

Fabianas buvo sužavėtas. Jis manė, kad anie turėjo peilius ar 
ką dar blogiau. O jie, esu beveik tikras, nieko panašaus neturėjo. 
Visi tie vandens mūšiai tėra pokštas ir nieko daugiau, vienintelis 
nusikaltimas būtų per daug rimtai tą priimti, kaip padarė Suarezas, 
bet Fabianui viskas atrodė kitaip. Ištisas savaites jis gyrė mane 
mokykloje, kol susizgribo, kad toje šviesoje pats atrodo šiek tiek 
šiaudadūšis. Žinoma, pagal jo versiją, gatvės vaikėzai jau buvo 
išsitraukę peilius ir perrėžę Suarezo švarko rankovę dar iki metant 
pūslę, taigi mes esą žinojome, ko iš jų laukti. 

Manau, būtent tuo poelgiu aš įrodžiau, ko esu vertas, ir mudu, 
artimiau susipažinę, radome vis daugiau ir daugiau mus vieni- 
jančių dalykų. Vos čionai atvažiavęs, aš dažnai spoksodavau į 
visiškai normalius daiktus tarsi nusileidęs į svetimą planetą, o 
Fabianui patiko kurstyti tokią mano reakciją. Jis sakė, jog kartais 
anksčiau buvę savaime suprantami dalykai jam pačiam pasidaro 
įdomūs, kai tenka juos aiškinti man. Progai pasitaikius, kartais 
jis jau per daug įsijausdavo į gido vaidmenį: uoliai rodydavo 
policininkus, prekybos centrus ir lėktuvus, kol jam taktiškai pa- 
aiškindavau, jog tų dalykų esama ir ten, iš kur aš atvykau. Vėliau 
jis nuvažiavo atostogų į Angliją su Suarezu ir grįžęs juokais man 
sakė buvęs nustebintas, kad šalis susideda ne vien iš šiaudais 
dengtų namelių, ir kad karalienė asmeniškai nevykdo mirties 
bausmės. Jis atvežė man lauktuvių trapios tešlos kepinių. 

Taip ir pralėkė dveji metai. Tik prieš savaitę praūžė carnaval“, 
bet šįmet mes likome namie. Per daug mes buvome užsiėmę 
džiovinta galva ir liežuvio malimu su Suarezu, kad mums dar 
rūpėtų realaus pasaulio pavojai. 


Kad ir kaip man tuomet norėjosi atrodyti taktiškam ir supra- 
tingam, dabar pats negaliu patikėti daugiau nei dvejus metus 
turėjęs draugą, netekusį savo tėvų, ir nė karto neprakalbęs ta 
tema. Vis dėlto tai tiesa, nes pamenu manęs, jog tas verksmas 
naktį Suarezo namuose buvo pirmas kartas, kai aš išgirdau Fa- 


* Užgavėnės (isp.) 

bianą minint mamos vardą. Iki tol neabejotinai žinojau tik tai, ką 
buvau girdėjęs mokykloje: kad jo tėvas tikrai miręs, o motina... 
dingusi. 

Žinoma, būta visokių gandų. 

— To vaikino motiną pagrobė partizanai, — sakė rudaplaukis 
vaikiščias, su kuriuo praleidau pirmą savo dieną, o paskui vargu 
ar apskritai kada šnekėjausi. 

— Didelė išpirka, — tvirtino vienos iš mano mamos draugių 
dukra, su kuria stovėjome eilėje per priešgaisrinius mokymus. 

— Supjaustė jo tėtį kaip paršienos kepsnį, — pareiškė berniukas 
su didele spalvota skarele ant kaklo ir rimtom asmeninėm prob- 
lemom. 

— Girdėjau, kad bandyta nevykusiai gelbėti, - pasakė 
vienas. 

— Taip, ir jo dėdė paštu gavo nupjautą ausį, — pritarė kitas. 

Tos istorijos nesiplakė į vieną krūvą, bet sklido iš visų pusių, 
ir kiekvienas galėjo papasakoti skirtingą versiją. Kai artimiau 
pažinau Fabianą, jos atrodė tokios absurdiškos, kad aš niekad 
nesukau dėl to galvos — ir taip mes praleidome momentą, kai 
galima buvo imti ir paklausti. Be to, kuo artimesni mes darėmės, 
tuo labiau aš įsitikinau, kaip neverta rimtai žiūrėti į nieką, kas 
apie jį pasakojama mokykloje. Jis buvo suklastotos istorijos, pa- 
gražintos įvykių versijos karalius, ir nė vieno jo žodžio nebuvo 
galima priimti už gryną pinigą. 

Kai tapau pripažintu jo draugu, manęs ne sykį prašė patvir- 
tinti arba paneigti kokią nors beskonę detalę, sufantazuotą naujo 
pasakoriaus, trokštančio prisidėti prie Fabiano legendos. Aš ty- 
lėdavau, ir tas tylėjimas išoriškai atrodė oriai, o tikrovėje slėpė 
trikdantį faktą, kad ir aš nė kiek arčiau tiesos, kaip bet kuris kitas. 
Dėl to visi tikėjo, kad aš žinąs kažką, kas pranoksta bet kokius jų 
vaizdinius, ir gandai tik dar labiau plito. Fabianas, davęs aiškiai 
suprasti, jog vienintelė tema, kurios jis niekuomet nelies, yra 
jo tėvai, leidosi gaubiamas paslapties auros, nesiteikdamas nei 
pritarti, nei atmesti nė vienos iš tų istorijų ir nerizikuodamas su- 
niekinti tą galimą liūdną, prozišką tiesą, slypinčią už jų. Galiausiai 

liko vienintelis tikras faktas, į kurį vertėjo atsižvelgti — tai, kad 
jo tėvų tiesiog nebuvo. 

Tačiau padėtis pradėjo keistis. Turbūt pirmas įspėjamasis žen- 
klas, kad po jo išoriniu šaltakraujiškumo skydu slepiasi įtampa, 
buvo tas nugirstas riksmas naktį, tačiau turėjo atsitikti kai kas dar 
reikšmingesnio, kad aš pagaliau imčiau nerimauti. Tai nutiko, 
kai Fabianas man pasakė regėjęs savo motiną stiklinėje Mergelės 
Marijos dėžėje per kasmetinę Semana Santa* procesiją. Štai kada 
aš supratau, kad jo problema rimtesnė. 


Procesija įvyko praėjus vienuolikai dienų po sudžiūvusios 
galvos vakaro, nepaisant oficialaus įspėjimo apie galimą žemės 
drebėjimą. Seismologai rimto drebėjimo nenumatė, be to, būtų 
reikėję daugiau nei vien lengvo tektoninių plokščių virpesio, kad 
iškiltų grėsmė šventai ir neliečiamai Velykų tradicinei šventei 
Kite. 

Grįstose gatvėse knibždėte knibždėjo žmonės. Didingi pa- 
auksuoti vežimai ir aimanuojančių atgailautojų būriai traukė 
per vėliavomis papuoštas gatves, lydimi atvirame ore gaminamo 
maisto kvapų ir muzikos. Ore draikėsi aukštuminė migla, nors 
švietė ryški ir karšta saulė. 

Manęs tenai nebuvo. 

Su Fabianu planavome praleisti dieną drauge, bet paskutinę 
minutę mane nutvėrė tėvai ir privertė pasilikti. Dėl to mūsų ryt- 
mečiai smarkiai skyrėsi, ir kol Fabianas sėmėsi religinių įspūdžių 
Senajame mieste, aš stovėjau tarp kvepiančių rožių krūmų, vil- 
kėdamas nepatogiu kostiumu, ir stebėjau procesiją per teleskopą, 
trokšdamas būti ten kartu su juo, užuot gėręs šiltą šampano ir 
apelsinų sulčių kokteilį, kol mano tėvai ruošėsi britų ambasado- 
riaus vakarėliui sode. 

Tolesnį pasakojimą sudaro mano paties prisiminimai iš sodo 
vakarėlio ir smulkmeniškas procesijos atpasakojimas, kurį išgirdau 
iš Fabiano kitą penktadienį, mudviem sėdint ir geriant alų Sua- 


* *Didžioji savaitė (isp.) 

rezo bibliotekoje. Na... ir dar nereikšmingi poetinės vaizduotės 
priedai. Tarkime, kad viskas vyko šitaip: 


Fabianas minioje vaikštinėjo vienas. Į procesiją jis atėjo su 
Suarezu ir keletu mažiau įdomių jo draugų, bet atsikratė jų kaip 
begalėdamas greičiau. Jiedu su Suarezu susitarė susitikti trečią 
valandą prie pagrindinio Šv.Pranciškaus vienuolyno įėjimo, jei 
kartais pasimestų, ir Fabianas, nutaikęs pirmą progą, atsiskyrė 
nuo jų ir dingo minioje. Galimas daiktas, dabar procesija jam 
atrodė įdomesnė, nes galėjo tyrinėti ją kaip nežinomą pasaulį, 
o ne dalyvauti nuobodžioje šeimyninėje ceremonijoje. Galimas 
daiktas, ritualai jam pasirodė reikšmingesni. Aš nežinau. Nėra 
lengva paaiškinti tai, kas nutiko vėliau. 

Už prekystalių, nepaisant minios grūsčių, virė darbas, bet pre- 
kiaujama buvo daugiau šventinio pobūdžio prekėmis. Praktiški 
daiktai — baterijos, valymo priemonės, elektros prietaisai — už- 
leido vietą lengvabūdiškesnėms gėrybėms: birbynėms, okari- 
noms*, kompaktiniams diskams ir kasetėms su tenykštės muzikos 
įrašais, o kokaino vergams buvo siūlomi plonyčiai sidabriniai 
nosies šaukštai (Fabianas buvo tik bepradedąs įtarti, kam jie 
naudojami). Drabužių prekeiviai siūlė spalvingų vietinių ap- 
darų bei kalnus sufalsifikuotos užsienietiškos sporto aprangos. 
Sena moteriškė iš klientų ėmė mokestį už neteisėtą prisijungimą 
prie telefono tinklo. Minkštom fetrinėm skrybėlėm pasipuošę 
indėnai laikė iškėlę dailučius savo vaikus, kad tie galėtų ste- 
bėti procesiją. Vaikų akys — žėrintys juodi karoliukai — šaudė 
aplinkui, viską įsidėmėdami, visai kaip ir Fabianas vaikystėje. 
Tėvai atrodė nuskurdę, vėjo nugairinti, bet nepaisydami nieko 
švytėjo, tarsi būtų specialiai nusamdyti suvaidinti banalios scenos 
apie emociškai turtingus žmones. Gatvėmis plaukiantys vežimai 
gabeno įprastus religinius simbolius, turinčius įvaryti siaubą ir 
pagarbą čiabuviams skausmo ir žiaurumo vaizdais — tie atributai 
neabejotinai buvo tapę neatskiriama, tradicine prašmatnumo 


* Senovinis pučiamasis muzikos instrumentas, panašus į fleitą. 

dalimi. Paskui vežimus sekė būriai basų atgailautojų, kai kurie 
užsitraukę grėsmingus Kukluksklano stiliaus gobtuvus, kiti pa- 
siryžę savo gėdą rodyti viešai. Daugelis vilko aštuonių pėdų ilgio 
medinius kryžius ir buvo užsidėję erškėčių karūnas — vienas netgi 
supintą iš spygliuotos vielos. Atgailautojų minia neapsiribojo 
sveikaisiais — pro Fabianą pamažėle stūmėsi žmogutis invalido 
vežimėlyje, dešine ranka varydamas vežimėlį, o kairę prisirišęs 
prie kryžiaus, atremto į petį - jam judant tolyn, kryžiaus galas 
kliuvinėjo už grindinio akmenų. 

Fabianas prisiminė dalyvavęs eitynėse su tėvu, kai jam buvo 
ketveri ar penkeri metai, užkeltas tėvui ant pečių, kad geriau 
matytų, ir įsivaizduojantis skausmą. Jis negalėjo suprasti, kodėl 
jie taip daro, ir pasilenkęs sušnibždėjo tėvui į ausį: 

— Kodėl jie taip daro, tėti? 

— Jie blogai jaučiasi dėl savo poelgių, — atsakė jam tėvas. - Jie 
čia atėjo parodyti Dievui, kad gailisi. 

Fabianas neįsivaizdavo, dėl ko galima būtų taip blogai jaustis, 
kad temptum gatvėmis sunkų medį. Viena ranka jis stipriai spaudė 
tėvo raudonai baltą kaklaskarę, kurią tas nuolat dėvėjo, kita sauja 
laikė nutvėręs tėvui už plaukų, kad nenupultų žemyn į minią. 

Prisiminimas sukėlė jam norą pasiguosti maistu. Jis sustojo 
prie prekystalio, kur buvo pardavinėjami įdaryti pyragai ir cuy*, 
nusipirko pyragą su sūriu ir patraukė toliau. Ant medžio anglių 
skrudintos cuy kvapas priminė jam vieną incidentą, nutikusį 
netrukus po mano atvykimo iš Anglijos. Aš susijaudinau ir pasi- 
bjaurėjau sužinojęs, kad jūrų kiaulytės čia nacionalinis patiekalas: 
namuose pats auginau vieną jūrų kiaulytę. Fabianas pavaišino 
mane liesa jos kojyte, nesakydamas, kieno čia mėsa, nes norėjo 
pamatyti mano veido išraišką, kai sužinosiu tiesą. Aš stengiausi 
atrodyti lyg niekur nieko, ir jis sakė, kad mano vaidybiniai ge- 
bėjimai jam padarė įspūdį. 

Jis baigė valgyti pyragą ir švariai aplaižė pirštus. Tas veiksmas 
privertė jį mintimis grįžti prie Migelio de Tore ir jo mylimosios 


* Jūrų kiaulytė (isp.) 

atminimo. Ne, jis nenorėtų savo motinos piršto ar ko nors pana- 
šaus, ne mažiau kvailo. Tačiau mielai saugotų jos plaukų garbaną, 
kaip rodo filmuose. Arba, tarkim, nešiotų pusę auksinio dublono* 
ant kaklo su grandinėle iki tos dienos, kol jiedu vėl iškilmingai 
suras vienas kitą. Jo monetos pusė atitiktų jo motinos turimą 
pusę, ir jinai atsigręžtų į jį su netikėjimo ašaromis akyse. Jautėsi 
sutrikęs dėl tokių savo minčių ir nejučia apsidairė, ar niekas ne- 
pamatė jo veido išraiškos. Fabianas niekada neverkė — nei per 
tėvo laidotuves, nei per gedulingas pamaldas už motiną. 

Mane verkiantį jis buvo matęs. Iš pradžių aš ilgėjausi tėvynės, 
užtat kai kurie vaikai laikė mane šiek tiek pasigailėtinu - jeigu 
neimsi domėn keisto išsišokimo su vandens pūsle — bet kažkodėl 
tai manęs nevaržė. Nebūtų ašaros pakenkę nė Fabianui, jei tik jis 
būtų panorėjęs. Dėl savo išskirtinės padėties jis būtų galėjęs sau 
leisti labai daug ką ir nenustoti pranašumo. Našlaitystė buvo užve- 
dusi be paliovos veikiantį užuojautos mechanizmą, leidžiantį jam 
išlipti sausam iš vandens bet kokiu atveju — tačiau jis neverkė. 

Pro šalį prasistūmė kitas atgailautojas invalido vežimėlyje. Jis 
priminė Fabianui apie nelaimėlį tsanza kolekcininką amerikietį 
iš Suarezo pasakojimo. Taip pat priminė, kad anam ne taip jau 
blogai susiklostė, viską pasvėrus - jis bent jau nevelka savo noru 
kryžiaus, sėdėdamas vežimėlyje. Į stipinus įsipainiojusi žarnokų 
atraiža trukdė vežimėliui judėti. Išmesta kurio nors turgaus pre- 
keivio, atraiža įsisuko į ratą ir dabar kėlė benamio šuns susido- 
mėjimą. Padėti tokiems žmonės buvo laikoma blogu tonu, bet 
Fabianas prisiartino iš užpakalio, kad atgailautojas nepamatytų, 
ir ištraukė iš stipinų kliūtį. Numetė atraižą į griovį šuniui, nusi- 
šluostė ranką į kelnių klešnę ir nuėjo toliau. 

Jam buvo įdomu, kaip vyksta ambasadoriaus vakarėlis. 


Mano atsakymas galėjo būti tik vienas — absurdiškai. Vaka- 
rėlis buvo toks pompastiškai angliškas, kad pačioje Anglijoje jis 
niekad nebūtų galėjęs įvykti. Senajame mieste virė kunkuliavo 


* Ispanijos auksinė moneta. 

gyvenimas, bet čia, sode, atmosfera skyrėsi kaip dangus ir žemė. 
Specialiai diplomatiniu paštu buvo atskraidintas stiltono sūris, o 
svečiai puikavosi sportiniais medaliais ir plunksnuotais šalmais, 
kai kas net ir pentinais. Jei tai būtų gaučai* , ką tik atvykę iš savo 
lygumų, kur kepama mėsa ant atviros ugnies ir badomasi peiliais, 
tuomet viskas gerai, aš būčiau juos pakentęs; bet jie viso labo 
tebuvo viešųjų mokyklų auklėtiniai, dėvintys išlygintais baltos 
drobės drabužiais, kažin ar išvis kada gyvenime iškėlę koją už 
ambasados ribų. Jų pentinai buvo nupoliruoti iki žvilgesio ir 
greičiausiai niekada nematę žirgo šono, jei neskaitytum keleto 
jų didingų žmonų, išstatytų nelyginant parodai. 

Mano mama, šneki ir išsipuošusi, skrajojo nuo būrio prie 
būrio, palaikydama energiją, džiugią nuotaiką. Tėvas tūpčiojo 
įkandin, vis paskabydamas mažučių sumuštinių ir mėgindamas 
nuklausyti įdomesnes paskalas iš vietos pareigūnų. 

Aš žiūrėjau į Senąjį miestą ir svarsčiau, ar Fabianas laikėsi 
mudviejų susitarimo — iššauti fejerverko raketą į sparnuotos 
mergelės statulą ant Panečilo**. Per daug vilčių nedėjau — iš 
visų mūsų su Fabianu prikurtų planų vargu ar bent vieną yra 
pavykę įgyvendinti — ir kur kas labiau buvau įsitraukęs į bandymą 
užmegzti pokalbį su prancūzo gėlių eksportuotojo dukterimi. 
Ji buvo prisirpusi septyniolikmetė su strazdanomis ir tamsiais, 
drėgnais nuo dušo plaukais, vilkėjo pačią beširdiškiausią baltą 
suknelę, kokią man buvo tekę matyti, ir didžiumą vakarėlio aš 
praleidau po truputį, atsargiai ją įsimylėdamas. Kokį pusvalandį 
ji atsimušinėjo nuo seno ūsuoto mergišiaus su ceremoningu 
kardu, bet pagaliau nuo jo ištrūko, ir aš mėginau apgirsti nuo 
silpno šampano ir sulčių kokteilio tiek, kad man užtektų drąsos 
pakibinti ją krūmuose. 

Nutaikęs momentą, pradėjau leistis akmeniniais laiptais, min- 
tyse repetuodamas mūsų vestuvių sceną po kelerių metų („mes 
susitikome Pičinčios ugnikalnio šešėlyje per vakarėlį sode“) ir 


* Piemenys, raiteliai (isp.) 
** Vulkaninės kilmės 200 m aukščio kalva miesto viduryje, ant kurios pastatyta milžiniška 
madonos su sparnais skulptūra. 

trokšdamas turėti pentinus jos susidomėjimui sužadinti, kai staiga 
išdygusi motina pristatė man kažkokį trylikametį cherubiną, ką 
tik atvykusį į šalį ir nieko čia nepažįstantį. 

— Tai Eženas, — pasakė ji. — Jis prancūzas. Sakau, galėtum įį 
pagloboti, mielasis. Gerai praleiskite laiką — ar pavalgėte? Čia 
yra puikaus bulvių apkepo su mėsa. 

— Saliut, Eženai, - tariau. - Mano prancūzų kalba ne per 
geriausia, bet aš žinau vieną žmogų, pas kurį galime nueiti pa- 
sikalbėti. 

— Aš kalbu abiem kalbom, - angeliškai nusišypsojo Eženas. 

— Na, tada pabūsi puikiu vertėju, ar ne? Gal patarsi piršlybų 
klausimu? 


Fabianas stebėjo, kaip artinasi vežimas su Mergele Marija. Tai 
sukėlė jam prisiminimus apie motiną, o šie savo ruožtu — galvos 
skausmą. Prisiminimai apie tėvą buvo konkretūs, atitinkantys jo 
mirties tikrumą: pareiškimai, nuomonės, veiksmai. O motinos 
prisiminimai buvo labiau apgaulingi, derantys su jos lemtingu 
pradingimu be pėdsako. Dėl to jam buvo sunkiau jos gedėti, o 
tai žadino kaltės jausmą. Net suvokimas, kad negalvoja apie ją, 
vertė jį jaustis kaltu. 

Fabianas sekė besiartinantį vežimą ir stengėsi taip įsitaisyti, 
kad girdėtų muziką nuo vieno turistams skirto kiosko. Kur jis be- 
stovėtų, girdėjo skirtingas pano fleitos melodijų nuotrupas, dažnai 
paįvairinamas maniakiško kerinčio salsos kontrapunkto. Grilyje 
kepamų jūrų kiaulyčių aromatas nebeatrodė viliojantis — sumišęs 
su prakaituotų kūnų tvaiku, jis skleidė nemalonų muskuso kvapą. 
Daiktų kontūrai pradėjo lietis draugėn tarsi minkšto anglinio 
pieštuko linijos, perbraukus nykščiu. Būrys policininkų stūmė 
minią tolyn nuo kelio, ir Fabianas minios antplūdyje prarado 
pusiausvyrą. Susvirduliavęs jis beveik nutūpė ant šaligatvio, pu- 
siau ant grįsto griovio, bukai žiopsodamas į spalvingas vėliavas, 
iškabintas skersai gatvės. Žmonės, karštai protestuojantys prieš 
tokį stumdymą, ir toliau spaudė jį iš užpakalio. Jis susitrenkė 
galvą į šaligatvį, kad net nusmelkė. Mergelė šmėkščiojo virš jo, 

supdamasi virš minios, susidėjusi rankas ir žvelgdama į tolį iš savo 
stiklinės dėžės. Fabianas pastebėjo, kad ji atrodo gana blankiai 
visos tos auksuotos procesijos fone, bet suprato turįs verčiau 
galvoti, kaip atsistoti ant kojų. 

Tuo momentu arčiausiai buvęs policininkas neteko kantrybės 
ir šiek tiek supanikavo. Savo lazda jis stipriai stumtelėjo minią, 
ir susigrūdę žmonės siūbtelėjo ant aukštielninko Fabiano, tryp- 
dami jį kojomis. 

Ryški šviesa blykstelėjo jam prieš akis, ir paskutinis jo išvystas 
vaizdas, prieš užgriūnant miniai, buvo naujas veidas, žvelgiantis 
žemyn į jį iš stiklinės Mergelės dėžės. Mįslingai besišypsanti vaš- 
kinė dama dingo, o jos vietoje pasirodė jo mama, su kūnu ir šiltu 
krauju. Jos akyse švytėjo džiaugsmas, ašara nebespingsojo dirbtinėje 
manekenės veido raukšlėje, o švelniai ritosi gyvu skruostu. 

Užplūdusi nuostaba ir džiaugsmas niekais pavertė jo baimę 
būti sutryptam tokio žmonių sambūrio ir leido užmiršti, kad jo 
ranka dviejose vietose lūžusi. Motinos vaizdą uždengė trečiasis ir 
paskutinis minios antplūdis, ir kūnu ėmė sklisti skausmo bangos 
iš rankos ir galvos. 

Dėl to jis ir nepastebėjo dulkių debesies, išsiveržusio iš pastato 
už jo nugaros, prasidėjus žemės drebėjimui. 


Įsitraukęs į prancūzo gėlininko dukters merginimą ir sveikin- 
damas save už mintį atsivesti su savim Eženą kaip vertėją, aš jau 
spėjau įsiaudrinti, kai staiga paaiškėjo, jog mergina — jo vyresnioji 
sesuo, kad ji irgi puikiai kalba angliškai ir kad jiedu abu sumanė 
pasidaryti iš manęs pramogą nuo pat pradžių. Taigi užuot įpusėjęs 
gundymo procesą, aš susiraukęs lindėjau už Kolumbo statulos ir 
įniršio pagautas svarsčiau, ar surizikuoti išsitraukti cigaretę, kai 
užklupo požeminis smūgis. 

Tuo tarpu, kai Senajame mieste apačioje žemės drebėjimas 
pasireiškė rimčiau — nuo mūro nutrupėjusiom sutrūnijusiom 
kalkėm, apvirtusiu prekystaliu su lietaus lazdelėmis* ir hašišo 


* Mušamieji muzikos instrumentai, pagaminti iš kaktuso stiebų. 

pypkėm — čia, sode, visas įvykis atrodė siutinančiai nereikš- 
mingas. Fiziškai jis tepasireiškė silpnu stiklinių indų skamb- 
čiojimu ant ambasadoriaus stalų — kitaip sakant, daugiau kaip 
humoristinis vakarėlio priedas nei kas nors rimto. Maždaug toks 
reiškinys, apie kurį alyvų spalvos apdarais pasipuošusios damos 
koketuodamos sako šeimininkui: „Žemės drebėjimas! Bet kaip 
žavu, Deividai“. Svečiai instinktyviai pasitraukė iš namo, tačiau 
liokajus per garsiakalbį paskelbė, jog nėra pagrindo būgštauti, 
nes šis namas esąs vienas atspariausių žemės drebėjimui pastatų 
mieste. Visi atsipalaidavo ir nusijuokė. Kažkas pasakė: štai kur 
modernaus namo pranašumas, ar ne? Vyresnysis liokajus lenktu 
kardu teatrališkai atidarė naują šampano butelį. 

Aš galvojau apie Fabianą ten žemai, Senajame mieste. Jis 
tikriausiai prisiminė elgesio žemės drebėjimo metu pamokas, 
kurias girdėdavome mokykloje, taigi viskas turėtų būti gerai, 
nėra ko jaudintis. Bet mane erzino, kad nebuvau tenai. Atrodė 
man, kad esu pasmerktas gyventi nuobodų gyvenimą ir niekad 
nebūsiu ten, kur įvyksta kas nors įdomaus. Fabianas visa tai 
turėjo, net ir dėdę su džiovinta galva, o aš buvau išblyškęs 
anglas vaikinukas, nesugebantis net floristo dukters pakabinti 
neapkvailintas jos snargliaus broliuko. Kai kuriems žmonėms 
niekada nieko įdomaus nenutinka, nebent jie patys išsiruošia 
į paieškas, mąsčiau aš. Taigi pasiryžau ateityje nepražiopsoti 
naujos progos, nusigręžiau nuo vaizdo ir sukaupiau dėmesį į 
vykstančias išgertuves. 


Požeminis smūgis pasibaigė. Jis tesiekė 2,1 balą pagal Rich- 
terio skalę, bet sukrėtė daugelį žmonių, ne vien Mergelės Marijos 
nešikus vežime. Ji turėjo sverti kone pusantros tonos ir per sąmyšį 
vos nenuvirto į minią. Žmonės pradėjo keltis nuo žemės. Poli- 
cininkas padarė jiems pastabą dėl netinkamo elgesio. Žiūrėkite, 
sakė jis, kaip lengvai įvyksta nelaimės. Atgailautojas užsivertė sau 
ant galvos kryžių, ir dabar jo aimanos buvo nuoširdžios. Panika 
kilo, kai šeimos apsižiūrėjo esančios išblaškytos. 


36 


Fabianas gulėjo sudribęs drėgname griovyje, atmetęs ne- 
natūraliai išlenktą ranką, ir ten vos po kelių minučių Suarezas 
kažkaip stebuklingai jį surado. Pasilenkė pasižiūrėti į sužalotą 
sūnėno ranką, manydamas, kad tai žemės drebėjimo padarinys. 
Ranka dviejose vietose buvo bjauriai lūžusi, bet turėtų sugyti. 
Kur kas labiau Suarezą nugąsdino sūnėno elgesys. Jis vylėsi, 
kad Fabiano nekontūzijo. Vaikinas, regis, išvis nematė Suarezo, 
jis spoksojo į dangų, išsišiepęs plačia bepročio šypsena, kokios 
anksčiau Suarezas niekad nebuvo regėjęs. 

Fabianui atrodė, kad viskas puiku. Išglebusia sulaužyta ranka 
jis mojo savo motinai, o visa kita jam neturėjo reikšmės. 


Kaip jau minėjau, viskas įvyko daugmaž taip. 

Tuo metu aš supratimo neturėjau apie visą dramatišką įvykio 
eigą, ir istorija pradėjo rutuliotis tik tada, kai mes po Velykų grį- 
žome į mokyklą ir pasirodė Fabianas su dramatiškai sugipsuota 
dešine ranka. Patrauklus susižalojimas tinkamomis aplinkybėmis 
gali atnešti nemenką šlovę, ir Fabianas išspaudė iš šios situacijos 
visa, ką galėjo. 

Mama ką tik išleido mane prie mokyklos ir aš ėjau į klasę, 
mintyse regzdamas narsią mano susitikimo su prancūzo gėlių 
verslininko dukteria versiją Fabianui — ir visiems kitiems, kas 
panorės klausytis — tačiau neturėjau galimybės nė pradėti. Verena 
Hermes nutvėrė mane koridoriuje ir išklojo naujieną. 

— Ar jau matei Fabianą? — paklausė. 

— Dar ne. 

Ji atrodė patenkinta mano atsakymu. Palinko į mane it są- 
mokslininkė, jos keliagubi auskarai nedarniai skimbtelėjo, į mane 
plūstelėjo aromato banga. 

— Jis siaubingai nukentėjo. Buvo pačiame žemės drebėjimo 
centre ir susilaužė ranką, gelbėdamas mažą mergaitę, kurios vos 
nesutraiškė minia. 

— Skamba labai didvyriškai, — pasakiau. 

— Jis toks šaunus, — pasakė Verena. — Bet nenori daug apie 
tai kalbėti.Todėl būk su juo švelnesnis, gerai? 

— Pamėginsiu, — tariau švytuojančiai dažytų plaukų uodegai, 
kai ji atsuko man nugarą ir nėrė į klasę. 

Fabianas sėdėjo gerbėjų būrio apsupty, išraiškingai gestiku- 
liuodamas sugipsuotąja ranka, ant kurios kai kurie klausytojai 
net bandė pasirašyti. Prasistūmęs arčiau pastebėjau, kad Verena 
jau buvo išvedžiojusi savo vardą storu raudonu žymekliu ant 
iškiliausios vietos. 

— Girdėjau, kad nenori apie tai kalbėti, — tariau. 

— Nenoriu, — atsakė Fabianas. — Per daug prisiminimų su- 
kelia. Dabar užsičiaupk ir paklausyk. Ačiū, Andrea, koks dailus 
parašas. Taigi, vaikinai, jei nepasivarginsite pasižiūrėti į griaučių 
modelį, aš jums parodysiu, kurioje vietoje man lūžę. Šitie vadi- 
nasi stipinkaulis ir alkūnės kaulas, o mano alkūnės kaulas lūžęs 
dviejose vietose, Čia ir čia. Šio kaulo mažas gabaliukas taip ir liks 
mano rankoje atitrūkęs visiems laikams — primins, kiek kainuoja 
būti didvyriu. Ponios, prašau neraudoti. Jūs žinote, kad tą patį 
aš būčiau padaręs dėl daugumos jūsų. Manau, kai kurie žmonės 
tiesiog atsiranda reikiamu laiku reikiamoje vietoje... 


Trečias skyrius 


Kadangi mano tėvų namuose nebuvo tokios nuotykiams tarsi 
specialiai sukurtos aplinkos kaip Suarezo name, tai Fabiano vieš- 
nagių pas mane metu didžiąją savaitgalio dalį mudu leisdavome 
Sporto klube — aptvertoje Naujojo miesto teritorijos dalyje už 
devynių užraktų, kur emigrantai galėdavo saugiai pliuškentis 
giliame žydrame olimpiniame dengtame baseine su vaizdu į 
ugnikalnius horizonte, lankyti aerobikos užsiėmimus arba, kas 
labiau tikėtina, mėgautis lengvai pakepintu sūrainiu su kampariu 
ir sodos vandeniu. 

Fabianas ir aš siausdavome po centrą, trikdydami kitų poilsį 
tuo, kad nesislėpdami vertinome bepražystančias paaugles su 
bikini, kvailiodami boulingo salėje ar išbandydami įmantrius 
šuolius į baseiną. Mano mama tuo tarpu sąžiningai liedavo pra- 
kaitą molžemiu aplipusiuose teniso kortuose, o tėvas mandagiai 
šnekučiuodavosi su savo klubo nariais bibliotekoje — patalpoje, 
tokioje tolimoje savo dvasia Suarezo bibliotekai, kad labiau nu- 
tolusios nė neįsivaizduotum. Šioji taip vadinosi dėl plokštėm 
apkaltų sienų, keleto pageltusių knygų minkštais viršeliais ir 
Herald Tribune ant stalo, ir aš nė kiek neabejoju, jog tarp šių 
sienų niekuomet nebuvo ištartas nė vienas įdomesnis žodis. 
Man tuo metu tėvai atrodė tokie triuškinamai nuspėjami, kad aš 
niekaip negalėjau suprasti, kodėl Fabianas tarpais lyg ir pavydi 
man jų — iškalbingas pavyzdys, kaip santykinis jo aplinkos žavesys 
neleido man pamatyti kitos medalio pusės. 

Tą savaitgalį mes planavome praleisti Sporto klube, bet dėl 
Fabiano rankos planas paskutinę minutę buvo atšauktas, o į jo 
vietą nieko nenumatyta. Slapčia jutau palengvėjimą, kad Fa- 
bianas nebegalės atlikti savo paskutinio, itin trikdančio pokšto, 
kurį vadino „negatyviuoju plūdrumu“: įkvėpus pilnus plaučius 
oro, nugrimzti į dugną giliajame baseino gale ir nejudant gulėti, 
didėjančiam kokio vargšo nusenusio gelbėtojo siaubui. Taigi pra- 

leidau šeštadienio popietę vienišas, plūduriuodamas šalia laiptukų 
giliajame baseino gale, bandydamas įspėti mįslingą negatyviojo 
plūdrumo paslaptį ar bent jau pagerinti savo paties apgailėtiną, 
žiopčiojimo palydimą buvimo po vandeniu rezultatą. Tačiau kur 
kas svarbiau, jog mes praleidome gerą progą pasišnekėti apie tai, 
kas gi iš tiesų nutiko Fabianui tą dieną, kai jis susilaužė ranką. 

Kitą savaitę aš irgi ne kažkiek jį temačiau. Mūsų draugystei 
išsiskyrimas nepakenkdavo, ir aš naiviai nusprendžiau, kad jis 
tebesimaudo savo naujosios šlovės spinduliuose, užtat ir neskiria 
man dėmesio. Tik vėliau sužinojau tiesą: tą savaitę jis daugiausia 
prabuvo vienas, mintyse išgyvendamas vis pavojingesnius nuo- 
tykius ir leisdamas sąmonėje galutinai įsitvirtinti versijai, kas gi 
nutiko per velykinę procesiją. 


Gindamasis galiu pasakyti, kad man ir namie užteko dėl ko 
jaudintis. Baisinga grėsmė, tykojusi šešėlyje ištisus mėnesius, apie 
kurią aš visom išgalėm stengiausi negalvoti, be jokio perspėjimo 
įrioglino markstydamasi į dienos šviesą, ir man teko kuo skubiau 
nukreipti energiją katastrofai išvengti. 

Lemiamas momentas užklupo vieną pavakarę, kai motina vežė 
mane iš mokyklos. Nepriklausomai nuo nuotaikos ji gindavo 
savo japonišką visureigį lyg sprukdama nuo persekiotojų, bet 
tąkart, kai mes rovėme pro mokyklos vartus, kaip niekad anks- 
čiau atrodė, lyg ji kartą ir visiems laikams mėgintų pabėgti nuo 
nuobodaus Naujojo Kito rimtumo tiesiai į Žemės orbitą. Turėjau 
išsyk pastebėti, kad ji įsitempusi, ir vengti rizikingų temų, bet 
kartais aš būnu tiesiog beviltiškai nepastabus. 

Kelionės pradžioje aš pasakojau jai, ką mes tądien nagrinė- 
jome per istorijos pamoką: apie garsųjį San Martino ir Bolivaro 
susitikimą Gvajakilyje 1822-aisiais, po kurio dėl nepaaiškinamų 
priežasčių San Martinas sutiko pasitraukti ir leido Bolivarui su- 
vaidinti Didžiojo Pietų Amerikos Išvaduotojo vaidmenį istori- 
joje. Šiaip man nebuvo būdinga grįžus iš mokyklos pulti tarš- 
kėti, ko mes mokėmės, ir paprastai aš ne itin domėjausi istorija, 
bet tąkart kai kas patraukė mano dėmesį. Tas įvykis būtent čia, 

Ekvadore, ne tik naujai perkūrė žemyną, jis atrodė ypatingas ir 
dėl kitų priežasčių. Šiandien niekas iki galo nežino, kas įvyko 
per tą susitikimą — arba kodėl San Martinas, daugiau už kitus 
nuveikęs išsivadavimo labui, romiai pasitraukė į šalį ir užleido 
Bolivarui laisvę žemynui iškovojusio didvyrio vardą. Tiesiog 
kaip iš paaugliams skirtų pasakojimų apie Likimo numylėtinius. 
Bolivaras man atrodė panašus į karalių Artūrą, kuriam laimingai 
susiklosčiusios aplinkybės leido ištraukti kardą iš akmens. Mano 
požiūriu, jei žmonės patys pasitraukia, užleisdami jums vietą, tai 
galios ir atsakomybės našta savaime tampa kur kas lengvesnė. O 
kur tada vieta visų tų, kurių likimai kuklesni? Kur mano - išblyš- 
kusio anglų vaikinuko su nesveikais plaučiais, neturinčio dėdės 
su džiovinta galva seife — vieta? 

Motinos nesujaudino mano entuziastingas pasakojimas. Sausu 
balso tonu, nesiderinančiu prie jos nutrūktgalviško važiavimo, 
paklausė, ar aš nemanąs, kad turėčiau labiau domėtis, kas vyko 
mano gimtojoje šalyje 1822-aisiais, o sarkastiškas mano atsakymas 
(maždaug „O ar tu žinai, kas tuomet vyko Anglijoje?“ ) buvo su- 
tiktas tyla ir akseleratoriaus spūstelėjimu. Dar vienas įspėjamasis 
ženklas. Bet aš lyg tyčia nuobodžiavau ir buvau nusiteikęs šiek 
tiek priešiškai. 

Kartkartėm aš it papūga atkartodavau mamai kai ką iš Sua- 
rezo išsakytų minčių per mūsų bendrus su Fabianu savaitgalius, 
žinodamas, koks iššūkis jos bus griežtam mamos intelektualumui 
ir dėmesiui detalėms, ir norėdamas pamatyti, kaip ji reaguos. 
Paprastai ji atsakydavo atlaidžiu juoku ir vylinga pastaba, kad aš 
bendrauju su netinkamais žmonėmis ir kad pats laikas man įgyti 
padorų išsilavinimą. Bet ne šiandien. 

Aš paskelbiau mąstantis apie karą su Peru. 

— O ką tu apie jį galvoji? — atsargiai paklausė ji. 

Emiau berti vieną Suarezo mėgstamų tiradų apie tai, kaip smulk- 
meniškas kivirčijimasis dėl niekų su perujiečiais atitraukia Ekvadorą 
nuo svarbesnių dalykų. Kaip jam pakenkė ikikolumbinės civiliza- 
cijos. Kaip Pietų amerikiečiai neteko savo vienintelės galimybės su- 
sivienyti, nes prarado savo mistiškąją prigimties pusę dėl vaizduotės 

nusilpimo, paveldėto iš konkistadorų. „Vaizduotės nusilpimas“ — 
šitas posakis ją išties užgavo. Vos man ištarus tuos žodžius, ji ėmė 
važiuoti dar beprotiškiau, vis karštligiškiau perįjunginėdama pavarą, 
dzingsint į taktą apyrankėms ant riešų. Toliau pokalbis rutuliojosi 
nenuosekliai ir be sąryšio, bet kažkodėl aš panorau iškloti Suarezo 
požiūrį, jog tikėti gerai papasakota istorija lygiai verta, kaip ir tikėti 
išties įvykusiais dalykais; po šito ji dar greičiau paspaudė ir ištarė: 

— Aš tik viena tegaliu pasakyti: tavo požiūris į istoriją atrodo 
pasibjaurėtinas. 

Mes tylėdami lėkėme viena iš Naujojo Kito magistralių, pra- 
važiuodami grafiti ant betono — smulkmeniškai atkurtą Pikaso 
Gerniką. 

Ir tada ji tai pasakė: 

— Manau, dabar laikas mums pradėti įgyvendinti savo suma- 
nymą — išsiųsti tave į mokyklą Anglijoje. 


Žvelgiant atgal, atrodo akivaizdu, kad mano kaip pakliūva 
atgamintas Suarezo laisvas istorijos traktavimas suerzins mamą. 
Tai, kad ji anksčiau dėdavosi, esą ją linksmina Suarezo pažiūrų 
atpasakojimai, nieko nereiškė. Jei būčiau tada pažinojęs ją taip, 
kaip pažinau vėliau, tai būčiau kuo aiškiausiai supratęs: šiame 
pasaulyje motinai vertingi atrodo tik faktai, ir taip buvo visuomet. 
Apie mano tėvą to nepasakytum. 

Tarp daugelio kitų tamsių motinos talentų yra ir psichologijos 
daktarės laipsnis, kuriuo, esu įsitikinęs, ji ne vienerius metus 
naudojosi kaip įrankiu, savaip valdydama mane ir tėvą. Dar prieš 
man gimstant, kai mano tėvai apsisprendė gyventi klajokliškai, 
tai buvo atsakas į tėvo keliamus reikalavimus. Jo, jauno repor- 
terio, gabumai pasireiškė anksti, ir netrukus jis jau tapo Roiterio 
agentūros korespondentu Vakarų Afrikoje. Užimti tokį postą, 
nebaigus net universiteto — ne juokas, tai rodė didelę agentūros 
pagarbą jam. Jis buvo laikomas vienu iš tų, kurie „galvoja savo 
galva“, „išėję gyvenimo universitetus“, ir už tai vertinamas. 

Motina mielai pasinaudojo galimybe išvykti su juo ir apsi- 
gyventi Kinšasoje. Ji karštai puolė į tolesnę akademinę veiklą 

ir parašė originalų mokslinį straipsnį apie perkeltųjų asmenų 
psichologiją, besiremiantį įrašytais interviu su tais, kurie pradėjo 
grįžti iš Naujojo Pasaulio ir ieškoti savo šaknų. Mama naudojosi 
galimybėmis, kurias primetė jai tėvo situacija, tarsi tai būtų jos 
pačios sprendimas, kol galiausiai tėvas gal nė pats nebežinojo, 
jo ar jos darbas kaltas, kad jie atsidūrė tenai. 

Reikalai galutinai pakrypo motinos naudai po įvykių, pagrei- 
tinusių jų išvykimą iš Afrikos. Kai buvau dar vaikas, tą istoriją 
gaubė paslaptis, bet paskui pakankamai dažnai girdėdavau ją 
iš tėčio, kai šis kiek išgerdavo, ir tokiu būdu sužinojau smulk- 
menas. Trumpai tariant, jį atleido iš Roiterio agentūros už tai, 
kad netinkamu momentu padarė neapgalvotą pranešimą spaudai. 
Sklido neaiškūs gandai apie pilietinį karą Angoloje, ir jis ištisus 
tris mėnesius tuščiai mėgino aptikti kokį nors įdomesnį faktą apie 
žvėriškumus įtampai pakurstyti. Paskui vienas iš jo informatorių 
kariškių per išgėrimą murmtelėjo kažką apie numatomą gudrų 
manevrą, ir kitą dieną jis telegrafavo apie tai net nepamąstęs, ar 
gandas išties pagrįstas. Ir sukėlė sąmyšį. 

Taigi visos ankstyvesnės svajonės apie rimtąją žurnalistiką 
žlugo, ir nors dabar tėvas dirbo nedidelėje Kito žinių agentū- 
roje, mus Pietų Amerikoje laikė būtent mamos atliekami metisų 
ir indėnų šeimų socialinio statuso tyrimai. 1990-aisiais buvo 
įvykęs El Levantamiento — „Maištas“, ir čiabuvių statusas buvo 
karšta socialinė tema. Motina su pasimėgavimu kepė straipsnį 
po straipsnio ne tik apie indėnus, kurie, kaip manoma, reika- 
lavo grąžinti jų prigimtines teises ir atsiteisinėjo už priespaudos 
šimtmečius, bet ir apie iki tolei vyravusius kaukaziečius ir kaip 
jų savigarbą paveikė staigus puolimas žemyn nuo sėkmės vir- 
šūnės. Man visa tai atrodė kaip liguistas uolumas, bet aš niekad 
nebūčiau jai apie tai užsiminęs. Žinoma, jinai, kaip ir tėvas, rašė 
publikai už Pietų Amerikos ribų — tuo metu leisti viešumoje 
aptarinėti Kito pašaliečių problemas būtų reiškę „revoliucijos“ 
idėjos žlugdymą. 

Lengvai ir sklandžiai mano tėvo karjera pasitraukė į antrąjį 
planą, ir tai atrodė kur kas pastovesnis dalykas nei galimas val- 

džios perversmas šalyje, kur mes gyvenome; buvo aišku, jog mes 
išvyksime, kai tik jos darbas bus baigtas, ir ne kitaip. Judviejų 
bendrame gyvenime jo žodis nieko nereiškė. Tai nebuvo grum- 
tynės dėl valdžios — tiesiog jam visai patiko plaukti iš paskos jos 
keliamame sūkuryje, nepakeliant galvos. 

Rimtais atvejais, kai ir aš tikėdavausi būti išklausytas, visuomet 
išmintingiau būdavo pirmiausia kreiptis į jį, ar bent jau į abu 
drauge. Užkalbinti ją vieną buvo tolygu savižudybei. Todėl, 
garsiai prabilus automobilyje apie gresiančią bėdą, man užteko 
proto nuščiūti ir nieko nešnekėti iki vakarienės, kur galėjau tikėtis 
sulaukti paramos. 

Kiek galėdamas tempiau laiką, klausinėdamas mamos apie 
jos darbą, kol pagaliau beveik pasiekėm namus. Jos monologas 
suteikė man labai reikalingą galimybę sutelkti mintis ir pradėti 
planuoti galimą atsaką į iškilusią grėsmę. Pagaliau visureigis 
staigiai pasuko stačiu šlaitu, prasimušė pro dyzelinių variklių ir 
lėktuvų išmetamų dujų tvaiką, kabantį virš miesto, ir mes pa- 
siekėm dailiai prižiūrimas priemiesčio pieveles. 


Rajonas, kuriame mes gyvenome, vadinosi Kito Tenisas, ir 
vardą jis buvo gavęs nuo teniso klubo; ne nuo artimiausio kai- 
melio, upės ar senovinės inkų kapavietės, bet teniso klubo. Nuo 
pat 1970-ųjų pinigingus naujakurius viliojo gausūs šios vietovės 
degutbetonio plentai, akiai mieli krūmynai ir saugi uždara aplinka, 
ir netrukus čia suklestėjo rinktinė bendruomenė - teisininkai, 
politikai, daktarai, inžinieriai, užsieniečiai. Nors Tenisas buvo 
išsidėstęs aukštai virš slėnio šiaurės vakarų pusėje, jo architektai 
nusprendė pastatyti ten keletą didžiulių daugiabučių. Rezul- 
tatas — kekė baltų žemės drebėjimui atsparių kolonų, kyšančių 
aukštai virš smogo. Įsivaizduokite sverdintį cukraus gabaliukų 
bokštą, stovintį tirštame padaže. 

Mūsų namas stovėjo saugiai aptvertoje teritorijoje, kurios 
priekinius vartus saugojo ginkluoti sargai. Kai mūsų automobilis 
privažiuodavo, jie atidarydavo didžiules metalines duris, vedan- 
čias į požeminį garažą. Kai įvažiavome ten patį pirmąjį kartą, man 

ta naujovė patiko — galėjai vaizduotis esąs beveik šikšnosparnio 
oloje — bet dabar jau seniai buvo praradusi žavesį. 

Motina greitai įvairavo visureigį į jam skirtą vietą ir ener- 
gingai išjungė variklį. Radiatoriaus ventiliatorius išleido karštus 
palengvėjimo atodūsius. Ji buvo apsilankiusi baldų parduotuvėje, 
ir užpakalinė mašinos dalis linko nuo įmantriai išdrožinėto, iš 
atogrąžų miškų kietmedžio pagaminto krėslo svorio, kurį aš 
turėjau nugabenti į namus. 

— Bet važiuok tarnybiniu liftu, gerai? — pasakė ji. - Nenoriu 
turėti rūpesčių dėl subraižytų lifto durų. Ir dėl Dievo meilės, 
nebūk toks surūgęs. Dar niekas nenuspręsta. 

Tai pasakiusi patraukė prie netarnybinio lifto, kaukšėdama į 
betonines rūsio grindis ir ssūbuodama mano krepšiu. Užrakinau 
automobilį, užsiverčiau ant pečių krėslą ir svirduliuodamas pa- 
sukau tarnybinio lifto link. Raudonmedis yra sunkus. 

Žiūrėdamas į prieblandoje mirgančius geltonus skaičius, mo- 
tinai kylant aukštyn, aš paspaudžiau kitą, purvinesnį mygtuką, 
kuriuo buvo iškviečiamas tarnybinis liftas. Niekada anksčiau ne- 
buvau juo važiavęs ir mane nustebino vaizdas, kai durys atsidarė. 
Vidus buvo išmuštas stora ruda medžiaga, turėjusia sugerti smūgius 
baldų ar prietaisų, gabenamų į paradinius apartamentus viršuje. 
Tačiau įsigėrę buvo ir kvapai: įsisenėjusių cigarečių ir prakaito, 
kavos ir nepraustų kūnų. Gyventojams skirtas liftas, kuriuo aš 
paprastai naudojausi, blizgėjo metalu, jame nebuvo minkštos ap- 
dailos, gerte prisigėrusios charakteringos atmosferos. Šitas buvo 
tokio pat dydžio, kilo ten, kur ir anas, bet iš vidaus skyrėsi visa kuo. 
Atrodė, lyg būčiau akimirksniui atsidūręs alternatyvioje tikrovėje. 
Net zvimbesys durims atsidarant buvo kitoks — garsesnis, šiurkš- 
tesnis, tarsi būtų nulūžusi kažkokia svarbi mechanizmo dalis. Aš 
pastačiau kėdę ir atsisėdau į ją nelyginant į sostą, apsiprasdamas su 
nepažįstama aplinka. Paskui ištiesiau ranką, paspaudžiau mygtuką 
su skaičiumi septyni ir nušluosčiau susiriebalavusį piršto galiuką į 
rudąjį apdangalą. Mašina trūktelėjo ir pajudėjo. 

Pusiaukelėje į mūsų butą liftas krestelėjęs sustojo, šviesos 
juostos virš galvos sumirkčiojo, ir per pastatą nuvilnijo mecha- 

ninės agonijos drebulys. Dėl karinės padėties elektros srovės 
pertrūkiai pasitaikydavo gana dažnai, bet dažniausiai Kito Teniso 
aukštai išsidėsčiusių tiekimo linijų nepasiekdavo. Ieškodamas 
energijos išsaugojimo būdų, vidaus reikalų ministras bemeilijo 
kritikos strėles nukreipti į mažiau elektros energijos ryjančių prie- 
taisų savininkus, turinčius menkesnės politinės įtakos. Vis dėlto 
pertrūkių pasitaikydavo, ir aš žinojau turėsiąs čia lifte išlaukti, kol 
srovė vėl atgis. Mama žinojo, kur aš, ir imsis priemonių mane 
ištraukti, jeigu kas. 

Giliai įkvėpiau ir atsipalaidavau kėdėje. Dabar, liftui skendint 
tamsoje, aš itin aštriai jutau į jo audeklines sienas įsigėrusius 
kvapus. Kvepėjo išoriniu pasauliu, apie kurį aš vis dar težinojau 
labai nedaug — bent jau šioje šalyje. Vaizdavausi kondorus, sukan- 
čius ratus viršum krioklių, pončais apsisiautusius indėnus, kėbli- 
nančius per ūkanose skendinčius kalnų kaimus, alyvų spalvos 
odos vaikus, spardančius paplūdimyje apdaužytą kamuolį, ir tik 
po kurio laiko suvokiau, kad mano vaizduotės piešiami vaizdai 
tebuvo paveikslėliai iš turistinių brošiūrų apie mane priglau- 
dusią šalį. Tie vaizdai man nereiškė daugiau nei fejerverkų virš 
Kuenkos katedros stebėjimas, leidimasis kalnų dviračiu nuo 
Kotopaksio šlaitų ar „gyvenimas pirmykštėje gamtoje“ kokiame 
nors ekoturistiniame vigvame atogrąžų miške. Atrodė, jog visus 
tuos pastaruosius dvejus metus prasėdėjau čia, tamsioje minkštai 
išmuštoje vienutėje, iš paskutiniųjų stengdamasis įsivaizduoti 
išorinį pasaulį, o dabar mano šansai iš tiesų ką nors pamatyti 
susitraukė iki valandos ribų. Kai šviesa vėl sumirkčiojo, ir liftas 
vėl trūktelėjo į viršų, aš atmerkiau akis su ištryškusiomis bernio- 
kiškomis ašaromis. Greit jas nusibraukiau ir nusišluosčiau ranką 
į lifto sieną prieš pat atsidarant durims. 

Abiejų liftų šachtos buvo šalia, bet iš kiekvieno atsišakojo 
koridorius, vedantis į skirtingas buto zonas: gyventojų liftas vedė 
į priėmimams skirtą patalpą su skalūno grindimis, o tarnybinis - į 
akį rėžiančiu linoleumu išklotą vestibiulį, už kurio buvo vadina- 
mieji tarnaičių kambariai, nors mano mama niekuomet nesamdė 
tarnaitės. „Visų pirma, man tai nepriimtina, o antra, nematau 

jokio reikalo, kad tavo tėvui maišytųsi po akim jaunos vedy- 
binio amžiaus merginos“, — sakė ji. Mintis, kad tėvas išdrįstų su 
kuo nors nusidėti, o dar po tuo pačiu stogu su motina, atrodė 
juokinga, užtat pirmoji jos nurodyta priežastis buvo išties svari. 
Užtat, nors butas buvo kaip reikiant pritaikytas patarnautojų 
armijai, žalvarinis skambučio mygtukas, įtaisytas valgomojo grin- 
dyse, buvo naudojamas nebent juokais, o mažyčiame tarnaitės 
miegamajame užpakalinėje dalyje suverstos kartono dėžės su 
„būtiniausiais reikmenimis“, atkeliavusiais iš Jungtinės Kara- 
lystės ir neatidarytos iki mūsų atvykimo. Susiraukiau pamatęs 
tas užuominas apie „namus“, įvilkau vidun krėslą, pastačiau jį 
ir nuėjau į virtuvę. Tėvas šaldytuvo gilumoje laikė padėklą su 
mažais alaus buteliukais, ir aš nusprendžiau užsitarnavęs slapto 
atpildo už savo rūpestį. 


Nepasakytum, kad motinai knietėjo visada viską daryti savaip; 
tiesiog prieštaravimas sužadindavo joje stulbinamą retorikos 
jėgą, priversdavusią pažiūrėti į daiktus jos akimis. Tą akimirksnį, 
kai ji pajusdavo pasipriešinimą, visas jos intelektas nelyginant 
strėlės smaigalys neatremiamai nukrypdavo į tikslą, ir todėl visų 
protingiausia būdavo per daug įtaigiai jai neprieštarauti. Tėvas 
tokiais atvejais elgdavosi kaip fermeris, dirbantis mielo širdžiai, 
bet aktyvaus ugnikalnio šlaitus: žiūrėjo į ją su pagarba ir žinojo, 
kada atsitraukti; tačiau aš neturėjau tos ilgametės patirties. 

Tereikėjo vieno dalyko — žinoti, kada užsičiaupti. Visai pa- 
prasta. Kad ir koks buvau nevykėlis, esant normalioms aplinky- 
bėms tikriausiai būčiau padaręs tą išvadą. Be kita ko, jei tą savaitę 
būčiau turėjęs progos pasikalbėti su Fabianu, tai būčiau apsvarstęs 
jo nuomonę ir sugalvojęs kokią protingesnę strategiją. O dabar, 
lindėdamas vienas savo kambary ir laukdamas vakarienės, aš nu- 
sprendžiau jėga šturmuoti krizę, apeliuodamas į mamos širdį. Jei 
ji pamatys, kiek daug visko aš išmokau apie Pietų Ameriką, kaip 
aš myliu šitą šalį, galbūt pradės įžvelgti prasmę, kodėl aš lieku 
čia. Pagaliau juk tai jos pačios aistra. Man tik reikia ją įtikinti. 
Ne pirmą sykį aš gailėjausi neturįs akiplėšiškos Fabiano narsos. 

Ką gi, Fabiano čia nėra, ir man beliko sustiprinti savikliovą dar 
keliais slaptais žygiais prie tėčio alaus atsargų prieš einant vaka- 
rieniauti. 

Kai mūsų trijulė susėdo už stalo, aš stačia galva puoliau vykdyti 
savo plano, išrėždamas tėvams vieną iš emocingiausių Suarezo 
tiradų apie Mačiu Pikču*. Visą ketvirtį valandos variau apie tos 
vietos, kaip Pietų Amerikos talismano, jėgą ir kad ji sukaupusi 
kolektyvinę atmintį ir dėl to esanti raktas į galutinę Bolivaro 
respublikos realizaciją. 

— Jei tave domina talismano jėga, atsiversk enciklopediją ir 
susirask Stounhendžą, — pasakė mama. 

Aš paniekinamai numojau ranka į Stounhendžą, pavadin- 
damas jį beprasme riedulių krūva ir tuoj pat suprasdamas savo 
klaidą. Man reikia demonstruoti savo meilę Pietų Amerikai, o 
ne neapykantą Europai. 

— Man regis, tavo draugas Suarezas per daug prisiskaitęs Ne- 
rudos ir per mažai — protingos žurnalistikos, — tęsė mama. — O 
tu turėtum labiau stengtis pats išsiaiškinti kas ir kaip, užuot aklai 
tikėjęs viskuo, ką šneka tas žmogus. 

Neišvengiamai turėjo iškilti mokyklos klausimas. Kai taip at- 
sitiko, aš bandžiau kalbėti abstrakčiai ir hipotetiškai, klausdamas, 
kodėl mes negalėtume tiesiog žengti tuo tiltu, jei jau jį priėjome, 
ir užbaigdamas sakinį prašymu paduoti druskos, vildamasis, kad 
pokalbis pakryps nauja linkme. Kone girdėjau Fabiano juoką - aš 
taip prastai vaidinau. 

— Mes matome tiltą iš čia, Enti, — tarė mama. — Jame pilna 
didelių skylių. 

Net ir tada, jei tik būčiau buvęs šaltakraujiškesnis ar blaivesnis, 
būčiau galėjęs praleisti tuos žodžius negirdom, linktelėti sutikimo 
ženklan ir laukti, kol kas pasiūlys kitą temą pokalbiui. Motinos 
protas sugebėjo šokinėti nuo vieno dalyko prie kito kalnų ožkos 
mitrumu, ir gal nebūtų ilgai tekę laukti naujos, visiems priimtinos 
temos pokalbiui, po'kurio ankstesnis pareiškimas, kad ir kaip 


* 15 a. inkų statyto miesto liekanos šiuolaikinio Peru teritorijoje. 

aistringai išsakytas, tikriausiai būtų nugrimzdęs užmarštin. Ta- 
čiau aš buvau įsikarščiavęs, ir jos žodžiai mane sukrėtė. Pasakiau, 
jog nematau nieko blogo tarptautinėje mokykloje, be to, tiesiog 
nežmoniška iš jų pusės planuoti išvaryti mane iš Ekvadoro, kai 
patys ketina čia pasilikti. 

— Tik jau negąsdink manęs emociniu šantažu, — nusišypsojo 
motina. — Dar turėsi tam laiko. 

Paskubomis ieškojau išeities. Pasisukau į tėvą, kuris anksčiau 
palaikė mano požiūrį, ir meldžiau pagalbos. 

— Atleisk, drauguži, — siutinančiu tonu prakalbo jis. —- Manau, 
šiuo atveju aš tavo mamos pusėje. 

Mano padėtis buvo pakankamai bloga. Bet štai, tarsi kas iš 
šalies būtų mane sugriebęs, krūtinė įsitempė prieš astmos puo- 
limą, ir paralyžiuojantis, švokščiantis priepuolis nutraukė visus 
mano žūtbūtinius maldavimus. 

Motina neteko kantrybės, kas jai retai nutikdavo. 

— Negąsdink mūsų dar ir džiovos priepuoliu, — kirto ji. — Pui- 
kiai žinai, ką sakė gydytojas — tavo astma devyniasdešimčia pro- 
centų psichosomatinė, todėl nesitikėk sulaukti iš mūsų ypatingos 
užuojautos šiuo pagrindu. Beje, jei tau tikrai blogai, tai grįžimas 
į Angliją, toliau nuo šių aukštikalnių, bus tik į naudą. - Ji siurb- 
telėjo gurkšnį vyno ir pažvelgė man tiesiai į akis. — Teisingai? 

Tėvas uždėjo ranką man tarp menčių ir liepė giliai kvėpuoti. 
Vangiai linktelėjau. 

— Taigi nuspręsta, — pasakė motina. — Išsiųsime tave šios 
vasaros pabaigoje. 

Po to, regis, sekė neprideramas šauksmų ir durų trankymo 
protrūkis, apie kurį geriausia pamiršti. 


Kite buvo senas peilių galąstojas, kuris siūlė savo paslaugas 
važinėdamas prieškariniu pikapu nuo durų prie durų. Paprastai 
jis paskelbdavo apie savo atvykimą garsiu šauksmu gatvėje, ne- 
paisydamas, nei kas ten gyvena, nei kokio tipo pastatas. Anksčiau 
aš niekada nesusimąstydavau, koks juokingas ir koks didingas jis 
buvo - tikras atgyvena, šūkaudavęs ant viso daugiabučio, lyg jam 

jis niekuo nesiskirtų nuo lūšnelės kalnuose — ir tik dabar man 
tai atėjo į galvą, kai stebėjau jį vėliau tą vakarą, paslapčia piktai 
rūkydamas cigaretę prie savo miegamojo lango. 

Mes išvykome iš Anglijos prieš dvejus metus. Neturėjau su- 
pratimo, kaip reikėtų iš naujo pradėti lankyti mokyklą tenai, 
ir nejaučiau jokio optimizmo. Man vaidenosi baisus maistas ir 
įteisinta prievarta. Žinoma, ši užmačia galėjo likti ir neįgyven- 
dinta. Mama dažnai plykstelėdavo, ypač kai jai būdavo paprieš- 
taraujama, ir dažnai tai nieko nereikšdavo. Kita vertus, dabar ji 
atrodė labai rimta, o aš negalėjau kliautis tėvu, kad jis padės man 
išsisukti. Net jei jis ir nesutiktų su jos nežmonišku pasiūlymu, 
dėl ko aš nebuvau toks tikras, tai greičiausiai numotų ranka ir 
nepasakytų nė žodžio prieš. 

Iš mūsų buto septintajame aukšte galima buvo žvelgti žemyn 
pro pušų viršūnes tiesiai į gatvę. Aš stebėjau ir klausiausi, kaip 
peilių galąstojas pasistatė sunkvežimį, kaip pavaikščiojo pirmyn 
atgal su savo brezentiniu įrankių krepšiu, skardžiai šūkaudamas 
po visą kvartalą, pilną žmonių, kurie niekuomet neatsiliepdavo. 
Solidarumo ženklan aš šūktelėjau jam iš viršaus ir pamojavau, 
tačiau jis, niekad anksčiau nesulaukdavęs atsako, vėl įkėlė krepšį 
į sunkvežimį ir nuvažiavo nepastebėjęs manęs. 

Nuojauta man sakė, kad ateity mane kankins dvejopi jausmai: 
pirmiausia apgailestavimas, jei paliksiu šią šalį taip jos gerai ir ne- 
patyrinėjęs; ir antra — siaubas, kurį kels klastingai sėlinančio blan- 
kesnio pasaulio artėjimas. Ir galiausiai apsisprendžiau elgtis taip, 
kad būtų verta prisiminti dabartį, kad ir kiek neilgai ji truktų. 


Ketvirtas skyrius 


Kitą penktadienį aš kaip paprastai nuvykau paviešėti pas Fa- 
bianą ir Suarezą. Tačiau įkyrus maudulys neapleido nė sekundę, 
nes aš jau ne juokais pradėjau savęs gailėti. Šioje srityje visuomet 
gebėdavau daug pasiekti. Tačiau iš paskutiniųjų stengiausi ne- 
galvoti apie susiklosčiusią situaciją kiek beįmanoma ilgiau ir 
buvau pasiryžęs kol kas tylėti apie man siūlomą tremtį, nors 
viduje virte viriau. 

Mes visi trys sėdėjome už virtuvės stalo ir pietavome. Su- 
arezas gėrė romą, o mudu su Fabianu - naranjilla* sultis. Bet 
kurią kitą dieną būčiau dėl to paniurzgęs, nes niekaip negalėjau 
prie jų priprasti ir kartais nusistebėdavau, kodėl negalėtume at- 
sigerti paprasčiausio limonado. Tačiau tądien sultys — tas vaisius 
yra keistas apelsino ir pomidoro mišinys — man atrodė dar viena 
ypatybė peizažo, kuriam grėsė širdį veriantis praradimas, todėl 
aš gardžiavausi kiekvienu įsimenančiu ir trumpalaikiu gurkšniu. 
Tokie charakteringi fiziniai prisiminimai reiškia, kad mano jau- 
nystė yra tiksliai suskirstyta į sudedamąsias dalis. Po mano iš- 
vykimo iš Ekvadoro prabėgo ne vieneri metai, bet kai tik geriu 
naranjilla kokiame nors egzotiškame sulčių bare — atsiskleidžia, 
nelyginant knygoje sužymėti puslapiai, ištisi prisiminimų klodai, 
nors anuomet man toli gražu nepatiko tas skonis. 

— Girdėjau, kad Fabianas tapo didvyriu, — tariau. 

— Tikrai? — paklausė Suarezas. — Nemaniau, kad didvyriai 
patys rūpinasi savo viešaisiais ryšiais, bet gal tu ir neklysti. Tai 
ką jis tokio šįsyk padarė? 

Aš smulkiai nupasakojau, kaip Fabianas per žemės drebėjimą 
gelbėjo mergaitę. Per pastarąsias kelias dienas istorija pasipildė 
keliomis naujomis šiurpinančiomis detalėmis. Vienoje versijoje 
nenaudėlis policininkas prieš Fabianą panaudojo ašarines dujas. 
Kitoje jam teko sulaikyti pasiutusį šunį, pasigviešusį mergaitės 
sumuštinio su žarnokais. 


* Rūgštusis apelsinas. 

— Na, jei jau žmonės taip šneka, vadinasi, taip ir yra, —- pasakė 
Suarezas. — Sveikinu, Fabi. — Ir pakėlė savo stiklą. 

— Čia nieko tokio, dėde. Tą patį būtų padaręs bet kuris kitas, — 
tarė Fabianas. 

— Ir kaip paslaptinga iš tavo pusės nieko man nepapasakoti 
tą pačią dieną. Neabejoju, tai situacijos sukeltas šokas taip tave 
paveikė, kad kelias dienas negalėjai atkurti viso vaizdo, kas tada 
nutiko. 

— Žinoma, žinoma, - sutiko Fabianas. - Tu juk medikas. 

Suarezas džiugiai nusišypsojo. 

— Kaip įdomu, kad tąkart šalia tavęs nepastebėjau jokių nu- 
kentėjusių vaikų. Temačiau griovyje gulintį mažutį huahua*, 
išsinėrusį iš visų savo vyturų ir spoksantį į dangų. Būtinai turiu 
pasitikrinti akis. 

— Gal ir taip,- pasakė Fabianas. — Tu po truputį sensti, dėde. 


Tą vakarą Suarezas nepasakojo mums savo istorijų, užsitę- 
siančių iki vėlyvos nakties. Jis išėjo, palikęs mus vienus biblio- 
tekoje su pora butelių alaus ir Džeriu Li Luisu**. 

Žinojau, kad mano girdėtame pasakojime apie Fabiano ranką 
kai ko trūksta. Arba — tai būtų arčiau tiesos — kai ko yra per daug. 
Dabartinis Fabiano, kaip didvyrio, vaizdavimas man visai patiko, 
bet teisybė netruks išaiškėti, tą aš žinojau. 

Reikėtų paaiškinti štai ką: su „teisybe“ Fabianas ir aš elgda- 
vomės visiškai laisvai. Geriausia istorija paprastai būdavo ta, kuria 
mes patikėdavome. Tai buvo vienas iš esminių mūsų draugystės 
bruožų. Tačiau taip pat galiojo nebylus nusimanymas - bent jau 
kalbant apie mane - jog mes abu žinodavome, kada peržengiamos 
tikėtinumo ribos. 

Tarkime, jis galėdavo pasakoti apie aistringą apsikabinimą 
su Verena kanceliarinių reikmenų sandėliuke, ir aš mielai jo 
klausydavausi, kol vaizduotė jo nenunešdavo pernelyg toli. Tu- 
rėjome savo metodą, kaip nustatyti tiesą, negriaunant pasakotojo 
autoriteto, ir tai atrodė maždaug taip: 


* Kūdikis, mažas vaikas (kečujų k.) 


** Amerikietis roko ir kantri dainų atlikėjas (g.1935). 

„Vadinasi, tu ten su ja, keli aukštyn jai sijoną, ji maldauja 
nesustoti, — sakydavau aš, — ir pasirodo mokytojas. Koks koš- 
maras. Nieko nuostabaus, kad grįžusi į klasę ji atrodė visa įkaitusi 
ir susijaudinusi“. 

„Žinoma, - atsakydavo Fabianas. - Aš ir pats buvau kaip 
reikiant susijaudinęs, galiu tau pasakyti“. 

„Baisu, — pasakydavau aš. — Na, gal kitąkart pavyks“. 

„Žinoma. Vieną gražią dieną“. 

Sekdavo pauzė, tada aš vėl prašnekdavau: 

„Tame sandėliuke gali kas tik nori nutikti, ar ne?“ 

„Tu teisus, — atsiliepdavo Fabianas. — Kas tik nori. Bet kas, 
pradedant visišku įsiskverbimu ir baigiant nekaltu flirtu, palydimu 
spyrio į kiaušus“. 

„Tai ką tada, laikantis šios galimybių skalės, apie sceną san- 
dėliuke pasakytų visiškai neturintis vaizduotės žmogus?“ 

„Tas neturintis vaizduotės žmogus galbūt pasakytų, kad jis 
nusekė paskui Vereną į sandėliuką tikėdamasis ją pačiupinėti, 
bet ji smarkiai trenkė jam per galvą popieriaus laikikliu prieš 
priversdama nunešti už ją į klasę apie tris tonas popieriaus. Kažką 
panašaus“. 

„Kaip kasdieniška“. 

„Tikrai. Kaip beviltiška“, — pasakydavo Fabianas. 

Kadangi vieną versiją apie Semana Santa* eitynes mes jau 
turėjome, aš tikėjausi išsiaiškinti tiesą panašiu būdu. Bet tikrai 
nemaniau, kad „tiesa“ toli pranoks pasakojimą. 

— Ar tu papasakosi man, kas iš tikrųjų nutiko tai rankai? — pa- 
klausiau. 

— Įdomiausia ne tai, kas nutiko rankai, — atsakė jis. 

Ir papasakojo man, kaip regėjo savo motiną, žiūrinčią į jį iš 
stiklinės dėžės per Velykų eiseną. 

Neturėjau supratimo, kaip turėčiau reaguoti. Per tuos dvejus 
smagių tauškalų metus mes nė sykio neužkabinome religinių 
potyrių temos. Ir, kaip jau minėjau, niekada net iš tolo neužsi- 
minėme apie jo mamą. 


* Didžioji savaitė (isp.) 

Aš tylėjau ir bandžiau nuslėpti augančią nerimastį, o jis tuo 
tarpu kalbėjo toliau, iš pirmo žvilgsnio visai protingai, apie prie- 
žastis, kodėl, jo manymu, motina nusprendusi pasirodyti jam 
stiklo dėžėje. 

— Nesu tikras, bet manau, tai gali reikšti štai ką — ji kur nors 
įkalinta, — sakė jis. — Ką tu manai? — pažvelgė į mane ramiai 
šypsodamasis. 

— Ką aš manau? 

— Aha. 

Pastačiau savo alų ant stalo ir baisiai kvailai išpoškinau: 

— Fabianai. Ką apie tai pasakytų žmogus be vaizduotės? 

Jis įsmeigė į mane akis. 

— Žinai, aš nemalu šūdo, - tarė. — Aš tikrai toje minioje ma- 
čiau savo motiną. 

Vienas iš pavojų, tykojusių draugystėje su Fabianu, buvo 
retsykiais ištinkanti panika ir netikrumo jausmas, kai žaidimo 
vidury jis pakeisdavo taisykles, apie tai neperspėjęs. Buvau prie 
to pripratęs. Pats drauge su juo išbandydavau tą ant kitų kailio. 
Tačiau tą akimirką pasimečiau labiau nei bet kada anksčiau. 

— Aš maniau... 

— Ką tu manei? Tokio dalyko nepapasakosi visai mokyklai. 
Aš sakau tiesą. 

— Žinau, bet maniau... Juk tavo mama mirusi, ar ne? 

Fabianas sriūbtelėjo alaus ir įsispoksojo į knygų lentynas 
anapus Suarezo rašomojo stalo. Patefonas gremėzdiškai suko 
įrašus nuo „Didieji ugnies kamuoliai“ iki „Nušluostyk nosį Bet- 
hovenui“. 

Atrodė kažką besakantis, bet vėl pasiėmė alų. Keliais ryžtin- 
gais gurkšniais jį ištuštino ir sveikąja ranka sviedė butelį į sieną. 
Nebuvo kairiarankis, bet šveitė kaip reikiant. Butelis sudužo 
tiksliai į muzikos ritmą, šukės pažiro ant šachmatinių grindų, o 
šalia patefono liko apvali putota dėmė. 

— Tiesiog tikėk manim, gerai? — pasakė. 

— Okei. Aš tavim tikiu, — tariau. 

— Jei aš pradėsiu pasakoti apie savo tėvus, man reikės kur kas 
rimčiau išgerti. 

— Man tai netrukdys, — atsiliepiau. 

Grėsmingai kilo į paviršių man nepažįstamas Fabianas. Nuo- 
tykių ieškotojas manyje norėjo kartą ir visiems laikams priversti 
tą žmogų atsiskleisti, bet podraug buvau linkęs veikti atsargiai. 

— Ojei mes išsitrauktume Suarezo džiovintą galvą? — Fabianas 
atsistojo ir pagyrūniškai pasigręžė į seifą. — Aš būčiau ne prieš 
dar sykį į ją pasižiūrėti. Ar tu tiki visom tom nesąmonėm apie 
prakeiksmą ir mylimosios pirštą? 

Gerai, maniau aš. Gerai, atidėkime tai kuriam laikui. Aš sutinku 
žaisti šitą žaidimą. 

— Nežinau. Greičiausiai taip. Žinau, kartais jis pagražina savo 
pasakojimus nebūtais dalykais. Bet negi tu manai, kad jis mums 
meluoja? 

— Žinoma, kad meluoja. Tikriausiai nusipirko tą tsantza ko- 
kioj nors parduotuvėj, kur prekiaujama visokiu šlamštu. Senas 
kvailas šunsnukis. Galvoja, kad mes dar vaikai. Kad gali mums 
pliurpti, kas ant seilės užeina. Aš pasidomėjau, supranti, - juo- 
dojoj rinkoj turistams pardavinėjama kiek tik nori sudžiovintų 
galvų klastočių, padirbtų iš kiaulės odos ir kamšalo. Net patys 
šuarai savo ritualams gaminasi imitacijas, nes niekas jiems ne- 
beleidžia kapoti žmonėms galvų. Jokios suknistos galimybės, 
kad ji tikra. Aš net perskaičiau knygoje, kaip apdorojamos tikros 
galvos — odą išdžiovina prie ugnies, paskui prikemša akmenukų 
ir tada pirštai gali formuoti veido bruožus. Špygą ten reikia džio- 
vinti jas saulėje ant akmens. 

— Na, - ištariau, — sakyčiau, tau reiktų paklausti savęs, ar tada 
tai atrodė tikra. Turiu omeny... 

— Paklausiau jo, ar jausčiausi geriau, jei netekęs mamos leis- 
čiausi kelionėn su jos pirštu, — pertraukė Fabianas, žiūrinėdamas 
į knygų lentynas. — Gal ir nesąžininga iš mano pusės, juk jis jos 
brolis. Jis pasakė, kad aš pats turįs spręsti. Užgiedojo tą pačią savo 
lėkštą giesmelę „Sielvartas mums visiems užduoda skirtingus 
klausimus“. Idiotas. 

— Gal geriau surinkime tuos stiklus? — pasiūliau. 

— Ne, palik juos. Ateik čia. Pasižiūrėk į tos enciklopedijos 
apimtį. Pagalvok, kiek čia visko sudėta. Turime nors ką pamatyti 

savo akimis. Antraip verčiau jau lai mus mirtinai uždaužo ant 
kalno, kaip tą sumautą vargšelę Chuanitą. Aš noriu sprukti nuo 
Suarezo ir jo netikros sudžiovintos galvos. Noriu surasti savo 
džiovintas galvas. 

— O gal susiieškom dar ko nors išgerti? — pasiūliau. 

— Taurus sumanymas! — Fabianas nusigręžė nuo enciklope- 
dijos ir bedė pirštu į mane. — Pirmas protingas žodis, kurį pasakei. 
Būk čia ir stebėk, ar neparvažiuoja Suarezas. Atrodo, žinau, kur 
jis laiko tekilos butelį. Arba, dievaži, įsilaušiu į Bairono namus 
ir pavogsiu iš jo. Lai pabando nušauti mane, jei išdrįs. 

Pamiršęs, jog Baironas veža Suarezą, taigi niekaip negalėtų 
nušauti jo net ir norėdamas, Fabianas išėjo iš bibliotekos. Aš 
nuslinkau į jo vietą šalia knygų lentynų, iš kur būčiau galėjęs 
pamatyti Bairono automobilio šviesas, jeigu jiedu su Suarezu 
grįžtų. 


Leiskite iškart kai ką paaiškinti. 

Enciklopedijos rinkinys nebuvo aptaisytas sutrūkinėjusia oda 
ar papuoštas aukso lakštais. 

Atvertus tomą, iš jo nepakilo šimtmečių senumo dulkių de- 
besis. 

Aš nepuoliau susižavėjęs žiopsoti į pamiršto žemyno apra- 
šymus. Dvidešimt dviejų tomų Encyclopaedia Ecuatoriana lei- 
dimas buvo įrištas rudu plastikiniu odos pakaitalu, iliustruotas iš- 
blukusiomis 1970-ųjų spalvotomis nuotraukomis ir išspausdintas 
ant pigaus, kone persišviečiančio popieriaus. Stovėjo Suarezo 
bibliotekoje tarp įspūdingų medicininių knygų ir populiarių 
seno stiliaus klasikos leidinių raudonom nugarėlėm. Bet kuriuose 
viduriniosios klasės atstovų namuose galėjai pamatyti tokį pat 
leidinį. Kad ir vėluodamas, nutariau pasekti motinos patarimu ir 
išsitraukiau S-T tomą. Atsiverčiau „Stounhendžą“. 

Jau vien perskaityti pavadinimą man buvo tolygu nuplėšti 
apdangalą nuo visos krūvos nuobodžių angliškų prisiminimų: 
dulksna ir striukės su gobtuvais, kavinės prie greitkelio, niūrus 
lankytojų centras. Tačiau, skaitydamas straipsnį, išvydau tą vietą 
kitoje šviesoje. Kodėl niekas man anksčiau apie tai nepasakojo? 

Čia ir druidai, ir saulėgrįžos, ir daugybė didingų dalykų. Atsi- 
verčiau enciklopediją manydamas, kad laikau rankose nuobodų 
žinyną — leidinį, kuriame privalu pasitikslinti, ko nežinai, — ta- 
čiau šios knygos atviras, nuoširdus tekstas aiškino kosminius tos 
vietos užmojus, atidengė paslaptį, kaip akmenys buvo gabenami 
iš Velso, ir skatino mane susirasti straipsnį kitame tome apie tai, 
kaip Juozapas iš Arimatėjos apsilankė Glastonberyje ir pasodino 
ten atžalą, išaugusią į rožių krūmą. 

Nejučia ėmiau jaudintis. Kai prieš porą metų pirmą sykį pa- 
mačiau Baironą, jis paklausė manęs, iš kur aš atvykau, ir aš at- 
sakiau — iš Anglijos. 

— O, Londonas, — pasakė jis. — Karalių miestas. 

— Ką? — paklausiau aš. 

— Londonas — tai miestas, kuriame tebegyvena karaliai ir 
karalienės, — ilgesingai ištarė jis. 

Tada mane jo pastaba tik pribloškė naivumu, bet dabar, su- 
sidūrus su šita enciklopedija ir visais jos straipsniais, jo žodžiai 
skambėjo kaip akivaizdi tiesa — štai pamoka, kaip atstumas gali 
atgaivinti vaizduotę, kaip žiūrėjimas į dalykus iš teisingo taško 
gali įkvėpti šilumos ir gyvybės patiems blankiausiems teiginiams. 
Jei toks paprastas faktas, pateikiamas naujaip, priverčia atgyti seną 
pilką Angliją, tai ką kalbėti apie Ekvadorą, kur dienraščiuose 
puikuojasi antraštės apie kalnuose įšalusias princeses? 

Paėmiau dar vieną tomą ir atsiverčiau straipsnį apie inkus. 

Galybė datų; galybė faktų; pasibaisėtina Maču Pikču foto- 
grafija; didžiųjų besikivirčijančių brolių — Huaskaro ir Atahu- 
alpos — ksilografija. Kelios spalvingos, susidomėjimą keliančios 
detalės apie ispanų katalikų „smegenų puotas“ ir skerdynes. 

Toliau kitas straipsnis — „Isla de Plata“*. 

Žinoma kaip „neturtėlių Galapagos“; gausybė vietinių ligų; 
kuprotieji banginiai, migruojantys iš Antarktidos į Kolumbiją; pa- 
vadinta Sidabro (arba Pinigų sala, nes laikoma Fransio Dreiko lobio 
(dar nesurasto) buvimo vieta; septyniasdešimt dvi tonos sidabro 
išversta už borto; albatrosų ir mėlynkojų smigikų perimvietė. 


* Sidabro sala (isp.) 

Dar nesurasto lobio. 

— Na, tai ką, - į vidų įpuolė Fabianas, nešinas padėklu. — Štai 
visa, ko reikia: tekila, citrinos, druska. 

— Žvilgterk čionai, — pasakiau, dėdamas enciklopediją ant 
stalo. 

— Gal pakvaišai? Pažvelk čionai, žmogau! Kad ir kas ten būtų, 
gali palaukti. Sėskis. 

— Bet tai... 

— Maniau, tu nori išgirsti apie mano tėvus. Verčiau naudokis 
proga, kol aš nepersigalvojau. 

Fabianas nutildė patefoną, išjungė viršutinę šviesą ir įjungė 
senamadišką disko stiliaus apšvietimą, kurį Suarezas buvo įtaisęs 
bibliotekoje. Ši istorija turėjo būti pasakojama ne prie židinio 
liepsnos, o prie besiblaškančių šviesų, blykčiojančių pakaitomis 
tai raudonai, tai žydrai. 

Prieš padėdamas knygą atgal į lentyną, aš pasistengiau įsiminti 
tos vietos vardą: mažas miestelis pakrantėje, netoli nuo Isla de 
Plata, garsėjantis banglenčių sportu. Buvo ir kitų vietų, kurios 
atrodė didesnės, ir girdėjęs apie jas buvau kur kas daugiau, bet šis 
vardas liko įsispaudęs mano tinklainėje, kai užverčiau knygą — net 
ir po to, kai kambarys nugrimzdo į tylą, kurioje be garso sukosi 
tarpusavyje besikaujančios pagrindinės šviesos. 

Ta vieta vadinosi Pedraskada. 

Fabianas įsitaisė priešais padėklą su tekila ir įpylė mums 
abiems po porą mažyčių taurelių. Mudu iškilmingai išlenkėme 
vieną, paskui kitą. Pasipurtėme, po sekundės nervingai ir kvailai 
nusišiepėme, bet Fabianas tarė: 

— Nėr ko juoktis. Dabar siurbčiosim pamažėle. 

Jis vėl pripylė, ir mes sėdėjome spoksodami per stalą vienas į 
kitą tarsi kortuotojai, apkaltinę kits kitą sukčiavimu. Vienintelis 
garsas kambaryje buvo tylus nusidėvėjusios disko aparatūros 
girgždesys. 

— Ar tu patogiai įsitaisęs? — pasiteiravo Fabianas. 


Penktas skyrius 


— Kai ko tu apie mane nežinai, o būtent — kad mano tėtis buvo 
metisas, — kalbėjo Fabianas. — Niekada to nepripažino, bet buvo. 
Jo senelė buvo indėnė, iš Pegučės kaimo. Jis dievagodavosi, kad 
net irji iš esmės buvo metisė, ir kad jo indėniškasis kraujas tapęs 
toks atskiestas, kad jo net ir nebelikę. 

„Metisai yra santykinis dalykas, — sakydavo jis. - Europoje 
aš galbūt ir būčiau laikomas metisu. Aš turiu pakankamai indė- 
niško kraujo, kad išsiskirčiau iš kitų tenai. Bet tik ne Ekvadore. 
Čia aš esu baltasis. Iš esmės aš esu kastilietis.“ Tai reiškė, kad 
jis gėdijosi savo senelės. Suarezas to niekada nebūtų pateisinęs, 
su visom savo nesąmonėm apie protėvius ir meile visokiam čia- 
buvių šlamštui, nors jis pats tikriausias konkistadoras, kokį tik 
gali įsivaizduoti. 

Tačiau mano tėvas — o tau senjoras Feliksas Moralesas — na, 
jis niekada to nepripažino. Jis kiek galėdamas stengėsi būti euro- 
piečiu, pagal savo supratimą — amžinai sėdėdavo ir klausydavosi 
klasikinės ispanų muzikos, bandė šokti pasadoble it koks flamenko 
žinovas. Netgi nuolat ryšėdavo tą kvailą raudonai baltą kakla- 
skarę, įsivaizduodamas, kad tai labai elegantiška. O mano mama, 
neturėjusi indėniško kraujo, mėgo šokti ir klausytis tos baisios 
birbynių muzikos. Ji net visai gerai mokėjo kečujų kalbą. 

Tėtis užaugo klausydamasis sakmių apie moteris, gimdžiu- 
sias žvėrių jauniklius, ir vyrus, pavirtusius kondorais — visų tų 
įspūdingų pasakų. Bet jis niekada jų nepasakodavo. Mama kar- 
tais prašydavo jo pasekti ką nors iš jo močiutės istorijų, bet jis 
atsakydavo: „Jei nori pasiklausyti to valstietiško šlamšto, gali 
kiek nori rasti vadovėliuose arba paprašyti pirmos pasitaikiusios 
campesina*, malančios miežius kur nors kalnų lūšnelėje“. 

Jis skaitė tik ispanų literatūrą, kartais net bandydavo šiek tiek 
švebeldžiuoti, mėgdžiodamas madridiečių tartį. Per savo gyve- 


* Kaimietė (isp.) 

nimą jis tik dukart buvo Ispanijoje, ir tai tik darbo reikalais, su 
statybų kompanija. 

Žinai, visas tas revoliucinis mėšlas yra skiedalai. Metisai gali 
sudaryti trečdalį visų gyventojų, bet tai nebus geriausias trečdalis, 
o kąjau bekalbėti apie grynakraujus indėnus. Pažiūrėk į žmones, 
kurie gyvena Naujajame mieste. Paklausk vaikų mokykloje ar 
tavo tėvų draugelių tame kvailame sporto klube: jie visi mano, 
kad bet kuris indėnas yra panašus į visus kitus indėnus. Maždaug 
tarsi jie visi būtų gyvuliai. 

Taigi tėtis jautėsi nejaukiai dėl savo kilmės — ir dar jam darė 
įspūdį motinos turtas. Apsidairyk aplinkui — juk nemanai, kad 
visa tai uždirbta iš gydymo, tiesa? Suarezas ir mama kilę iš pasi- 
turinčios šeimos. Tėvui tas patiko. 

Aš visa tai tau pasakoju, kad tu suprastum, koks žmogus jis 
buvo. Jis baidėsi pats savęs, būgštavo, kad jį demaskuos, bijojo 
būti savimi, ar kaip ten; aš nežinau. 

Štai, išgerk dar tekilos. 

Arriba, abajo, a centro, adentro*. Prisiekiu Dievo Motina, šitas 
šlamštas stiprus. Sėdėk tiesiai. Ar tu manęs klausaisi? 

Tai buvo prieš septynerius metus. Man buvo aštuoneri. 

Savaitgaliais mes dažnai leisdavomės į keliones. Mano tėvai 
mėgdavo pabėgti į kalnus, valgyti kaimo kavinėse, pasivaikščioti, 
na, ir panašiai. Būdavo smagu, nors aš tuomet ir pazirzdavau. 

Vieną dieną mes atsidūrėme išties aukštai kalnyne. Norėjome 
pasivaikščioti, bet pylė lietus, tad pavažiavome dar aukščiau ap- 
žiūrėti haciendos**. Hacienda La Reina, taip ji vadinosi. 

Tai buvo viena iš tų sodybų, kurios tokios didžiulės, kad 
aplinkui jas išauga ištisi kaimai: ten buvo mokykla, bažnyčia ir 
netgi nedidelis pašto skyrius su krautuvėle darbininkams ir jų 
vaikams. Graži buvo ta vieta. Namai ir laukai išsidėstę priešais 
didžiulius žalius kalnus. Oras buvo nuostabus. 

Pasiekę haciendą pamatėme, kad ten visu smarkumu vyksta 
fiesta. Atrodo, ją vadina zaparo — indėnų derliaus šventė. Dingstis 
žmonėms išsileisti plaukus ir vaikščioti apkvaišus. 


* Aukštyn, žemyn, į centrą, vidun (isp.) 


** Dvaras, didelė sodyba (isp.) 

Visur ant žemės voliojosi sodybos darbininkai, ištisas valandas 
gėrę namų gamybos chicha* ir aguardiente. Laukais žygiavo or- 
kestras, grodamas muziką. 


Žmonės dėvėjo ryškius raudonus galvos apdangalus iš 
plunksnų. Švietė žibintai. 

Mano tėvai buvo ne tokie žmonės, kad pamatę, kas darosi, 
spruktų atgal į automobilį, ir netrukus jie jau valgė, gėrė ir šne- 
kučiavosi su vietiniais. Ant iešmo kepė paršiukas, aplinkui žaidė 
vaikai. Oras buvo šaltokas. 

Aš nežinau, kaip mano tėvas taip greit pasigėrė — greičiausiai 
nebuvo pratęs prie naminės chicha, kurią geria kalnuose. Žmogau, 
tai jėga. Ar žinai, kad ją daro su seilėmis? Moterys prispjauna į 
indą su kukurūzais, o paskui suraugina. Sumautas mėšlas, bet 
čiabuviai ją mėgsta. 

Pačiame viduryje buvo aptvaras, o jo šone - atskiras mažesnis 
gardas, pilnas bulių. Negaliu prisiminti, kaip viskas prasidėjo, bet 
netrukus didžiuma smagiai šūkaujančių ir dainuojančių šventės 
dalyvių susigrūdo apie tą aptvarą. Ten buvo būrys fermos dar- 
bininkų indėnų, ir jie pradėjo rodyti miniai kažką panašaus į 
mėgėjiškas bulių kautynes. 

Buliai buvo maži — tikram torero** nebūtų ką su tokiais ir 
veikti. Tačiau jie buvo ne toreros, o girtutėliai campesinos, avintys 
guminiais ilgaauliais, slidinėjančiais po lietaus susidariusiame 
purve. 

Mes stovėjome šalia, įsijausdami į reginio nuotaiką, šūkčio- 
dami ir juokdamiesi, kai kuris nors iš jų atlikdavo vikrų manevrą. 
Jie blaškėsi, ir tiek. Niekas nė nemanė žaloti tų bulių — svarbu 
buvo tik išsisukti nuo jų. 

Žinai, kaip tas daroma. Paprastai tu užkabini savo muleta ant 
estogue, kardo, ir bulius vaikosi tą kyšantį daiktą. Na, ole' ir pa- 
našūs niekai. O tie vyrukai tiesiog apsimetinėjo — lakstė aplinkui, 
juokais mojuodami savo pončais, paskui, išėję iš aptvaro, suko prie 


* Raugintas alkoholinis gėrimas iš kukurūzų. 
** Matadoras (isp.) 

savo pusgirčių draugužių ir bandė padaryti įspūdį merginoms, 
kad galėtų nueiti su jom į savo namukus pasismaginti. 

Slapčia tėtė mėgo tas indėniškas šventes. Jis vis gėrė ir gėrė iš 
chicha taurės ir lingavo į muzikos taktą. Kai būdavo apimtas to- 
kios nuotaikos — kitaip sakant, kai aplinka jam įtikdavo — tuomet 
paprastai nusimesdavo kaukę ir leisdavo sau pasidžiaugti, kaip 
puiku būti ekvadoriečiu — atseit tada gali turėti kas geriausia iš 
abiejų pasaulių. Europos rafinuotumą, indėnų dvasingumą, tra ta 
ta. Bet staiga supyko dėl to, kaip vyrai aptvare elgėsi su buliais. 

Bulius, su kuriuo jie kovojo, buvo baltas, aš prisimenu. Visi 
buliai buvo jauni ir labai išsigandę. Nieko nuostabaus, kad jie pra- 
dėjo puldinėti tuos vyrukus garde. Pasidarė visiška sumaištis. 

O dar pradėjo temti, tas irgi neišėjo į naudą. Žmonės dar 
smarkiau slysčiojo purve. Vieno vaikino vos nesutrypė, kai tas 
paslydo maurojančiam buliui po kojom, bet kažkaip įsigudrino 
reikiamą akimirką įmurkdyti galvą ir pečius į purvą. 

Minia pradėjo nuobodžiauti ir skirstytis. Nebuvo jokio reikalo 
mano tėvui padaryti tai, ką padarė. 

Jis pasakė: „Tie žmonės nežino, ką daro. Tai bulių kautynių 
tradicijos įžeidimas. Galvoju, reikia man ten užeiti ir parodyti, 
kaip dera kautis“. 

Ir, po perkūnais, jis tikrai nuėjo ten ir pasakė, kad dabar jo 
eilė. 

Gerai. Tekilos pertrauka. 

Tavo eilė. 

Padėk ją. 

Kur aš sustojau? 

O, taip. 

„Triskart valio forastero*! — sakė indėnai. (Tuo žodžiu jie 
vadina prašalaičius.) Forastero ketina mums parodyti, kaip reikia 
kautis. Duokite jam dar išgerti!“ 

Motina pradėjo nervintis, bet tebesišypsojo - ji niekuomet ne- 
būtų užsiminusi, kad tai ne jo jėgoms. Jis būtų visai pablūdęs. 


* Svetimšalis (isp.) 

Jie laikė prispaudę butelį jam prie lūpų tol, kol jis pradėjo 
springti. „Duokite jam cojones*“, — sakė jie. Paskui visi iš eilės 
pliaukštelėjo jam per nugarą ir stumtelėjo link užtvaros. 

Jis žengė į aptvarą. Bulius, apie kurį buvo šokinėję keturi ar 
penki vyrai, jau buvo nuvargęs. Bet kažkoks indėnas, greičiausiai 
koks nors vyresnysis plantacijoje, pasakė: „Ne, ne, ne, šitaip nieko 
nebus. Šitam didžiam torero mes rasime jo vertą priešininką! Gy- 
vulį, tinkantį jo skambiems žodžiams!“ Ir ten laksčiusį pavargusį 
baltą bulių jie nuvarė į gardą. 

Pamenu, kaip stebėjau jį genamą ir galvojau: Velnias, tėtis 
būtų jį daug geriau matęs. Buvo prieblanda, supranti. 

Trys ar keturi jų nuėjo į gardą ginčydamiesi, kurį bulių išsi- 
rinkti. Pagaliau nusprendė ir ėmė varyti į aptvarą didesnį, stip- 
resnį ir tamsesnį. Aš vos neriktelėjau, kad tai neteisinga, nes 
tą vos galima buvo įžiūrėti, bet tėvo tai nebūtų sustabdę, ir aš 
nenorėjau jo trikdyti. 

Jis stovėjo aptvaro centre, išsipurvinęs mokasinus ir chaki 
kelnes, bandydamas vaizduoti tikrą torero. Minia skatinamai 
šūkčiojo, jam darant apšilimo pratimus. Buvo tikrai smagu. 

Kaip ten bebūtų, tas bulius nenorėjo judintis. Indėnai stūmė 
ir stūmė jį, bet jis nėjo. Mano tėvas įsidrąsino ir šūktelėjo vyrui, 
metusiam jam iššūkį. 

— Matau, mano drauge, kad tavo bulius supranta reikalą! — pa- 
sakė jis. | 

— Tu sumokėsi už šituos žodžius, forastero, — pasakė indėnas. 
Ir mūsų akivaizdoje nuėjo tiesiai prie buliaus, išsitraukė iš burnos 
cigarą ir degančiu galu bedė jam į koją. 

Gyvulys sumaurojo ir kaip kulka išlėkė į aptvarą, spardydamas 
žemes po visą aikštę. Aš dar tebeturiu tuos žydrus sportinius 
marškinėlius, kuriais tada vilkėjau. Išsaugojau juos, nors jie man 
niekad nebus reikalingi. Tarp kraujo dėmių dar matosi likučiai 
purvo, iškapstyto buliaus, kai jis puolė ant mano tėvo. 

Tas akimirksnis įsirėžė mano atmintin: buliaus ragai žemai 
nunarinti; už jo — žibintų apšviesti žemių purslai; antrame plane 


* Vulgarus keiksmažodis (isp.) 

žygiuojantis orkestras; indėnas, iš girtumo apalpęs tiesiog prieš 
mane. 

Turiu pripažinti, tėtis anaiptol nesusimovė. Jis atliko keletą 
gerų manevrų. Ėmė rodyti save, pasisukdamas į minios pusę, 
priklaupdamas ir panašiai. 

Tuomet mama pastebėjo šalimais mūsų automobilio dūks- 
tančius vaikus ir paprašė manęs nueiti patikrinti, ar jis užrakintas. 
Aplinkui buvo galybė girtų. 

Aš pažvelgiau į ją. 

„Jam viskas bus gerai, — pasakė ji. — Tik greit nubėk ir pa- 
tikrink mašiną. Jis tuoj bus čia, ir pagalvok, kaip supyks, jei kas 
ten įsilaužė. Nesijaudink, Fabi. Pažiūrėk į jį — jis šauniai laikosi.“ 
Ji pabučiavo mane į kaktą. 

Buvau nuėjęs gal dešimt ar dvylika žingsnių automobilio 
link, kai išgirdau galingą pritarimo kauksmą, paskui sekė siaubo 
pilnas aiktelėjimas, o galiausiai — moters klyksmas. Kol apsisukęs 
iš visų jėgų dūmiau prie aptvaro, minia nuščiuvo. 

Pradžioje negalėjau įžiūrėti, kas atsitiko, nes buvo taip tamsu, 
ir tiek žmonių grūdosi prie tvoros. 

Tėtį bulius buvo pakėlęs vienu ragu nuo žemės ir nubloškęs 
kaip skudurinę lėlę. Ragas perėjo kiaurai šonkaulius ir pradūrė 
plautį. Jam kvėpuojant iš skylės krūtinėj veržėsi kraujas. Toks 
garsas, lyg jis būtų skendęs — o taip ir buvo. 

Paduok butelį. Ar neturi dar vieno? > 

Žinokis. 

Ką gi, po šito situacija tapo visai nevaldoma. Motina pakvaišo. 
Ji klykė ant to indėnų vyruko, kuris pirma ginčijosi su tėčiu, 
tuo pat metu bandė kalbėtis su tėčiu, prilaikyti jam krūtinę, kad 
kraujas netekėtų, ir šaukė žmonėms, kad iškviestų greitąją. Bulius 
visai pasiuto ir išvertė dalį aptvaro tvoros. Prireikė viso būrio raitų 
gaučų nuvaryti jį atgal į gardą, kad dar ko nors nesužeistų. Net 
pamenu vyruką, kuris blaškėsi persigandęs, mat jo mašina buvo 
raudona ir jis manė, kad bulius puls ant jos, jei išsiverš lauk. 

Mano eilė. 

Palūkėk minutėlę. Atsiprašau. Tuoj atsigausiu. 

Atrodo, ne į tą gerklę pateko. 

Jau geriau. 

Aš prasibroviau į aptvarą, priėjau prie motinos ir atsiklaupiau, 
kad padėčiau jai jį palaikyti. Uždėjau rankas jam ant krūtinės. 
Jis nusišypsojo man ir pamerkė. Pasakė: „Fabi, ar matei, kaip 
tas bulius išsigando? Ar matai, kad aš visai neišsigandęs? Man 
viskas bus gerai“. 

Tada kažkaip burbuliuodamas sukosėjo ir ištarė: „Man reikia 
atsigerti vandens“. Pameni, kaip mes plaukiodami sulaikyda- 
vome kvėpavimą, pasinerdavome ir kiek tik galėdami garsiau 
šaukdavome vienas kitam per vandenį? Visai taip pat skambėjo 
jo balsas. Kliuksintis ir gargaliuojantis. 

— Fabi, eik atnešk vandens, — pasakė mama. 

Aš nejudėjau. 

Ji suriko: 

— Fabi, eik! Tu nepadedi. Eik, atnešk iš kur nors vandens ir 
grįžk čia. Ar KAS NORS iškvietė greitąją? 

Aš nukūriau neatsigręždamas, tolyn nuo aikštės, tolyn nuo 
automobilio, link bažnyčios ir pirkių. Bėgau taip greitai, kad 
beveik užmiršau, ko išvis bėgu. 

Žinoma, visi namai buvo uždaryti. Ko aš ten lėkiau? Tai kvaila. 
Juk visi išėję į šventę. Gatvė šalia kalkėm baltintos koplytėlės su 
paprastu mediniu kryžiumi viršuje buvo tamsi ir tyli. Visos lūš- 
nelės, kur gyveno darbininkai, uždarytos ir užsklęstos. Vieninteliai 
gyvi padarai buvo pririšta lama ir už kaktuso gulintis šuo, ėdantis 
per šventę nugvelbtą lašinių kąsnelį. Atsigręžiau atgal ir pamačiau 
žmones, lakstančius raudonose ir geltonose fiestos šviesose. 

Išgirdau, kaip žemyn šlaitu nuriaumoja automobilis. 

Manau, kad užėjau į koplyčią tikėdamasis, kad atnešiu jam 
švęsto vandens. Jei nenorės jo gerti, tai galės susivilgyti krūtinę 
ir pasveiks, pamaniau aš. 

Durys už manęs užsitrenkė, ir aš beveik nieko negalėjau įžiū- 
rėti, išskyrus porą sulankstytų medinių kėdžių ir metalinį spindesį 
tamsoje, kur turėjo būti altorius. Kvėpavau garsiai ir aidžiai. Oras 
buvo drėgnas ir atsidavė dulkėmis. 

Pasigirdo smarkus trenksmas, ir langai atgijo. Lauke danguje 
žybtelėjo raudonos ir geltonos šviesos, ir koplyčios sienos nušvito 
kaip nuo blykstės. Mano nepasiruošusioms akims šviesa pasirodė 
neįtikėtinai ryški. 

Šviesoje išvydau porą akių, vos už kelių colių nuo savųjų. 
Žioptelėjau apimtas siaubo ir pasitraukiau atatupstas, paskui 
pamačiau ant skruosto nutapytą ašarą ir susiprotėjau, kad stoviu 
priešais medinę Mergelės Marijos statulą. Sidabrinė jos karūna 
kibirkščiavo raudonai. 

Vėl blyksnis. Dabar žinojau, kas čia dedasi. Kažkoks šiknius 
lauke pradėjo leisti fejerverkus, nors mano tėtė gulėjo tenai su- 
žeistas ir mirštantis. 

Šį kartą pamačiau dar kai ką. Kampe stovėjo apsikabinę vyras 
ir moteris. Vaikinas buvo susirišęs plaukus į ilgą juodą uodegėlę, 
užsidėjęs plačiabrylę skrybėlę. Už jo peties išvydau persigandusį 
merginos veidą. Jo plika subinė raudonoje šviesoje. Jos rankos 
su puošniom baltos palaidinės rankovėm ant jo nugaros. 

Pasisukau į duris. Išpuoliau lauk, palikdamas jas atviras, ir 
pasileidau atgal prie aptvaro, slidinėdamas purve. Buvau išsi- 
gandęs, bet labiau dėl to, kad negavau jokio vandens tėčiui, o 
ne dėl ko nors kito. 

Sugrįžau prie aptvaro ir perlipau per tvorą. Pribėgau prie 
susibūrusių žmonių ir prasispraudžiau pro juos į vidurį. 

Jų tenai nebuvo. 

Pradėjau šaukti: kur jie? Kur mano tėvai? Ė 

Priėjo kažkokia indėnė ir pasakė, jie išvažiavo. Jie tavęs ieš- 
kojo. Tavo tėvelis sužeistas, todėl mamytė išvažiavo pasitikti 
greitosios pagalbos pusiaukelėje į kalną. Ten vingiuotas kelias. 
Ji pasitiks atvažiuojančią greitąją, perkels į ją tavo tėvelį ir sugrįš 
tavęs. Tada tu sugrįši kartu su ja ir pamatysi tėvelį, ir viskas bus 
gerai. Pabūk su manim, carino*. Mes palauksime jų sugrįžtant. 
Netruks nė minutės. Visai nė kiek neužtruks. 

Jos veidas buvo malonus, visas nugairintas vėjo kaip pagy- 
venusių indėnų. 


* Branguti (isp.) 

Uždėjo šaltą ranką man ant skruosto. 

Įpilk man dar. 

Taigi mes laukėme. 

Sėdėjau senutės priešakiniame kambaryje jos mažame na- 
melyje. Ji rodė man, kaip veikia jos audimo staklės. Sėdėjome 
ten ištisas valandas. Ji išvirė man arbatos ir įjungė televizorių. 
Juokingą laidą specialiai man. Kodėl aš tai prisimenu? 

Jie taip ir nebegrįžo. 

Niekada nebegrįžo. 

Automobilis nuskriejo nuo kelio, ir pufff... Bumbt. 

Užsidegė išsyk. Laimė, kad buvo iškvietę greitąją, ką? Laimė, 
kad ta jau buvo pakeliui. Tik tiek, kad ne kažin ką begalėjo pa- 
daryti. Galas viskam. 

Kaip šitai taurelei tekilos. 

Rado mašiną stataus slėnio dugne, apsivertusią, viskas iš- 
degę. Tėvas buvo viduje. Tačiau motinos taip ir nesurado. Jos 
ten nebuvo. 

Visi sako, kad ji mirusi, tik ne aš. 

Atsiprašau. 

Aš dar niekam šito nepasakojau. O, šūdas. Po velnių. 

Aš niekuomet neverkiu. 

Dar vieną tekilos. 

Velniop. Aš galiu. Tegu tave velniai, tu suknistas subingalvi 
angle. 

Suarezas šunsnukis. Jis sako, kad ji jokiais būdais negalėjo 
išlikti gyva. Bet jai galėjo nutikti bet kas. Galėjo ją pagrobti gu- 
errilleros*. Bet kas. Galėjo būti bet kur. 

Enti, aš tuoj susivemsiu. 

Nagi, žiūrėk, kas čia. 

Velnio šneka. 

Va, ateina Suarezas. 


li... 


* Partizanai (isp.) 


Seštas skyrius 


Fabianas palinko į šoną, ir blyški vėmalų srovė ištryško iš jo 
fontanu. Bairono automobilio žibintai nušvietė kambarį taip pat 
ryškiai kaip fejerverko šviesų blyksniai aną koplyčią. Bet kurį 
akimirksnį duryse galėjo pasisukti raktas. Bet Fabianas nejudėjo, 
ir nebuvo kas daryti. 

Kai Suarezas nerūpestingai įžengė vidun, pirmą akimirką atrodė 
patenkintas išvydęs, kad mes gerai leidžiame laiką. Pradėjo kažką 
sakyti, kodėl esą mes neįsijungiame muzikos kartu su šviesom. 
Tada, matyt, užuodė ore aštrų metalo kvapą, pamatė butelį ant stalo 
ir Fabianą, sudribusį kėdėje. Nutilo vidury sakinio ir iš lėto įjungė 
įprastines lempas, kurios nušvietė ganėtinai klaikų vaizdėelį. 

Sekė šiurpi pauzė. Disko šviesos vis dar padrikai sukosi. Su- 
arezas prieš prabildamas jas išjungė. 

— Niekada nevalia palikti dviejų šunų drauge. Jie būtinai 
prisidirbs bėdos, — pasakė jis. — Šuo su kale — puiku, kalė su 
kale — jokių problemų, bet tik ne šuo su šunim. 

Jis žengė arčiau ir įsižiūrėjo į Fabianą, kuris mėgino apsimesti 
esąs šaltas. 

— Judu esate porelė šunų, — užbaigė. — Ką gi, aš neprašysiu 
Eulalijos išvalyti visų šitų šukių ir vėmalų, jūs patys galėsite tą 
padaryti ryt iš ryto. Bet, manau, paprašysiu Baironą nunešti tą 
degeneratą į lovą. Palauk čia, Enti. 

Suarezas išėjo iš bibliotekos. 

Sėdėjau, spoksodamas į seilių dryžį ant Fabiano skruosto, 
blizgantį neįprastoje kambario šviesoje. Jis kažką vapėjo, ir dryks- 
tančios nuo smakro seilės mataravo į taktą. 

Duryse vėl pasirodė Suarezas. Už jo sušmėžavo stambus Bai- 
rono veidas, jau iš anksto plačiai išsišiepęs. Jis ruošėsi kaip reikiant 
pasimėgauti. 

Baironas žengė per biblioteką ir pritūpė priešais sudribusį 
Fabianą. Vieną ranką užkišęs už šlaunų, kita laikydamas už pa- 

karpos, užsivertė Fabianą sau ant pečių. Gipso tvarstis lengvai 
baksnojo Baironui nugarą, ir tai privertė Fabianą prabilti. 

— Ką? Jėzau, — pasakė jis. - O, sveikas, Baironai, tu senas 
niekše. Nenušauk manęs. 

Girdėjau, kaip Baironas kalbasi pats su savim, tempdamas 
savo naštą laiptais aukštyn. „Šitas tai nuolat vemia, — sakė, suki- 
kendamas sulig kiekviena pakopa. - Amžinas vėmikas“. 

Suarezas ir aš likome vieni. 

— Suarezai, aš baisiai atsiprašau... — pradėjau. 

— Nesijaudink, - perkirto jis. - Žinau, kad tai ne tavo kaltė. 
Tai aš kaltas, kad taip laisvai elgiausi su savo alkoholiu. 

Jis atsisėdo į Fabiano vietą. Pasakotojo krėslą. 

— Ar tau pakako gėrimo. Enti? — paklausė, apžiūrinėdamas 
butelį. 

Aš nieko neatsakiau. Suarezas paėmė taurelę, ištepliotą ap- 
girtusio Fabiano pirštų, ir įsipylė sau lašelį tekilos. 

Jau norėjau vėl pradėti atsiprašinėti, bet Suarezas atrodė ne 
tiek piktas, kiek nuliūdęs. 

Laukiau, kad jis prašnektų pirmas. Jis sėdėjo, patempęs apatinę 
lūpą, ir spoksojo į ištiškusius ant grindų vėmalus, pasverdamas 
bėdos dydį. 

— Fabianas šiuo metu jaučiasi gerokai nelaimingas, tiesa? — ga- 
liausiai paklausė. 

Padelsęs atsakiau: 

— Taip. 

Buvau per girtas, kad galėčiau nuneigti tiesą. 

— Kartais man sunku nuspėti, kada būtent jį ištinka neganda. 
Bandau suteikti jam laisvės pabūti vienam su savo mintim. Ne- 
tikiu jausmų slopinimu — ypač jei prisiminsime, kad aš jo dėdė, 
o ne tėvas. 

— Mes šįvakar kalbėjom apie jo tėvus. Štai kodėl jis tiek daug 
išgėrė. 

— Papasakok man, ką jis tau sakė, — Suarezas atsisėdo tie- 
siau. — Aš pernelyg ilgai su juo apie tai prideramai nekalbėjau. 

Aš delsiau. Pokalbis darėsi pakankamai nesmagus, o kambarį 
vis labiau smelkė vėmalų smarvė. 

— Jis mano, kad jūs nesirūpinate, kas atsitiko jo motinai. Mano, 
kad ji dingo, ar buvo pagrobta, ar ištikta amnezijos bastosi po 
kalnus, — išpoškinau aš. 

Pats nežinau, kodėl leptelėjau apie amneziją. Ta prielaida man 
buvo šovusi galvon klausantis Fabiano, bet pats jis niekuomet 
apie tai neužsiminė. 

— Atsiprašau, — pridūriau be jokios naudos. 

— Patikėk, Enti, niekas man nesuteiktų didesnio džiaugsmo, 
jei tik galėčiau vėl pamatyti savo gražiąją sesutę, — tarė Sua- 
rezas. — Jos mirtis sugriovė mano gyvenimą. 

Pasijutau nesmagiai, išgirdęs tokius atvirus žodžius iš suaugu- 
siojo, o ypač iš Suarezo, kuris paprastai taip puikiai valdydavosi. 

— Tačiau neabejok, — jis pažvelgė tiesiai į mane. - Ji iš tikrųjų 
mirusi. 

Aš nejaukiai nurijau seiles. Suarezas kalbėjo toliau. 

— Jei nors sekundę būčiau galvojęs, kad ji gyva, tai patikėk, 
būčiau apvertęs aukštyn kojom visus Andus, išleidęs paskutinį 
skatiką, kad ją surasčiau. Bet partizanai negrobia žmonių vien 
šiaip sau, neprašydami išpirkos. Ji ne kokia nors desaparecida*, 
supranti. Ne tokia, kaip jūsiškis lordas Lukanas. — Pirma Baironas, 
dabar šitas. Suarezas, regis, pasimaišęs dėl Anglijos lordų. — Mano 
sesuo mirusi. Tai faktas. Aš ne mažiau už vargšą Fabianą norėčiau, 
kad taip nebūtų, bet taip yra. Jis tiesiog nenori tuo tikėti, nes jos 
kūno taip ir nerado. 

— Kas jai atsitiko? 

— Maniau, jis tau papasakojo. Jo tėvų automobilis nusivertė 
nuo stataus skardžio kalnuose, ir jie abu žuvo. Nėra nė mažiau- 
sios tikimybės, kad ji galėjo išlikti gyva. Jis taip mano todėl, kad 
jos kūno nerado nuolaužose. Bet šitaip nutinka. Mašina verčiasi 
daugybę kartų, kūnas išsviedžiamas žemyn, į sąžalyną, ir... - Jis 
atsikrenkštė ir nusuko žvilgsnį į šoną. 

— Man labai gaila, Suarezai. Tikrai labai gaila, —- pasakiau 
jausdamasis jaunas, sutrikęs nepilnametis. 


* Pražuvėlė (isp.) 

— Viskas gerai, Enti. Tikrai. Dabar supranti, kodėl jam no- 
risi galvoti kitaip, bet joks kitas aiškinimas neįmanomas. Buvo 
liudininkų, mačiusių, kaip mašina nulėkė nuo kelio. Ten būta 
tik purvino šunkelio, o lietus buvo išardęs jo kraštą. Policija 
mano, kad automobiliui verčiantis per kelkraštį keleivio durelės 
nebuvo kaip reikiant uždarytos, štai kodėl mano sesuo iškrito. 
Jie išnaršė kalno šlaitą, bet mašina krito ilgą kelią, o kalną dengė 
vešli augmenija. Tai vienintelė priežastis. Bet dabar supranti, kad 
jai nebuvo jokių šansų išlikti gyvai. 

Jis išlenkė taurę tekilos, išsitraukė didelį raudonai auksinį „Dun- 
hill International“ pakelį ir užsidegė cigaretę. Paskui stumtelėjo 
per stalą man pakelį su kyšančia viena cigarete. Aš ją paėmiau. 

— Tik šį vakarą, - pasakė. — Abejoju, ar tavo mamai patiktų, 
jei ji žinotų, kad aš siūlau rūkalus jos astmatikui sūnui. Nuo ry- 
tojaus aš įvedu jums naują režimą, berniukai. — Jis pamerkė man 
ir tęsė: — Ne, Enti, niekas mano sesers nepagrobė. Ir ji neprarado 
atminties. Ji nebegrįš. Man labiau patinka galvoti, kad pusiau- 
kelėje leidžiantis nuo kalno šlaito ji nusprendė toliau keliauti 
ne automobiliu, bet tiesiog imti ir išskristi į kažkokį tikslą. Ir aš 
manau, kad ji vis dar skrajoja tenai ir yra išties labai laiminga. Štai 
kodėl mes jos neradome. Štai kaip man norisi apie tai galvoti. 

Jis sėdėjo, regis, užsižiūrėjęs į savo skraidančią seserį vidury 
plevenančio cigaretės dūmo ir besigėrintis reginiu. 

— Suarezai, — ištariau. — Jūs sakėte, ji iškrito pro keleivio 
pusės dureles? 

— Žinoma. Fabiano tėvas visada juos visur vežiodavo. Mano 
sesuo net ir nemokėjo vairuoti. 

— Bet juk jo tėvas buvo sunkiai sužeistas? 

— Sunkiai sužeistas? Ką jis tau pripasakojo? Jie nuvažiavo į 
kalnus, susiruošę į pėsčiųjų žygį. Tai visa, ką mes žinome. Dėl tos 
nežinomybės Fabianui ir yra taip sunku suprasti. Kai tai nutiko, 
Fabianas buvo paliktas man savaitgaliui. Jie jį paliko, nes buvo 
neseniai sirgęs ir dar per silpnas tokiam žygiui, kokį jie buvo tą- 
dien numatę. Kitas dalykas, kurį mes visi žinome - kad jie žuvo. 
Taip labai dažnai atsitinka, Enti. Žmonių tiesiog nebelieka. 

Suarezas nukratė pelenus nuo cigaretės ant plastikinio te- 
kilos padėklo. Vėl pažvelgė į mane, mosikuodamas švytinčiu 
galiuku. 

— Jei ne Fabiano liga, jis būtų žuvęs drauge su jais tame auto- 
mobilyje. Va ką aš jam nuolat sakau. Jis turėtų jaustis laimingas 
dėl to, o ne kaltas. Tai reiškia, kad jo tėvai lieka gyventi per jį. 

— Vadinasi, nebuvo jokios bulių kovos, — pratariau daugiau 
pats sau. 

— Bulių kovos? Fabis niekad kaip gyvas nėra buvęs bulių 
kautynėse. Sykį aš jį pasiėmiau į derliaus šventę kalnuose, ten 
keli vaikiščiai pakvailiojo su buliais, bet į tikrą bulių kovos areną 
jis niekada nėra įkėlęs kojos. 

— Suprantu. Dabar aišku, — pasakiau. 

— Gal norėtum nueiti? — tęsė Suarezas. — Gal tai pakeltų jam 
ūpą, kaip manai? Nemanau, kad jis labai nudžiugo, kai mes tada 
ten pasirodėme. Vieną vargšą vaikiną užspeistė bulius, Fabį tai 
gerokai prislėgė. Bet jei manai, kad jis norėtų su manim susiimti, 
aš mielai paimčiau jus abu. 

— Ne, nemanau. Vargu ar tai padėtų, — pasakiau. — Greičiau- 
siai tik dar labiau primintų Fabianui jo tėvą. 

— Cha. Graži istorija. Senasis gerasis Feliksas Moralesas. 
Šaunus vaikinas, bet ne kovotojas su buliais. - Suarezas įbedė 
cigaretę į padėklą priešais ir nusikratė pelenus nuo rankų. 

— Koks jis buvo, Fabiano tėtis? — paklausiau, nenorėdamas 
atskleisti Fabiano versijos daugiau, nei jau buvau atskleidęs. 

— Na, — tarė Suarezas, — kai kurie manė, kad jis netinka mano 
seseriai — sakė, kad jis pernelyg apsėstas klasinių prietarų, kad 
jis paranojiškas. Kaip kad jūs pasakytumėt, visada gatavas šokti 
į akis, ar ne? 

Linktelėjau be žodžių. 

— Bet aš niekad su tuo nesutikau, — tęsė Suarezas. — Mano 
supratimu, visos tos baimės tik darė jį stipresnį. — Jis įsipylė sau 
dar tekilos. — Mano tėvas, tesiilsi Viešpatyje jo siela, kartą pasakė 
apie Feliksą, kai jau tapo aišku, jog jis ves mano seserį, kad jis 
esąs „vaikas, naktį gulintis atmerktom akim iš baimės, kad visi 
jo Žaislai ims ir atgis“. 

Jis išlenkė tekilą, lengvai nusipurtydamas. 

— Bėda ta, kad Felikso sūnus — mano sūnėnas - irgi pernelyg 
daug guli nemiegodamas. Ne dėl baimės, kad jo žaislai atgis, o dėl 
to, kad iš visos širdies viliasi, kad taip bus, ir nori juos užklupti. 

Aš pakilau. 

— Suarezai, aš noriu viską išvalyti dabar. Čia smirda. Mes 
negalime taip palikti iki ryto. 

— Gali, jei nori, palikti tai Fabianui. Žinau, kad tai daugiausia 
jo darbas, o ne tavo, — pasakė Suarezas, vangiai mostelėdamas 
į vėmalų pusę. 

— Aš tai padarysiu, — pasakiau. 


Apgraibomis išbandęs keletą durų, iš kurių vienos atsidarė į 
stulbinantį gyvūnų iškamšų rinkinį, kurio niekad anksčiau ne- 
buvau matęs, aš susiradau Eulalijos valymo reikmenų sandėliuką. 
Pasiėmiau mėlynas gumines pirštines, kibirą, dezinfekavimo 
priemonę. Kai atsiklaupęs grandžiau juodus ir baltus bibliotekos 
grindų langelius, išgirdau atsidarant duris. Suarezas, atrodė, grįžo 
dar išgerti prieš miegą. Buvo persirengęs raudonu chalatu. Kol 
ėjo per kambarį vėl sėstis prie stalo, aš lyg ir pastebėjau jį truputį 
klupinėjant, nors tą įspūdį lengvai galėjo sukelti ir mano paties 
apgirtimas. 

— Tu geriau papasakok man, ką Fabianas tau šįvakar kal- 
bėjo, — pasakė jis. — Mane visa tai smarkiai suneramino, ir manau, 
jog turiu žinoti, kas dedasi jo galvoje. 

Pasijutau priremtas prie sienos. Nusimoviau gumines pirš- 
tines, įmečiau grandiklį atgal į kibirą ir vėl atsisėdau prie stalo. 

Perpasakojau jam kiek galėdamas išsamiau istoriją apie bulių 
kautynes. O būdamas apgirtęs, dar papildžiau pabaigą, leisdamas 
atsirasti prielaidai apie Fabiano mamos amneziją. Jau nebesusi- 
gaudžiau, kas ką buvo pasakęs. 

Man baigus, Suarezas nieko nepasakė, ir aš sunerimau, kad 
įvėliau Fabianą į bėdą. 

— Esu tikras, — pridūriau, vildamasis apriboti žalą, — kad Fa- 
bianas iš tiesų ir pats visu tuo netiki. Gal jam tai tėra būdas 

susitaikyti su tuo, kas įvyko, ir papasakoti man įdomią istoriją. 
Nemanau, kad jums verta dėl to labai jaudintis. 

— Fabiano bėda, - prašneko Suarezas, — yra ta, kad niekad 
negali žinoti, ar jis tiki tuo, ką sako. Mane kartais neramina, kad 
jis taip įtikinamai tauškia niekus, jog net pats save apgauna. - Jis 
susiraukė, žiūrėdamas į stalą. —- Galbūt turėčiau su juo šnektelti. 
Panašu, kad tai tampa nebekontroliuojama. 

Pradėjau panikuoti. Fabianas ne juokais įsius, sužinojęs apie 
šį pokalbį. 

— Ar jūs tikrai manote, kad tai būtina? — surizikavau. 

— O tu nemanai? — atsakė Suarezas. 

— Esu tikras, kad sielos gilumoje jis žino tiesą, tai kas, kad 
kartais leidžiasi į nereikalingas detales, — tariau. Būčiau bet ką 
pasakęs, kad tik neišaiškėtų mano išdavystė. 

— Kaip tau žinoma, aš paskutinis žmogus Žemėje, kuris galėtų 
nurodinėti kitiems, kuo jiems tikėti, o kuo ne, — pareiškė Suarezas. — 
Kol nepradedi galvoti, kad jo apsigaudinėjimas pavojingas. 

Svarsčiau, kaip Suarezas sureaguotų į Fabiano įsitikinimą, 
esą jis matęs savo motiną karnavalo vežime per Velykų eiseną. 
Bet nebuvo reikalo apie tai užsiminti. Aš ir taip jau pakankamai 
įklimpau į bėdą. 

— Aš taip nemanau, — pasakiau. 

— Esi tikras? 

— Visiškai. 

Mano įsitikinimas jį nudžiugino. Jis tiesiog norėjo, kad kas 
nors pasakytų jam, jog padėtis nėra rimta, ir nesuvokiamu būdu 
išsirinko tam vaidmeniui mane. Nuo užgriuvusios atsakomybės 
pasijutau dar nejaukiau. 

— Tu, žinoma, teisus, — tęsė jis. — kartais verčiau leisti žmo- 
nėms tikėti tuo, kuo jie nori tikėti. Aš nepamiršau, kaip pats buvau 
pametęs galvą, kai netekau sesers. Man prireikė laiko susitaikyti su 
tuo, kad ji žuvo, kai jie nerado jos kūno tame automobilyje. - Jis 
atsiduso. — Kartais tikrovė taip baisiai nuvilia, ar nemanai? 

Aš pagalvojau apie Fabianą. Ką pasakytų žmogus, neturintis 
vaizduotės? 

— Žvelgiant atgal, — pasakė Suarezas, — aš, ko gera, nemaža 
dalim kaltas dėl Fabiano proto būklės. Jei tuomet aš pats nepa- 
jėgiau susitaikyti su tuo, kas įvyko, tai kažin ar galėjau padėti 
susitaikyti jam. 

— Bet dabar jūs tai priimate, — išlemenau jausdamas, kaip 
žemė dar labiau nei bet kada slysta iš po kojų. 

— Dabar priimu. O Fabianas - ne. Gali prireikti daugiau laiko. 
Tačiau nepamirškime mano draugo Migelio de Tore žodžių: 
„Sielvartas mums visiems užduoda skirtingus klausimus“. Jei, 
kaip tu sakai, man nėra reikalo priešgyniauti Fabianui dėl viso 
šito, — kad ir kaip keista, Suarezas dabar šypsojosi, — tuomet 
siūlau, kad ir tu leistum jam toliau tikėti tuo, kuo jam norisi. 
Tam tikru mastu. 

Aš išsižiojau kalbėti, bet jis mane nutraukė. 

— O dabaraš tikiuosi, kad tu išmesi iš galvos šitą pokalbį ir eisi 
miegoti. Tau reikia atsimiegoti už tą tekilą. — Storais iškleiptais 
pirštais jis pataršė man plaukus. 

— Tai jūs jam nepasakysite? — paklausiau. — Nepasakysite, ką 
aš jums papasakojau? 

— Aš pažadu apie tai neužsiminti. Pasitikiu tavim, kai tu sakai, 
kad man nereikia to daryti. Ir pasitikiu, kad praneši man, jei 
padėtis pasikeis. 

Laiptų papėdėje jis atsigręžė, žaismingai niuktelėjo man į 
ranką ir tarė: 

— Niekad negali žinoti. Visuomet yra galimybė, kad Fabianas 
gali sakyti tiesą! 

Paskutinis dalykas, kurį įsiminiau prieš nueidamas - jo akys, 
pamišėliškai žibančios tamsoje. 


Kitą rytą prabudau, susipainiojęs paklodėse, nuo ryškios 
šviesos ir nepakenčiamo triukšmo. Buvau pamiršęs nuleisti ža- 
liuzes, o tiesiai už mano durų energingai darbavosi Eulalija. 
Jos dulkių siurblio plastikinis vamzdis tarškėjo ir skalambijo į 
metalinius turėklus su nedarnumu vaiko, be paliovos tvatijančio 
pianino klavišus. 

Suarezas buvo nusiteikęs žvaliai. Kai nulipau žemyn, jis sėdėjo 
su kavos puodeliu prie stalo saulės užtvindytoje virtuvėje, vilkė- 
damas akį rėžiančius trumparankovius marškinėlius ir rukydamas 
Dunhill cigaretę. Šalia besigūžiantis Fabianas, man įėjus, vos 
kilstelėjo galvą. Tikiausiai jis nutuokė, kad girdėjau jo žiaukčio- 
jimus vos ne per visas ankstyvąsias to rytmečio valandas. 

Suarezas su aiškiu malonumu parodė mums abiems gausius 
ir šiurpą keliančius pusryčius: padėklą su išvirtais be lukšto tir- 
tančiais kiaušiniais ir kraujine dešra, užpilta aitriai raudonu čili 
padažu. 

— Jei teisingai prisimenu iš savo vakarėlių patirties, judu abu 
po pereitos nakties turite jaustis išbadėję, — pasakė. — Ne, man 
nieko nereikia, ačiū. Pirmyn, berniukai. Suvalgykite viską. 

Jis sėdėjo išsišiepęs ir kaip niekur nieko rūkė. Neleido mums 
net lango atidaryti, nors tvyrojo karštis. Išsigelbėjimo nebuvo. 
Pereitos nakties pyktis aiškiausiai išblėso, bet ne be pasekmių: 
pusryčių valgymas, regis, buvo ta skola, kurią turėjome sumokėti 
Suarezui už pasilinksminimą jo sąskaita. 

Kiaušiniai dėbsojo į mane nelyginant išluptos akys. Dešra 
buvo gausiai pagardinta prieskoniais. Aš tik vargais negalais su- 
sidorojau, bet man pasisekė labiau nei Fabianui, kuris įpusėjo 
savo pilnutėlę lėkštę, suvapėjo „Niekas neturėtų šito patirti“ ir 
puolė pro duris dar kartą išsivemti. 

Kai viskas baigėsi, aš, kaip paprastai, parvažiavau autobusu 
namo, tarnybiniu liftu pakilau į butą ir kritau tiesiai į lovą. 


Septintas skyrius 


Praėjo savaitė, o Fabianas su manim beveik nekalbėjo. Nu- 
tariau, kad jis sumišęs dėl to, kas buvo, ir atnaujins santykius, 
kai bus pasirengęs. Tačiau paaiškėjo, kad aš nesu vienintelė 
jo įnoringos proto būsenos auka. Trečiadienį jis sukėlė inci- 
dentą klasėje per pamoką. Paprastai mus suskirstydavo kaip 
pakliuvo po du bandymams daryti, ir Fabianas atsidūrė poroje 
su Verena Hermes. Aš buvau kitoje kambario pusėje, kai tai 
atsitiko, ir tik išgirdau sprogimą bei šauksmus, bet vėliau aš ją 
išklausinėjau. 

— Jis toks keistas pastaruoju metu, — pasakė ji. — Per bandymą 
pradėjo traukti į save amoniaką, paskui sužiuro pro langą į dangų 
šnibždėdamas visokias nesąmones. Bandžiau nekreipti dėmesio, 
bet jis šnibždėjo man tiesiai į ausį, o juk mes turėjome dirbti. 
Per jį aš užsidirbau nulį. 

— Tu atsirevanšuosi. Ką jis šnibždėjo? 

— Jis tiesiog kartojo: „Ar tu ją matai?“ Koks keistuolis. 

Tai dar ne viskas. Sužinojau, kad jis susimušė su kažkuo per 
futbolo rungtynes po pamokų ir trinktelėjo vaikinui per galvą su 
savo gipso tvarsčiu. Ir mačiau jį iš tolo, žirgliojantį apie sporto 
aikštę ir spoksantį aukštyn į kalnus, tarsi matytų juos pirmąsyk 
gyvenime. 

Penktadienio popietę mudu drauge laukėme už mokyklos 
vartų, ir aš ryžausi: 

— Ar tu liausies šitaip keistai elgtis, ar gal paaiškinsi man? 

Jis mane ignoravo. 

— Na? — pasakiau.- Tai kas darosi? 

Jo priešiškumas mane apstulbino. 

— Ką turi omeny — kas darosi? Kodėl tu tik penktadieniais 
domiesi manim? Nori vėl būti pakviestas į mano namus? 

— Jėzau, ne. Kas tau darosi? Aš tik norėjau sužinoti, kaip tu. 

— Puikiai. Nesijaudink dėl manęs. 

Aš vangiai traiškiau koja pistacijų lukštus. 

— Aš netrukus grįšiu į mokyklą Anglijoje, —- pasakiau. — Tie- 
siog pamaniau, tu turėtum žinoti. 

Jis tebebuvo susiraukęs. 

— Klausyk, aš kalbėjausi su Suarezu, kai tu nuėjai gulti... 

— Tiesiog šaunu. Kai kitą kartą norėsi pasikalbėti, ko tau ne- 
paskambinus tiesiai jam, jei jis toks geras tavo draugas. 

— Palauk minutėlę... 

— Atvažiavo Baironas, — pasakė Fabianas. — Pasimatysim 
pirmadienį. 

Dar niekad nesijaučiau toks vienišas, laukdamas, kada atva- 
žiuos manęs pasiimti iš mokyklos. Turėjau ką nors daryti, kad 
reikalai pasitaisytų. 


Tą savaitgalį tėvas įžengė į mano kambarį, laikydamas voką 
su Jungtinės Karalystės pašto antspaudu. Iš jo raminamos veido 
išraiškos supratau, kad naujienos nekokios. 

— Gabumų testai, —- gūžtelėjo pečiais jis. - Turiu užfiksuoti 
laiką, kol tu juos pildysi ir po to išsiųsti atgal į mokyklą specialiame 
antspauduotame voke. Viskas labai oficialu ir pasipūtėliška. 

Motina buvo išėjusi žaisti teniso, tad man beliko susiremti 
su juo. Dramatiškai atsidūsėjau ir pakėliau rankas. Man tikrai 
nepatiko taip elgtis prie tėvo, nes jis kur kas prasčiau už mamą 
ištverdavo mano išsidirbinėjimą, ypač kai iš tiesų jausdavausi 
nelaimingas. Tačiau reikėjo parodyti nepasitenkinimą, kad ir 
kaip nesąžininga būtų tą daryti. 

— Klausyk, — tarė jis. — Jei tu tikrai nenori išvažiuoti, mes dar 
pažiūrėsim. Bet aš nesu tikras, ar tu pats žinai, ko nori. 

Kilstelėjau antakį, nutaisęs, kaip tikėjausi, niekinamai skep- 
tišką miną. 

— Na, liaukis, drauguži. Tokia graži diena, gali užpildyti testus 
tiesiog dabar, balkone, o aš atnešiu tau priešpiečius. 

Kai žengėme iš mano kambario, aš ėjau kiek begalėdamas 
lėčiau ir skausmingiau, nuleistais pečiais, ir tarpais dar padū- 
saudamas. 

— Okei, — pasakė tėvas. — Turiu vieną mintį. Jeigu tu išrimtųjų 
nenori važiuoti į tą mokyklą, tai visada gali tiesiog... susikirsti 
per testus. 

Stabtelėjau koridoriuje ir pažvelgiau į jį. 

— Suprantama, šito pasiūlymo iš manęs tu negirdėjai. Bet 
mane stulbina, kad vienintelė priežastis, dėl kurios jie siunčia tau 
tuos testus, yra noras įsitikinti, kad jie gaus savo žinion ne kokį 
nors pusgalvį, dvejus metus džiovinusį smegenis Tarptautinėje 
mokykloje. — Jis kaip sąmokslininkas pritildė balsą. — Tau tereikia 
pasirodyti pusgalviu. 

Vėl laisvai atsikvėpęs ir šypsodamasis aš pastūmiau balkono 
duris ir įsitaisiau už stalo. 

— Ar turi rašiklį? — paklausiau. 

— Manau, tai jiems apmuilins akis. 

Sėdėjau, stebėdamas miestą. Kregždė nardė žemai pakraigėse 
namo, prigludusio prie šlaito apačioje mūsų. Kitoje pusėje link 
prieškalnių ir garsiųjų vulkanų šlaitų netvarkingai driekėsi Kitas. 
Tėvas, išeidamas ieškoti man rašiklio, paliko ant stalo brošiūrą. Aš 
ją atverčiau ir dirstelėjau į puslapius: vaikai su prastai atrodančiais 
plaukais ir tvido švarkeliais, susėdę aplink biliardo stalą; tipas su 
dailiu ežiuku ir milžinišku apgamu, užsidėjęs neįtikėtinus ap- 
sauginius akinius ir šnairuojantis į Bunzeno degiklį; apgailėtinas 
trumparegis berniukas, kėblinantis su regbio kamuoliu apleisto 
purvino žemės lopinio ir nuogų medžių fone. Vėl pakėliau akis. 
Saulėje žėrinti Kotopaksio viršūnė didingai atsispindėjo stikli- 
nėse balkono duryse. Aš negarsiai kostelėjau pats sau ir įsipyliau 
puodelį kavos iš indo, stovinčio ant stalo. 

Kai grįžo tėvas, aš paskutinį kartą pamėginau maldauti pasigai- 
lėjimo, bet jis liko kurčias mano žodžiams. (Jei gerai prisimenu, 
užbaigiau sentencija „Vadinasi, mano tėvas tikrai miręs“ — le- 
miama eilutė, kurią ištaria Lukas Skaivokeris, kai Darkas Vaderis 
atsisako išsižadėti Tamsiosios pusės.) Mano tėvo atsakymas buvo 
ir lengvai nuspėjamas, ir pateisinamas: „Nebūk toks melodra- 
matiškas“. 

Laikydamas virš popieriaus pakeltą rašiklį, kvėpuodamas išretintu, 
kiek salstelėjusiu nuo smogo oru, ašir vėl užsižiūrėjau į miestą, tarsi 
matyčiau jį paskutinį kartą, į ugnikalnius tolumoje, ir pagalvojau apie 
Chuanitą. Ji niekada neturėjo tokios rūšies problemų. 


Žinoma, mano tėvas buvo teisus. Aš galėjau lengvai suklas- 
toti savo atsakymus. Apsimesti pusgalviu ir likti kur esąs. Bet jis 
pernelyg gerai mane pažinojo, kad patikėtų, jog galėčiau rimtai 
pažiūrėti į jo pasiūlymą. Ir nors man labai magėtų teigti, jog tuo 
metu taip buvau susirūpinęs Fabiano būkle, kad man ne galvoj 
buvo testai, tai nėra tiesa. Galop mano išdidumas paėmė viršų, ir 
jau baigęs pirmąjį testą žinojau, kad sąmoningai ištremiu save iš 
Ekvadoro. Dabar galiu prisipažinti — prabėgęs laikas ir sutvirtėjusi 
savimonė tai leidžia — jog būta netgi tam tikro mazochistinio 
malonumo, jog štai aš pildau savo ištrėmimo dokumentą, o tiesiai 
man prieš nosį plyti visa, ko taip ilgėsiuos. Aš tyčia, sąmoningai 
pats save trėmiau iš didžiųjų vėžlių ir ledo princesių krašto, ir 
kaltinti galėjau tik save. 


Reikia pasakyti, kad, dar nė nebaigus rašyti, Fabiano prob- 
lema vėl pradėjo nirti į sąmonės paviršių. Reikėjo surasti būdą, 
kaip atgauti jo pasitikėjimą, ypač kai man nelemta ilgiau pabūti 
šioje šalyje. Kad ir kiek apie tai galvojau, kiekvienas svarstomas 
veikimo būdas primindavo man Migelį de Tore ir pusiau tej- 
simintą, miglotą Suarezo vaizdinį iš pereito savaitgalio. Kartais 
verčiau leisti žmonėms tikėti tuo, kuo jie nori tikėti. Tikrovė kartais 
baisiai nuvilia. 

Testai buvo baigti, saugiai supakuoti į vokus ir paruošti išsiųsti. 
Mudu su tėvu sėdėjom balkone, valgydami priešpiečiams sūdytas 
kukurūzų burbuoles su sviestu ir žaisdami mūsų mėgstamą žai- 
dimą. Jo esmė ta, kad reikia tylom laukti, kol iš apačios atsklis 
koks įdomus garsas, o tuomet rungtis, kuris pateiks geriausią 
išaiškinimą. 

— Čia sužviegė taksi stabdžiai, kai klientas neužsimokėjo, o 
toliau sekė šūvis, kai vairuotojas jį pribaigė pasidabruotu pistoletu, 

kurį laiko prisirišęs prie kulkšnies panašiems atvejams, — pareiškė 
tėvas. 

— Paistalai, — atkirtau aš. — Tas spiegiantis klyksmas buvo 
kondoro, kuris šįryt ištrūko iš miesto zoologijos sodo, tikėdamasis 
parskristi atgal į kalnus pas savo šeimą, o pokštelėjimas reiškė, kad 
į jį trankvilizatorių užtaisu iššovė jo prižiūrėtojas Pepė, išsigandęs, 
kad jį atleis iš darbo, nes šiemet jau neteko poros kondorų, o jų 
įsigyti yra sunkus reikalas. 

— Pasąmonėje Pepė leidžia jiems pabėgti, nes tiki, kad anks- 
tesniame gyvenime buvo kondoras. 

— Pepė yra kvailys. 

Kurį laiką mes sėdėjome tyliai klausydamiesi miesto foninių 
garsų: tolygaus eismo ūžimo, pertraukinėjamo atsitiktinių, tolimų 
automobilių garso signalų ūkčiojimų. 

— Norėčiau tavęs paklausti vieno dalyko, - tariau. 

— Klok. 

— Kaip tu manai, kur galiausiai atsidurtų žmonės, jei, tarkim, 
juos rastų klaidžiojančius kalnuose, ištiktus amnezijos, ir niekas 
jų nepažinotų? Turiu galvoje, jei taip būtų pas mus, jie patektų 
į kokią nors ligoninę, sukrustų visas personalas ir panašiai, juk 
taip? Bet čia, Ekvadore, vis dar esama mažai žinomų laukinių 
vietovių, ar ne? 

— Esu skaitęs istorijų apie žmones, pradėjusius gyventi visai 
iš naujo, bet tik knygose. Nemanau, kad tikrovėje tai dažnai 
nutiktų. 

— Manęs tikrovė nedomina. Ji gali būti labai nuvilianti. Bet, 
anot tavęs, teoriškai tai įmanoma? 

— Įmanoma. Kodėl apie tai klausinėji? 

— Man reikia mokyklai, — pasakiau. - Rašau apsakymą . 

— Apsakymą? Nežinojau, kad tuo užsiimi. Na, aš nežinau, ar 
yra kokia nustatyta procedūra tam atvejui, kai surandamas žmogus. 
Bet aš manau... Na, aš manau, turėtų būti kur nors speciali ligoninė 
visiems amnezijos ištiktiems pacientams. Jie ten turėtų saugų prie- 
globstį, o tada kam nors iš artimųjų prapuolus tereikėtų nuvykti 
ten ir pasitikrinti, ar jį atpažįsta. Juk gerai būtų, ar ne? 

Žemyn, tiesiai į miesto gerklę, nusileido lėktuvas — prie šito 
vaizdo aš taip ir nepripratau. 

— Taip, būtų gerai. Būtų labai šaunu. Ar sutiktum, kad kažkur 
egzistuoja kažkas panašaus? 

— Abejoju, labai jau specializuota turėtų būti. Be to, kas mo- 
kėtų už pacientų išlaikymą, jei niekas nežinotų, kas jie? — jis 
sukikeno. - Žinai, mano manymu, gal tavo motina ir teisi saky- 
dama, kad mokymasis čia jokios ypatingos naudos tau neduoda... 
Aha, - tarė pašokdamas, nes išgirdo duryse pasisukant raktą, - o 
šitai man nuskambėjo kaip triumfuojančios moterų teniso čem- 
pionės grįžimas namo. Ar nori pasakyti jai gerą naujieną, kad 
užpildei testus, ar pasakyti man? 

— Paliksiu šitą malonumą tau. Tik dar vienas dalykas: ar gali 
gauti tuščio laikraštinio popieriaus? 


Mano tėvai žinojo apie Fabianą ir jo žuvusius tėvus, bet, 
laimei, aš jų dar nebuvau supažindinęs su įvairiomis naujausiomis 
aplinkybėmis — labiausiai dėl to, kad aš ir pats nebuvau tvirtai 
apsisprendęs, kuo man tikėti. Tad kai tėvui bendrais bruožais nu- 
sakiau istoriją apie bulių kautynes ir po jų sekusį automobilio nu- 
sivertimą nuo kelio kalnuose, jam nekilo nė menkiausio įtarimo. 
Visai priešingai. Iš esmės jis pasakė tiktai: „Man tai skamba šiek 
tiek fantastiškai“. Vis dėlto galiausiai, jo padedamas ir nesukėlęs 
per daug įtarimų, aš surezgiau miglotai žurnalistinį rašinį. Paskui 
jau beliko pasistengti, kad viskas atrodytų kaip reikiant. 

Gauti reikalingą popierių buvo tik pirmas žingsnis. Dabar tu- 
rėjau parinkti jam įtikinamą šriftą. Nebuvau prityręs klastotojas, 
bet mane nustebino, kiek daug galima nuveikti geru spausdin- 
tuvu, reikiamos rūšies popieriumi ir išsiliejusiu puoduku arbatos 
(apie pastarąjį triuką aš sužinojau, nes buvau skaitęs apie Hitlerio 
dienoraščių klastojimą). Man netgi pavyko padaryti senos auto- 
mobilio reklamos fotokopiją ant kitos puslapio pusės, kur ji atrodė 
išties kaip perkelta iš laikraščio, taigi pagaliau sukūriau visiškai 
įtikinamą panašumą. Specialistui nebūtų prireikę daug laiko 
išsiaiškinti, jog tai netikra, bet aš samprotavau taip: persistengti 

neverta. Juk nuogam karaliui niekas smulkiai neapibūdino jo 
naujų drabužių, nes jis išsyk buvo linkęs jais patikėti. 

Man pasisekė — tą dieną, kai mano darbas buvo baigtas, Fa- 
bianas pats prie manęs priėjo sudaryti taikos, tad man nė nereikėjo 
sukti galvos, kokiu pretekstu parodyti jį jam. Tai įvyko ketvir- 
tadienį, kai buvo pasibaigusios rytinės pamokos ir prasidėjusi 
priešpiečių pertauka. 

— Tai kaip ten su tavo išvažiavimu? — paklausė. 

— Gali ir netekti išvažiuoti. Bet jei net ir teks, aš vis tiek grįšiu 
čia atostogų, — tik ne nuobodiems trumpiems pasižvalgymams. 

— Suprantu. - Išsiblaškęs jis šniurkštelėjo nosimi. — Atsiprašau 
dėl pereitos savaitės. Ta visa velniava su mano tėvais. Išmuša iš 
vėžių. 

Atsiprašymas. Tai kažkas naujo. Gal ir visai nebevertėjo 
imtis įgyvendinti mano plano. Bet dabar aš tiesiog negalėjau 
pabūgti. 

— Aš norėjau su tavim pasikalbėti apie tai, — pasakiau. — Kai 
ką suradau, ir man regis, tai gali būti svarbu. Buvo šūsnyje laik- 
raščių, tėčio parsineštų iš darbo. 

Tuo metu mes buvome valgykloje, karštoje ir pilnoje garų 
nuo didžiulių katilų su ryžiais ir pupelėmis ant prekystalio, ir, kai 
pasiėmę maisto atsisėdome už nuošalaus stalo kampe, aš išsitrau- 
kiau laikraščio iškarpą, padėjau priešais jį. Ji buvo suglamžyta ir 
dėmėta. Atrodė taip, lyg būtų pragulėjusi aplanke keletą metų. 

Fabianas perskaitė ją kelis kartus. Trumpą tarpą iš jo akių 
galima buvo išskaityti kovą, vykstančią jo galvoje. Jose švyste- 
lėjo pyktis, nesusivokimas, vėl pyktis. Paskui, matyt, susigriebė 
pernelyg pasiduodąs emocijoms ir nutaisė ne tokią pažeidžiamą 
veido išraišką, artimą linksmam nustebimui. 

Aš smarkai rizikavau. Kad ir kokią reakciją jis buvo apsi- 
sprendęs demonstruoti, aš nė trupučio nenutuokiau, kaip jį tai 
paveikė iš tikrųjų. Sprendžiant iš viso, ką žinojau, tai galėjo reikšti 
mūsų draugystės pabaigą. 

Jis pažiūrėjo į iškarpą, paskui į mane. 

— Kokį velnią čia išdarinėji? — paklausė. 

— Aš... 

— Tikrinai mane? 

Aš patylėjau. 

— Norėjau tau parodyti, kad tikiu tavim, — atsargiai ištariau. 

Ilgokai žiūrėjome vienas į kitą, nesumesdami, ką daryti to- 
liau. 

— Supratu, — pasakė jis. 


Štai kas buvo rašoma iškarpoje: 


El Diario, 1989 vasario 29 


DVIGUBA ZAPARO ŠVENTĖS TRAGEDIJA 

IBARA: Vyriškis su žmona, kaip manoma, žuvo penktadienį, jų au- 
tomobiliui nuvirtus nuo kelio į Hacienda la Reina. Jie skubėjo į ligoninę 
pasirūpinti vyriškiu, sužeistu per bulių kautynes Haciendoje per Zaparo 
šventę. Vyras po avarijos neišgyveno, jo kūnas buvo rastas automobilio 
nuolaužose. Jo žmonos dar ieškoma, todėl nežinoma, ar ji taip pat žuvo 
per tragediją. Sutuoktinių vardai nenurodyti. 


NAUJOSIOS AMNEZIJOS KLINIKOS ATIDARYMAS SUSKALDĖ 
PAPLŪDIMIO GYVENTOJŲ BENDRUOMENĘ 

GVAJAKILIS: Vakarykštį vietinio ekscentriko dr. Viktoro Menosmalio 
naujos privačios amnezijos klinikos pakrantės kaimelio Pedraskado apylin- 
kėse atidarymą lydėjo prieštaringos reakcijos. Menosmalis, kuris formaliai 
neturi medicininio išsilavinimo, išskyrus psichologijos magistro laipsnį, 
ilgai ir atkakliai domėjosi atminties netekimo problema ir, po tėvo mirties 
gavęs didelį palikimą, nutarė atsidėti šios problemos tyrimui. Klinika, anot 
Menosmalio, būsiantis iš dalies tyrimo institutas, iš dalies saugus prieglobstis 
kenčiantiems nuo amnezijos žmonėms. „Akivaizdu, - pasakė vakar Me- 
nosmalis, — kad atsiras veltėdžių, nepraradusių atminties, o tik ieškančių 
nemokamo būsto, tačiau mes įsitikinę, jog privalomieji testai, kuriuos 
atliksime priimdami pacientą, apsaugos nuo panašių atvejų. Taip pat mes 
būtinai organizuosime nuolatinį mūsų gyventojų monitoringą nustatyti jų 
atminties sugrįžimo atvejams, jei jie mums apie tai praneštų.“ 

Kol kas klinika pacientų neturi. 


— Taip, — pasakė Fabianas. — Suprantu. 
Aš žiūrėjau į savo lėkštę su stingstančiom pupelėm. 

— Sakei, kad gavai šitą iš savo tėčio? — tęsė Fabianas. 

— Taip ir buvo, — patvirtinau. 

— Tuo metu aš nemačiau jokių laikraščių. Nežinojau, kad 
buvo aprašyta. 

— Juk matai, kad buvo. Štai, juodu ant balto. 

— Taigi. Štai. 

— Taip. 

Atsukau iškarpą į save ir bedžiau šakute. 

— Apie tą Amnezijos kliniką irgi įdomu, — surizikavau. 

— Taip, - Fabianas spoksojo į savo valgį. — Nors tas vardas 
šiek tiek juokingas. Menosmalis — negi kas nors iš tikrųjų gali 
taip vadintis? Čia panašiai kaip anglas vadintųsi, nežinau - Jus- 
tasvelis ar panašiai. 

— Man regis, aš jau anksčiau jį kažkur girdėjau. Atrodo, jis 
prancūziškas. 

— Aha. Suprantama. Ačiū, kad parodei man. Ar galiu pasi- 
imti? 

— Žinoma. Tai tau. 

Jis sulankstė iškarpą ir rūpestingai įsidėjo į piniginę. Paskui, 
kurį laiką tylom pakapstęs maistą, prabilo: 

— Taigi — ką veiksime šį savaitgalį? 


Aštuntas skyrius 


Aš supratau tai kaip gestą. Elegantišką, santūrų atsiprašymą, 
kad abejojau Fabianu ir jo istorijomis. Nieko daugiau. Tariausi 
palikęs tiek skylių abiejuose straipsneliuose, jau nekalbant apie 
absurdišką vardą, kurį daviau daktarui, jog ir mano autorystė, ir 
mano ketinimai turėjo būti aiškiai matomi - nors, žinoma, ištarti 
tai balsu būtų reiškę pasikėsinti į žaidimo dvasią ir jį sugriauti. 
Tad kai jo reakcija į iškarpą atrodė palanki, ir kai jis neuždavė 
jokių klausimų apie turinį, išskyrus kvailą daktaro vardą, aš su- 
pratau taip: mano atsiprašymas atpažintas ir priimtas. Prie keturių 
akių mes dėsimės, kad visa tai tiesa. Bus suprasta, kad daktaras 
Menosmalis ir jo Amnezijos klinika egzistuoja, ir jis užims savo 
vietą panteone išgalvotų herojų, kurie drauge su tikromis isto- 
rinėmis figūromis darniai gyvavo mūsų protuose, kai buvome 
jaunesni. Čerčilis, Bolivaras ir Pelė buvo mums savi. Lygiai tiek 
pat mes tikėjome Drakula, Betmenu ir Han Solo - ne dėl kokių 
nors jų realumo patvirtinimų, bet dėl to, kad jie atrodė mums 
užsitarnavę teisę egzistuoti. 

Kurį laiką atrodė, kad mudu pavojingai priartėjome prie suau- 
gusiųjų gyvenimo tarpsnio, bet mano apdairios klastotės dėka vėl 
grįžome prie mūsų senojo įpročio — taukšti niekus dėl pramogos. 
Aš jaučiau tokį palengvėjimą, jog man nė sekundę netoptelėjo, 
kad jis gali kuo nors iš to viso patikėti. 


Penktadienį Suarezas parvažiavo vėlai, trykštantis sarkazmu 
dėl dviejų savaičių senumo įvykių. Laikydamasis duoto žodžio, 
jis neprasitarė apie mudviejų diskusiją bibliotekoje po to, kai 
Fabianas buvo nuvilktas į lovą. 

— Enti, kaip nuostabu vėl tave matyti. Jei būčiau žinojęs, 
kad jūs, velniūkščiai, vėl susieisite, būčiau užsakęs dar vieną 
dėžę tekilos, arba prostitučių. Na, čia tik šiaip pastabėlė, bet mes 
turėtume išbandyti laimę. Paduokite man telefono abonentų 
knygą, gerai? 

Po kelių panašių pastabų mes pasprukome į Fabiano kambarį 
žiūrėti televizoriaus. 

Iš pirmo žvilgsnio tai buvo normalus vakaras — kaip tik tai, ko 
aš bijojau netekti po mūsų kivirčo su Fabianu, ir būtent tai, ko 
žinojau pasigesiąs visų labiausiai, kai išvyksiu iš šalies. Mes apta- 
rinėjome žemo lygio siaubo ir švelnius porno filmų per kabelinę 
televiziją privalumus bei apsikeitėme pora nevykusių melagysčių 
apie mokyklos mergaites. Tačiau mudviejų elgesyje buvo justi 
tam tikras vangumas, tarsi kas būtų paprašęs mus vaidinti įpras- 
tines roles, o mums stigtų entuziazmo užduočiai atlikti. Man jau 
norėjosi dingti iš šio pažįstamo kambario su gerokai nutrintomis 
vaizdajuostėmis ir iš visur koketiškai žvelgiančiomis gražuolių 
fotografijomis, kuriomis buvo nusmaigstytos visos sienos - ir tik 
vėliau aš pastebėjau, kad Fabianas sklaido kelių atlasą. 

— Na, — pasakė jis, — tai kur mes keliausime? 

— Ką tu turi galvoje? 

— Manau, tu ketini šiek tiek pagyventi prieš visiems laikams 
užsidarydamas angliškame pasaulyje. 

Buvau Fabianui šį bei tą papasakojęs iš savo patirties užstri- 
gusiame lifte. Ne viską — ne apie ašaras, pavyzdžiui — bet šį tą. 

— Tai duok man atlasą, —- pasakiau. — Užmesiu akį. 

Vaizdavausi vienos dienos kelionę Suarezo draugijoje kopiant 
į Kotopaksį, ar geriausiu atveju neteisėtą popiečio girtuokliavimą 
kur nors kalnų bare. Pasklaidžiau atlasą ir pasiūliau Fabianui 
keletą vietų, kur galėtume nuvykti per daug nenutoldami nuo 
Kito. Otavalas. Kenca. Kajambė. Tai jį prajuokino. 

— Argi neaišku? — tarė. —- Mums reikia keliauti į Pedraskadą. 

Buvo gausybė priežaščių, dėl ko nusprendžiau įkurdinti savo 
susigalvotą Amnezijos kliniką Pedraskadoje. Skambėjo kaip eg- 
zotiška tolima vietovė. Papildomo žavesio, mano akimis žiūrint, 
suteikė banglenčių paplūdimys. Nuskendusio Frensio Dreiko 
lobio galimybė pakurstė jaunatvišką mano vaizduotės pusę. Ta- 
čiau ketvirtoji, ne tokia akivaizdi priežastis buvo ta, jog, išskyrus 
Suarezo enciklopediją, aš daugiau niekur negalėjau tos vietovės 
rasti, jos nebuvo nė viename Ekvadoro žemėlapyje, kuriuos 

turėjome namuose. Koks vykęs sprendimas — įkurdinti įsivaiz- 
duojamą ligoninę neegzistuojančioje vietovėje. Aš džiaugiausi 
savo išradingumu. Netrukus man bus lemta sužinoti, jog Pietų 
Amerikoje yra daugybė vietų, nepažymėtų žemėlapiuose. 

— Tu manai, kad mums reikėtų keliauti į Pedraskadą? 

— O kodėl ne? Kam rinktis atsitiktines vietas? 

— Ką gi gerai, bet... jos nėra atlase. 

— Aš žinau, kur ji. Esu girdėjęs apie tenykštį banglenčių pa- 
plūdimį. 

— Bet... 

— Tik pagalvok nors truputį. Pilna ligoninė žmonių, neži- 
nančių, nei kas jie tokie, nei iš kur. Argi nenorėtum to pama- 
tyti? 

Mano nerimas tikriausiai buvo akivaizdus. Jis stvėrė atlasą 
ir pareiškė: 

— Žinau, ką nori pasakyti. Aš nesu kuoktelėjęs. Suprantu, 
kad tos vietos gali ten ir nebūti, jei išvis kada buvo. Suprantu, 
kad jei net viskas taip ir būtų, tai šansas surasti ten mano motiną 
lygus nuliui. Bet ar nemanai, kad bet kuriuo atveju verta ten 
apsilankyti? A? 

Jis mane tikrino. Norėjo pažiūrėti, ar mano ryžtas nesubliukš, 
atsitrenkęs į pirmą kliūtį. Negalėjau leisti, kad taip atsitiktų. 
Tai būtų nubraukę visas mano pastangas parodyti savo tikėjimą 
juo. 

— Taip, manau, — atsargai ištariau. — Todėl ir parodžiau tau 
tą straipsnį. 

— Na, matai. Mums reikia keliauti į Pedraskadą. Vis tiek kur 
nors reikia nuvažiuoti prieš tau išvykstant, tai kodėl gi ne tenai. 
Be to, — jis pritildė balsą, — man jau bloga nuo riogsojimo šičia. 
Suarezas varo mane iš proto nuo pat to vakaro, kai mes prisi- 
gėrėm. Vis klausinėja, ar man viskas gerai, ar aš nenorįs apie nieką 
pasikalbėti. Jis net pakvietė mane pasižiūrėti bulių kautynių, tas 
keistuolis. 

Pajutau, kaip į veidą plūstelėjo kraujas, ir sumišęs nukreipiau 
žvilgsnį, bet Fabianas kalbėjo toliau. Arba jis nesusiejo Suarezo 

pasiūlymo dėl bulių kautynių su manim, arba atskleidė mano 
išdavystę ir pasinaudojo ja kaip priemone priversti sutikti su jo 
planu. 

— Aš noriu kuriam laikui nuo jo atsiskirti, - užbaigė. — Bus 
išties šaunu. Galėsime pasilinksminti su kekšėmis. 

Taigi aš toli gražu neišsipainiojau iš bėdos. Tegalėjau viltis, 
kad ir šis planas, panašiai kaip dauguma mudviejų planų, ne- 
atlaikys seno gero tikėtinumo išbandymo ir nugeibs taip, kaip 
ir daugelis kitų mūsų sumanymų. Pasprukti iš mokyklos buvo 
lengvas darbas, tačiau ilgam dingti iš mūsų garbiųjų sergėtojų 
akiračio praktiškai neįmanoma. Turėtume meluoti Suarezui. Tu- 
rint omenyje, koks pramanų žinovas jis buvo, atpažinti nevykusį 
prasimanymą jam būtų taip pat paprasta kaip gurmanui — suge- 
dusį gabalą mėsos. Visa tai pasvėręs nutariau, jog galiu drąsiai 
žaisti su Fabianu jo žaidimą, nebūkštaudamas apsijuokti vėliau, 
kai planas žlugs. 

— Okei. Tarkime, mes vykstame. Bet kaip, po galais, ten 
nusigausime? 

— Aš žinau kaip. Autobusu —- traukiniu — autobusu. Arba gal 
autobusu — traukiniu — autobusu — taksi — laivu, žiūrint, kaip 
mums seksis. Dėl to nesijaudink. Jei turi pinigų, gali nuvykti 
kur tik nori. Palik transporto reikalus man. 

Pasigirdo lengvas belstelėjimas į duris. Fabianas metė man 
kelių atlasą, aš greitai pagrūdau jį po antklode ir atsainiai — bent 
jau taip tikėjausi — atsidrėbiau prieš televizorių. Įėjo Suarezas, 
pralinksmėjo pamatęs, kaip akivaizdžiai mes kažką slepiame, ir 
davė mums laiko atsipalaiduoti ir įtikinamiau įsitvirtinti savo 
pozicijose prieš prabildamas. 

— Aš ruošiuosi pasiūlyti jums paliaubas. Apačioje yra šalto 
alaus. Jis jūsų, jei norite. Bet pirma bent jau papasakokite man, 
ką tokio baisaus čia slapta rezgate. 

Mudu nulipome laiptais įkandin jo. 


Apskritai aš laikiau Suarezą žmogumi, kuriam galima patikėti 
bet ką. Įsivaizdavau, kad Amnezijos klinikos sumanymas patiktų 

jam ne mažiau nei mudviem, ir dėl tų pačių priežasčių: dėl idėjos 
patrauklumo, dėl fakto, kad tokie dalykai gali egzistuoti pasaulyje. 
Jei mes būtume paprasčiausiai pasakę jam, ką ketiname daryti, 
jis gal net būtų mums pritaręs. Bet Fabianas į savo dėdę žiūrėjo 
kitaip nei aš. Nors mintį apie Amnezijos kliniką Fabianui pakišau 
aš, dabar ši idėja buvo jo, ir jis slėpė ją nuo Suarezo kaip ir bet 
kurią savo paslaptį, kuriomis buvo įsigudrinęs maskuoti niūrią, 
siaubingą tiesą. Nepaisydamas to maniau, kad, susidūrus akis į 
akį su Suarezu ir jo taikinamaisiais šalto Pilsnerio alaus buteliais, 
Fabianui bus sunku mėginti jį apmauti. Tikėjausi, jog Fabianas 
kaip paprastai atsipalaiduos jaukioje pasakojimų atmosferoje Su- 
arezo bibliotekoje ir pamirš apie Pedraskadą kaip ir daug ką kitą. 
Tai buvo ne paskutinis kartas, kai aš jo visiškai neįvertinau. 

— Taigi, berniukai, — tarė Suarezas, kaukšėdamas savo „tara- 
konų traiškytuvais“ išblizgintomis holo grindimis į virtuvę, — ką 
jūs planuojate? Jei tai karinis manevras, tai leiskite jums pasakyti, 
kad čia esama labai svarbių „galima — negalima“. 

— Mes nesirengiame tau pasakoti, — pasakė ūmai prislėgtu 
balsu Fabianas, mums įėjus į virtuvę. 

— Nesirengiate man papasakoti ko? Sėskite, sėskite, — Suarezas 
pastatė priešais mus alaus butelius. 

— Na... — Fabianas graudžiai pažiūrėjo į mane. — Gal ir galime 
jam pasakyti. 

Patraukiau pečiais. Visai nuoširdžiai. Neturėjau supratimo, 
ką jis yra sumanęs. 

— Kitą savaitę mes turime vykti su mokykla į žygį. Aplankyti 
inkų griuvėsių. Dalyvauti indėnų šventėje. Žodžiu, kvaila kul- 
tūrinė išvyka. Mes tiesiog mėginame sugalvoti, kaip galėtume 
nuo jos išsisukti. Entis sako, kad jam tėvai niekuomet neparašo 
raštelio dėl ligos, bet aš jam pasakiau, kad man tu parašydavai. 
Ar negalėtum sugalvoti būdo, kaip mus išsukti? 

Tai buvo įspūdingas dvigubas blefas net pagal Fabiano stan- 
dartus, ir Suarezo atsakas negalėjo būti dar palankesnis mūsų 
naudai. Pirmiausia jis papriekaištavo Fabianui, kad tas dangstosi 
ligų rašteliais, ir pasakė ateityje gerai pagalvosiąs prieš parašy- 

damas dar vieną. Tada ėmėsi šio klausimo iš esmės. Kalbėdamas 
žingsniavo po kambarį ir putliu pirštu baksnojo į mūsų pusę. Jo 
žodžius pabrėždavo nedideli šuorai cigarečių pelenų, krentančių 
į taktą ryžtingiems rankų mostams. 

— Vienas patarimas: kitą sykį nebandykite manęs versti me- 
luoti jūsų labui tuo pagrindu, kad būti čia ir smirsti priešais 
amerikietišką televizijos programą yra vertingesnis laiko leidimas 
nei tyrinėti vieną pačių nepaprasčiausių kultūrų pasaulyje — ir 
kas dar svarbu, kultūrą, apibūdinančią šalį, kurioje jūs gyvenate, 
priešingai daugelio žmonių nuoširdžiausioms pastangoms. Išties 
tokiems lakios vaizduotės vaikinams kaip judu tiesiog graudu. Aš 
kalbu visai rimtai. Tu, Fabianai, turi labiau pasistengti dėl savo 
išsilavinimo, arba gali mesti mokyklą tiesiog dabar ir pereiti prie 
indų plovimo. O tau, Enti, pasakysiu štai ką: kai grįši į Angliją, 
žmonės tavęs klausinės: „Ir kaip ta Pietų Amerika?“ Negi tikrai 
nori pasakyti jiems, kad įdomiausia, ką matei čia gyvendamas, 
buvo HBO televizijos kanalas? 

Baigdamas savo monologą, jis jau buvo susakęs mums abe- 
jonių nekeliančiais žodžiais, kad mes turime vykti į mokyklos 
iškylą, kad mums ji baisiausiai patiksianti, ir kad jis tikisi iš mu- 
dviejų išsamios ataskaitos grįžus ir pagrįsto išaiškinimo, kuo mus 
ta kelionė praturtino. Pasiteiravo, kada mes išvykstame. 

— Šį trečiadienį, o grįžtame sekmadienio naktį, — vos ne išsi- 
šiepęs atsakė Fabianas. Jis buvo toks patenkintas savimi, kad vos 
įstengė ir toliau vaidinti paniurusį paauglį, bet tuoj susigriebė, 
kai Suarezas dirstelėjo jo pusėn. Kai dėl manęs, tai vienintelė 
problema buvo neišsiduoti, koks esu persigandęs, kad dalykai 
pakrypo tokia linkme. 

— O, prašau. Nebūkite tokie graudinantys, — pasakė Suarezas 
mums abiems. — Jūs nuostabiai praleisite laiką. 

— Jei tu taip sakai, — atsiliepė Fabianas. — Mes pamėgin- 
sime. 


Įvairiausiais būdais aš galėjau apsiginti pernelyg neišsiduo- 
damas, kol nieko pavojingo neatsitiko. 

Galėjau pasakyti nemanęs, jog mes tikrai patrauksime į Ped- 
raskadą. 

Galėjau pasakyti tikįs, kad Fabianas pažiūrėjo į laikraščio iš- 
karpą kaip į dar vieną įprastinės mudviejų pantomimos veiksmą, 
todėl nieko tokio, jei ir nuvyksime ten ir jis įsitikins, kad jokios 
Amnezijos klinikos ten niekad nebuvo. 

Galėjau pasakyti, kad mano draugas vėl atrodė laimingas, ir 
man to pakako. 

Galėjau netgi pasakyti, kad savaip paklausiau girto Suarezo 
patarimo, duoto per tą tekilos vakarą. 

Bet kuris tų pasakymų būtų daugiau ar mažiau suturėjęs įvykių 
griūtį, bet aš žinau dabar, kodėl nieko nepasakiau ir nesustab- 
džiau ruošimosi kelionei. Tiesa ta, jog aš pavydėjau Fabianui jo 
susikurto pasaulio, su velykiniais regėjimais ir kraujo praliejimu 
ūkanotose bulių arenose kalnuose. Tai buvo man paskutinė proga 
kaip reikiant pasižvalgyti po tą pasaulį. Norėjau ten įsibrauti, 
norėjau apsigyventi jame kol dar galima, kol nepraradau jo vi- 
siems laikams. 

Ir jaučiausi kone suparalyžiuotas iš siaubo. 


Devintas skyrius 


Kuo vyresnis tampu, tuo reikšmingesni man darosi vardai. 
Tarkime, laivininkystės regionas Finisterė, kurio jau nebėr. Jo 
vardas kilęs iš lotyniškų žodžių fhis terrae, nes senais laikais jūri- 
ninkai, atklydę į tuos vandenis, tarėsi pasiekę žemės pakraščius. 
Autobusų stotis Senajame Kite vadinama Terminal Terrestre, 
ir tai stulbina mane kaip įdomus tos pačios idėjos atgarsis. Tas 
pavadinimas kilęs iš jaukesnio supratimo apie pasiektą galutinį 
kelionės tikslą, bet kai trečiadienį po pamokų mudu su Fabianu 
ten atkakome, kai aš pirmą sykį išvydau tą vietą, man pasirodė 
visai tikėtina, kad aš pasiekiau man žinomo pasaulio pakraštį. 
Jaunutės indėnės ir jų broliukai bei senutės, o gal vaikai, sėdėjo 
pakampėse, vildamiesi gauti maisto arba sukrų*. Elgetos grau- 
džiai mojavo raupsuotomis bigėmis. Keleiviai ir verslininkai juos 
ignoravo, lyg jie būtų piešiniai ant sienų. Tarytum atsakydama 
į tą abejingumą, viena maždaug mano amžiaus mergina sėdėjo 
atsirėmusi į sieną, paskleidusi prieš save turkio spalvos sijoną, 
monotoniškai barškindama moneta į riebaluotą, bet tuščią maisto 
padėklą savo sterblėje. Negalėjau suprasti, ar šis nedidelis, bet 
ryžtingas savo viršenybės prieš aplinką demonstravimas turėjo 
patraukti numanomų geradarių dėmesį, ar tiesiog padėti prisi- 
minti, kad ji dar čia. O gal ji ir nieko nenorėjo tuo pasakyti — gal 
tiesiog stūmė laiką. Suvokiau, jog iš tiesų negaliu padaryti jokių 
išvadų apie šią vietą, būnant kurioje viskas atrodė tik dar labiau 
jaudinamai ir pavojingai. Mes ruošėmės pabėgti. 

Tas pavadinimas, Terminal Terrestre. Jis galėtų reikšti daugiau 
nei žemės pakraščius. Galėtų reikšti „visų žemiškų dalykų pa- 
baigą“. Tame pavadinime slypi gyvybė ir galimybė. Tai centras, 
gijų suėjimas į vieną tašką, dar nepriimtas sprendimas. Ore tiesiog 
apčiuopiamai tvyrojo galimybė, podraug su kepinių kvapais, 
purvu, balsais. 


* Ekvadoro piniginis vienetas. 

Dar daugiau puikių vardų buvo pačiame pastate: autobusų 
kompanijos, pasivadinusios Flota Imbabura ir Macuchi — vardai, 
primenantys kondorus ir ugnikalnius — darbavosi betoniniuose 
kioskuose, išsirikiavusiuose palei vidaus sienas. Bilietų perparda- 
vinėtojai, vilkėdami trumparankovius marškinėlius su skirtingų 
kompanijų emblemomis, šmižinėjo žmonių susibūrimo vietose, 
persekiodami klientus. Jie riaumojo maršrutų pavadinimus tarsi 
manydami, jog jų entuziazmas iš tiesų gali paveikti jūsų apsi- 
sprendimą, kur važiuoti. Tulkanas. Riobamba. Gvajakilis. 


Fabianas nuėjo pirkti bilietų. Aš nervingai stypsojau didžiulės 
salės vidury, klausdamas savęs, ar tikrai mes tą padarysime, bet 
per daug nepanikuodamas. Jeigu rytoj, įpusėję kelionę, mes 
nuspręstume jos atsisakyti, tai galėtume tiesiog grįžti namo, ir 
tuomet teliktų sukurpti patenkinamą paaiškinimą, kodėl mūsų 
išvyka buvo sutrumpinta. Mano tėvai be jokių klausinėjimų 
prarijo pasakėlę apie mokyklinę ekskursiją; tereikėjo pasirūpinti, 
kad mokykloje nekiltų sąmyšis mums nepasirodžius ketvirtadienį 
ir penktadienį. Fabianas suklastojo raštelį apie ligą, kurį turėjo 
perduoti Verena, o aš pasiteisinau tariamu išvykimu su šeima. 
Man regis, pamenu minėjęs karalienės gimtadienį, nors dabar, 
žvelgdamas atgal, nemanau, kad kas nors tuo patikėjo. Kad ir 
kokia buvo mano nurodyta priežastis, viskas praėjo stebinamai 
sklandžiai, ir mes galėjome jaustis saugiai iki pirmadienio. Ga- 
lėjome vykti, kur panorėję. 

Aš lengvai galėjau pasiskolinti iš savo tėvų padorų kelionės 
krepšį arba lagaminą. Bet kažkodėl pamaniau, jog pernelyg iš- 
siduočiau, įtraukdamas juos į daiktų pakavimosi procesą, ir nu- 
sprendžiau tiesiog įsigrūsti į savo mokyklinį brezento krepšį kelias 
drabužių pamainas. O Fabianas tą rytą pasirodė mokykloje su 
įspūdingai atrodančia kuprine, ir dabar aš jaučiausi nepakankamai 
pasiruošęs kelionei. Vis dėlto savaip džiugu buvo leistis į kelią 
su tokiu nedideliu bagažu — ankstyvas požymis vėliau mane 
stačiai apsėdusio troškimo atsikratyti visokios naštos ir keliauti 
lengvai. 

Prie manęs priėjo indėnė. Palinko į priekį, slegiama kūdikio, 
kurį nešė prisirišusi kryžmai nugaros ryškiai žalioje skaroje. Jos 
veidas buvo aptaškytas purvu, oda raudona nuo buvimo atvirame 
ore. Pasigraibiau kišenėje, norėdamas jai duoti smulkių monetų, 
ir tik vėliau susigaudžiau, kad ji prisiartino tik paklausti laiko. Vis 
tiek išsitraukiau saują sukrų ir nuėjau nusipirkti kavos. Pakeliui į 
kavinę kelią man pastojo bilietų perpardavinėtojas, mosikuodamas 
bilietų pluoštais nelyginant gatvės fokusininkas kortomis. 

— Aaaaaaaa Ibarraibarraibarraibarraibarraaaa! — sustaugė jis, 
verdamas mane kiaurai žvilgsniu, tarsi aš nepajėgčiau jo suprasti 
nesukaupęs dėmesio. 

— No voy a Ibarra*, - pasakiau nesustodamas, bet atsiprašomai 
nusišypsodamas žmogui dėl viso pikto, jei mano nenoras važiuoti 
į Ibarą jį būtų įžeidęs. Eidamas link kavinės prekystalio, girdėjau, 
kaip jis užpakaly manęs su nemąžtančia aistra siūlo maršrutą kitiems. 
Kava buvo tirpi, kartaus skonio, bet karšta. Vėl išėjęs pamačiau 
Fabianą, besibraunantį pro žmones prie manęs. Atrodė iškilęs virš 
visos minios, tarsi jaudulys pagaliau atsidūrus kelyje būtų pridėjęs 
jam ūgio. Jis taip seniai laukė kažko panašaus atsitinkant. 

— Autobusas išvažiuoja po dešimties minučių, ir mes su juo, — 
pasakė. — Ačiū, kad paėmei man kavos, tešlagalvi. 

— Gali imti šitą, — aš atidaviau jam kavą. 

Jis paragavo. 

— Suprantu tave. Pasiimkim kelionei kolos ir šiaip ko. Ji truks 
keletą valandų. 

Aš tikėjausi ir vyliausi tai būsiant vieną iš tų ryškių netvar- 
kingų autobusų, balansuojančių ant suirimo ribos, leidžiančių 
dyzelino dūmų kamuolius ir prisikimšusius žmonių. Tačiau kai 
išėjome į lauką, Fabianas patraukė prie naujutėlaičio, milžiniško 
it kruizinis laivas mersedeso su tamsiais langais, dviem eilėm 
didžiulių užpakalinių ratų ir žemai įtaisytais grobuoniškais prieki- 
niais žibintais. Aš ne taip viską vaizdavausi. Ilgesingai pasidairiau 
į tikrus autobusus, kuriuose grūdosi indėnai su skrybėlėmis ir 


* Ne į Ibarą (isp.) 

pončais, laikydami gyvus viščiukus ir perdavinėdami apdaužytus 
savo lagaminus į viršų, kur juos pririš ant autobuso stogo. 

— Pagalvojau, kad turėtume keliauti ištaigingai, — tarė Fa- 
bianas. — Turime šiek tiek paskubėti, jei ketiname susirasti kur 
apsistoti nakvynės. 

Ašįtariau, kad Fabianas pasiėmė daugiau pinigų nei mudvievų 
sutarta suma. Aš tai šiam reikalui išnaudojau beveik visas savo 
santaupas. 

Mersedeso durys sušnypštusios atsidarė. 

— Neškis savo krepšį vidun, — pasakė Fabianas, darydamas tą 
patį ir nepaisydamas vairuotojo, mostais rodančio į bagažui skirtą 
vietą autobuso pilve: — Tada galėsim būti ramūs. 

Atsigręžiau ir pažvelgiau į stotį tarsi į urvą, į prekystalius 
su putliais žaliaisiais bananais geltonoje elektros šviesoje, kuri 
atrodė ryškesnė, dienos šviesai blankstant. Šaltas autobuso oras 
veikė man nervus. 

— Ei, — paragino Fabianas. — Lipk. 

Žengiau per oro kondicionavimo sieną į vidų. 

Mes įsitaisėme pilkose dirbtinės odos sėdynėse, visi važiuo- 
jantys sulipo, ir durys, išleidusios hidraulinį atodūsį, užsidarė. 
Išvažiavome į penktadienio vakarinio eismo pragarą, praslinkome 
tarp raudonų Senojo Kito stogų ir nudūmėme greitkeliu. Spok- 
sojau į plastikinį puodelio laikiklį priešais save, šalia nenaudotos 
peleninės. Jis kresčiojo aukštyn žemyn, tarsi atsisveikindamas. 
Metropolis aplinkui mus mažėjo, nyko, virto į nieką, dar matėsi 
menkutės pastangos jam pasireikšti, ir po pusvalandžio mes atsi- 
dūrėme užmiestyje, skriedami Visos Amerikos greitkelio dalimi, 
žinoma kaip Avenida de los Volcanes. 

— Skamba kaip adresas, — pasakiau. - Avenida de los Vol- 
canes, 66. 

— Na, taip. Nuo dabar toks mūsų adresas, - sumurmėjo jau 
pradėjęs snausti Fabianas. 


Mes spaudėme į pietus. Iš stereoaparatūros sklido pašėlusi 
salsos atkarpa, leidžiama nuosaikiu garsumu. Patamsinti langai 


buvo kaip didžiuliai veidrodiniai akiniai nuo saulės, kartu tem- 

dydami ir tobulindami išorinį pasaulį, paversdami kiekvieną 
daiktą savo paties atvaizdu. Saulei leidžiantis autobusą užtvindė 
raudona šviesa. Lėkėme pro pakelės kaimus su namais, pastatytais 
iš šlakbetonio blokų. Nususę šunys riejosi dulkėse; indėnai ėjo 
susikūprinę po grūdų maišais — vaizdai šmėsteldavo už stiklo ir 
greitai traukdavosi tolyn už mūsų. Tik ugnikalnių viršūnės dėl 
savo didžiulio mastelio nepajudinamai šmėksojo virš bėgančio 
prošal peizažo. Mūsų kaimynai keleiviai skaitė žurnalus, miegojo, 
plepėjo vienas su kitu. Langai mirgėjo tarsi milžiniški televizijos 
ekranai, nepaisydami aplinkos. 

Mums kylant aukštyn tamsoje probėgšmais mačiau vis didė- 
jančius bevaisės žemės plotus, o numanomų miestų šviesos leidosi 
vis žemiau ir žemiau mūsų. Kaimai, pro kuriuos pravažiuoda- 
vome, atrodė vis labiau apleisti, dažnai migloje matėsi vos kelios 
medinės lūšnos, susispietusios šalikelėje, su tysančiu nugaišusiu, 
o gal miegančiu šunimi po vieninteliu gatvės žibintu. Ir vis dar 
kilome aukštyn. Ne sykį, žvelgdamas pro langą, mačiau svaigi- 
nančias nuokalnes. Stengiausi negalvoti apie Fabiano tėvus. 


Pirmiausia slėnyje apačioje pamatėme miesto šviesas, ir au- 
tobusas atsargiai pajudėjo gigantiška kelio spirale žemyn. Kai 
kurie posūkiai buvo tokie staigūs, jog autobusas turėdavo pa- 
važiuoti atbulas. Bažnyčios varpinė miestelio centre švietė iš 
vidaus geltonai, ir tik stebėdamas pro autobuso langą zigzaginį 
jos artėjimą galėjau spręsti, kaip žemai mes nusileidom. Ji taip 
ryškiai žėrėjo, o visa aplinkui skendėjo tokioje tamsoje, kad ir ji 
pati atrodė nereali kaip koks žaislinis bokštas. Po nusileidimo, 
kuris, regėjos, niekad nesibaigs, mes pralėkėme kelias apleistas, 
dulkėtas ir bespalves gatves, ir autobusas sustojo. 

— Ar tu tikras, kad čia ta vieta? — paklausiau Fabiano. Mes 
buvome vieninteliai keleiviai, išlipę čionai. 

— Žinoma. Čia tik dėl to niekas nelipa, kad vėlu. Jei atva- 
žiuotum čia dieną, pamatytum, kiek prisigrūdę turistų. 

Stovėjome vieni apleistoje turgaus aikštėje, atsiduodančioje 
pasifloros ir mango vaisiais. Supančių kalnų aukštį tamsoje ga- 
lima buvo įvertinti tik pagal ryškiai apšviestą šventyklos kryžių 

kalvos viršūnėje, pakibusį ore per mylią užpakaly mūsų nelygi- 
nant regėjimas. 

— Dievo šviesa, - pasakė Fabianas, žvelgdamas aukštyn. Pa- 
tenkintas jis giliai įkvėpė. — Pauostyk šitą aukštikalnių orą. Nieko 
panašaus nerasi. Man šita vieta patinka. 

— Manirgi, - atsiliepiau, dairydamasis po aikštę. Pakraščiuose 
stovėjo didingi kolonijiniai pastatai su įmantriais kaltos geležies 
balkonais ir raštuotais mediniais langų rėmais. Tylą sutrikdė 
kačių kniauksmas skersgatvyje už mūsų: gal ginčijosi dėl kokio 
grobio iš turgaus. 

— Šita vieta atrodo uždara. Kur mes apsistosime? — paklau- 
siau. Bet Fabianas jau žengė pasitikinčia eisena per aikštę šoninės 
gatvės link. Nusekiau iš paskos. 

Vinimis apkalinėtos durys žiūrėjo į grįstas gatves su rūdijan- 
čiais nebenaudojamais tramvajaus bėgiais. Už tamsių žaliuzių 
kleketavo vienišas radijas. Oras po dirbtinės autobuso aplinkos 
buvo šviežias, bet dėl aukščio išretėjęs. Žengiau lėtai, jausdamas 
suspaudimą krūtinėje. 

— Cha! Mano paieškos pasiteisino, — išgirdau Fabianą prie- 
kyje. 

Pasukęs už gatvės kampo, pamačiau baltą neoninę iškabą, išsi- 
kišusią į gatvę virš dideliausių medinių durų. Nors ir neapšviesta, 
ji raudonomis raidėmis skelbė: Hostal. Fabianas valdingai pabeldė 
į duris ir atsitraukė į gatvę pažiūrėti į langus. Niekas jo neišgirdo: 
durų medis buvo toks storas, kad jo pastangos nuėjo perniek. 
Savojoje durų pusėje aš pastebėjau seną metalinį skambučio 
mygtuką, nudažytą žvilgančiais juodais dažais, ir žemiau — šiuo- 
laikinį plastiko mygtuką. Paspaudžiau jį. Dabar iš vidaus pasigirdo 
atidaromų užraktų gergždesys, ir prie durų pripūškavo vidutinio 
amžiaus moteris, dėvinti apsiaustą ir rožines šlepetes. 

Aš maniau, kad žmonės uždavinės klausimus dėl mūsų am- 
žiaus. Bet Fabianas pagal savo metus atrodė vyresnis, o mano eu- 
ropietiška išvaizda paprastai sužadindavo žmonėms visas gringo* 
keliamas asociacijas, už kurių mano jaunuoliška išvaizda tiesiog 


* Svetimšalis, ypač anglas/amerikietis Pietų Amerikos šalyse (niek.) 

dingdavo. Pirmiausia kiekvienas matė manyje pinigų galimybę. 
Susimokėjom Rausvosioms Šlepetėms už kambarį doleriais ir 
paprašėme pažadinti mus ryte, kad spėtume į traukinį, vykstantį 
į pietus. Sprendžiant iš jos bežodžio linktelėjimo, tai buvo įpras- 
tinis prašymas. 

Nusekėme paskui ją per tamsų vidinį kiemą, kurį puošė vazo- 
nuose augantys paparčiai, bet užvis labiausiai į akis krito figmedis, 
nukabinėtas narveliais su mažyčiais čiauškančiais paukščiais 
giesmininkais. Terakotinės grindų plytelės buvo išteptos, ir aš 
svarsčiau, ar mūsų šeimininkė turi įprotį kartais išleisti paukščius 
nusilengvinti. Paskui, kai kopėme jai iš paskos plytelėmis išklotais 
laiptais į pirmąjį aukštą, pažvelgiau aukštyn ir pamačiau tikrąjį 
grindų dėmių šaltinį. Virš mūsų, pakibę žemyn galvom nelyg 
šikšnosparniai, šešėliuose, kur kalkėm balintos sienos susieina 
su gegnėmis, taisėsi tūpti nakčiai trisdešimt ar keturiasdešimt 
porų laukinių paukščių. Ant kiekvieno laiptelio prie sienos buvo 
patiestas laikraštis jų išmatoms surinkti. 

Pastato suplanavimas priminė kalėjimą. Kiekvienas kambarys 
turėjo balkoną, išeinantį į centrinį kiemą, ir iš bet kurių durų 
galėjai pažvelgti aukštyn arba žemyn į kitas. Iš centrinio šulinio 
sklido vis stiprėjantis triukšmas, kurį kėlė narveliuose uždaryti 
giesmininkai, o tuo pat metu tylūs laukiniai paukščiai viršuje, 
gegnėse, slapta sekė įvykius. Kokia buvo šio pastato pirminė 
paskirtis? Didžiulis gyvenamasis namas, pastatytas — kada? Per 
kokį nors ekonominį pakilimą, bananų bumą? Dabar jis buvo 
paukštidė ir svečių namai turistams su kuprinėmis — savotiškai. 

— Kas atsitiko tavo rankai, carino? — paklausė Rožinės Šlepetės 
Fabiano, mums lipant laiptais. 

— Parkritau, — atsakė tas. 

Mūsų kambario sienos buvo geltonos ir apsilupinėjusios, 
lubos aukštos, o apstatymą sudarė dvi geležinės lovos, apdaužyta 
drabužių spinta bei įskilusi porceliano praustuvė. Vandens bus ga- 
lima atsinešti iš vonios kambario apačioje, jei mums jo reikės. 

— Kitaip sakant, jei jūs, berniukai, jau skutatės, — išsišiepė 
Rožinės Šlepetės. Fabianas rūsčiai į ją sušnairavo. Ji davė mums 

raktą, kurį aš įsidėjau į kišenę, ir kitą — nuo išorinių durų, jei 
vėlai pareitume. 

Jai išėjus, aš priguliau ant vienos iš lovų, bet Fabianas nekant- 
ravo išeiti tuoj pat. 

— Aš mirštu iš bado, — pasakė, — be to, mes atostogaujame. 
Eime. 

Kavinė, kurią mums nurodė Rožinės Šlepetės, buvo kalkėmis 
nubaltintame pastate su raupuota kokakolos reklama ir veranda. 
Išorinėje durų pusėje, pakabinta ant blizgančio metalinio kablio, 
įverto į snukį, kabojo visa kiaulė. Iš toliau ji atrodė nepaliesta, 
bet mums priėjus artyn pamačiau, kad šoninė iš restorano pusės 
nupjaustyta. Raudona mėsa blizgėjo dienos šviesos lempų šviesoje 
iki pat blyškios plaukuotos odos. 

— Esi tai, ką valgai, - sumurmėjau. 

— Chancho. Puiku, — pasakė Fabianas. 

Užpakalinėje dalyje ant betono grindų riogsojo aukšta alaus 
ir gaivinamųjų gėrimų dėžių rietuvė. Pilsneris. Spraitas. Inka- 
kola. Ant dujinės viryklėlės tyliai burbuliavo aliuminio puodas. 
Už stalo kampe trys indėnai lošė kortomis. Užsisakėme po du 
patiekalus iš dienos valgiaraščio. Sriuba pasirodė besanti van- 
deningas skystis, pagardintas didelėm saujom kalendros ir su- 
siraukšlėjusia viščiuko koja, rūpestingai įdėta į dubens vidurį. 
Fabianas akimirksniu ištraukė savąją ir puolė žiaumoti kartu su 
kaulais ir nagais. Aš tylėdamas perdėjau savąją į jo dubenį. Susi- 
dorojus su sriuba mums atnešė šakutes ir aštrius dantytus peilius 
pagrindiniam patiekalui — skaniam valgiui iš ryžių ir kiaulienos, 
palydimam alaus butelių, pakepintų bananų griežinėlių ir papil- 
domai patiektų traškių spirgučių. 

Patenkintas Fabianas atsilošė kėdėje ir tarė: 

— Aš džiaugiuosi, kad čia apsistojome nakvynės, dėl dviejų 
priežasčių. Pirmiausia, mano mama prapuolė netoli nuo šios 
vietos. O antra, man teko girdėti, kad čia esama pirmarūšio vieš- 
namio. 

„Kažin ar čia būta sutapimo“, — derėjo man atsakyti. Tokios 
rūšies juokelius mes vertinome, ir panašus atsakas būtų nuskam- 
bėjęs kur kas mažiau erzinamai, nei tai, ką aš ištikrųjų pasakiau. 


100 


— Tu neisi pas prostitutę. Tu per jaunas, ir išvis, per silpnos 
kinkos. 

— Iš kur tu ištraukei? — atšovė jis. — Tai visiškai legalu. Kodėl 
aš neturėčiau eiti? 

Aš pritildžiau balsą. 

— Negi tu rimtai nori pirmą kartą pasidulkinti su prostitute? 

— Pirmąkart pasidulkinti! Susimildamas. Aš išdulkinęs dau- 
giau, nei tu gali įsivaizduoti. Ir kodėl gi, po perkūnais, negalėčiau 
pradėti su prostitute? Tu toks naivus. Nepažįstu nė vieno, kuris 
nebūtų pradėjęs nuo puta*. Tai pats geriausias būdas. Jos žino, 
ką daryti, tu užbaigi tą reikalą ir vėliau, kai susirandi tinkamą 
moterį, nepasirodai jos akyse mulkis. 

— Nekalbėk taip garsiai, gerai? — perspėjau. Fabianui pakėlus 
balsą, indėnai už gretimo stalo jau ne kartą į mus žvalgėsi. 

— Nesijaudink dėl jų, jie mūsų nesupranta, — pasakė Fa- 
bianas. — Ne, daugeliu atžvilgių viešnamiai tiesiog nepamainomi. 
Pažiūrėk į Suarezą. Jis juos taip mėgsta, kad niekuomet net ir 
nesivargino vesti. 

— Čia nėra viešnamio. Čiagi ne koks judrus miestas, ar ne? 

— Mano drauge, kekšių esama kiekvienoje mažytėje indėnų 
kalnų gyvenvietėje skersai išilgai per visus Andus. Sugulti čia 
lygiai taip lengva, kaip nuraškyti saulėgrąžą. Tu jau daugiau nei 
dveji metai gyveni šioje šalyje ir vis dar neturi supratimo kur 
esi, ar ne? 

— Gal ir teisybė, — nusileidau. — Bet aš netikiu, kad Suarezas 
vaikšto pas prostitutes. Jis gydytojas. Žino, kas ir kaip. 

— Žinai, kad šiemet Peru yra rinkimų metai? — paklausė Fa- 
bianas. 

— Taip. Nuo to ir karas, — pasakiau. 

— Būtent. O ar žinai, kokia problema ten svarstoma kaip viena 
iš svarbiausių? Viešnamių panaikinimas. Kandidatas į dabartinio 
prezidento vietą viešai pareiškė, jog pagrindinė priežastis, kodėl 
jis nepritaria uždraudimui — kad jam esą pernelyg patinka juose 
lankytis. Suprask, jei tu esi gerbiamas ir žymus asmuo, tai dar 


* Prostitutė, kekšė (isp.) 

nereiškia, kad nenutuoki apie tai, kas iš tikrųjų svarbu. Tas pats 
ir su Suarezu. 

— Na, bet jūs nesėdite su Suarezu ir neaptarinėjate, kuris 
viešnamis geresnis už kitą. Tai nesąmonė. 

— Tikrai? O kaip tau atrodo, iš kur aš žinau, kaip vadinasi 
viešnamis šiame miestelyje? Tu supratimo neturi, apie ką mudu 
su Suarezu šnekamės, kai esame vieni. Tai ne tas pats, ką kalbėti 
su tėvu. Jis visiškai kitaip į mane žiūri. 

— Tai kaip tada šitas viešnamis vadinasi? 

— Etelės. 

Prapliupau juoku. 

— Etelės viešnamis? Puiku. Tiesiog žavu. Leisk nupirkti tau 
dar alaus. — Tebekikendamas atsistojau. 

— Gali nupirkti man alaus, jeigu jie nepalaikys tavęs nepil- 
namečiu, rubio*. O savo žodžius atsiimsi dar nakčiai nepasi- 
baigus. 

— Jau po vidurnakčio. Kur, po velnių, tu eisi? Viskas šiame 
mieste uždaryta. O mes ryte pirmiausia turime suspėti į traukinį. 

— Tu ką, manai viešnamiuose būna malonios, draugiškos 
popietinės priėmimo valandos? Jau sakiau tau. Eisiu į Etelę. Jau 
vien todėl, kad skamba panašiai kaip angliškas vardas. Ispaniškai 
ne taip juokinga. Etelė buvo... 

— Fabianai, nesivargink ir nepasakok. Vargu ar tai apskritai 
tikroviškas vardas. 

Fabianas atsiduso. 

— Ir kada gi tu peržengsi per savo lūkesčius? 

— Galėčiau tavęs paklausti to paties, — atšoviau, atsukdamas 
jam nugarą, kad užsakyčiau dar alaus. 


Kalba pasisuko apie tai, kaip kitą dieną mes nusigausime 
iki Pedraskado, kas atrodė gan keblu. Mes vis dar tiksliai ne- 
žinojome, kaip važiuoti, ir sėkmė turėjo priklausyti nuo to, ar 
surasime tinkamą autobusą, nuvešiantį mus į pakrantę, kai jau 
būsime rytiniu traukiniu nusileidę nuo Andų. Man atrodė, kad 


* Šviesiaplaukis (isp.) 

viešnamio klausimas dingo iš akiračio. Tai nereiškė, kad neatsiras 
kitų jaudinančių planų. Tačiau Fabianas sudarinėjo šios kelionės 
planus vien savo nuožiūra, ir diskusijos apie tai, kas mūsų laukia 
rytoj, nepakako jo užsidegimui apmalšinti. 

— Viskas, — pasakė jis, baigdamas tuštinti savo alaus butelį ir 
šluostydamasis burną atgalia ranka, — dabar aš pasiruošęs atsiduoti 
į mylinčios moters rankas. 

Jis atsigręžė į būrelį už gretimo stalo ir užkalbino juos ispa- 
niškai. Nugirdau žodį „Etelė“. 

Indėnai greitai sušneko tarpusavy ispanų ir kečujų kalbų mi- 
šiniu ir griausmingai nusikvatojo. 

— Velnio campesinos. Visąlaik tas pats, — niršo jis mums iš- 
ėjus. — Kokia ten buvo religija? — mįslingai šūktelėjo jis atsi- 
gręžęs. 

Iš kavinės vėl atsklido juokas. 

Aš pastebėjau, kad jis pasiėmęs peilį, su kuriuo valgė. 

— Lukterėk, — pasakė, — neužtruks nė minutės. - Jis nuskubėjo 
atgal prie kiaulės. Aš stovėjau toliau gatvėje, laukdamas jo. 

— Tai ką tu ten apie mane sakei, kad aš be pautų? — metė vėl 
pribėgęs prie manęs. 

Pažvelgiau į jį ir pamačiau, kad dešinėje rankoje jis laiko 
stambų kruviną kiaulės kapšelį. Atsivėdėjo ir sviedė jį į kavinės 
langą. Tas dusliai bumptelėjo į stiklą ir nuslydo žemyn, palikęs 
neryškų pėdsaką ant stiklo. 

Fabianas džiūgaudamas nukūrė į tamsą, palikęs mane srėbti 
privirtos košės. 

Niekas neišlindo lauk. Jie net nepastebėjo. 

Iš lėto patraukiau gatve jam įkandin. 


Aš nebuvau tikras, kad rasiu kelią į viešbutį, bet nesukau dėl 
to galvos. Man buvo gera eiti ta ūkanota nepažįstama vietove, 
sukti į pirmas pasitaikiusias šonines gatves, kartkartėm vis išvysti 
tarp pastatų blykčiojančią „Dievo šviesą“ ir leisti mintims laisvai 
klaidžioti. Fabiano nesimatė nė padujų, bet ir tai nebuvo svarbu. 
Keletą kartų pasukęs kaip pakliuvo, išgirdau vandens šniokštimą 
ir tamsoje leidausi prie jo nelyginant prie švyturio. 

Šaltinį priėjau ten, kur baigėsi miestelis, užleisdamas vietą 
kalno šlaitui ir vešlios antrinės atogrąžų girios pakraščiui. Keletas 
būtiniausių pastatų kyšojo pro žemesnius medžius, bet apskritai 
šlaitas buvo toks status, o giria tokia tanki, jog statyti ten būtų 
buvę neįmanoma. Iš girios liejosi vandens srovė, ji tekėjo per 
statųjį kalno šlaitą į žmogaus iškastą griovį palei šaligatvį. Kurį 
laiką stebėjau pažabotą krioklį, leisdamas jo triukšmui nuslopinti 
mintis, tarsi perkeliant į antrąjį planą. Pakišau rankas po srove, 
kuri buvo stingdančio šaltumo. Ne taip seniai ji buvo ledynas. 
Pajutau, kad man jau metas į lovą. 

Susiradau kelią atgal ir įsigudrinau be didelio vargo atidaryti 
didžiąsias laukujes viešbučio duris. Lauke nedegė jokia šviesa, 
ir tamsoje toliau savo krumplių nieko nemačiau. Buvo beveik 
antra valanda nakties, ir aš nervinausi, kad pažadinsiu žmones. 
Žengiau į priekį. Durys už manęs užsidarė. Akims apsipratus 
su tamsa, pamačiau pilką centrinio kiemo šviesą. Leidausi ten, 
bandydamas mintyse atkurti laiptų išsidėstymą. 

Po kojomis kažkas trakštelėjo. Įsivaizdavau užmynęs ant pa- 
baisiško dydžio tarakono — vieno iš daugelio. Pasilenkiau, pa- 
sigraibiau apie batą ir pakėliau pasižiūrėti. Kažkas kalkėta. Tik 
perlūžusi terakotinė grindų plytelė. Žengiau kitą žingsnį. Vėl 
traiškomų vabzdžių garsai. 

Tamsoje išgirdau greitus šlamesius ir bruzdesius. Smulkučiai 
dalykiški šnaresiai. Narveliuose kuitėsi paukščiai giesmininkai. 
Pasukau pro juos ir susiradau žemutinį laiptelį. Ant kairiojo 
peties dribtelėjo kažkas drėgnas ir sunkus. Per vėlai prisiminiau 
laukinius paukščius pastogėje. Pasitraukiau prie išorinio laiptų 
krašto, toliau nuo sienos ir sutūpusių paukščių. Kai kas sako, jog 
būti apterštam paukščio — geras ženklas. 

Jausdamas palengvėjimą, kad prisikasiau iki kambario, nu- 
virtau ant priplėkusių geltonų paklodžių, leisdamas išsisklaidyti 
adrenalinui, sukilusiam nuo tokio slapukiško sugrįžimo. Jau 
buvau beužmiegąs, kai man dingtelėjo, jog Fabianas vis dar 
negrįžęs. 


Dešimtas skyrius 


Sodrios aukštumų aušros spalvos. Indėnai tempė produktus per 
turgaus aikštę vešliai žalių kalvų ir akinamai mėlyno dangaus fone. 
Veriantis klyksmas virš galvos privertė mane pagalvoti apie kon- 
dorus, bet kai pakėliau akis į stūksančius virš miesto stogų kalnus, 
viso reginio didybė ir skaidrumas sužadino manyje kažką panašaus į 
galvos svaigulį, ir aš nebegalėjau žiūrėti. Rytinė šviesa visur kalnuose 
labai išraiškinga, bet tą rytą, toje vietoje, spalvos ir faktūros atrodė 
taip stipriai sutirštintos, jog efektas buvo kone skausmingas. 

Pyktis ne mažiau galingai geba viską užaštrinti, o aš viriau 
pykčiu. Rožinės Šlepetės pašėlusiu baladojimu į duris mane priža- 
dino, o paskui taip stačiokiškai išgrūdo iš viešbučio, jog nuspren- 
džiau nebebūsiant laiko papusryčiauti prieš traukiniui išvykstant. 
Dabar, sėdėdamas šalia lokomotyvo su mudviejų krepšiais prie 
kojų, aš turėjau per akis laiko, užtat neturėjau bendrakeleivio. 
Mano marškinius dabino riebus dryžis išdžiūvusių vakarykščių 
paukščio išmatų. Susinervinęs spyriau į švarutėlę Fabiano kup- 
rinę, vildamasis, kad būsiu sulaužęs kokį vertingą daiktą. 

Tai nebuvo tikra geležinkelio stotis. Bėgiai ėjo per grindinį 
iš vienos aikštės pusės, kur mes vakar išlipome, taigi traukinys 
galėjo priartėti iš bet kurio kampo kaip autobusas. Dėl to ke- 
leiviai atrodė šiek tiek atsipalaidavę, tarsi būtų tiesiog atėję čia 
be jokių kelionės planų, pamatę laukiantį traukinį ir pagalvoję: 
kodėl gi ne? Vis labiau švintant ir artinantis išvykimo laikui, iš 
miesto plūdo vis daugiau tokių progos gaudytojų — užsieniečiai 
turistai, užsimetę įmantrias kuprines, vietiniai su savo nutrintu 
bagažu — bet Fabiano vis dar nesimatė. Traukinio priekyje riog- 
sojo nuobodus lokomotyvas, riaugėjantis dūmų debesimis — visai 
ne veikiantis garinis garvežys, kaip buvo nupiešęs Fabianas, ir 
tai buvo dar viena priežastis duoti pylos nenaudėliui, kai tik jis 
pagaliau pasirodys. Tiesa, paskutinieji du vagonai jau atrodė pa- 
našiau — senoviški, mediniai, nudažyti tamsia bordo spalva ir su 
auksinėmis raidėmis ant šono — Ferrocarriles Ecuatorianos: Pri- 

mera Clase* — ir į juos lipo keleiviai. Vyrai ir moterys, apsisiautę 
ryškiais pončais, kantriai stovėjo eilėje prie bilietų, palikę savo 
bagažą sukrauti į antros klasės vagonus. Tie vagonai nebuvo nu- 
dažyti ir be sėdimų vietų. Iš esmės jie tebuvo prekiniai vagonai su 
slankiojančiomis durimis, bet Fabianas to ir tikėjosi. Jis man sakė, 
kad visų geriausia keliauti ant tokių vagonų viršaus — kainuoja 
gyvus niekus, ir gali gėrėtis panoraminiais vaizdais. Tai galėjo 
būti, kaip Fabianui būdinga, arba jo pasigyrimas, arba apgalvotas 
pokštas. Kaip panašu į jį — priversti mane užsikarti ant viršaus, po 
to paskutinę minutę pasirodyti ir kvatojant paklausti, kokį velnią 
aš ten viršuje veikiąs. Na jau ne, ačiū. Niekas nesikabarojo ant 
tų vagonų, ir aš nebūsiu pirmas. 

Garvežys sukosėjęs atgijo, su švilpesiu paskleisdamas virš 
aikštės tirštą dūmų tumulą. Stebėjau, kaip vėjas subloškia jį į 
juodus besisklaidančius kamuolius, ir mano nerimas augo. Per 
dieną važiuodavo tik šis vienintelis traukinys, ir jei mes jį pralei- 
sime, mūsų planui nusigauti iki Pedraskados bus galas. Pradėjau 
rimtai erzintis. Kaip tai būdinga Fabianui — pavėluoti į traukinį, 
nes jam reikia užtvirtinti savo, kaip mergininko, tariamą reputa- 
ciją — tarsi vien atsiradimo paskutinę minutę pakaktų įrodyti, kad 
jis visą naktį praleidęs su neegzistuojančiomis Etelės viešnamio 
grožybėmis. Aš negalėjau pasidžiaugti turįs neišsemiamas laiko 
šioje šalyje atsargas, o dabar, šį vienintelį kartą, mus supanti tik- 
rovė atrodė įdomesnė nei išgalvotas pasaulis, kuriame jis gyveno. 
Sugniaužiau kumščiuose mūsų krepšių rankenas ir atsistojau. 

Kaip tik tuo metu priešais mane žengęs maždaug dvidešimt 
metų vyrukas mestelėjo per petį savo ryšulį ant traukinio stogo 
ir atsainiai pasilypėjo laipteliais. Nors sudėjimas ir odos spalva 
rodė jį esant vietinį — gal net turintį indėniško kraujo, ką rodė 
ryškūs bruožai ir tiesūs tamsūs plaukai — jo pasitikinti, kone 
paniekinama eisena bylojo apie išorines įtakas, o jo anglų kalba, 
jam prašnekus, pasirodė nepriekaištinga, tobulai mėgdžiojanti 
šniaukrojančią niujorkiečio tartį. Dantys buvo su karūnėlėmis ir 
nušveisti iki bemaž akinamo baltumo, tačiau aukštai ant skruostų 


* Ekvadoro geležinkeliai: Pirma klasė (isp.) 

matėsi gilūs randai nuo inkštirų, ir nuo jo trenkė skutimosi los- 
jonu. Jis vilkėjo tvarkingais amerikietiškais drabužiais, buvo 
užsidėjęs jankių beisbolo kepuraitę ir nešėsi portatyvinį stereo- 
aparatą bei naujutėlaitę juodą kuprinę. Ne jam iškalbingi lininiai 
marškiniai ar tautinės liemenės, ką dėvėjo dauguma lipančių į 
traukinį turistų: šis keliautojas galėjo būti palaikytas savu bet 
kurioje pasaulio teritorijoje, vien dėl savo išvaizdos ir absoliutaus 
pasitikėjimo supančia aplinka. Man ruošiantis lipti į traukinį, jis 
vėl pašoko ir pasilenkė per vagono šoną paimti mano krepšių ir 
padėti man užlipti. 

— Tu atrodai per jaunas keliauti vienas, — pasakė jis, kai aš 
padėkojau. 

— Aš nekeliauju, — pasakiau. — Aš čia gyvenu. 

— Jėga. Na, tikiuosi, kad tau patinka mano šalis. Aš čia negyvenu. 
Mano vardas Epifanijas, bet žmonės vadina mane Pifu. Buvau 
išvažiavęs studijuoti, bet dabar grįžau patyrinėti žemyno. 

Aš buvau patenkintas atsitiktine pažintim su Pifu, net ir ži- 
nodamas, jog tokios rūšies tėvynainis Fabianui kaipmat sukeltų 
įtarimą: iš pasiturinčios šeimos, mokėsi Jungtinėse Valstijose ir 
grįžo (persiėmęs tam tikromis šiauriniame pasienyje vyraujan- 
čiomis pažiūromis) manydamas, kad jo gimtoji šalis tesanti kažkas 
panašaus į draustinį, pridėtą prie didingo projekto — Amerikos. 
Fabianas turėjo savo nuomonę apie tokių žmonių tipą. Jis sakėsi 
keletą tokių pažįstantis, įskaitant kai kurias šeimas ar vaikystės 
draugus, vos keleriais metais vyresnius už jį patį, ir tvirtino, jog 
visuomet būna vienas ir tas pats: „Jie nuvažiuoja keletui metų į 
Valstijas, — niršdavo jis, — o paskui grįžta kaip sumauti turistai“. 

Pagal tai, kaip Fabianas paprastai vaizduodavo tokius žmones, 
aš galėjau tikėtis iš Pifo štai ko: jis turėtų linksmai niekinti savo 
šalį ir nuolat stebėtis bei smagintis jos kraštutinumais; nejausti 
jokio solidarumo su jo žmonėmis ar poreikio pažaboti skurdą, 
kadangi nebesuvoktų savęs kaip Ekvadoro dalies, bet manytųsi 
esąs didesnio žemyno gyventojas. Man tai nerūpėjo. Aišku, ži- 
nojau, jog Fabianas niekina tokius žmones, nes bijo vieną dieną 
pats tapti toks kaip jie. Tačiau dabar, Fabianui nesirodant, aš labai 
džiaugiausi susipažinęs su Pifu. Jis buvo atsipalaidavęs ir drau- 

giškas, ir išsyk mane palankiai nuteikė. Penkiolikmečiui, vienam 
svetimoje šalyje, galvojau sau, tai neabejotinai didžiulis turtas. 

Traukinyje radosi vis daugiau žmonių, tiek viduje, tiek ant 
stogo. Motorai ėmė suktis ir leisti dūmus. Aš žvalgiausi po aikštę. 
Fabiano nė pėdsako. Triskart sukaukė garvežio švilpukas, ir trau- 
kinys iš lėto pradėjo judėti. 

— Kas nors ne taip? — Pifas pastebėjo mano nerimą. 

— Turėjau susitikti prie traukinio su draugu ir kartu važiuoti, — 
paaiškinau, — bet jis nepasirodė. 

— Artaijis? — Pifas parodė į vis didėjančią minią turgaus aikš- 
tėje. Mano žvilgsnį patraukė ruda kaubojiška skrybėlė, dideliu 
greičiu skinanti sau kelią per žmonių sambūrį. Fabianas kiek 
įkabindamas lėkė per aikštę traukinio link, sveikąja ranka prilaiky- 
damas naująjį galvos apdangalą. Pifas nusijuokė, kai jis bėgdamas 
susilygino su vagonu, kažką padrikai man šaukdamas. 

— Nesijaudink, — pasakė Pifas. — Mes jį paimsim. 

Traukinys didino greitį. Sulig ta vieta, kur bėgiai atsiskyrė 
nuo kelio, vedančio pro miesto pastatus, Fabianas metėsi ant 
laiptų vagono šone, o Pifas stvėrė jį už sužalotos rankos. Vieną 
akimirką jau maniau išvysiąs komišką vaizdelį iš animacinio 
filmo: Fabianas krenta į šalikelę, mataruodamas ore kojomis, 
palikęs savo gelbėtojo rankoje vien tuščią gipso tvarstį, — bet 
tada Pifas greitu, pasitikinčiu judesiu stumtelėjo jį aukštyn ir 
Fabianas nerangiai nutūpė, tuo pralinksmindamas keleivius 
ant stogo. 

— Sveikas atvykęs, — pasakė Pifas. 

— Ačiū, žmogau, — padėkojo Fabianas. Jis atsisėdo. 

— Tai Fabianas, — tariau. 

— Man patinka tavo skrybėlė, - pasakė Pifas. 

— Ačiū, — atsakė Fabianas. 

— Kur tu buvai? — paklausiau. 

Fabianas kvailokai nusišypsojo. 

— Aš juk tau sakiau, kur eisiu, gal ne? 

— Tai Fabianas, — pasakiau Pifui. — Vos nepavėlavo į traukinį, 
nes visą naktį davėsi su mergšėmis. 

— Puiku, — su mandagiu žinovo susidomėjimu tarė Pifas. — 
Kas nors gero? 
— Ar savo gertuvėje turi kavos? — paklausė Fabianas. 


Dėl miego stygiaus ir šalčio mano galūnės buvo kaip nutirpu- 
sios, ir aš vis dar nebuvau nieko valgęs, bet, traukiniui išvažiavus 
iš miesto ir įsitvyrojus dienai, aš pažvalėjau. Ir kur čia nepažvalėsi, 
matant tokius kvapą gniaužiančius mastelių pokyčius kalnų ap- 
supty. Sulig kiekvienu šlaitu, kurį apjuosdavome, kiekvienu netikru 
horizontu, kurį sutrupindavome, grėsmingas garvežys, stotyje 
atrodęs toks didelis, darėsi vis menkesnis, vis panašesnis į vikšrą, 
ropojantį mamuto kūnu. Traukinys dardėjo per pušų giraites, kirto 
metalinius tiltus ir dulkėtas kelio iškasas, skverbdamasis tolyn pro 
permainingą aukštumų peizažą. Porą kartų įnėrėme į tunelius. 
Važiuojant tuneliu, stogas švilpdavo virš mūsų galvų nelyginant 
netiksliai nutaikytos giljotinos ašmenys; iš vidaus į mus srūdavo 
vėsus drėgnas oras, nesušildytas saulės spindulių. Trumpą aki- 
mirksnį drėgnoje tamsoje nuaidėdavo klyksmai ir rėkavimai, po to 
pro tunelio galą vėl įsiverždavo šviesa. Tie, kurie nuolat važinėjo 
geležinkeliu, tiksliai žinojo esantys pakankamai žemai ir stovėdavo 
dirbtinai atsainiomis pozomis, laikydami rankas ant klubų, kone 
braukdami skrybėlėmis per tunelio lubas. Aš sėdėjau sukryžiavęs 
kojas ir palenkęs galvą. 

Po valandos traukinys privažiavo nereikšmingą sustojimą kal- 
nuose. Sėdintys ant stogo susilygino su viršutinio aukšto langu 
kvadratiškame mėtos žalumo name, žvelgiančiame į stotį. Trau- 
kinio pažadinta metisė susitaršiusiais plaukais stovėjo balkone, 
apsisiautusi medvilnės paklode su oranžinėmis gėlėmis. Trindama 
vieną akį, kita stebėjo greičiausiai puikiai pažįstamą paveikslą. Aš 
pavydėjau jai to įpročio — kiekvieną dieną iš saugios savo miega- 
mojo priebėgos stebėti pradundant tą padūkusį ekspresą. Pakėliau 
ranką pamoti jai ir pasijutau kvailai. Ji nebuvo pakankamai toli 
mano mostui pateisinti. Panorėjęs beveik būčiau galėjęs ją ranka 
pasiekti. Žemiau jos lango po tentu rikiavosi eilė ilgų suolų ir stalas, 
sudarydami laikiną kavinę, kur sėdėjo ir pusryčiavo indėnai. Dėl 
visiškai vienodų skrybėlių ir skirtingų spalvų pončų nebuvo įma- 

noma atskirti vyrus nuo moterų. Fabianas nušoko nuo traukinio 
parnešti iš kavinės kokio maisto. Kol jo nebuvo, aš stebėjau, kaip 
vienam vyriškiui ant stogo perdavė gyvą avį. Tas laisvai pririšo ją 
prie turėklų laiptelių viršuje ir paliko pačiai ten viršuje manytis, o 
pats nulipo žemyn, nusprendęs likusią kelionės dalį prasėdėti apa- 
čioje. Mergina lange pamatė, kaip aš žiūriu į avį, ir nusišypsojo. Jos 
veidas nuo miego buvo susiraukšlėjęs. Troškau nubusti šalia jos. 

Grįžo Fabianas su buteliu vandens, kepalu duonos ir plastiko 
maišeliu, pilnu kietai virtų kiaušinių. Pastebėjau, kad jis tebeturi 
peilį iš vakarykštės kavinės. Kiaušinius jis valgė nupjaudamas 
nuiminėjau kiekvieną lukšto trupinėlį, paskui, jau turėdamas 
savo žinioje visą kiaušinį, suleisdavau į jį dantis, mėgaudamasis 
pojūčiu, kaip baltymas sekundės dalelytę priešinasi prieš atiduo- 
damas glotnų trynio lobį. Buvau toks alkanas ir toks dėkingas už 
maistą, kad nepastebėjau, kaip mergina pasitraukė nuo lango. Kai 
pažvelgiau atgal, traukiniui vėl pajudėjus, jos nebesimatė. 

Pravažiavome iškabą: Šiuo metu jūs esate 2347 metrų aukštyje. 
Kelionė, kurią pradedate, yra pati ilgiausia žemyn vedanti atkarpa 
pasaulio geležinkelių linijose: 66 km skersai ir 2 km žemyn. LAI- 
KYKITĖS. 

Saulė jau buvo aukštai. Prisivalgę palaimingai gulėjome, nors 
aš jaučiau, kaip saulė ima svilinti man sprandą. Pastebėjau, kad 
Fabianas iš savo krepšio išsitraukė plastikinį buteliuką ir paketėlį 
vatos. Vilgydamas vatą, tamponu jis valėsi veidą. 

— Alkoholis, - paaiškino pakėlęs balsą, kad girdėtųsi per 
vėją. — Šito mane pamokė Eulalija. Labai gerai pašalina nuo 
odos riebalus ir nešvarumus, ypač jei nebuvo galimybės nusi- 
prausti. Žiūrėk. 

Jis pakišo man panosėn vatos gniužulėlį, papilkavusį nuo 
riebalų ir inkštirų. 

— Nuostabu. Na tai papasakok, ar Etelė pateisino tavo lūkes- 
čius? 

— Kažin ar tu norėtum apie tai sužinoti, — pasakė Fabianas. — 
Turėjau šiokių tokių bėdų. Todėl ir teko man šįryt skuosti į 
traukinį. 

— Papasakok man viską. 

— Atrodo, ji buvo vardu Ana, - pradėjo jis, nutaisęs apsimes- 
tinai svajingą veido išraišką. — Įsivaizduok sceną, jei nori: aprū- 
dijusi geležinė lova ir plika elektros lemputė musių nutupėtame 
palėpės kambarėlyje. Ir štai toje skurdžioje vietoje, nė nenutuok- 
dama apie savo pribloškiantį žavesį, sėdi stebuklingiausio grožio 
būtybė, kokią tik galėtum įsivaizduoti. Ir dar pigi. 

— Kažin ar noriu išgirsti, kas buvo toliau, — pasakiau. 

— Man nereikia tau pasakoti, kas buvo toliau. Galiu tau paro- 
dyti, o kitką palikti tavo vaizduotei, — sukrizeno Fabianas. — Kokia 
fantastiška mergina ji buvo. 

Pasirausęs kišenėje, išsitraukė ir išskleidė priešais mane ne- 
apsakomo dydžio žydras moteriškas kelnaites. 

— Na, ką pasakysi? — reikšmingai nusišypsojo. — Ji davė man 
jas atminimui. 

— Na, nė nežinau, ką pasakyti, — pradėjau. 

— Kas čia, vaikinai? — stogu link mūsų skynėsi kelią Pifas. — O, 
matau, karo grobis. 

— Nušvilpiau iš jos sąvadautojo dešimties galonų dydžio skry- 
bėlę, - tęsė Fabianas, mažumėlę apsiraminęs, klausytojų skaičiui 
išaugus iki dviejų, bet vis tiek priverstas kalbėti garsiai, kad per- 
rėktų traukinio triukšmą. — Ir man neužteko pinigų užsimokėti. 
Va kaip įklimpau į bėdą ir turėjau bėgti. 

— Tai bent istorija, — Pifas ištraukė Fabianui iš rankos kel- 
naites. — Bet aš stebiuosi, kaip tu išvis sugebėjai iš jos ištrūkti. Į 
jas galėtum sutalpinti visą traukinį. 

Pora tupinčių netoli mūsų vaikinų, kurie suprato kalbą, nu- 
sijuokė. Aš ir pats nepajėgiau užgniaužti šypsnio. 

— Nesu tikras, kad tavo ta skrybėlė dešimties galonų talpos, — 
tęsė Pifas. — Man ji panašesnė į trijų galonų. Bet va tos apatinės 
lengvai bus dešimties galonų su viršum. 

— Kas šitas vaikinas? — sumurmėjo Fabinas. 

— Tavo draugas sako, kad jam pereitą naktį pasisekė, — kreipėsi 
Pifas į mane. — O aš sakau, vienintelė jo sėkmė — kad neužstrigo 
ten visiems laikams. Ką mes su jom darysime? Gal pasigaminsime 
balioną su karštu oru? 

— Tavo juokeliai nors jau tave pralinksmina, — pasakė Fa- 
bianas. — Pavydas yra baisus dalykas. 

— Aš nepavydžiu, bičiuli, —- Pifas su panieka metė kelnaites 
į Fabiano pusę. - Pirma, ant jų vis dar kuo aiškiausiai matyti 
sulankstymo žymės, antra, tu pamiršai nuimti etiketę su kaina. 
Pirkai jas šįryt turguje, juk taip? 

— Eik po velnių, — atrėžė Fabianas. Pasigraibė po kelnaites 
tikrindamas, ar Pifas nemeluoja dėl etiketės. 

— Viskas gerai, aš suprantu, — pasakė Pifas. — Tu skubėjai ir 
nepatikrinai dydžio. Bet ateičiai prisimink: jei nori įtikinamai 
malti liežuviu, verčiau gerai apgalvok smulkias detales. 

Fabianas susigrūdo savo trofėjų atgal į krepšį, užsitraukė skry- 
bėlę (kurią, kaip dabar supratau, irgi greičiausiai buvo pirkęs 
turguje) ant akių ir dėjosi užmiegąs. Pifas papurtė galvą, vėl 
įsitaisė patogiau ir išsiėmė fotoaparatą. 

Mes toliau pūškavome per skurdų peizažą, paįvairinamą tik 
kaktusų, žolės ir savotiškų lūšnų iš nedegtų plytų. Retkarčiais 
vienas kitas ant durų laiptelio sėdintis vaikigalis modavo prava- 
žiuojančiam traukiniui, o tuo tarpu tėvai kiek tolėliau skalbdavo 
arba kraudavo nešulius ant mulo. 

Netrukus vėl sustojome. 

— Aha, Velnio Nosis, - pasakė Pifas. 

Fabianas atsismaukė skrybėlę ir atsisėdo. 

Kaip ir mūsų autobusas pereitą vakarą, traukinys dabar leidosi 
nuo tokios stačios aukštumos, jog turėjo važiuoti palaipsniui, 
darydamas zigzagus pirmyn atgal kalno šlaitu. Nusileidimas buvo 
klastingas, iš čia ir pavadinimas: Nariz del Diablo. Apačioje, dul- 
kinoje kelio atkarpoje, taip toli, jog atrodė kaip žaislinio geležin- 
kelio dalis, matėsi stotis ir geležinkelio iešmų smailės. Net mintis 
apie tai, kad ten turėsime nusigauti, atrodė juokinga. Motoras 
trūkčiodamas sustojo. Tyloje išgirdau paukščio giesmę. Susto- 
jimas žadėjo būti ilgas. Nusileisti nuo Nariz, paaiškino Pifas —- ne 
juokas. Mašinistui reikia pirma paskambinti ir įsitikinti, kad visi 
iešmai tvarkingi, tik taip traukinys galės sėkmingai nusileisti. Jis 
sakė perskaitęs apie tai kelionės vadove. 

— Sumauti turistai, — toks buvo Fabiano atsakas. Pifas jį igno- 
ravo. 

Mūsų vandens butelis nuseko, ir nebuvo jokio šešėlio. Me- 
talinis traukinio stogas darėsi panašus į įkaitintą viryklę. 

— Kur vis dėlto judu vykstate? — paklausė Pifas. 

— Į miestelį, kuris vadinasi, Pedraskada, — atsakiau. 

— O, taip. Banglenčių paplūdimys. Jėga. Pernai porą savaičių 
ten prabuvau. 

— Tu ten buvai? — atkuto Fabianas. 

— Žinoma. 

— Gal tu galėsi mums padėti. Kai buvai tenai, ar girdėjai apie 
Amnezijos kliniką, o gal ten lankeisi? 

— Apie ką? 

Aiškindamas Fabianas prisislinko arčiau Pifo. 

— Tai tam tikra ligoninė — žmonėms, praradusiems atmintį. 
Ji yra Pedraskadoje. Ten mes ir traukiame. 

Man nepatiko, kad pokalbis pakrypo šitaip. 

— Ei, vaikinai, man rodos, mes tuoj leisimės žemyn nuo 
Nariz, — pasakiau 

— Amnezijos klinika? — pakartojo Pifas negirdėtą jam pava- 
dinimą, — ar išvis kur nors tokia yra? 

— Žinoma, yra. Ten gydosi visi, ištikti amnezijos, — nekantriai 
paaiškino Fabianas. — Ar tu ją matei? 

— Aš niekada nesu girdėjęs nieko panašaus, nei Pedraskadoje, 
nei kur kitur, — pasakė Pifas. — Jūs įsitikinę, kad ji egzistuoja? Ar 
tai ne dar viena jūsų istorija, ką? Kaip pereitos nakties puta? 

— Paklausyk, tu suknistas šikniau... 

— Palauk sekundėlę, — tariau įsiterpdamas tarp jų. — Ji turi tenai 
būti, Pifas tiesiog jos nematė. Teisingai? Mes dar nežinome. 

Tai sakydamas aš skvarbiai žvelgiau į Fabianą, mėgindamas 
priversti jį atsitokėti ir nusileisti. Juk jis negalėjo iš rimtųjų tikėtis, 
kad Pifas taikysis prie jo ir apsimetinės, jog egzistuoja tai, ko iš 
tiesų nėra. Pifas nežinojo žaidimo taisyklių ir jau buvo įrodęs 
esąs kietas mitų griovėjas. 

— Viskas, ką aš žinau, — tarė Pifas, — kad tai mažytis mieste- 
liukas, ir, išskyrus keistą paplūdimio barą, keletą žvejų ir gaidžių, 

neką daugiau ten ir rasi. Jei judu, vaikinai, surasite Pedraskadoje 
ligoninę, aš suvalgysiu tavo skrybėlę. Ir tas dideles žydras tavo 
kelnaites priedo, vaike. 

— Jėzau, jau šitas! — pasakė Fabianas. — Me esta mamando la 
vida*. Prisikabink prie ko nors kito traukiny, gerai? Arba dar 
geriau, atsiknisk iš viso. 

— Klausyk, aš atsiprašau, kad sugadinau tavo mažą vyrišką 
prasimanymą apie viešnamį, — pasakė Pifas. — Aš tik bandau jus 
apsaugoti nuo nereikalingos kelionės. Bet jei norite, kad palikčiau 
jus ramybėje — puiku. Pasimatysim vėliau. 

Pifas pasiėmė savo kuprinę, stereoaparatūrą ir atsargiai pasi- 
traukė į priekį, kur ratu susėdę gėrė jaunų ekvadoriečių būrys. 
Nieko nelaukdamas prisistatė jiems pats, pristatė savąjį varguo- 
menės kvartalų linksmintoją, ir per traukinio stogą ėmė lietis hip- 
hopo ritmai. Fabianas sėdėjo grėsmingai sekdamas Pifą žvilgsniu. 
Dairydamasis aplinkui, kuo čia atitraukus jo dėmesį, aš pastebėjau 
maždaug devynerių metų indėnų berniuko akis. Jis vilkėjo iš- 
blukusius oranžinius sportinius marškinėlius, mėlynus šortus ir 
stovėjo ant pylimo šalia traukinio, siūlydamas keleiviams ciga- 
retes ir pakepintus bananų traškučius iš dažyto medinio padėklo, 
laisvai kadaruojančio ant kaklo. Už nugaros jam kabojo mažas, 
bet gąsdinančios išvaizdos arbaletas. 

— Žiūrėk, vaikis pardavinėja cigaretes, — pasakiau. — Kodėl 
tau nenusipirkus Lark pakelio ir nenusiraminus? 

Fabianas pamatė berniuką ir pasišaukė jį. Tas mikliai užsikorė 
laipteliais ir netrukus jau buvo su mumis ant vagono viršaus. 
Fabianas greit apie kažką su juo sušneko. 

— Nežinojau, kad tu moki kečujų kalbą, — tariau. 

— Ne itin gerai, bet pakankamai, — per petį atsiliepė Fa- 
bianas. — Lengviau derėtis su tokiais vaikiais, jei moki. 

Jiedu su berniuku vis dar šnekėjosi, nors cigaretės jau buvo 
nupirktos. Vyko trumpos derybos. Fabianas, regis, mėgino ber- 
niuką dėl kažko įkalbėti. Pamačiau, kaip iš rankų į rankas perėjo 
dar vienas banknotas. 


* Išvedė mane iš kantrybės (isp.) 

— Ką tu dar perki? — paklausiau. 

— Paslaugą, — nusišaipė jis. 

Motorai atgijo, ir traukinys atsargiai pajudėjo žemyn šlaitu. Nu- 
sileidimas dabar atrodė dar labiau svaiginantis — regėjos, traukinys 
greičiau nuvirs nuo bėgių, nei nuvažiuos žemyn. Judėjome iš lėto, 
traukinys nuolat stabčiojo, sukiojant iešmus ir keičiant kryptį. 

— Na, dabar Dieve padėk, - sumurmėjo Fabianas sau panosėje, 
kai buvome įveikę maždaug pusę kelio. 

Pamaniau, jis turi omeny kažkurį nusileidimo momentą. 
Per vėlai pamačiau, ką jis turėjo galvoj: cigarečių berniukas, 
priklaupęs ant mažos kalvelės, laukė atpūškuojančio traukinio, 
prilaikydamas ant peties parengtą arbaletą. Pifas žiūrėjo į kitą 
pusę, kai berniukas iššovė. Strėlė išlėkė iš arbaleto ir įsmigo 
į jo kairės šlaunies viršų. Aš dar spėjau išvysti pasitenkinimą 
reiškiantį berniūkščio smūgį kumščiu į orą Fabiano pusėn ir 
nežymų Fabiano padėkos mostelėjimą, ir vaikas pradingo už 
žolėtos kalvelės keteros. 

— Tikrai nemaniau, kad vaikis iš tikrųjų tą padarys, — tarė 
man Fabianas, kai jau viskas nurimo ir paaiškėjo, jog Pifo žaizda 
nebuvo rimta. Nuolat delsdami ir kaitaliodami kryptį, mes jau 
beveik buvome nusigavę į apačią. 

— Tu pasamdei tą vaiką, kad iššautų į Pifą savo arbaletu? — pa- 
klausiau. 

— Ne taip jau ir samdžiau. Tiesiog susilažinau su juo iš de- 
šimties dolerių, kad neišdrįs šauti į kvailą jankį su kepuraite, 
ir sumokėjau iš anksto. Pamokysiu tą idiotą netikėti manim. 
Sumautas šūdžius. Man jau bloga buvo nuo jo nepasitikėjimo 
viskuo, ką aš sakau. 

Aš ilgai ir atidžiai žvelgiau į jį. 

— Fabianai, — galiausiai ištariau. — Juk tau nepradės važiuoti 
stogas, jei mes nuvyksime į Pedraskadą ir nerasime ten jokios 
klinikos, tiesa? Prisimink, kaip mes sakėme: svarbiausia pati 
kelionė, ar ne? 

— Žinoma. — Gulėdamas ant nugaros, jis su pasimėgavimu 
išpūtė dūmus. — Tas vaikinas Epifanijas tiesiog mane užkniso, 
ir tiek. Daugiau to nebus. 

— Tai kur tu iš tiesų buvai pereitą naktį? — paklausiau, norė- 
damas pakeisti temą. 
— Tik nepradėk ir tu sukti man smegenų, - atsakė jis. 


Nusileidimas iš aukštuminės zonos sukėlė man pašėlusį galvos 
skausmą dėl slėgio; akivaizdu, kad mano galva debesyse jau- 
tėsi laiminga. Vis išsižiodavau ir susičiaupdavau nelyginant šuo, 
ėdantis kietą saldainį, kad palengvinčiau slėgį. Galiausiai užsi- 
spaudžiau nosį ir prunkštelėjau: inkštimas, lydimas sprogtelėjimo. 
Ausies viduje pajutau drėgmę. 

Po keturių valandų kelionės Andai liko mums už nugaros. 
Žolėtas kalnagūbrio lygumas pakeitė plačiai besidriekiančios 
bananų ir cukranendrių plantacijos, o tvyrojusį kalnuose vilnos ir 
medžio dūmų kvapą nustelbė sodrus, svaiginantis tropikų tvaikas. 
Oras darėsi vis drėgnesnis. Atrodė, lyg kas būtų be paliovos sukęs 
kažkokią skalę pasižiūrėti, kada mes pradėsime skeldėti ar svilti. 
Ankstyvas rytinis kėlimasis ir ilga kelionė yra išmušantis iš vėžių 
derinys, ir ūmai šitoje nepažįstamoje teritorijoje užgimė pojūtis, 
jog mes išties esame labai toli nuo namų - tarsi būtume nusileidę 
iš tokio aukščio, jog būtų nebeįmanoma grįžti ten, kur buvome 
anksčiau, nepadarant sau žalos. 

Po mįslingos arbaletą valdančio berniuko atakos Pifas buvo 
pritilęs ir dabar sėdėjo ne per toliausiai nuo mūsų, rūkydamas 
suktinę. Fabianas pakaitom tai laikė pridėjęs sugipsuotą ranką prie 
kaktos atsivėsinimui, tai vėl su tamponu ir alkoholio buteliuku 
valėsi veidą. Pastebėjau, kad jis vogčia svaido žvilgsnius į Pifą ir 
šypsosi pats sau dėl to, ką padarė. 

Išpūtęs dūmus, Pifas pasiūlė suktinę man. 

— Ne, ačiū, — atsakiau. 

— Nepabandysi — nesužinosi, — erzinančiu tonu padeklamavo 
jis. 

— Aš jau esu bandęs, — pasakiau. — Aš čia gyvenu, gal pa- 
miršai? 

Porą sykių tikrai buvau išbandęs žolę su Fabianu. Paprastai 
baigdavosi tuo, kad pažaliuodavau iš šleikštulio ir vos neiškosė- 
davau vidurių, nesulaikomai kikenant Fabianui kur nors kampe. 

Tačiau dabar, sumišęs su mango kvapais dvelkiančiu vėju ir 
netoliese esančios jūros aromatu, dūmo dvelksmas buvo saldžiai 
aitrus ir viliojantis. 

Suktinė ėjo iš rankų į rankas, ir po kelių minučių ant traukinio 
stogo įsivyravo palaimingas atsipalaidavimas. Fabianas, sulaukęs 
savo eilės, atrodė ypač laimingas ir netrukus pareiškė: 

— Manau, galėčiau tam vaikinui ir atleisti. 

Tuo metu Pifas ištvermingai neatitraukė akių nuo bėgių, 
pranykstančių po važiuojančiu traukiniu. Kur buvęs kur nebuvęs 
vis pasitrindavo šlaunį. 

— Paklausyk, žmogau, —- tarė palinkdamas į priekį Fabianas. — 
Noriu tavęs atsiprašyti dėl to arbaleto. 

Pifas išsižiojęs sužiuro į jį. 

— Tu liepei tam vaikui su cigaretėmis man taip padaryti? 

— Taip. Atsiprašau. 

Pifas tyliai nusijuokė, sukrūpčiodamas pečiais, ir prabilo, 
atkišęs rankas pajuokiamai gynybine poza: 

— Okei. Tu pasamdei žudiką mane pamokyti. Nuo dabar aš 
tikėsiu viskuo, ką pasakysi. 

— Čia jau panašiau, - ramiai nusišypsojo Fabianas. 

— Tu trenktas, sumautas nenaudėli, - tarė Pifas, purtydamas 
galvą ir vėl nusijuokdamas. — Nė už ką nenorėčiau ten būti, kai 
jūs nusileisite į tą paplūdimį ir savo akim pamatysite, kad jūsų 
klinikos nė būti nebuvo. 

— Tiek to, šįsyk atleidžiu, — pasakė Fabianas. — Bet netampyk 
liūto už ūsų. 


Mūsų sustojimo vieta vadinosi Bakėjus, ir jos nėra jokiuose 
žemėlapiuose. Jeigu ieškosite vietos, kur traukinys sustoja pakeliui 
į Gvajakilį, tai aptiksite Generolo Elizaldės miestelį, bet nieko 
panašaus į Bakėjų. Mat kad ir ką įžymusis generolas nuveikė, kad 
visas miestas būtų pavadintas jo vardu (nors tai ir būtų kažkas 
bjauraus ir nemalonaus), visi vadina jį Bakėjumi. O kadangi visi 
taip miestuką vadina, tai jis toks dabar ir yra. 

Bakėjaus keliai buvo išmaltos geltono purvo vėžės. Prieška- 
riniai amerikietiški greitosiomis suremontuoti pikapai kartu su 

išklerusiais dviračiais grumdėsi purvyne. Politiniai šūkiai rėkė nuo 
kiekvieno įmanomo paviršiaus: nuo dažytų transparantų, iška- 
bintų tarp kalkėmis baltintų plokščiastogių pastatų, ant kiekvienos 
sienos išpurkštuose trafaretuose. Lozungai buvo melodramatiški: 
Ecuador fue, es, y sera pais amazonico (Ekvadoras buvo, yra ir 
bus Amazonės šalis); Perū, Cain de Lationamėrica (Peru - Lotynų 
Amerikos Kainas). Buvau pamiršęs, kad juo toliau į pietus mes 
keliavome, tuo labiau artinomės prie Peru ir tuo pačiu — prie karo 
zonos. Mieste kiekvieną gatvės kampą ramstė kareiviai su žygio 
uniformomis ir beisbolo kepuraitėmis, atsainiai permestais per 
kairį petį šautuvais, iš už diržų kyšančiais pistoletais. 

— Kaip ten vis dėlto su tuo karu? — paklausė Pifas. Jo akcentas 
šiek tiek ryškiau jautėsi dabar, kai buvo mažumą apsvaigęs nuo 
narkotiko. 

— Tu nežinai? — pasakė Fabianas. - Žmogau, tu gi ekvado- 
rietis, po galais! 

— Aš buvau išvykęs iš šalies. Apšviesk mane. 

— Na, — pradėjo Fabianas, - net jei tikėsi, kad tai tikras karas — 
o taip nėra — apytikriai trečdalis šalies gyvena drauge su indėnų 
mažumom. Jei nueisi ir pasakysi jiems, kad jie jau nebe ekva- 
doriečiai, o perujiečiai, jie nesupras, ką turi omeny - tai yra, jei 
sugebėsi ištarti sakinį pirmiau, nei jie nurėš tau galvą. - Žodžiai 
liejosi iš jo lūpų su tam tikru svajingu iškalbingumu. Suktinė 
pažadino jame polinkį į politinę retoriką. — Bet yra ir kita prie- 
žastis, — tęsė jis. — Be nuosavo Amazonės ruožo mes nesijaustume 
gerai. Nesijaustume esą pietų amerikiečiai. Jie nori tai iš mūsų 
atimti. Net ir tu turėtum tą jausti, gal ne? 

— Atrodo, — pasakė Pifas. — Kažką panašaus į tai. 

— Na, žinoma - tai tik jūsų amazonietiškas išdidumas, — ta- 
riau. — O nafta ginčytinoje teritorijoje visai niekuo dėta. — Kartais 
gyvenimas su tokia uolia motina kaip maniškė duoda ir naudos. 

— Na, aš nelinkęs nieko apie tai žinoti, - pasakė Fabianas. — 
Man labiau priimtinas aiškinimas apie amazoniškąjį išdidumą. 
Šiaip ar taip, mes niekuomet nesugyvenome su Peru. Nuo Hu- 
askaro ir Atahualpos laikų kibome kits kitam į gerkles. 

— Paaiškinai poetiškai, kaip visada. 

— Atsiknisk. 

Kai traukinys įvažiavo į stotį, Pifas prisiartino prie Fabiano, 
norėdamas atsisveikinti. 

— Jokių neigiamų emocijų. Štai, paimk. Aš rytoj išskrendu į 
Čilę, negaliu to pasiimti su savim, — pasakė. 

Jis padavė Fabianui susuktą iš laikraščio paketą su narkotine ža- 
liava, mano supratimu, akivaizdžiai įsitikinęs kariuomenės buvimo 
mastu ir panašiai kaip ir aš įvertinęs narkotikų gabenimo į miestą pa- 
vojus. Fabianas, kaip atrodė, į šį esminį faktą pažiūrėjo pro pirštus. 

— Ačiū, biče, - pasakė brukdamas paketą į šoninę kuprinės 
kišenę. — Miela iš tavo pusės. Gerai praleisk laiką Čilėje. Dar 
kartą atsiprašau dėl to šūvio. 

— Artikrai miela? — paklausiau, kai Pifas jau buvo pasitraukęs, 
o mes ruošėmės išlipti. — Ar taip ir išlipsime iš šito traukinio su 
kvaišalais krepšyje? 

— Armija nesuks dėl to galvos. Vengti reikėtų policijos. Be 
to, mes ne turistai. Jie domisi tik tokiais žmonėm, kurie apsi- 
rengę panašiai kaip tas tavo draugas, — atsakė Fabianas. — Ir net 
tuomet tik tada, jei perspėji apie juos — beje, man šiek tiek knieti 
tą padaryti. Baisiai norėčiau pamatyti to šmikio jankio veidą, kai 
ant jo su kumščiais pultų Bakėjaus policija. 

— Malonus elgesys su naujais pažįstamais, ar ne? — pasakiau, 
mums keberojantis nuo traukinio į miesto sumaištį. 


Buvo jau vėlyva popietė. Mes skverbėmės per purvyną au- 
tobusų stoties link — Fabinas išdidžiai, su jam būdingu pasiti- 
kėjimu, o aš vis labiau nervindamasis. Kiekvienas kareivis, pro 
kurį praeidavome, man atrodė, pasižiūrėdavo į mane atidžiau, 
nei sutikti prieš tai. 

— Ar negali bent jau nusiimti tos skrybėlės, jei nenori būti 
panašus į turistą? — tariau. 

Fabianas toliau žygiavo gatve, murmėdamas kažką, kad visų 
labiausiai neturėtume atrodyti svyruoją, net ir rinkdamiesi, kuriuo 
autobusu važiuoti. Galiausiai mes įsėdome į tragiškos išvaizdos, 
kone byrančią transporto priemonę, Fabiano pasirinktą, regis, iš 
akies. Bakėjus ir Pifas liko už mūsų. 

Tai buvo būtent tokios rūšies autobusas, kokio aš pirma no- 
rėjau: prietaisų skydas gausiai apmuštas tamsiai raudonu gauruotu 
audiniu, ant užpakalinio vaizdo veidrodėlio suposi amuletai ir 
talismanai; gyvos jūrų kiaulytės narve ant sėdynės priešais mus. 
Visiškas amortizacijos nebuvimas reiškė, kad mes jautėme kiek- 
vieną kelio nelygumą, ir vienintelė švelninanti priemonė vi- 
same autobuse buvo spyruoklinė vairuotojo sėdynė. Jis karingai 
šokčiojo ant jos, bandydamas išsilaikyti vertikalioje padėtyje. 
Mirgantis animacinis Kristus ant plakato virš jo galvos rami- 
namai rodė iškeltą į viršų nykštį, o iš jo lūpų rikiavosi žodžiai: 
Atsipalaiduokite. Aš važiuoju su jumis. 

Cukranendrių plantacijos, pro kurias važiavome, užstojo 
visą reginį, taigi pro langus neką tegalėjai pamatyti. Pusiau pra- 
merktom akim aš snaudžiau, vis dar apkvaitęs nuo suktinės trau- 
kinyje, stebėdamas šukių nuo sudaužyto alaus butelio šokį ant 
grindų. Rudos nuolaužos šokčiojo kaip krušos ledukai nuo žemės 
sulig kiekvienu kelio kauburiu; grafinis vietovės atspindys. 

Netrukus po to, kai Fabianas man pasakė, esą jo apskaičia- 
vimu mes greit priartėsim prie Pedraskados, autobusas kliudė 
didžiulę duobę ir viskas, kas jame buvo, išlėkė į orą. Mano galva 
atsitrenkė į lubas. Vairuotojas šiaip ne taip suvaldė autobusą ir 
čia pat pristabdė. Paskui, net neatsigręždamas pažiūrėti sau už 
nugaros, vėl paspaudė, tarsi nieko nebūtų nutikę. Du ar trys 
keleiviai garsiai jį išplūdo: 

— Hijo de puta!* Ko nepasimokini vairuoti, tu nusususi bež- 
džione? 

— Kas per elgesys! Mes ne krovinys, idiote tu. 

Per porą sėdynių priekyje mūsų apkūni moteris nušviesintais 
plaukais, suimtais į kuokštą, lingavo pirmyn atgal, spausdama 
kraujuojančią ranką. Sudužusio alaus butelio šukė, išsviesta į 
orą, įpjovė jai piršto galiuką. 

— Madre de Dios**, — kartojo ji tyliai, suėmusi pirštą kaire 
ranka. Kai trumpam jį paleido, pamačiau, jog įpjovimas nebuvo 
gilus, užtat purpuro spalva nudažytas nagas švariai nupjautas. 


* Kalės vaikas (isp.) 


** Dievo Motina (isp.) 

Fabianas ramiai priklaupė, atsivarstė bato raištelį ir nusigavo per 
autobusą prie moters. 

— Ar leisite, senjora? — paklausė. 

Vairuotojas, užpakalinio vaizdo veidrodėlyje stebėdamas 
kraujuojančią ranką, vėl pradėjo stabdyti autobusą, bet Fabianas 
jam šūktelėjo: 

— Nestabdyk, mes čia susitvarkysime. Užsirašysime tavo vardą 
ir tarnybinį numerį kelionės pabaigoj. Dabar laikykis ramiai, 
okei? 

Pasilenkė prie moters, maldydamas ją it kokį gyvūną. 

— Na, senjora, nėra pagrindo jaudintis. Tuoj perrišime, kad 
nebekraujuotų, ir viskas bus gerai. 


Rišdamas jis pažvelgė į moterį, nutaisęs savo žaviausią žalia- 
akio angelo išraišką, o ji, ištiesusi jam ranką, nusišypsojo. 

— Na, štai, matote? Kraujas nebebėga. Dabar kurį laiką jums 
tereikės dažyti devynis nagus, ką? 

Moteris juokėsi drauge su Fabianu. 

— Tu mielas vaikinas, — pasakė ji. — Leisk atsidėkoti tau, kad 
buvai toks malonus. 

— Aš nė minties tokios neturėjau, — Fabianas mostu atsisakė 
piniginės, kurią ji išsitraukė iš krepšio. 

— Bet tavo batų raištelis... 

— Patikėkite, senjora, aš nesunkiai susiieškosiu sau kitą batų 
raištelį. 

Kai jis atsikėlė ir žengė atgal į savo vietą, keleiviai ėmė spon- 
taniškai ploti. Fabianas kukliai mostelėjo ir vėl atsisėdo šalia 
manęs. 

— Kas tau užėjo? — paklausiau. 

— Daugiau jokių gaišačių, — pasakė jis, stebėdamas kelią prie- 
kyje. — Ši kelionė ir taip užtektinai ilga. 


Vienuoliktas skyrius 


Jei mėgintumėme išversti žodį „Pedraskada“ į anglų kalbą, 
išeitų kažkas panašaus į „Akmenų krušą“. Vardas vietovei pritiko. 
Abiejuose paplūdimio galuose stirksojo grandiozinės vulkaninės 
kilmės uolų ir smiltainių krūsnys, paeiliui metančios ant jo šešė- 
lius keičiantis dienos metui, tarytum apgaulingos vienodų saulės 
laikrodžių rodyklės. Turint omeny vietinių ugnikalnių aktyvumą, 
vietovės pavadinimo prasmė visai neatrodė juokinga. O kaipgi 
kitaip susidarė Galapagų salos? Vieną dieną jų nebuvo, o kitą iš 
vandenyno išsiveržė ištisi sausumos masyvai: išsilydžiusios salos, 
garuojančios ir tekančios, kol sustingo. Aplinkoje, kur įmanomi 
tokie dalykai, ne itin sunku įsivaizduoti ir akmenų krušą. Jei 
valiotumėte apversti vieną tų didžiulių riedulių, kuriais iš abiejų 
galų nusėta kranto linija, visai galėtumėte tikėtis rasti po juo 
išgąsdinto ikikolumbinių laikų čiabuvio griaučius su kyšančia 
primityvia meškere, išlikusia nuo to žilos senovės akimirksnio, 
kai netikėtai jį užklupo meteoritų liūtis. 

Tačiau išskyrus tuos stūksančius bokštus, abeji paplūdimio 
galai turėjo nedaug panašumo. Pietiniame gale, į kairę nuo vande- 
nyno, smėlio ruožas tęsėsi tolyn už uolų, sukietėdamas į purviną 
taką, nulesiotą gaidžių ir paverstą vieškeliu, abipus kurio palengva 
formavosi Pedraskados miestelis. Vienaaukščius neužbaigtus 
statyti namukus ir barus šalia kelio keitė didesni namai ir par- 
duotuvės, užsibaigiantys grubiai ceremoninga Plaza de la Inde- 
pendencia, miesto išsivystymo kulminaciniu tašku: tvarkingos 
gėlių lysvės tarp geltonų dulkių ir palmių medžių, gatvės žibintai, 
vaistinė ir paštas su vieninteliu Pedraskados telefonu. 

Autobusas mus išleido šiauriniame gale — apleistame ir anar- 
chiškame. Išskyrus saujelę paplūdimio barų su palmių lapų stogais 
civilizaciją čia liudijo vien grubios medinės trobelės, išsidėsčiusios 
toliau nuo paplūdimio tarp krūmų ir belapių medžių, už primity- 
vios medinės iškabos, skelbiančios: „Chuano“. Čia, ties šiaurine 

uolų sangrūda, pajūrio juosta staigiai baigėsi, ir vienintelis kelias 
išsigauti į kitą įlankėlę buvo eiti palei stataus skardžio papėdę 
atoslūgio metu. Nesimatė jokio įprastinio tako, bet susikaupę 
grafiti, skelbiantys apie nesuskaičiuojamas įsimylėjėlių poreles, 
rodė, jog tuo keliu dažnai naudojamasi. 

Žemiau vandens paviršiaus buvo koralinis šelfas, nuo kurio 
ir priklausė žymusis ilgas, tiesus bangų lūžimas. Tai reiškė, jog 
bangos Pedraskados pajūryje buvo didelės, bet galėjo tapti ap- 
gaulingos, banglentininkui pernelyg priartėjus prie šiaurinio galo. 
Ant skardžio, atsigręžusi į įlanką, stovėjo maža raudonai dažyta 
šventyklėlė, panaši į šunidę iš animacinių filmų, su kryžiumi ant 
viršaus — paminklas banglentininkui, prieš keletą metų neįverti- 
nusiam pavojaus ir atsitrenkusiam į povandenines uolas. Mūsų 
viešnagės metu ne vieną sykį naktį esu žiūrėjęs ton pusėn ir matęs 
uždegtą žvakę, nors nesupratau, kaip ten galima buvo užsikarti. 

Dar toliau, anapus stačių uolų smailių, stūksojo ryškus, nede- 
rantis prie aplinkos kupolo formos metalo pastatas, į kurį nevedė 
joks matomas kelias. Kai pajūrys skendėjo šešėliuose, tas statinys 
atspindėjo saulę, blykčiodamas nelyginant dienos švyturys. Kai tik 
atvažiavome, aš pastebėjau, jog mes abu vis paspoksome įdėmiai 
į jį, bet nei aš, nei jis apie tai neužsiminėme. 


Autobusui nuvažiavus, mes numetėme daiktus ir tučtuojau 
pasileidome prie vandens. Manau, ir jūs būtumėte tą patį padarę. 
Jei tik jumyse dar rusena gyvybė, tai pamačius jūrą po ilgos ke- 
lionės, tenorėsite pirmiausia lėkti prie jos, pajusti druskos skonį 
ant lūpų, susigrumti su banga. Mes puolėme į bangų mūšą, Fa- 
bianas keikė savo gipso tvarstį ir šaukė man, kad jį sušlapinęs. 

— Žinai, ko mums dabar reikia? — pasakė, kai išlipome iš van- 
dens. Nuo pat išlipimo iš traukinio jam knietėjo vėl imtis kvaišalo. 
Kai susėdome ant akmenų apdžiūti, jis išsitraukė iš laikraščio su- 
suktą paketą. Švelniai pleškendamos bangos ritosi į krantą. Mano 
pėdos rėmėsi į drėgnas kieto smėlio raukšles. Buvo taip gera po 
autobuso karščio ir tvaiko. Rūpestingasis Pifas buvo mums įdėjęs 
ir papirosinio popieriaus. Fabianas sėdėjo ir, iš įtampos iškišęs 

liežuvį, grūmėsi su popieriumi, ant kurio buvo pabarstęs kvaišalo 
ir cigaretės likučių. Jam trukdė gipso tvarstis. 

— Tas velnio įtaisas iškreipia visus mano rankos judesius, — 
nusiskundė. — Gerai, kad pereitą naktį turėjau ką pasiguldyti. 
Smaukytis su šituo daiktu tikras košmaras. 

— Taigi tu turėjai ką pasiguldyti pereitą naktį? — paklausiau. — 
Tiesiog kad žinočiau... 

— Žinoma, - išsišiepė jis. — Ji buvo vardu Ana, sakiau tau. 

— Taip, sakei. Atleisk. 

Pagaliau jis padirbo kažką panašaus į suktinę. Lyžtelėjo už- 
lenktą kraštą ir kruopščiai, bet nemokšiškai sulenkė. 

— Ar tu įsitikinęs, kad reikia daryti taip? 

— Jei manai padarysiąs geriau, prašom nesivaržyti. Šitas daik- 
čiukas suteiks mums džiaugsmo. Nesijaudink. 

Jis išsitraukė žiebtuvėlį, prisidėjo savo kūrinį prie lūpų ir 
uždegė jo galą. Popierius užsiplieskė išilgai krašto tarsi uždegus 
padegamąją virvelę, ir pusė suktinės nukrito ant akmens. 

— Cha cha, - pasakė Fabianas. — Nesijaudink, dar daug liko. — 
Lavintis reiškia tobulėti. Va, matai? Dabar viskas gerai. - Jis 
užsitraukė kaip pašėlęs, stengdamasis vėl įdegti. 

Dar buvo likę pakankamai dūmo patraukti mums abiems. 
Sėdėjome atsirėmę į uolą, perdavinėdami viens kitam suktinę ir 
kosėdami. Paskui susisukome kitą ir galiausiai šiaip ne taip pasie- 
kėme visiško atsipalaidavimo būseną. Fabianas sėdėjo ant smėlio 
užsimerkęs, atsirėmęs nugara į uolą. Nirtulingoje saulėlydžio 
šviesoje jo veidas atrodė bronzinis. Jis tyliai prakalbo: 

— Tenai, viršuje. Už mūsų. Manai, tas pastatas galėtų būti?.. 

Aš neatitraukiau įdėmaus žvilgsnio nuo vandens, nuo kurio į 
mane švietė tobulas saulės atspindys. Ant jo paviršiaus sklaidėsi 
šnypščiančių putų nėrinys. 

— Fabianai, aš nežinau. 

— Galėtų būti, ar ne? Kaip manai, į ką ji būtų panaši? 

— Nežinau. 

— Aš ją įsivaizduoju su baltom ir juodom grindų plytelėm, 
kaip šachmatų lentoje, ir visur blizga metalas. Ir užrašai ant sienų, 

kad amnezininkai prisimintų svarbiausius dalykus, ką galėjo būti 
pamiršę: Jūs pavalgėte priešpiečius. Šiandien antradienis. Mūsų 
prezidentas yra Sikstas Duranas Balenas. Mes kariaujame. 

— Paklausyk, dėl klinikos... 

— Paskui kiekvieno jų kambary užrašai turėtų tapti vis kon- 
kretesni — geriausia su fotografijomis vietoj vardų — ir skelbtų 
maždaug tokius dalykus: jus rado apalpusį pajūryje netoli Salinų 
su žydru šaliku, ar panašiai... 

— Fabianai. Dėl klinikos. 

— O ką? 

— Maniau, mes susitarėme per daug dėl to neiti iš galvos. Juk 
tu suvoki, kad jos čia gali ir nebūti, ar ne? 

— Ei, negadink reikalo. Esmė ta, kad ji gali čia būti. 

— Bet gali ir nebūti. 

— Teisybė. Bet geriau nemėginkime išsyk to sužinoti. Nebū- 
kime dėl to tikri, kol neišvengiamai gausime įsitikinti. Tuomet 
tai dar galės įvykti. Ar tu, nusipirkęs loterijos bilietą, niekad 
nelaukei kelių dienų prieš patikrindamas skaičius, tiesiog kad 
galėtum galvoti išlošęs? 

— Aš nelošiu loterijose, — pasakiau. 

Kurį laiką mes sėdėjome tylomis, klausydamiesi atsiritančių 
bangų šniokštimo. 

— Fabianai. Tu juk žinai, kad labiausiai tikėtinas paaiškinimas 
yra tas, jog tavo mama žuvo avarijoje, ar ne? — tariau. — Kad ir 
ką mudu vienas kitam sakytume. 

Jis tylėjo. 

— Man lengviau patikėti, jog mirė tėvas. Aš labai gyvai tai 
įsivaizduoju. Dar daugiau, mes jį palaidojome. Tai padeda. Su 
mama yra kitaip. Man lengviau tikėti... kitais dalykais. Dėl ko 
gi dar aš regėjau ją toje eisenoje? To nepaaiškinsi prisiminimais. 
Ji ten buvo. Tą akimirką man ji buvo gyva. Kas čia blogo? Tai 
spraga, supranti? Spraga, kurią aš galiu užpildyti, kuo noriu. Kad 
ir klinikos gyventojais. 

— Klinikos, kurios greičiausiai nėra. 

Susiraukęs jis pasikasė galvą, tarsi aš būčiau leptelėjęs kažką 
nevykusio ir jis norėtų ištrinti tai iš savo atminties. 

— Kad ir ką aš laikyčiau ar nelaikyčiau tikru dalyku, — pa- 
sakė, — jei tik yra kas nors — bet kas — kas gali man praversti 
ieškant argumentų, kad ji nemirė, aš to griebsiuos. Ar gali tą su- 
prasti? Ar tu supranti, kad jei mūsų kelionė ir ničnieko neduos, 
vis tiek ji nebus tuščias laiko švaistymas? 

— Taip. Suprantu. Bet gal ir apsistokime ties mintim, kad tai 
galėtų egzistuoti. Verčiau nesistenkime užkimšti spragos, kad 
netektų nusivilti. Gerai? 

Pažvelgiau į jį. 

— Gerai, — pasakė jis. 

— Ar pažadi? 

Jis nieko neatsakė. 

— Ar tu pažadi? 

— Taip, taip. Pažadu. Nė nesitikiu, kad tu suprastum. Tu 
nežinai, ką tai reiškia. Aš visą laiką tai jaučiu. 

Dabar jo veidas buvo šešėlyje, o saulė akinamai žėrėjo jam 
už nugaros. 

— Jaučiu tai kaip skausmą gyslose. 

Aš nieko neatsakiau. 

— Gal jie kartais Amnezijos klinikoje kaupia prisiminimus, 
kaip kaupiamos kraujo atsargos paprastoje ligoninėje, - tęsė 
Fabianas. — Galbūt net jei mes ir nerasime jos, tai rasime nors 
jau prisiminimų apie ją, kurių aš nebeturiu. 

Dvejodamas aš prašnekau: 

— Jei tu negali prisiminti jos taip pat aiškiai kaip tėvo, tai dar 
nereiškia... 

— Aš nesakau, kad neprisimenu nieko. Kai ką apie ją aš pri- 
simenu. 

— Papasakok. 

Jis padelsė. 

— Ji mėgo persikus. Be perstojo juos valgydavo. Visada kve- 
pėdavo persikų sultimis. 

— Skamba kaip... 

— Atmintis yra labai keistas dalykas, — pertraukė jis. — Žinai, 
prisiminimus galima sukurti. Aš galiu padaryti, kad tu amžiams 

prisimintum šią akimirką. Tereikia ją man kažkaip pažymėti, ir 
tu jau niekuomet nebepamirši. 

— Turėtume kiek palaukti, kad tu galėtum tą įrodyti. 

— Bet tai tiesa. — Jis atsisėdo. — Galėčiau priversti šitą akimirką 
įstrigti tavo galvoje visiems laikams, jei panorėčiau. Pats save 
padaryčiau nemirtinga tavyje. 

— Būtų žavu. Gal mes kurį laiką neberūkykime tos žolės? 

— Lažinuosi, — pasakė jis. — Lažinuosi iš penkiasdešimties dolerių, 
kad priversiu tave atsiminti šią akimirką, tarkim, dešimt metų. 

— Okei, — pasakiau. — Manyčiau, per dešimt metų sutaupysiu 
penkiasdešimt dolerių. Bent jau tikiuosi. Bet ir tu turėsi prisiminti 
šį momentą, kitaip negalėsi pareikalauti pinigų. 

— Man ir nereikės. Tu prisiminsi. Tai sutarėm? 

— Sutarėm. | 

— Tada duokš man ranką. Sutvirtinsim sandorį. 

Ištiesiau ranką. Fabianas sugriebė mano riešą, o kita ranka 
nykščiu įspaudė man į delną rusenantį suktinės galą. 

— Šiknius, — pasakiau mėgindamas ištraukti ranką. Bet jis 
tvirtai ją laikė, mygo nuorūką nenuleisdamas nuo manęs akių, 
išviepęs lūpas, kol žarijėlė užgeso. Vidury delno man iššoko ryš- 
kiai raudonas rumbas, nubarstytas pelenais. Fabianui ant nykščio 
pagalvėlės irgi buvo randas, kurį jis lėtai trynė dviem rankos 
pirštais. Aš puoliau prie vandens įkišti rankos. 

— Sūrus vanduo greit ją išgydys, — pasakė teliuškuodamas 
savo ranką nedideliame uolos duburyje. — Užtat garantuoju tau, 
kad prisiminsi. 

— Eik po velnių. 

Vis dėlto jis buvo teisus. Dar ir šiandien, pasižiūrėjęs į savo 
delną, aš prisimenu tą akimirką. Žymė ne didesnė už mažą blyškią 
dėmelę, sakytumei, vėjaraupių randelį, bet ji yra. Iš vienos jos 
pusės matyti dvi ar trys mažytės netaisyklingos linijos, kurios, 
manau, yra dalis Fabiano nykščio antspaudo, amžiams išdeginto 
manyje. Mano DNR dalis. 

— Matai? — pasakė jis, kai skausmas jau kiek atlėgo ir aš vėl 
atsisėdau. — Tai buvo kraštutinis būdas, bet tą patį aš galėčiau pa- 

daryti sakydamas tau ką nors įsimenamo. Tarkim, jei pasakyčiau 
tau išdulkinęs tavo mamytę, o tu patikėtum - tu tą įsimintum. 
Žodžiai irgi veiksmas. Tinkama mano frazė lygiai taip būtų pa- 
žymėjusi šitą akimirką. 

— Tik tiek, kad tu neištarei jokios frazės, ar ne? Pažymėjai šią 
akimirką degindamas mano sumautą ranką. 

Jis vėl prisidegė suktinę, kuri dabar atrodė kreivesnė nei bet 
kada, ir patraukė dūmo. 

— „Ir žodis buvo Dievas“, — pacitavo, piltuvėliu sudėdamas 
lūpas dūmų srovelei išpūsti. - Kaip manai, šita žolė tikra? Aš 
nejaučiu jokio skirtumo. 

Iš juoko aš nuvirtau nuo uolos. 


Mudu jau rengėmės keltis ir pradėti ieškoti nakvynės, kai 
iš jūros pasigirdęs triukšmas privertė mus sužiurti: prislopintas 
dundesys, lyg kas toli būtų sprogę. 

— Kas, po velnių, ten buvo? — klausė Fabianas. 

— Gal kažkas susijęs su karu, — pasakiau stodamasis. — Gal ten 
vyksta jūrų laivyno mūšis. — Viltingai apžvelgiau horizontą. 

— Jėga! — pasakė Fabianas. — Gal mes tapsime didingo sken- 
dimo liudininkais. Ko nors istorinio. 

Bum. 

— Jėzau, kas tai? Jie ten greičiausiai naudoja kokią galingą 
ginkluotę. 

— Galėtų būti minos. 

— Galėtų būti torpedos. Galbūt perujiečiai persekioja vieną 
iš mūsų povandeninių laivų. 

— O mes turime povandeninių laivų? 

— Nežinau. 

Bum. 

— Tai mūšis. 

— Taigi. Velniava. Tai rimta. 

— Kas po perkūnais, ten tokio? 

— Pelikanai, — ištarė balsas. 

Mes atsigręžėme. Už mūsų nugarų stovėjo kokių dešimties 
metų mergaitė alyvų spalvos oda. Vilkėjo lengvą geltonai raudoną 
vasarinę suknelę ir buvo užsidėjusi akinukus plastiko rėmeliais, 
perlūžusius ir sutvirtintus lipnia juosta. 

— Ką? — perklausiau aš. 

— Pelikanai, — vėl pasakė ji. Angliškai ji kalbėjo su vos žymiu 
amerikietišku akcentu, bet man buvo aišku, jog tai ne gimtoji 
jos kalba. — Rudieji pelikanai, neriantys į jūrą žuvies. Kai kliudo 
vandens paviršių, ir kyla tas triukšmas. Ar tu po tuo rankšluosčiu 
plikas? 

Fabianas griebėsi už juosmens. 

— Ne, —- atsakė. 

— Ką tu nori pasakyti — pelikanai? — paklausiau aš. 

— Kaip tau atrodo, ką aš noriu pasakyti — pelikanai? — atšovė 
mergaitė. 

— Pelikanai? — Fabianas atstatė pirštą. — Šūdo malimas. 

— Taip nemandagu. Mano tėtis sako, kad negalima sakyti 
„šūdas“ svetimiems Žmonėms. 

— Mat kaip. Kur jisai šiandien? 

— Čia, netoliese. Tie namukai mūsų. Ar jūs ruošiatės pas mus 
apsistoti ? 

— Manau, galėtume, — pasakiau imdamas savo krepšį. —- Kuo 
tu vardu? 

— Solė, - atsakė ji, padarydama mielą mažytį reveransą. 


*** 


Mergaitė nusivedė mus tolyn nuo paplūdimio, tarp svečių 
namelių link baro patalpos po nendrėm dengta stogine. Sezono 
metu jis greičiausiai būdavo pilnutėlis banglentininkų, bet dabar 
buvo tuščias, išskyrus hipį riebaluotais žilstelėjusiais plaukais. Jis 
murksojo prie medžio anglies žarijų indo netoli baro, nugara į 
mus, taip žemai susilenkęs, jog barzda kone siekė grindis. Vilkėjo 
lininiais šortais ir baltais sportiniais marškinėliais, prakirptais ties 
pečiais ir atidengiančiais strazdanomis nusėtus pečius. Žiūrint 
šiuo rakursu, galėjai palaikyti jį atsiskyrėliu, kuoktelėjusiu nuo 


129 


alkio ir vienatvės, tykantį praryti paskutinį kąsnelį, nelemtai 
pasipainiojusį pakeliui. Prisiartinę pamatėme, kad iš tiesų jis ant 
ilgų medinių iešmų varto plonas jautienos atraižas. Nuo karščio 
mėsa susiraitė, apkeptas pajuodęs šonas šnypštė nuo sulčių, o 
neapkepusi pusė, išvagota kruvinų skaidulų, išlinko. Išgirdęs 
mus artinantis, jis pakėlė galvą. 

— Labas, mažule, — tarė mergytei. — Ką tu man atvedei? Ka- 
lifornietis. 

— Labas, tėtuk, — atsiliepė ji. — Klientus. 

— Norite kambario, bičiuliai? Ar mėsytės ant iešmo? 

— Prašom to ir kito, - pasakė Fabianas, sunkiai mesdamas 
savo kuprinę ant smėlio. 


Solės tėvas prisistatė kaip Rėjus. Mums pasakius savo vardus, 
jis keletą sykių juos pakartojo, tarsi išbandydamas negirdėtus jam 
žodžius. Fabiano vardą jis tarė kaip „fable“*. Rėjaus išvaizda buvo 
bauginanti — veidas taip apžėlęs barzda, jog dar matomi bruožai 
baikščiai iš po jos žvilgčiojo, o dantys toje vešlioje augmenijoje 
atrodė grėsmingai — bet kai tik mudu su Fabianu apsipratome 
su jo išore, greit pajutome jam prielankumą. 

Namukai priklausė Rėjui, bet jo verslas vietinių buvo vadinamas 
„Chuano“. Chuanas buvo čionykštis žvejys, 1970-ųjų pabaigoje 
išėjęs į pensiją ir nutaręs pastatyti paplūdimio namukus turistams. 
Rėjus buvo jo pirmas svečias, apsigyvenęs dar tada, kai didžiuma 
namukų net nebuvo baigti statyti (o miestas daugiau panėšėjo 
į žvejų kaimą, nei į banglentininkų kurortą). Rėjus įsimylėjo ir 
Chuano namelius, ir jo devyniolikmetę dukterį, ir tiek jiems, tiek 
jai pasiūlė savo ranką ir širdį. Nuo tada nameliai turėjo būti perva- 
dinti į „Rėjaus“, bet Rėjus nematė reikalo keisti vardo. Jam patiko 
mintis, kad šitaip jis pagerbia savo velionio uošvio atminimą, ir jis 
nemanė, kad iškaba su gringo vardu pasitarnautų verslui. 

Svečių namukai pakrikai spietėsi apie centrinį dviejų aukštų 
pastatą, kur buvo savininko butas ir pagrindinis baras. Dar vie- 


* Pasakėčia, legenda (angl.) 

noje pašiūrėje buvo įrengta improvizuota išvietė, pakabinta virš 
pjuvenų duobės, ir dušas, sukurptas iš seno bako su patraukiama 
grandinėle ir bambuko grotelėmis grindyse vandeniui nutekėti. 
Medžio anglių dūmų ir laimo sulčių kvapai smelkė viską aplinkui, 
o po nepaliaujamai zvimbiančiais vabzdžių debesimis galima 
buvo išgirsti povandeninės srovės čiurlenimą. 

Paprastai, užtikrino mus Rėjus, jis turįs daugybę pinigingų 
klientų, bet šiuo metu mes esame vieninteliai jo svečiai. Nors 
jis buvo, jo paties žodžiais tariant, „tinginys“, prisipažino tu- 
rintis galybę paveldėtų pinigų, kurie kompensavo didžiąja dalimi 
nuostolingą Chuano verslą. Kaip daugelis kaliforniečių, jis buvo 
tinginys, turintis nuosavų pajamų. 

— Kodėl ašiš viso turėčiau norėti sugrįžti į Valstijas, žmogau? — 
klausė jis. — Aš čia turiu visa, ko man reikia. Ar galima įsivaiz- 
duoti pasaulyje geresnį darbą, nei rodyti žmonėms, kaip maloniai 
praleisti laiką? 


Tą vakarą mes paplūdimyje susikūrėme laužą ir sėdėjome 
aplink jį, valgydami mėsą nuo iešmų ir gerdami šaltą alų. Aš 
bandžiau įsivaizduoti, koks jausmas būtų pasilikus šiame pajūryje 
dvidešimčiai metų kaip Rėjus; kaip reikėtų taip tvirtai įtikėti, 
jog ta vieta skirta man, kad jaustumeis laimingas įsikūręs vienos 
kvadratinės mylios dydžio vietoje. Man tai atrodė neįmanoma. 
Negalėjau įsivaizduoti tokio stipraus prieraišumo jokiai vietai ar 
asmeniui, kad norėčiau amžiams su jais nesiskirti. 

Rėjaus žmona buvo vardu Kristina. Ji tvirtino niekuomet 
nesikirpusi plaukų, ir jie krito vešliom sruogom nuo sidabrinių 
šaknų, užsibaigdami tamsiu nušiurusiu kuokštu žemiau klubų. 
Rengėsi laisvai krintančiais indigo ir rožinės spalvos drabužiais, ir 
jos ramus pasitikėjimas bei patirtim pažymėtas patenkintas veidas 
buvo raminanti atsvara gyvesnėms vyro manieroms. Judesiai jos 
buvo grakštūs, nepaisant apkūnaus sudėjimo - išmintinga gorila, 
ištekėjusi už maniakiškos išvaizdos beždžionės. 

Dar vakaro pradžioje Solė užmigo, įsikniaubusi į smėlį. Mo- 
tina ramiai ją pakėlė ir nunešė į lovą. Sugrįžusi Kristina pradėjo, 

matyt, įprastinį ritualą. Aplink laužą buvo sudėti dideli plokšti 
akmenys. Turėjome palaukti, kol akmenys įkaito tiek, kad vos 
galėjai prie jų prisiliesti, o tada perdavinėti iš rankų į rankas 
aplink laužą, kiekvienam iš eilės atsiimant savąją karščio porciją. 
Tuo tarpu Rėjus užsiėmė mėsos kepimu ant iešmų: pamirkydavo 
atraižas šviežiose laimo sultyse, apibarstydavo prieskoniais ir 
kabindavo ant grilio virš rūkstančio laužo. Mes pakaitom per- 
davinėjom vieni kitiems įkaitusius akmenis ir iešmus su mėsa, o 
mėnulio nušviestų debesų tumulas niūksojo virš mūsų galvų kaip 
sidabrinis atominio sprogimo grybas. Prisimenu, kaip pamaniau, 
jog tie apdegę aštraus skonio kąsniai, užgeriami litriniais Pilsnerio 
alaus buteliais, ir saujomis iš katilo kabinami tižūs ryžiai buvo 
pats skaniausias valgis iš visų kada nors mano ragautų. Prisikimšęs 
burną, kad net žandai plyšo, aš pažvelgiau į Fabianą. Kaip ir aš, 
kurį laiką jis be paliovos valgė, bet dabar, paėmęs tuščią iešmą, 
ėmė badyti juo savo gipsinį tvarstį. 

— Kas atsitiko? — paklausiau. 

— Aš ten, po gipsu, kai ką pamečiau, — pasakė jis. — Niežti 
kaip pasiutęs. 

— Kas tai? 

— Mano Maradona' 86 medalis. Negaliu jo prarasti. Jis vienas 
iš nedaugelio daiktų, kuriuos man davė tėtis. 

Maradonos medalis buvo dėmėtas, sulankstytas keistos iš- 
vaizdos daiktas, kurį Fabianas visąlaik nešiojosi su savim. Ne- 
turėdamas ko nusitverti, jis spusčiodavo jį tarp pirštų, ir dar 
medalis pasitarnaudavo jam rodant triukus su dingstančia moneta 
bei kitaip demonstruojant rankų miklumą. Fabianas jau seniai 
man buvo pareiškęs, kad tai esąs tikras 1986—ųjų pasaulio taurės 
varžybų trofėjus, bet išaiškėjo, kad tai Fabiano tėvo išmislas, 
dar Fabiano vaikystės laikais sugalvotas. Tai tebuvo dovanėlė 
atminimui, kokias grūdų kompanija dalijo per Meksikos pasaulio 
taurės varžybas, bet aš žinojau, kad Fabianui jis atstojo lyg ir 
totemą, ir spėjau, kad jam jį iš tiesų padovanojo tėvas — bent jau 
šita pasakojimo dalis galėjo būti gryna tiesa. 

— Nieko tu čia nepametei, — pasakė Rėjus. — Palauk, kol nu- 
imsi gipsą. Imk akmenį. — Fabianas sviedė iešmą į ugnį ir nuo 
ištiestos Rėjaus rankos paėmė akmenį. 

— Taigi, — prabilo Rėjus. — Kokie vėjai jus čia atpūtė, ber- 
niukai? Atleiskite, kad taip kalbu, bet judu šiek tiek jaunesni už 
mano įprastinius svečius. 

— Lobio ieškojimas, — pasakiau, ko! Fabianas nesulaužė savo 
pažado. 

— Aš pirmą kartą girdžiu apie kažkokį lobį, - pasakė Fabianas, 
pralinksmintas mano desperatiškų pastangų neleisti jam išsižioti 
apie kliniką. 

— Tu nežinai tos istorijos? — paklausė Rėjus. — Kristina, vai- 
kuti, papasakok jiems apie Frensį Dreiką. 

— Tik jeigu jie nori išgirsti. 

— Aišku, kad nori, tiesa, vaikinai? 

— Gerai, bet jie tikriausiai žino apie tai daugiau už mane. 

— Patikėkite — mes nieko nežinome, — pasakė Fabianas, at- 
siraugėdamas vidury sakinio. 

— Ničnieko, —- sutikau aš, nutylėdamas apie tai, ką žinojau. 
Rodyti pernelyg gerą vietinių reikalų išmanymą būtų buvę maž- 
daug tas pats, kaip pareikšti Fabianui: girdi, aš sufabrikavau laik- 
raščio iškarpą. 

— Na, gerai, — tarė Kristina ir mostelėjo į jūros pusę. — Taigi, 
dabar tūkstantis penki šimtai aštuoniasdešimt kažkelintieji metai, 
ir vyksta didžiulis jūros mūšis. 

— Kaip šią popietę, — pasakė Fabianas, įsitaisydamas patogiau. 

— Užsičiaupk, — tariau. — Prašau, Kristina, tęskite. 

— Jūsiškis anglas Dreikas ištisus mėnesius persekiojo ispanų 
burlaivį. Jo vyrai buvo išvargę ir alkani. Jie taip ilgai nebuvo išlipę 
į krantą, jog mito kirais, kuriuos keletą dienų prieš tai penėdavo 
šunų mėsa, kad jie taip smarkiai neatsiduotų žuvim. 

— Jėga, - pasakiau. 

— O kodėl tiesiog nevalgė šunų? — paklausė Fabianas. 

— Daugiau jokių pertraukinėjimų, — pareiškė Kristina. — Ne- 
paisant viso vargo, vyrai nenusiminė, nes atlygis, jų akim žiūrint, 

puikus, ir jie pasiryžę daryti viską, kad jį gautų. Dreikas medžioja 
laivą, kurį ispanų jūreiviai praminė Cacafuego, mat mūšyje jis 
taip narsiai kovėsi, jog atrodė viduriuojantis ugnimi. Visą kelią 
vijęsis jį palei pakrantę nuo Čilės iki Peru ir iki čia, Dreikas ga- 
liausiai jį paima į nelaisvę su visu turtu. Tai įspūdinga pergalė. 
Ir štai jis čia, pasiruošęs parplukdyti abu laivus į Plimutą, kur jo 
laukia karalienė ir kur jį sutiks kaip didvyrį. Ne tik savąjį laivą, 
bet ir Cacafuego su visu sidabru jo triumuose. 

— Puikiai padirbėta, — pasakė Fabianas. 

— Net labai, — patvirtino Kristina. — Deja, ispanai galvojo 
kitaip. Kol visus paėmė į nelaisvę, jiems dar užteko laiko pa- 
skandinti Cacafuego. 

— Kaip tai? — paklausė Fabianas. 

— Kai nuskandini savo laivą, kad jo neužgrobtų, —- paaiškino 
Rėjus. — Labai kilnus poelgis. Aš tai tiesiog pasakyčiau: „Ei tu, 
dabita, pasiimk tą laivą“. Bet tik ne tie vyrukai. 

— Kas tau nepatinka? — prieš savo valią Kristina nusijuokė 
iš Rėjaus. — Taigi, Cacafuego skęsta. Bet Dreikas prisiekia, kad 
neleis pražūti nė trupinėliui ispaniškojo sidabro. Jo vyrams pa- 
vyksta išgelbėti visą sidabrą iš ispanų laivo prieš jam nuskęstant. 
„Auksinė stirna“ smarkiai perkraunama. Vienas ispanų belaisvis 
pradeda vadinti Dreiko laivą Cacaplata, nes faktiškai jis dabar 
viduriuoja sidabru. 

— Tai tampa problema. Laivas veža tiek turto, jog Dreikas 
nežino, ką su juo daryti. Jūreiviai svaido per bortą sidabrines 
monetas ir žiūri, kaip jos atšoka nuo vandens paviršiaus. Net 
pats jauniausias junga — vadinkime jį Hokinsu, kaip „Lobių sa- 
loje“ — net ir jis bėgioja po denį su spindinčiomis sidabrinėmis 
sagomis švarke. Virėjas pradeda daryti eksperimentus su sidabru 
gamindamas maistą. Su kiekvienu laivo pasvirimu per šonus pilasi 
sidabras. Ar įsivaizduojate tokį reginį? 

— Įsivaizduojame, — pasakė Fabianas. — Galybė sidabro. 

— Galybė sidabro, — pakartojo Kristina. - Žmonės net nesi- 
vargina jo kniaukti vieni iš kitų. Jo tiek daug, kad jis prarado visą 
savo vertę. Suprantate? 

— Suprantame, — Fabianas pradėjo nekantrauti. — Taigi, kas 
nutiko? 

— Dreikas apskaičiuoja, kokio svorio jiems reikia nusikratyti, 
kad galėtų sugrįžti į Angliją nenuskendę, o paskui turi nuspręsti, 
ką daryti su likusiu turtu. Jis įplaukia į mažytę įlankėlę netoli nuo 
čia, prie salos, kuri vadinasi Kano — o dabar yra žinoma kaip Isla 
de Plata. Kol laivas apsirūpina geriamuoju vandeniu ir vėžliais 
kelionei namo, Dreikas susiieško varinę taurę ir pradeda dalyti 
įgulai po lygią lobio dalį. O tai padaręs, išmeta per bortą įlankoje 
septyniasdešimt dvi tonas sidabro. Jis įsidėmi tą vietą, kad kada 
nors galėtų grįžti ir atgauti turtą. Bet taip ir nesugrįžta. Ir lobis 
tebeguli čia iki šios dienos. 

Fabianas buvo jau prisivalgęs ir dabar gulėjo ant nugaros su 
karštu akmeniu ant pilvo, žiūrėdamas aukštyn Pietų Kryžiaus 
kryptimi. 

— Jėga, - pasakė. — Gal mums reikėtų paieškoti to lobio. 

— Gal ir reikėtų, — sutikau, trokšdamas pradėti bet kokią naują 
paiešką, kokia absurdiška ji bebūtų. 

— Rėjus jus rytoj ten nuves, ar ne, mielasis? — pasakė Kris- 
tina. 

— Okei. Bet pirmiausia, manau, mes turime išgirsti kokį nors 
pasakojimą iš judviejų, — atsiliepė Rėjus. Jis parodė į Fabianą. — 
Lažinuosi, kad tu gali išsitraukti iš rankovės gerą istoriją. Kokią 
nors aukštumų folkloro sakmę. Matau, kad turi tinkamo kraujo. 
Lažinuosi, kad šiek tiek moki kalbėti ir runasimi. 

— Ne, — tarė Fabianas atsisėsdamas. — Mano tėvas truputį kal- 
bėjo, bet aš ne. — Rėjaus pastabos jį sutrikdė. Kažin ar anksčiau 
kas buvo pastebėjęs jo indėniško kraujo priemaišą. 

— Runasimi? — paklausiau. 

— Šiuo žodžiu indėnai vadina kalbą, kuri visiems kitiems 
žinoma kaip kečujų, — paaiškino Kristina. — Jis reiškia „tikrų 
žmonių kalba“. 

Jausdamasis vis nesmagiau Fabianas pareiškė nežinąs jokių 
liaudies padavimų. Kristina jam patarė pačiam kokių sukurti. 
Anot jos, tereikia laikytis kelių taisyklių: 

— Pirmiausia pradėk nuo jūrų kiaulyčių — dėl dramatinio 
įspūdžio. Arba „Visos cuyes name prabudo vienu metu“, arba 
„Visos cuyes staiga nuščiuvo“. Antra, būtinai užsimink apie vieną 
ar du simbolinius gyvūnus. Trečia, pabaigoje patrauk klausytojų 
dėmesį kreipdamasis asmeniškai į juos ir pranešdamas, kad turi 
jiems gabalą pyrago iš vestuvių puotos, arba kad jūsų pasakojimo 
herojus dar ir šiandien gyvas. 

Rėjui iššūkis patiko. 

— Štai ką jums pasakysiu, — pareiškė. — Jei papasakosi mums 
įdomią istoriją, rytoj nuirsiu jus savo valtimi į Isla de Plata už 
dyką, ir mes rasime ką nors iš Frensio Dreiko lobio. 

Aš gulėjau ant nugaros, balansuodamas tarp kelių karštą 
akmenį ir stebėdamas į dangų lekiančias žiežirbas nuo laužo, 
todėl negalėjau matyti Fabiano reakcijos. Bet žinojau, kad šiai 
paskatai podraug su iššūkiu jis nepajėgs atsispirti. 


Okei. Pavadinsime šį pasakojimą „Berniukas, kuris nieko ne- 
pasakė“ (pradėjo Fabianas). Istorija prasideda vidurnaktį kaime. 
Buvo giedra naktis, danguje žibėjo Pietų Kryžius. 

Berniukas nieko apie tai nežinojo. Jis gulėjo lovoje, jo mama 
buvo gretimame kambaryje. Tėvas buvo išsiruošęs į naktinę 
žvejybą ir turėjo pareiti tik rytą. Staiga visos cuyes subruzdo kaip 
viena. Kažkas už sienos jas išgąsdino. Berniukas užsidegė žvakę 
ir palaukė, kol cuyes vėl nusiramins. 

Jis nuėjo į gretimą kambarį, kur miegojo jo tėvai, ir pamatė, 
jog mamos lova tuščia. Pačiupinėjo, įsitikino, kad ji dar šilta, ir 
nutarė ją nuėjus į tualetą, o gal susitaisyti sau karšto šokolado, 
kaip ji kartais darydavo, kai tėvas būdavo išvykęs nakčiai, ir ji 
negalėdavo užmigti. 

Jis išėjo į lauką. Jo motina gulėjo ant nugaros, prispaudusi 
nugarą prie nuvirtusio medžio. Jos sijonai buvo užversti, kojos 
praskėstos, o ant viršaus užsirioglinęs didelis baltas bulius. Jo 
kanopos buvo įremtos statmenai į motinos pečius, bet neatrodė, 
kad ji grumtųsi. Visai priešingai. Ir berniukas jau žinojo, kad jos 
šūkčiojimų aidas persekios jį visą likusį gyvenimą. 

Berniukas parbėgo į savo kambarį, numaldė cuyes ir vėl at- 
sigulė į lovą. Rytą jis tarė sau, kad tai, ką matė, tebuvo sapnas, 
o ne tiesa. Pasiryžo išstumti tai į sągmonės kamputį. Tačiau po 
dviejų mėnesių regėjimas atsinaujino. 

Jiedu su tėvu gabeno į turgų miežių maišus, ir jo tėvas, nebe- 
sitverdamas iš laimės, pasakė berniukui, kad šis turėsiąs broliuką 
arba sesutę. Berniukas buvo pakankamai subrendęs ir taktiškas 
neprasižioti apie bulių, tačiau po to septynis mėnesius jis pa- 
busdavo naktimis kamuojamas baisių košmarų, kaip jo motina 
mėgina pagimdyti buliuką ir kaip ją iš vidaus perveria ragai. 

Berniukas vis dar nieko nesakė. Tą naktį, kai turėjo gimti 
kūdikis, kaime smarkiai lijo. Į namus atėjo kunigas. Jis pasakė 
berniukui, kad vaikas tuoj gims, ir paprašė jo trumpam išeiti. 
Berniukas dėl to tik apsidžiaugė. Jį kankino tai, ką jis netrukus 
turėjo išvysti. 

Berniukas pasileido laukais, slidinėdamas purve, bandydamas 
išmesti iš galvos baisius vaizdus. Kai tik norėdavo grįžti į trobelę, jo 
mamos skausmo riksmai versdavo jį vėl pabėgti į drėgną naktį. 

Taip berniukas bėgo ištisas valandas, kol pagaliau parpuolė po 
guinua* medžiu, kuris pridengė jį nuo lietaus, ir užmigo. Pabudo 
rytą po sudžiūvusio purvo ir lapų sluoksniu, o visą slėnį buvo 
apjuosusi tokia plati ir ryški vaivorykštė, kokios berniukas dar 
nebuvo regėjęs. Visi daiktai aplinkui buvo ja nusidažę. 

Supratęs tai kaip gerą ženklą, berniukas nusiskubino atgal 
į namelį. Po liūties oras buvo gaivus ir šaltas. Leidžiantis nuo 
kalno, aukštumų saulė jį apakino, nosis jam pradėjo varvėti. 
Prisiartinęs prie namų, išgirdo kūdikio verksmą, o ne veršiuko 
mykimą, kaip pirma gąsdinosi. Pasileido bėgti, bet prie priekinių 
durų jį sustabdė kunigas. 

— Tavo mama mirė, —- pasakė jis. — Bet tu turi broliuką. Tai 
liūdna, bet gyvenimas tęsiasi. 

Berniukas suprato, kad gyvenimas tęsiasi. Bet tuo pat metu su- 
prato ir kitką: kad ir rytas, ir vaivorykštė buvo iliuzijos - nuo dabar 


* Bolivinė balanda. 

ana naktis niekuomet nesibaigs, ir viena jo esybės dalis liks įstrigusi 
joje, amžinai bėgios aukštyn žemyn kalno šlaitu per lietų. 

Visus metus berniukas kaip beįimanydamas stengėsi pamilti 
savo brolį, bet kiekvieną kartą, pažvelgęs į jo veidelį, išvysdavo 
jam iš kaktos nelyginant žolės šaknys prasikalančius susisukusius 
buliaus ragus. Jis pradėjo bijoti, kad gali nuskriausti vaiką. 

Taigi norėdamas apsaugoti savo šeimą, jis paliko namus ir 
parsisamdė dirbti pas tolimą giminaitį aukštai kalnuose, kur galėjo 
vienatvėje leisti dienas, kol liausis vis išgyventi tą pačią naktį. 
Tačiau jau išvykdamas žinojo, kad tas išgyvenimas truks daugiau 
laiko, nei jam šioje žemėje jo skirta. 

Jis dar ir šiandien tebegyvena aukštikalnėse. Gal jums pasi- 
seks ir jūs pamatysite jį aukštai kalnuose, mintantį vikšrais bei 
vabzdžiais ir ieškantį baltojo buliaus, kurio pats žino, niekuomet 
nerasiantis, ir taip kiekvieną naktį. Toks yra pasakojimas apie 
Berniuką, Kuris Nieko Nepasakė. 


Laužas spragsėjo. Fabianas žiūrėjo į mirgančią jo šviesą taip, 
tarsi aplinkui daugiau nebūtų nė vieno žmogaus, paskui sumišęs 
pakreipė galvą. Rėjus atidarė dar vieną alaus butelį ir padavė jam 
kartu su karštu akmeniu. 

— Ne itin smagiai nuteikianti istorija, ar ne? — pasakė Rėjus. 

Per smėlį nuskambėjo juokas. 


Dvyliktas skyrius 


Kitą rytą pabudau nuo kutenimo — tai musės siurbė prakaitą 
man nuo veido. Iš pasibjaurėjimo nevalingai susipurčiau, ir dėl to 
nukrito mano tinklelis nuo moskitų, iš kurio ar šiaip, ar taip ne- 
buvo jokios naudos. Pusiau teprabudęs, baltos marlės apgaubtas 
aš leidausi panikos užvaldomas ir minutę ar dvi spurdėjau it 
dūstanti žuvis, kol galiausiai nusimečiau tinklelį. Mūsų namelis 
su uždarytomis langinėmis buvo drėgnas nuo prakaito ir vabz- 
džių purškiklio. Dusyk apžvelgiau kambarį, norėdamas įsitikinti, 
kad Fabiano nėra ir jis negalėjo matyti mano pasirodymo, tada 
pastūmiau namuko duris ir žengiau ant smėlio, jau įkaitusio nuo 
ankstyvos rytmečio saulės. Nusisukęs nuo akinamo spindesio, 
patraukiau tiesiai prie dušo kabinos. Ten krūpčiodamas atsistojau 
ant grindų su bambuko grotelėmis ir patraukiau grandinėlę. Mane 
apliejo sūrokas rudas vanduo. Buvo gera. Palaukiau, kol bakas 
prisipildė, ir vėl patraukiau grandinėlę. 

Varvėdamas nuklupinėjau baro link, ir tada tylą perskrodė 
priešistorinis gyvuliškas riksmas. Kone tikėjausi, pasukęs už 
kampo, išvysti Rėjų, besigrumiantį su brontozauru, kurį buvo 
pagavęs mūsų pusryčiams, pakibusį jam ant kaklo ir smagiai 
šūkčiojantį „labas rytas“. Įkišęs galvą po palmių lapų stogu, ne- 
pamačiau jokio panašaus gyvūno, bet man buvo aišku, kad čia 
ne viskas gerai. Fabianas buvo įsispraudęs į nuošalų kampą ir 
laikė priešais save kėdę it koks liūtų tramdytojas, o Rėjus ir Solė 
linksmai viską stebėjo. 

— Labas rytas, — pasakiau. 

— Enti, būk atsargus, — perspėjo Fabianas. — Tas velnio pa- 
daras nukirs tau pirštą. 

Pagalvojau, kad ten esama komodo varano ar bent jau milži- 
niškos iguanos. Žengęs vidun pamačiau, kad tas plėšrūnas viso labo 
papūga, nors ir didžiausia iš visų, kurias man teko regėti. Beveik 
visa žvilgančios raudonos spalvos, su ryškiai žalios ir stulbinamai 

mėlynos spalvų uodega, mažiausiai dukart ilgesne už ją pačią, ji 
svyrinėjo tarp stalų, tai suklykdama, tai kirsdama į kėdžių kojas 
snapu, kuris — galima suprasti Fabianą — atrodė tikrai šiurpiai. 

Paukštis spigiai suklykė. 

— Didelė papūga, — tariau. 

— Tai raudonoji ara, - paaiškino Rėjus. — Tik nelabai mėgsta 
žmones, už ką dėkoti turime mūsų draugams ten viršuje, ant 
kalvos. 

— Tas kupolo formos statinys? — Fabianas kaipmat pastatė ant 
žemės savo kėdę. — Norėjome jūsų paklausti. Kokia ten vieta? 

Rėjus kalbėjo išsiblaškęs, neatitraukdamas aristokrato žvilgsnio 
nuo papūgos. 

— Tiesą sakant, mes nežinome. Pilni laivai žmonių plaukia į 
ten ir atgal, bet mes jų niekada nematome, nebent kartais jūroje. 
Ta vieta visiškai uždara. Aš tai spėju, kad koks nors piniguočius 
pastatė ten poilsio namus ir juos nuomoja. 

— Bet jūs nežinote tikrai, — pasakė Fabianas. 

— O ką — turi kokią savo versiją? 

Aš sviedžiau Fabianui įspėjantį žvilgsnį. Jis man parodė lie- 
žuvį. 

— Mano galva, tai galėtų būti koks nors klubas, — tęsė Rėjus. — 
O gal net ir viešbutis. Bet jei tai viešbutis, tai jis neturi pavadinimo. 
Ir aišku kaip dieną, kad ten nebūna atsitiktinių lankytojų. 

— O kodėl ne? 

— Nes atsitiktiniai lankytojai negali ten patekti. Kai prieš 
kokius šešerius metus jį statė, tai ant statramsčių nutiesė kelią 
statybinėms medžiagoms į viršų gabenti, o paskui jį sugriovė. 
Dabar ten nukakti galima tik laivu. Arba, jei jums labiau patinka, 
pasinaudoti sraigtasparniu. — Jis prunkštelėjo. — Kaip sumautam 
Džeimsui Bondui. 

— Jėga, — Fabianas buvo sužavėtas. 

— Anksčiau aš dažnai užsikardavau ant tos uolos patyrinėti 
laukinių gyvūnų — ten, viršuje, gyveno ištisa retų smėlynų driežų 
kolonija — bet jie sulygino viską su žeme. Išsprogdino uolos 
viršų ir išliejo pamatus pirmiau, nei mes sužinojome, kas dedasi. 

Aplinkosaugininkai iš galvos išsikraustytų sužinoję, bet aš spėju, 
kad kažkas gavo kyšį. 

— Ar negalėjote jų sustabdyti? 

— Kai jie pradėjo statybas, nuėjau ten vieną dieną, maniau, pa- 
sižiūrėsiu, gal pakalbėsiu su kuo nors. Pataikiau ant žmonių, kurie 
į derybas nesileidžia, supranti, ką turiu omeny? Ne per labiausiai 
norėjosi dar kartą kišti ten nosį. - Jis mostelėjo į paukštį. — Kaip 
ten bebuvę, vieną dieną, vykstant statyboms, aš radau šitą varg- 
šelį, besiblaškantį vandenyje uolos papėdėje, mažne skęstantį, 
sulaužytais sparnais. Dievas žino, ką jie jam padarė — nukirto 
medį drauge su juo, ar dar ką. Vienu žodžiu, jie taip užlaužė 
jam sparnus, kad jis nebegali skraidyti. Dabar jis gyvena čia su 
mumis, ir mes taip gausiai jį penime, kad jis vos bepavaikšto. 
Tiesa, drauguži? 

Paukštis sukliegė. 

— Siaubinga, — pasakiau. — Nieko keisto, kad jis įsiutęs. 

— Jis visai nepavojingas, tik mėgsta kapoti mano baldus. Lai- 
kykitės toliau nuo jo snapo ir turėkite su savim kokių skanėstų 
jam pamaloninti. Viskas bus puiku. 

Maniau, kad Fabianas nukabins nosį, išgirdęs istoriją, panei- 
giančią jo versijas apie paslaptingąjį pastatą, bet neatrodė, kad 
jis būtų atkreipęs į tai dėmesį. 

— Kokios rūšies skanėstų? — pasiteiravo jis. — Ant mano kaulų 
nėra atliekamos mėsos. — Ir, netikėtai sučiupdamas Solę: — Bet 
gal rasime gardų kąsnelį kur netoliese. 

Mergaitė sužviegė ir nusikvatojo, kai Fabianas ją kilstelėjo, 
pakišo po ja ranką ir nutempė prie papūgos. Abudu kikendami 
išgriuvo ant grindų. Jiems besiritinėjant ant smėliu nubertų storų 
lentų, pastebėjau sunerimusį Fabiano žvilgsnį, ir tuoj jo ranka 
išsitiesė už mergaitės galvos, kad ši per daug nepriartėtų prie 
paukščio. Papūga išduobė skylę stalo kojoje, dar kartą įniršusi 
suspiegė ir priteršė ant grindų. 

— Taip, taip, drauguži, — ramindamas pasakė Rėjus. — Pa- 
rodyk jiems. 


141 


Rėjus mudviems įpylė po milžinišką porciją saldžios kavos 
ir tarė: 

— Verčiau plaukime nieko nelaukdami — toks oras ilgai neiš- 
silaikys. Pakrantės sargas sako, kad popiet kils audra. Dabar kaip 
tik jai tinkamas sezonas — El Nino. Apgailestauju, vaikinai, bet 
ne aš nustatinėju žaidimo taisykles. 

— Mes būsime pasiruošę po penkių minučių, — pasakė Fa- 
bianas pašokdamas. 

— Ar mes tikrai ieškosime lobio? — kreipėsi Solė į tėvą. Fa- 
bianas aiškiai ją sukurstė. 

— Žinoma, vaikuti, — atsakė Rėjus. —- Bet nepamiršk: Keliauti 
turint viltį yra geriau, nei atvykti. 

—Taip, tėtuk, — atsakė Solė, mėgindama įsidėti kriauklę į ausį 
ir nelabai klausydamasi tėvo. 

— Kas tai? — paklausė Fabianas. 

— Robertas Luisas Stivensonas, — pasakė Rėjus. — Tai reiškia, 
jog kelionėje įgyta patirtis yra svarbesnė už kelionės tikslą. Ar 
suprantate, vaikinai? 

— Viską, ką sakai, gudruoli, — atsakė Fabianas. Kai Rėjus 
nebegalėjo mūsų matyti, Fabianas suvaidino prisidedantis prie 
smilkinio revolverį ir nusišaunantis, o kai kėblinome atgal į savo 
namuką, sumurmėjo: 

— Sumauti hipiai. Įsivaizduok, jei turėtum tokį tėvą. 

— Tavo šįryt gera nuotaika, — pastebėjau. 

Jis patylėjo ir apsidairė aplinkui. 

— Taip, atrodo. Man reikėjo ištrūkti iš namų. 

— Maniau, persiusi dėl to, ką Rėjus pasakė apie aną pastatą. 

— Juokauji? Pagalvojau, kad tai fantastika. Man patinka ši 
vieta. Galėtume pasilikti čia kokiai savaitei. 

— Kaip mes iš čia išsikapstysime? 

— Nežinau, bet šiandien dar tik penktadienis. Mažiausiai dar 
keturiasdešimt aštuonias valandas galime negalvoti apie grįžimą, 
taigi kol kas tiesiog pasidžiaukime. 


Plačiadugnėje, tvirtoje Rėjaus žvejybinėje valtyje mes bu- 
vome keturiese. Rėjus stovėjo šone užpakalinėje laivo dalyje, 

vairuodamas dideliu greičiu, žili jo karčiai plaikstėsi vėjyje nely- 
ginant rimbo virvutės. Aš sėdėjau ant medinio suolelio priešais, 
žiūrėdamas į vandenį, laivui galvotrūkčiais lekiant pirmyn. Fa- 
bianas su Sole gulėjo pirmagalyje, vienas kitam perdavinėdami 
žiūronus — žvalgės, bene pamatys pelikanus ar banginių uodegas. 
Nepaisant judviejų priešiškumo per pirmąjį susitikimą, Fabianas 
su Sole rado bendrą kalbą ir visą rytmetį prakvailiojo drauge. Jis 
net užsiminė man pereitą naktį, kaip norėtų turėti tokią sesytę. 
Aš buvau patenkintas. Solė rodė Fabianui netikėtą, bet nuoširdų 
dėmesį, ir jis dėl to atrodė laimingas. 

Iš horizonto, nelyginant tamsi bandelė iš orkaitės, lėtai išniro 
sala. Paukščiai siuvo palei jos pakraščius kaip parazitai, lyg sala 
būtų gyvas organizmas, pakankamai didelis penėti kitas gyvybes 
mainais už apvalymą. Mes kapstėmės artyn per vandenį, kuris 
atrodė vis kitokios spalvos, kai tik pasižiūrėdavau žemyn. Prie 
kranto buvęs kavos spalvos, dabar išbluko iki skalūnų pilkumo, 
o artėjant prie tikslo, dar labiau šviesėjo. Užmačiau po vandeniu 
nugaišusią auksinę žuvelę, visą išpurtusią, ir pagalvojau apie lobį. 
Priplaukėme prie nedidelio uosto su prieplauka, kur prisišvartavo 
turistų pilnas laivas, bet Rėjus nekreipė į juos dėmesio, tik padi- 
dino greitį ir nuvairavo prie kitos įlankėlės, kur vietoj prieplaukos 
tebuvo juodos lavos atodangos. Dar prieš išplaukiant jis mums 
paaiškino, kad norint vykti į salą reikia specialaus leidimo, nes 
tai — natūralus draustinis. Pridūrė tokio leidimo neturintis, todėl 
mūsų kelionė turinti būti pakankamai atsargi. 

Įlankėlės vanduo buvo butelio žalumo. Jame augo koralų 
kekės, kur maitinosi būriai mažyčių žuvelių. Rėjus mus nuplukdė 
į savo, kaip atrodė, įprastinę švartavimosi vietą, kur laivą nuo 
salos slėpė didžiuliai išakijusios lavos luitai. 

— Turėčiau čia parodyti jums kontrabandininkų olą, bet 
deja, — pasakė jis. — Jums teks ją tiesiog įsivaizduoti. 

Man išlipant valtis pasviro. Vaizdavausi, kaip to vieno mano 
žingsnio sukelta bangelė ritasi per vandenyno paviršių, galbūt 
akimirkai sutrikdydama japonų žveją už tūkstančių mylių nuo čia. 
Uola po kojomis atrodė grublėta, tarytumei būtume atsidanginę 
į salą iš švitrinio popieriaus. Kiek galėdamas dažniau žvilgčiojau 

į vandenį, vildamasis tarp mikliai nardančių žuvelių ir koralų 
vainikų įžiūrėti ispaniško sidabro žvilgesį. 

Ši sala, kaip ir dauguma geriau žinomų jos gentainių Gala- 
paguose, nepasižymėjo augalijos gausumu, užtat čia knibždėjo 
gyvūnų: mėlynkojų smigikų poros, įspūdingo didumo iguanos, 
lėtai judantys rudųjų pelikanų pulkai. Užtikome net albatrosą, 
ramiai sukantį lizdą už erškėčių krūmo. Rėjus pasirodė besąs 
tikras žinovas, ir, mums vaikščiojant po salą, karštai rodė įvairias 
gyvūnų rūšis, būdingas tai vietovei. 

— Bet kur tas prakeiktas lobis? — šnipštelėjo man Fabianas, 
Rėjui džiūgaujant dėl seklumoje išdykaujančios jūrinės ūdros. 

Per valandą mes spėjome pamatyti puikiausius galapaginių 
kirų, jūrinių šarkų ir fregatų egzempliorius, jau nekalbant apie 
jūrines iguanas bei kyliauodegius driežus. Pagaliau Rėjus tarė: 

— Jei norėtumėte pamatyti daugiau, mums tektų plaukti į 
Galapagų salas, kitaip sakant, išsinuomoti šiek tiek didesnį laivą. 
Ir sulaužyti kur kas rimtesnius įstatymus. Tai kaip, vaikinai? 
Pasirengę grįžti? 

— O kaip lobis? — paklausė Fabianas. — Kur jis galėtų būti? 

— O, lobis. Niekas nežino, bičiuli. Gali būti bet kurioje iš 
tų mažų įlankėlių. Lukterkit. Žinote, kas tai? Purpurinė tirana. 
Labai retas paukštis. 

— Manau, dabar pats laikas būtų pradėti ieškoti lobio. 

Rėjus nusisuko nuo paukščio, ir šlapios plaukų sruogos su- 
tabalavo ant jo liemenės nugaros. 

— Tu teisus. Paplaukiokime, kol neužklupo audra. Žada būti 
smarki. — Jis nuvedė mus į įlankėlę su juodu smėliu ir vulkaninės 
kilmės uolienomis, kur nuo didžiulių kiaušinio pavidalo akmens 
luitų toli į jūrą driekėsi šešėliai. 

— Čia daugybė tinkamų užkampių ir plyšių, kur galima slėpti 
lobį, — pasakė Rėjus. — Aš pradėsiu nuo čia, o judu pasižvalgykite 
po likusią įlankos dalį. — Jis nusimetė šortus, liemenę, ir netrukus 
tebuvo matyti judančios riešuto rudumo galūnės, mikliai besii- 
riančios horizonto link. Solė šoko į vandenį paskui jį. 

— Tai neteisinga. Mes jai pažadėjome, kad ieškosime lobio, — 
pasakė Fabianas. 

— Ji atrodo visai laiminga, — pasakiau. 

— Na ir kas. Aš jai pažadėjau. 

Aš atsidusau. 

— Gerai. Apsidairyk aplinkui. Jei tu būtum Frensis Dreikas, 
kur slėptum lobį? 

— Nevaidink globėjo. 

— Elgiesi kaip koks mulkis, visai nepanašu į tave. Eime pa- 
plaukioti. 

Atsakydamas jis kilstelėjo sugipsuotą ranką. 

— Galėtum irtis viena ranka, — pasiūliau. 

— Tu eik. Net ir man aišku, kad lobio negali būti tokioje 
seklioje įlankėlėje, kur nesunkiai priplauktum net su gumine 
valtele. Aš pabūsiu čia. 

Plaukdamas aš vis dirsčiojau į krantą. Fabianas sėdėjo nė 
nežiūrėdamas į vandenį, mašinaliai valydamas veidą alkoholiu 
suvilgytu tamponu. Iš tolo atrodė, kad jis šnekasi pats su savim. 
Rėjus jau po kelių minučių liovėsi apsimetinėjęs ieškantis lobio 
ir savo dukrelės džiaugsmui pradėjo svaidyti ją į orą ir gaudyti 
mažą kūnelį, prieš jam atsitrenkiant į vandenį. 

— Oras keičiasi, — pasakė jis, kai išlipome iš vandens. — Verčiau 
nešdintis iš čia, o tai įstrigsime. 

Virš galvos ėmė kauptis debesys, suformuodami lyg ir dangtį, 
spaudžiantį žemiau esantį orą tarsi delnas spaustų žaislinės dėžutės 
su figūrėle viduje viršų. Darėsi vis karščiau. Gyvūnai sukruto: 
paukščiai šaudė ore, iguanos spruko į saugų prieglobstį. 

— Norėčiau jus paplukdyti aplink salą, bet mes negalime čia 
likti. Turistų laivai jau kadai bus išplaukę, ir mums reikia tą patį 
padaryti, — pasakė Rėjus. 

— Mes negalime išplaukti. — Fabianas atkakliai žiūrėjo į jį. — Aš 
noriu rasti nors kiek lobio. Mes čia dėl to ir atplaukėme. Jūs 
mums nedavėte progos. 

Rėjus, šluostydamasis rankšluosčiu, nusijuokė. 

— Klausyk, vaike. Juokai juokais, bet šioje saloje nėra jokio 
sumauto lobio. O jei ir būtų, mes jo nerastume. Mums reikia 
dingti tučtuojau, kol neužėjo audra. 

Fabianas atsistojo. 

— Nesąmonės. Mes čia atvykome lobio. 

— Tu ką, rimtai? Nejuokauji? Maniau, tu taip sakei dėl mano 
dukros. Tau gi penkiolika metų. 

— Tėtuk, ar galime dar nors truputį paieškoti lobio? — pa- 
klausė Solė. 

— Aukseli, galėsime jo ieškoti kur nors kitoje vietoje. Dabar 
turime mauti iš čia, arba bus riesta. 

— Lobis, — pasakė Fabianas. — Aš pažadėjau Solei, kad rasime 
lobį, ir mes jį rasime. 

Rėjus apglėbė Fabianą per pečius ir norėjo jį pasivėdėti į šalį, 
bet Fabianas nubloškė jo ranką. 

— Lobis. 

— Na, gerai. Aš demokratiškas vyrukas. Enti, tu turi spren- 
džiamąjį balsą. 

— Gal mes galėtume vėl atplaukti jo paieškoti rytoj, jei artinasi 
audra, — pasakiau. — Nors, šiaip ar taip, lobis buvo mūsų tikslas. 

— Taigi. Dabar jau „tikslai“, - sumurmėjo Rėjus. — Tiek to. 
Eime prie laivo ir pažiūrėsim, kas ten darosi. Bet lemiamas žodis 
bus mano. Velnio vaikigaliai. 

Mūsų įlankoje vanduo putojo ir daužėsi į uolas. Kai mes 
leidomės taku į pajūrį, aš nužvelgiau vandenį ir pamačiau, kad 
net žuvys nunėrė slėptis. Medžiai ir krūmai spurdėjo vėjyje, tarsi 
veržtųsi iš tramdomųjų marškinių, nenorėdami laikytis ramiai. 

Kai tik mes sulipome, Rėjus pradėjo atrišinėti laivo lynus. 

— Aš nesiruošiu rizikuoti savo paties ir dukters gyvybe dėl 
kažkokio vaikiščio, kuris nesugeba suaugti, — pasakė. — Išplau- 
kiame tučtuojau. 

— Žiūrėkite. — Fabianas žiūrėjo pro bortą į vandens paviršių. — 
Ten kažkas yra. -Akimirką man pasirodė, kad tarp koralų su- 
žybsėjo kažkoks metalinis daiktas, bet atsiritusi įnirtinga banga 
uždengė vaizdą. 

Fabianas nusimetė sportinius marškinėlius. 

— Aš tik patikrinsiu kas tai. Ilgai netruksiu. 

Tarsi atsiliepdamas į jo pasiūlymą laivas susverdėjo, ir aš vos 
neparpuoliau. Man darėsi bloga jau vien būnant ant vandens čia, 

uoste, jau nekalbant apie kelionę namo. Apkabinau Solę daugiau 
norėdamas pats pasijusti tvirčiau, negu apsaugoti ją — jos kojytės 
atrodė tvirtos kaip tikros jūreivės. 

Rėjus įjungė motorą, bet Fabianas tebespoksojo į vandenį. 
Rėjus šūktelėjo jam, perrėkdamas variklio triukšmą ir vėją: 

— Tu nelipsi į vandenį. Šitos srovės sutarkuos tave į koralus, 
kaip prakeiktą parmezaną. Pamiršk apie tai. 

Fabianas stovėjo tvirtai, atsilaikydamas prieš kiekvieną naują 
bangą, puolančią laivą. 

— Nebūkite juokingas. Aš nebijau jūros. Ten apačioje - lobis. 

— Vis tiek tau negalima plaukti, — įsiterpiau. — Tavo tvarstis. 

Visą laiką Fabianas trynė gipsinį tvarstį į metalinį laivo šoną 
tarsi kasydamasis. Dabar kiek galėdamas stipriau trenkė jį į bortą. 
Vėl pakėlė ir vėl trinktelėjo, lyg dauždamas nepasiduodantį kiau- 
šinį. Gipsas sueižėjo, plyšiai atskyrė mūsų klasės draugų parašus 
ir epigramas. Fabianas tempė nuo rankos tvarstį kaip virtuvinę 
pirštinę, pasitelkęs į pagalbą laivo bortą, ir pagaliau išlaisvino 
ranką. Plačiai užsimojęs sviedė tvarstį į jūrą, kur jis pliumpte- 
lėjęs nugrimzdo. Verenos parašas vandenyje išskydo raudona ir 
violetine spalva. Jo ranka buvo blyškesnė nei visas kūnas, ir jis 
smarkiai ją trynė, barstydarmnas į vandenį apmirusios odos skutelius 
lyg konfeti. Stovėjo, pasirengęs nerti. 

— Tu ten nešoksi, — Rėjus puolė artyn ir norėjo jį sugriebti. 

— Lobis, — Fabianas pamerkė Solei. Tuomet lyg koks harpūnas 
perskrodė putas ir tučtuojau dingo iš akių. 

— „Aš nebijau jūros“. Tas vaikis nieko neboja, — pasakė 
Rėjus. — Jei jis per kelias minutes neišsiskaidys į faršo debesį, 
išplauksime tą pačią sekundę, kai jis čia užlips. Nenuleisk nuo 
jo akių. 

Fabianas buvo geras plaukikas — kaip jau minėjau, jis buvo 
nepralenkiamas visur, kur galima buvo pasirodyti — bet aš būkš- 
tavau, kad iš šito šulinio jis neišlips. Rėjus buvo nusigręžęs, nes 
atrišinėjo paskutinį lyną, todėl nepamatė to, ką matėme mudu su 
Sole. Dugnu judėjo mirguliuojanti figūra, srovės pagauti juodi 
jo plaukai stovėjo piestu. Bangavimo nublokštas į šoną mirks- 

niui pradingo, po to nėrė į šešėlius ir apsisuko kilti į paviršių. 
Išniro blyški ranka pergalingai suspaustu kumščiu ir per bangų 
mūšą ėmė artėti link mūsų, tarsi varoma kokio milžiniško jūrų 
gyvūno. Ilgos Fabiano galūnės plakėsi į šoną laivo, siūbuojamo 
sukilusių bangų. Padėdamas jam įlipti, pamačiau įbrėžimą ant 
jo kairės kojos ir kraujo pėdsakus plaukuose. Rėjus padidino 
variklio apsisukimų skaičių, ir mes rovėme iš ten. 

— Dabar patenkintas? — šūktelėjo Rėjus. —- Žmogau, tai buvo 
pavojinga. Paskutinį kartą darau tau paslaugą. Ką tu vis dėlto 
tikėjaisi rasti? 

— Lobį, — sunkiai alsuodamas ištarė Fabianas, gulėdamas ant 
nugaros. 

— Ar tau viskas gerai? — paklausiau. 

Nekeipdamas į mane dėmesio, jis prikišo vis dar suspaustą 
kumštį Solei prie veido ir lėtai jį atgniaužė. Mergaitės veide su- 
sirūpinimą pakeitė netikėjimas ir galiausiai nuostaba. Fabianas 
spindėjo iš džiaugsmo — tokio aš dar nebuvau jo matęs. Daiktas jo 
delne atrodė pajuodęs, susisukęs, tačiau aiškiai ir nepaneigiamai 
tai buvo sidabro moneta. 


*** 


Mes skriejome žemyno link nuo vienos bangos keteros ant 
kitos, genami vėjo, ir ne pokalbiai mums buvo galvoje. Stovėjau 
laikydamasis įsitvėręs šalia Fabiano, kuris žvelgė atgal į salą, o jo 
akyse žibėjo triumfas. Solė stovėjo greta tėvo, viena ranka įsikibusi 
jam į koją, kitoje be paliovos vartaliodama monetą. Po dvidešimties 
minučių audra pasiliko užpakaly mūsų ir Rėjus, po truputį ma- 
žindamas greitį, sustabdė laivą ramesniuose atviruose vandenyse. 
Dirstelėjo žemyn į Solės ranką ir prisiartino prie mūsų. 

— Tują pradžiuginai, — tarė jis Fabianui. — Atrodo, turiu tavęs 
atsiprašyti. Aštik vieno nesuprantu — kada tu įsigudrinai ją įmesti. 
Mes nenuleidome nuo tavęs akių, kai laužei gipsą. 

— Aš galiu bet kokį daiktą priversti išnykti, — pasakė Fabians. — 
Paklauskite Enčio - jis jums pasakys. Kai jūs visi maudėtės, aš 
iškrapščiau monetą iš tvarsčio. Paskui tik beliko įmesti ją į van- 

denį kur nors arti laivo. Ir aš neketinau jos ten palikti. Ji viena iš 
nedaugelio daiktų, kuriuos man padovanojo tėvas. 

— Artu tikrai nori monetą atiduoti jai? Jei ji išties turi ką nors 
bendra su pasaulio taurės varžybom, tai turėtų būti vertinga. 

— Nee — tokias dalino dykai su grūdų dėžėmis. „Pasaulio 
taurės didvyriai“. Tokius daiktus galima atiduoti. Ji gali ją turėti. 
Aš daugiau tuo nebetikiu. 

— Žiūrėkite! - sušuko Solė iš laivo priekio, vis dar tvirtai 
spausdama savo brangenybę iškeltoje rankoje. 

Rėjus nusišypsojo Fabianui ir tarė: 

— Ką gi, ačiū. — Tada šoko atgal prie šturvalo. — Kur, aukseli? 

Solė parodė, ir Rėjus paleido laivą visu greičiu. Mudu su Fa- 
bianu stovėjome ir žvelgėme į jūrą priešais, trokšdami pamatyti 
pirmi. Po dešimties minučių Rėjus vėl išjungė motorą, ir dabar 
mes lengvai sūpavomės ant bangų nejudėdami iš vietos. Aš nieko 
negirdėjau, išskyrus aplink laivo korpusą teliuškuojantį vandenį. 
Ėmė dulkti smulkus lietus, ir aplink mus susidarė miglos ratas. 
Niekas nekalbėjo. Tada ir išgirdau: giliai po vandeniu iškvepiamą 
orą, po to vandens paviršių kliudančių purslų garsą. Mudu su 
Fabianu susižvalgėme ir apsidairėme. Mus supančiame baltame 
miglos rate vanduo buvo ramus. Visi žiūrėjo priekin, o aš pasukau 
galvą į kairę ir išvydau pirmas. Jūrų gyvatė. Lochneso pabaisa. 
Iš vandens, už dešimties pėdų nuo mūsų, lindo visa virtinė di- 
džiulių gūbriuotų slankstelių, skubančių į kažkokį nepasiekiamai 
tolimą galutinį tikslą, visai nepaisydama mūsų. Ir vėl triukšmas: 
milžiniški plaučiai po vandeniu išsipūtė ir sušvilpė, banginiui 
iškvėpus. 

— Kuprotasis banginis, — tyliai ištarė Rėjus. — Pats geriausias. 
Gal pamatysim, kaip jis iššoka apsižvalgyti. 

Mes dar pusę minutės palaukėme tyloje, ir tada horizontas 
sprogo. Banginis kone visai iššovė iš vandens — ne apsižvalgymas, 
o stačiai skrydis — ir vėl plojosi į vandenį su tokia jėga, kad ap- 
taškė valtį. Tai įvyko taip greitai ir taip netikėtai, kad abu šitie 
veiksmai — šuolis ir nusileidimas — atrodė atlikti vienu metu. 
Nejučia mums išsprūdo pritarimo šūksmai. 

Aš vos spėjau atsitokėti nuo matyto vaizdo, kai Fabianas pa- 
sakė man į ausį: 

— Nežiūrėk žemyn. 

Aš pažiūrėjau žemyn. Po mumis judėjo kitas banginis. Pilka 
jo oda atrodė kaip nugrimzdusio apokalipsinio bokšto betonas. 

— Jei ir šitas sumanys dėti šuolį... 

— ...tai mus išsvies į orą kaip ruonio jauniklį, - užbaigė Fa- 
bianas. — Šiurpas krečia. 

Banginis ir toliau vangiai, lėtai vartėsi po mūsų laivo korpusu, 
o pagaliau praplaukęs pliaukštelėjo peleku per vandenį. 

— Jis mums mojuoja, — pasakė Solė. 

— Ne,jjie taip apsvaigina žuvis, — paaiškino Rėjus. — Tai vadinama 
uodegos smūgiu. Jie tokiu būdu pritrenkia ištisus guotus silkių. 

Fabianas atsigręžė į mane ir dėjosi žiovaujantis. 

Įkyrus lietus daugiau niekam neberūpėjo. Mes laukėme, trokš- 
dami išvysti dar vieną šuolį, ir sulaukėme: šįsyk didesnis banginis 
kone visai iššoko iš vandens, akimirką pakibo ore ir vėl paniro, 
suaižydamas tylą. 

Stebėjome, kaip banginiai išsirikiavę plaukia į šiaurę, sutartinai 
pakeldami ir nuleisdami uodegas. Netrukus jie dingo iš akių. 

— Panorėjus būtų galima sekti paskui juos iki pat Kolum- 
bijos, — pasakė Rėjus, — bet mums vis dar gresia audra. 

Laive tvyrojo pasitenkinimo kupina tyla. Kai tik užmerkdavau 
akis, atgydavo akių tinklainėje atsispaudęs vaizdas — dingstantis 
banginis. Vėl prisiminiau, ką Fabianas buvo sakęs apie atmintį, 
ir norėjau kaip nors fiziškai išdeginti šią patirtį, kad ji niekuomet 
manęs nepaliktų. 

Dėl audros Rėjus buvo teisus. Nors mes ją ir palikome už- 
pakaly, ji mus sekė su nauja jėga. Kai atsigręžęs pažiūrėjau į tą 
pusę, iš kur plaukėme, jūros pakraščiai buvo apvesti juodai tarsi 
gedulingas popierius. Nusileido ankstyva prieblanda, ir aš pra- 
dėjau virpėti nuo pasikeitusios oro temperatūros. 

Artėdami prie žemyno, mes pirmąsyk išvydome vandenyje kitą 
laivą. Netrikdomas bjauraus oro, milžiniškas baltas turistinis laivas, 
aplenkęs išsikišusią pakrantės dalį šiauriniame Pedraskados gale, 

varėsi tiesiai į mus. Jo deniai žėrėjo gintarine šviesa, tamsumoje siū- 
bavo spalvoti žibintai, pakabinti tarp dviejų vienodų stiebų. Griežtos 
linijos ir tamsūs paspalvinti laivo iliuminatoriai atrodė kaip įžeidimas 
Rėjaus žvejybinio laivelio romantikai, ypač po banginių reginio. 

— Tie vyrukai verčiau tegu nesiartina, — pasakė Rėjus, - an- 
traip mes turėsime bėdų. Tai didelis laivas. 

Jo žodžiai suveikė kaip burtažodis. Regėjos, dar nespėjus jam jų 
ištarti, laivas ėmė artėti į mus. Mačiau iš jo kilvaterio veržiantis du 
vienodus įnirtingus putų srautus, lenktus lyg rytietiški kardai — net 
mano neįgudusiai akiai buvo aišku, kad jie pakankamai dideli mus 
apversti. Rėjus paleido valtį visu greičiu, stengdamasis pasprukti, 
tačiau kylantys vandenys didžiuliais kąsniais prarydavo kiekvieną 
motoro įstangą. Laivas stengėsi mus aplenkti, bet padėtis tik dar la- 
biau blogėjo. Mes šaukėme ir mojavome. Laivas vis artėjo. Išgirdau 
džiazo muziką, pamačiau vyrus sportiniais švarkais ir elegantiškas 
moteris, stoviniuojančius prie stiklinių durų, vedančių į vieną iš 
daugelio laivo denių. Galėjau įžiūrėti jų veidus, atskirti kiekvieną 
muzikinę frazę. Tariausi girdintis krištolo taurių skimbčiojimą, 
jiems keliant man nežinomus tostus. Rėjus triskart paspaudė klak- 
soną, garsas nuaidėjo kaip apgailėtinas švilpukas, bet jis patraukė 
denyje susirinkusių žmonių dėmesį. Vyras ryškiai mėlynu švarku 
kilstelėjo į mus stiklą, kitas nusiėmė skrybėlę, o jų laivas plaukė kaip 
plaukęs. Jis praplaukė priešais mus, ir Rėjus suriko mums laikytis, 
kai sujudintas vanduo plūstelėjo į mus. Rėjus stengėsi apsukti valtį 
nosim į bangas, kad jos nesitrenktų į šoną, bet nelabai ką galėjo 
padaryti. Vieną sekundės dalį mes pakibome ore, besvoriai tarsi 
parko atrakcione. Girdėjau, kaip suriko Solė, mačiau, kaip sumišęs 
Fabianas spaudžia virvę. Paskui su trenksmu nudardėjome žemyn. 
Aš smarkiai susitrenkiau galvą į laivakablį, pasislėpusį tarp jūros 
dumblių, ir visas įsitempiau, kai mus užliejo vandens siena. 


— Mes galėjome nuskęsti, po velnių, — virė pykčiu Rėjus.— 
Neįtikėtina. Aš paduosiu skundą uosto valdžiai. 

Audra priartėjo ir įsišėlo kaip reikiant. Lauke lietus pliaupė 
nuo palmių lapų stogo, o viduje Rėjus, stovėdamas prie baro, 
pjaustė raudoną ankštinį pipirą. 

— Dabar aš išliesiu pyktį, o tada pagaminsiu kai ką, nuo ko 
mes visi pasijusime daug geriau, — pažadėjo jis. 

Užėjęs už baro, ištraukė didelį ananasą ir padėjo jį ant stalo. Į 
užpakalinę sieną buvo atremtas kūjis; jis nusitvėrė jį už rankenos, 
iškėlė virš galvos ir suriaumojęs tvojo kūju į ananasą. Ananasas 
nuvirto kartu su stalu, medžio nuolaužos ir vaisiaus gabalai išsi- 
lakstė į šalis. Solė džiugiai sukrizeno. 

— Jau geriau, — Rėjus grįžo prie baro ir toliau smulkino pi- 
pirą. 

Papūga įkrypavo pasižiūrėti, kas dedasi, ir ėmė kapoti medžio 
ir ananaso atplaišas. 

— Aš nepamačiau laivo pavadinimo, — tariau. 

— Nesvarbu, — pasakė Rėjus. — Aš žinau, iš kur jis atsidan- 
gino. Statau penkiasdešimt dolerių, kad tai kas nors iš to ku- 
polo gyventojų. Aš išvilksiu juos į dienos šviesą. O dabar visi 
atsipalaiduojame —- šitas viską sustatys į vietas. - Paėmęs plonai 
supjaustytus čili griežinėlius, suvertė juos į keptuvę ant dujinės 
viryklės. Tada į puodą pradėjo laužyti didelius tamsaus šokolado 
gabalus, maišydamas mediniu šaukštu. — Karštas šokoladas, majų 
receptas, — paaiškino. — Puikiausias atlygis šauniesiems lobio 
ieškotojams ir priešnuodis vos neįvykusiam laivo sudužimui. 

Mes gėrėme šokoladą su čili, o virš galvų barbeno lietus. 

— Ka gi, — pasakė Rėjus, ištuštinęs savo puodelį.— Aš einu į 
miestą paskambinti uosto administracijai. Neturiu supratimo, kur 
mano žmona. Ar judu, vaikinai, galite pusvalandį pabudėti prie 
baro? Jei kas nors atvyktų, tiesiog įpilkite išgerti ir pasakykite, 
kad aš tuoj grįšiu. Nors neįsivaizduoju, kas galėtų atvykti per tokį 
orą, bet penktadienio vakare ką gali žinoti... 

— Jokių problemų, — pasakiau. 

— Solita, — tarė Fabianas, - Ar neparodytum dar kartą savo 
lobio? 

Tebegniauždama monetą, mergaitė priėjo artyn. Abejoju, ar 
ji būtų leidusi Fabianui net prisiliesti, jei jis nebūtų jos suradėjas, 
bet dabar klusniai ją ištiesė, ir kol Fabianas kalbėjo, susižavėjimas 
nedingo iš jos akių. 

— Supranti, karalius Maradona buvo actekų karys, jis narsiai 
kovėsi su nedorėliais konkistadorais mūšyje už Pietų Ameriką. Ši 
moneta turi būti jo turto dalis. Matai, čia parašyta „Meksika'86? Va- 
dinasi, ji iš jo karalystės Meksikoje, ir tai buvo, na...1586 metais. 

— Mūšiai su konkistadorais vyko vėliau, — pasakė Solė. — Mes 
mokėmės per istorijos pamoką. 

— Na, tu žinai daugiau už mane, - nusileido Fabianas. - Eik 
pas tėtį. 

Ji pasižiūrėjo pašaipiai klausiamu, o paskui išteisinančiu 
žvilgsniu. Įsidėjusi monetą į kišenę, išbėgo iš baro pas tėvą, ke- 
tindama eiti kartu su juo į miestą. Papūga tingiai kapojo Fabiano 
kėdės koją. Jis nenuleido nuo jos budrių akių. 

— Gerokai ginčytinas naujas požiūris į Anglijos- Argentinos 
pasaulio taurės kovą, — pastebėjau. 

— Užsičiaupk, — geraširdiškai atsakė Fabianas. — Žinai, aš 
pradedu suprasti, kam žmonėms reikia vaikų. Suaugę pamiršta, 
kaip reikia teisingai žiūrėti į dalykus — per daug tikrovės jiems 
maišo — tada gimdo vaikus ir gauna antrą galimybę. Tai asme- 
ninė nesėkmė. 

— Ar tai reiškia, kad tu nusivylei savim? 

— Tik ne aš. Jokiu būdu. 

— Privalai pripažinti — tai, ką Rėjus šįryt pasakė apie kupolą, 
kaip ir nuneigia galimybę, kad tai galėtų būti Amnezijos kli- 
nika. 

— O ką jis pasakė? Rėjus žino apie tai ne daugiau už mus. 
Mes težinome viena - tie, kas gyvena ten viršuje, kas jie bebūtų, 
nori likti nežinomi. 

— Bet laivas... Man jie pasirodė kur kas labiau panašesni į 
turtingus atostogautojus, nei į ligoninės pacientus. 

Kalbėdamas Fabianas užsidegė cigaretę ir atsilošė kėdėje. 
Mūsų pokalbio metu jo balsas, perrėkdamas lietų, tai kilo, tai 
leidosi, nelyginant instrumentas. Iš tikrųjų tai jis mankštino savo 
vaizduotę. Jis garsiai mąstė taip, kaip grotų virtuozas, apnuo- 
gindamas mano vaizduotės trūkumus, įspūdingai išsilenkdamas 
kliūčių, kuriuos jam ant kelio statė tikrovė. 

— Štai kas veda mane prie naujos versijos, — dėstė jis. — Mes 
žinome, kad ten gali būti įrengta klinika... 

— Teoriškai. 

— Mes dar nežinome, kad pastatas nėra klinika... 

— Bet greičiausiai nėra. 

— Taigi laivas, vos nenuskandinęs mūsų, lengvai galėtų būti 
gero daktaro, suorganizavusio pacientams pasiplaukiojimą. 

— Fabianai, mes juos matėme. Tai nebuvo pacientai. Tai buvo 
žmonės, pramogaujantys savo malonumui. 

— Būtent. Jie pramogavo savo malonumui, gyvendami da- 
bartimi. 

— Tai kaip tu tą aiškini? 

— Ašaaiškinu šitaip — o ką, jeigu... ką, jeigu tu praradai atmintį, 
bet pasijutai toks išsilaisvinęs, jog nenori, kad ji grįžtų? Jeigu tie 
žmonės laive taip smagiai leido laiką todėl, kad sunkiaisiais ligos 
atvejais vienintelis daktaro Menosmalio gydymas yra priversti 
juos džiaugtis dabartimi?! — Jis buvo patenkintas savo improvi- 
zacija. — Juk tai nuostabu. 

— Ką gi, skamba gražiai. Bet paklausyk... 

— Manai, aš pasiduodu? Tai jau ne. Dar nepasiduosiu. — Jis 
užsidegė cigaretę ir išpūtė dūmų srovę iš visų plaučių. — Niekas 
manęs neprive!s. 

Ir parvirto ant nugaros su visa kėde, nes koja nebeatlaikė jo 
svorio ir nepaliaujamo papūgos kapojimo. 

— Ir paukščiai! — šūktelėjo juokdamas prieš savo valią. - Girdi? 
Niekas neprivers. 

Paukštis klyktelėjo. 

— Girdėjai? — tariau. — Kažkas atvažiavo. 


Tryliktas skyrius 


Selės Laitfut atvykimas pakeitė viską. Vieni mes būtume 
galėję užbaigti savo nuotykį be ypatingų nuostolių, tačiau jai 
pasirodžius scenoje reikalai neišvengiamai turėjo nueiti per toli. 
Ji buvo kaip baisus katalizatorius, viską išjudinantis, įkaitinantis 
ir pagilinantis kiekvieną konfliktą. Turėjome numatyti tai iš pat 
pradžių, nors tuo metu dar nieko nežinojome. 

Kitaip tariant, aš turėjau numatyti. 

Per lietų mes išgirdome jos gremėzdiško ševroleto pikapo 
riaumojimą ir liovėmės juoktis, pamiršę, kad pagiežinga papūga 
suniokojo Fabiano kėdės koją. Fabianas nerangiai pakilo, aš irgi 
atsistojau jai įėjus. Su visu savo vertės nusimanymu, kaip ber- 
niukai, kuriems patikėta atsakomybė, mes pasveikinome viešnią 
ir kaip robotai išpylėme iš anksto paruoštą frazę: Rėjaus nėra, jis 
po minutės grįš, gal galime jums pasiūlyti išgerti? 

Iš pat pradžių ji išmušė mus iš vėžių. 

— Ar jis čia? 

Pirmiausia pagalvojau, kad jai per trisdešimt. Vėliau suži- 
nojau, kad trisdešimties ji dar neturi. Vilkėjo pažįstamą turis- 
tinę uniformą: žydra skarelė, kuria buvo perrišti trumpai kirpti 
šviesūs plaukai, pūpsančios žygio kelnės ir solidūs rudi auliniai. 
Pastaruosius, kaip ir visą kitą, dengė plonytis dulkių sluoksnius, 
nors ir lijo. Jos oda irgi atrodė prieštaringai: išblyškusi, nors ji 
aiškiai buvo iš tų žmonių, kurie didžiąją laiko dalį leidžia gryname 
ore. Po kaklu jai kadaravo odinis raištelis su gyvulio dantim, 
perskirdamas ryškiai raudonus sportinius marškinėlius grubiai 
nukirptomis rankovėmis. 

— Arjis čia? — pakartojo. Tiek ispaniška, tiek angliška jos tartis 
nekėlė abejonių, bet girdėjosi dar kažkokia priegaidė — skandi- 
naviška, pagalvojau aš. — Esta agui? Ar jis čia? Berniukai, ar jūs 
mokate kalbėti? 

— Mhm, Rėjaus čia nėra. Jis savininkas. Jis bus... 


155 


— Jei jis čia būtų, judu žinotumėt, apie ką aš klausiu. Jo čia 
nėra. Puiku. 

Prilaikydama skarelę, ji prispaudė rankas prie kaktos, lyg 
bandydama nutverti mintį. Iš po raiščio išsipešė plona plaukų 
sruogelė. To nebūtų atsitikę, jei ne vienas faktas: jos pirštas, 
ant kurio paprastai maunamas vestuvinis žiedas, buvo švariai 
ir žavingai nukirstas per vidurinį sąnarį. Primerkė akis, kurios 
pasidarė panašios į siaurus trikampius, tarsi nupieštus jai ant 
veido, ir stovėjo taip apie pusę minutės, virpėdama įtemptu 
tarsi laikrodžio spyruoklė kūnu. Paskui, matyt, minčiai išsi- 
kristalizavus, akių trikampiai vėl atsimerkė, ir blyškios rankos 
nusviro prie šonų. 

— Gerai, — pasakė ji. — Tai yra gerai. Jis greitai čia bus. Tai 
reiškia, kad aš galiu pasilikti, jei teisingai apskaičiavau potvy- 
nius — negaliu šito garantuoti. Greičiausiai ir judu nenutuokiate 
apie potvynius. Man jūs neatrodote panašūs į tikrus pajūrio dy- 
kūnus. Norėčiau alaus ir ko nors užvalgyti. Ir lovos. 

— Mes čia nedirbame, — pasakiau. 

— Bet galime padėti, - įsiterpė Fabianas.- Sakai, alaus. Jokių 
problemų. Leiskite man. Prašome prisėsti, jei rasi sveiką kėdę, 
kurios dar nesurijo mūsų papūga. 

Jis nuėjo prie šaldytuvo už baro, ištraukė drėgną, žvilgantį 
Pilsnerio butelį ir padavė jai, nubraukęs kaklelį savo marškinių 
skvernu. 

— Kai dėl maisto — bijau, kad Reimondas, mūsų šeimininkas, 
šiuo metu užsiėmęs derybomis su uosto valdžia, bet netrukus 
grįš. 

Selė Laitfut, nežiūrėdama į jį, paėmė butelį, nugėrė gerą 
mauką alaus ir atgalia ranka nusišluostė burną. 

— Tai valgyt nieko nėra? — pasiteiravo. 

— Aš vardu Fabianas. O čia — Entis. Mes čia irgi svečiai. Nors ir 
labai norėtume tau padėti, mes nežinome, kur yra maistas. Bet gal 
suvartotum gabalą manęs, kol mes laukiame grįžtant Rėjaus? 

— Aš nevalgau mėsos, tokia mano taisyklė. Be to, kaip matau, 
iš tavęs teišeitų viščiukiena, ar ne? Verčiau palauksiu. 

Fabianas nesmagiai nusigręžė. Jis nesitikėjo tokio nedraugiško 
atsakymo. 

— Kuo tu vardu? — pasiteiravau vildamasis sušvelninti pa- 
dėtį. 

— Selė Laitfut. 

Fabianas prunkštelėjo ir vėl įsijungė į pokalbį: 

— Artu — raudonodė indėnė? 

— Ar aš panaši į raudonodę indėnę? — kreipėsi ji į mane. — 
Tavo draugas ne itin sumanus, ar ne? Regis, tu atstovauji inte- 
lektualiajai pusei. 

Dvigubą nokautą gavęs Fabianas, nutaisęs dalykišką veido 
išraišką, ėmėsi taikyti vieną prie kitos kėdės nuolaužas. Virš mūsų 
galvų lietus kaip su pirštais brazdino palmių lapų stogą. 

— Įdomus vardas, — surizikavau. 

— Jis netikras, — atsakė jinai.- Bet jei mes rasime bendrą kalbą, 
aš gal ir papasakosiu tau, iš kur jis atsirado. 

Tada ji pradėjo savotišką ritualą, iš dalies panašų į rūpestingą 
kūno priežiūrą, iš dalies - į saugumo patikrinimą. Viena po kitos 
perbraukė kojas nuo gurnelių aukštyn, kiek leido kelnės. Paskui 
rankas — kairę plaštaką uždėjusi ant dešiniosios riešo, glostančiu 
judesiu braukė per šlakuotą ranką, kol nykštys atsidūrė pažastyje, 
ir vėl žemyn. Galiausiai dešinė plaštaka atsidūrė ant kairiojo riešo, 
slystelėjo iki pažasties duobutės ir atgal, stabteldama ties bevar- 
džiu kairės rankos pirštu. Ji pastebėjo mano žvilgsnį ir pirštais 
uždengė bigę, slėpdama ir glostydama ją tuo pat metu. 

— Čia dar šis tas, ko tau kol kas nereikia žinoti, — pasakė. 

Fabianas, pasitraukęs į kampą su alaus buteliu, dabar vėl at- 
sargiai prisigretino ir atsisėdo už stalo drauge su mumis. Pli- 
komos kavos ir išdžiūvusių laimo sulčių kvapai, įsigėrę į medinę 
pastogę, kūrė išskirtinį mikroklimatą, dvelkiantį rudojo cukraus 
aromatu — ir užlietą vandens. Ši diena nebuvo paženklinta spin- 
desio kaip praėjusi — tai buvo skendimo diena. 

Tylėdami mes sėdėjome po tamsiomis gegnėmis ir pusiau 
sutrūkinėjusių žibintų girliandomis tarp kėdžių ir stalų atplaišų, 
o lauke bangos daužėsi į smėlį. 

— Rėjus turėtų greit grįžti, —- krenkštelėjęs nutraukiau tylą. 

— O tuo tarpu kodėl mums neišėjus pažiūrėti, ar jis neat- 
plaukė, — pasakė Selė. 

— Ko tu vis dėlto lauki? — paklausė Fabianas. 

— Pamatysite. Eime su manim. — Pro lietaus uždangą ji žengė 
lauk į paplūdimį. 

Vanduo buvo prarijęs didelę kranto dalį ir vis dar tvino, 
drumzlinas kaip paplavos. 

Aštrus kaip adatos lietus kapojo iš viršaus, drauge su Ramiojo 
vandenyno antpuoliais sudarydamas pavojingą žandikaulių ir siu- 
vamosios mašinos mechanizmų kombinaciją. Selė, iš visko spren- 
džiant, audroje jautėsi kaip žuvis vandenyje; mudu su Fabianu 
merkėmės, o jos veidas atsipalaidavo, atrodė išsilaisvinęs. 

— Ar matote ką nors? — paklausė ji. 

— O ko mes žvalgomės? 

— Horizontas turi atrodyti kitaip. Turi pasikeisti vandens pa- 
viršiaus faktūra. O tada suprasite. 

Fabianas atrodė suglumęs tiek pat kiek ir aš. Mes neran- 
giai sekėme jai iš paskos. Pakrantė buvo nuklota galybe audros 
išmesto šlamšto — voliojosi vinių prikalinėti sieliai, aprūdijęs 
alyvos bidonas, palmių lapai, žali kokoso riešutai — bet niekas iš 
to nepatraukė jos dėmesio. 

— Gal audra neleidžia jam priartėti, — susimąsčiusi ištarė ji. — 
Gal aš apsirikau. — Ji buvo nusiavusi aulinius ir dabar žengė 
per smėlį su nerimu ir viltim. — Jis turi būti čia, suprantate? 
Aš negalėsiu čia likti, jei jis nepasirodys. Ar kuris iš jūsų turite 
žiūronus? — lietaus čiurkšlės po truputį plovė dulkes jai nuo 
veido. 

Lietus šiek tiek aprimo. Ore pakibo lengva rūko miglelė. 

— Man reikia jo sulaukti. Tada galėsiu atsikvėpti. 

— Bet kas tai?— paklausė Fabianas. 

— Mano pragyvenimo šaltinis. 

— Gerai, bet kas jis yra? 

— Tu sakei, kad vandens paviršius turi pasikeisti? — įsiter- 
piau. 

Tarp bangų, apie penkiasdešimt pėdų nuo kranto, vanduo 
atrodė nelygesnis, kone dantytas. Beveik nematomas po vandeniu 
ryškėjo plokščias platus daiktas, jis atrodė judantis. Tas vaizdas 
kėlė nerimą. 

Selė Laitfut nusišypsojo. Nuo nosies jai kaptelėjo lašas van- 
dens. 

— Ana kur jis, —- sumurmėjo. 

Keistenybė leidosi vandens blaškoma ir gabenama, tačiau tuo 
pat metu atrodė nepaklūstanti jo valiai. Nuo jos sklido keistos 
vilnys. Artėjant prie kranto, jos kontūrai migloje mainėsi. Aš 
pradėjau skirti ir garsus — kleketavimą, rietenų triukšmą, nepa- 
aiškinamai sklindančius nuo daikto podraug su keistu judėjimu 
ant jo paviršiaus. 

— Aš visą savaitę jo tykojau. Liksiu be pinigų, jei nutversiu 
tik dalį jo. Gerai, dabar galime grįžti į vidų. Jis dar bus čia ryt 
iš ryto. 

— Ar gali mums pasakyti, kas tai? — paprašė Fabianas. 

— Negi neaišku? Nugaišęs banginis. 

- O. 

Pauzė. 

— Sele. Jei banginis negyvas, tai iš kur tas triukšmas? 

— A, triukšmas. Tai mano pagalbininkai. Jie imasi darbo tik 
tuomet, kai jis visai arti kranto, kai žino esantys saugūs. 

Pauzė. 

Ji dirstelėjo į mus ir susierzinusi atsiduso. Tada ištiesė rankas 
į lietų, plačiai nusišiepė ir šūktelėjo: 

— Grifai! 

Mes be žodžių spoksojome į jūrą. 

— Eime vidun, ir aš paaiškinsiu. 

Tylom nusekėme iš paskos, stengdamiesi neleptelėti ko ne- 
reikia šiame nežinomų taisyklių žaidime. 

— Aš jums parodysiu, — tarė ji, eidama pro barą pagrindinės 
šalikelės link. Ji atrišo virves ir pakėlė brezentą, dengusį jos mė- 
lyno pikapo galą. Po juo suversti banginio kaulai skleidė riebų, 

šiek tiek sudvisusį tvaiką. Gulėjo jie sukrauti į rietuves kaip pa- 
kliūva. Atrodė, tarsi žvelgtum į išniekintą mauzoliejų. 

— Matote? Čia tai, ką esu iki šiol surinkusi. Aš jį perskrodžiu 
nuo nosies iki uodegos. Tai lenktynės su laiku. Jo kaukolė va- 
žiuoja su manim ant keleivio sėdynės, o visa kita yra čionai — iš- 
skyrus, kas liko tarp taukų. Žinoma, čia tik jauniklis, antraip man 
reikėtų kur kas didesnio sunkvežimio. 

— Šiek tiek sujaukta, — tariau mėgindamas atspėti, kuriai kūno 
daliai kas priklauso. 

— Aš neabejoju, kad muziejuje atsiras išmanančių, kaip jį iš 
naujo sudėti, — pasakė Selė.- Užtat tiksliai žinau, kad jie nė velnio 
man nemokės, jei nepristatysiu viso rinkinio. 

— Kas tokie? 

— Karakaso gamtos istorijos muziejus. Atlyginimas aiškus — 
penki tūkstančiai dolerių, vienas pilnas kuprotojo banginio ske- 
letas. Nei mokesčių, nei klausinėjimų. Jie nori jį pastatyti vesti- 
biulyje. Sekiau jį krantu, kol vanduo išplovė jo kūną pusiaukelėje 
į Kolumbiją pereitą savaitę. Kas dvi dienos jūra jį išplukdo, o 
sulig nauju potvyniu vėl pasiglemžia. Aš stebiu ir pamatau, kai 
jį išplauna į krantą, paskui visą dieną pjaustau iš jo kaulus — ma- 
žumėlę padedama savo draugų — tada vėl jį paleidžiu plaukti ir 
traukiu į pietus. — Ji vėl užtraukė brezentą ant savo lobių. — Kaip 
manote, ar tas Rėjus grįžo? Aš mirštu iš bado. 


Kai šeštadienį ryte mes su Fabianu atsikėlėme, ji jau buvo 
paplūdimyje. Kažkodėl Rėjus nesidžiaugė nauja atvykėle ir dėstė 
savo įtarimus, kepdamas už savo baro mums kiaušinius. Kaip toks 
paprastas dalykas kaip pusryčiai gali šitaip galingai paveikti? Aš 
vis dar jaučiu tų Rėjaus paruoštų kiaušinių skonį: parudavusius 
traškius baltymo kraštus, aksominius trynius, pražydusius ant 
storų rupios duonos riekių. 

— Aš tik viena noriu žinoti — kokius įgaliojimus ji turi pjaus- 
tyti tą gyvūną? — klausė jis, švaistydamasis lietos geležies kep- 
tuve. — Žinote, jei kiekvienas užsimanęs ims skrosti kiekvieną 
pasitaikiusį padarą... Man tai nepatinka. Neatrodo teisinga. 

— Visai nepanašu į jus, — pasakiau. — Kodėl ji negalėtų jo 
pjaustyti, jei jis čia, ir, be to, nugaišęs? Ko jai neužsidirbti pinigų, 
užuot leidus jam nuskęsti jūroje? 

— Aštau pasakysiu kodėl. Nes tai nepagarba gyvūnui, — Rėjus 
bedė mentele į mano pusę. — Jūs, vaikučiai, tariatės esą labai 
gudrūs, bet jūs ne viską išmanote. 

Fabianas valėsi veidą alkoholio tamponu — nuo mūsų atvy- 
kimo tas veiksmas atrodė jį apsėdęs. 

— Aš sutinku, — paskelbė numesdamas susiriebalavusią vatą į 
kriauklės peleninę. — Mano supratimu, ji elgiasi bjauriai. 

Toks jo sąžinės prabudimas man pasirodė nei į tvorą, nei į 
mietą, bet aš apsimečiau neišgirdęs. 

— Ką mes veiksime šiandien? 

— Sakiau Solei, kad vėl pasiimsiu ją ieškoti lobio, — atsakė 
Fabianas, degdamasis cigaretę. 

— Kaip tu ketini surasti daugiau „lobio“? — paklausiau. - Juk 
turėjai tik tą vieną medalioną. 

— Na, galbūt šiandien mes surasime tikrą lobį, skystakiauši. 
Bet aš suprantu, kad tu mieliau liksi čia ir kabinsi tą trenktą 
moterį. 

— Ji bent jau nėra nepilnametė, — sumurmėjau sau po nosimi. 
Bijojau, kad nenugirstų Rėjus, užtat mano atsikirtimas nepadarė 
didelio įspūdžio. Užbaigiau taip tyliai, kad greičiausiai ir Fabianas 
neišgirdo — o jam tai būtų išėję tik į naudą. Vis tiek jis į mane 
pažiūrėjo, tad aš baigiau gerti kavą ir išėjau į paplūdimį. 


Selė Laitfut klūpojo tarp gyvybingos rytmečio bangų mūšos 
ir pūvančio banginio taukų, darbuodamasi didžiuliu mėsininko 
peiliu. Jos skarelė aukštai juosė plaukus, žydros guminės pirš- 
tinės dengė rankas iki pat pažastų. Jai betriūsiant grifai virš 
mėsos kalno vaidijosi lyg pikti seniai, kyščiodami galvas iš 
savo susivėlusių rudų kūnų. Keletas netgi visai paslėpė galvas 
banginio kūne, ir jų laibi kaklai atrodė kaip paslėptų besikni- 
sančių rankų riešai. Matyt, paukščiai buvo visai apsipratę su 
keista žmogaus kaimynyste. 

— Ar jie tavęs nebijo? — paklausiau. 

— Visiškai ne, — atsakė ji, nepakeldama akių ir nesiliaudama 
pjaustyti. Prie jos skruosto, žvilgančio nuo prakaito, prikibo 
atplaišėlė banginio taukų. Plaukai vėl veržėsi iš po raiščio. — Jie 
iš tiesų baisiai landūs. Bet netrukdo man, kol visai suįžūlėja ir 
pradeda vogti mano kaulus. Dabar aš netrukus imsiuosi uodegos, 
o ten kaulai daug mažesni, užtat turėsiu atidžiau juos stebėti. 

Išlenktu kairiuoju riešu ji nusibraukė plaukus, ir aš pastebėjau 
pirštinės įdubimą toje vietoje, kur turėjo būti nukirstas pirštas. 

— Artinasi momentas, kai aš galėsiu atkirsti uodegą nuo kūno 
ir nusinešti išskrosti nuošaliau, o visą šitą palikti. Bet prisipažinsiu, 
kad, ko gero, pasigesiu jų draugijos. Tikriausiai manai, kad tai 
šiek tiek nenormalu? Štiš! Dinkite iš Čia. 

Ji jau buvo nupjovusi didžiumą mėsos nuo didelio kaulo 
uodegos pradžioje, bet to nepakako. Žingtelėjau į priekį jai pa- 
dėti. 

— Ne, nereikia. Šiame darbe nėra vietos grubiai jėgai. Būtų 
gražu, jei paaiškėtų, kad sukoriau tokį kelią tik tam, kad uolus 
mažas pabaisa kaip tu įsikištų ir nulaužtų stuburo slankstelį. Be 
to, aš darau šį darbą dėl savęs. Atlygis priklausys man vienai, o 
tai reiškia, kad aš pati ir turiu atlikti viską viena. — Aš nusigręžiau 
ketindamas pasukti atgal į barą. Ji kaipmat liovėsi pjaustyti.- Bet 
tai nereiškia, kad tu negali pabūti šalia ir pasikalbėti su manim, 
kol aš dirbu. 

Aš atsisėdau ant smėlio šalia jos, stengdamasis laikytis prieš 
vėją, kad neužuosčiau nuo banginio sklindančio vimdančio pū- 
vančios mėsos tvaiko ir kartu kuo toliau nuo besivaidijančių 
grifų. Iš baro išėjo Fabianas su Sole ir patraukė tolyn nuo mūsų, 
nuo uolų, išsidėsčiusių kupolo papėdėje. Jie mėtė vienas kitam 
kamuolį, o Fabianas jau rūkė pirmąją dienos suktinę. Vyliausi, 
kad jis neketina krėsti kvailysčių, sakykim, apsvaiginti Solę - nors 
ši, būdama Rėjaus duktė, tikriausiai buvo aprūkoma marihuana 
vos pradėjus vaikščioti. Tesižin, pamaniau. Kažkas manyje sakė, 
kad toks požiūris geriausias. Aš pasišnekėsiu su juo vėliau, kad 
įsitikinčiau, jog viskas gerai. 

— Ar nenori papasakoti man, kodėl vadiniesi Sele Laitfut? — 
paklausiau. 

Ji atsilošė susiraukdama, nes banginio kūnas išleido dar vieną 
porciją susikaupusios smarvės. 

— Ką gi, — pasakė ji.— Buvo maždaug taip. Kai aš tekėjau, 
man buvo pasakyta, kad turėsiu priimti savo vyro pavardę todėl, 
nes tai esąs žmogus, kuriuo nuo šiol aš galinti pasitikėti. Aš juo 
pasiklioviau. Tas žmogus buvo mano gyvenimas, — jos veidas 
persikreipė, sunkiai plėšiant kremzlės atraižą. — Gal galėtum 
pakasyti man nosį? Ne ten. Aukščiau. O, taip. Puiku. Ačiū. Gali 
nusišluostyti ranką į mano marškinių apačią, jei nori. 

Na, trumpai tariant, po pusantrų metų santuokos man tapo 
aišku, kad visas tas patikimumas yra mitas. Vienas žmogus vi- 
suomet yra atrama kitam. O mano atveju pasirodė, kad maniškis 
ne tik šiaip rėmėsi į mane, bet kartais mane dar ir sumušdavo. 
Galiu tau pasakyti, kad ne to tikėjausi. Taigi po to, kai mes... 
pasukome kiekvienas savo keliu, aš nusprendžiau, kad mano 
naujasis vardas bus toks, kuriuo aš tikrai galėsiu pasikliauti. At- 
rodo, savaime suprantama būtų buvę man susigrąžinti savo senąją 
pavardę, bet aš nenorėjau. Pasiryžau tapti nauju žmogumi. Ar 
nenuvytum to grifo? Jei neklausys, užsimok su kastuvu. Ačiū. 

Žodžiu, įsidarbinau jūrų biologe Galapagų salyne. Tokia mano 
profesija. Užtat ir žinau, kaip sudarytas šitas gražuolis ir kaip jį 
reikia mėsinėti. Taigi sėdžiu sau vieną dieną saloje, kur žmonės 
išvis negyvena, stebiu vėžlius, užsiimu savais reikalais ir žaidžiu 
su savo vestuviniu žiedu — tiesiog svarstau, ar sviesti jį čia pat į 
jūrą, bet žinau, kad netrukus man gali jo prireikti, kai pristigsiu 
pinigų. Ir metalo žaismas patraukia to krabo dėmesį. Milžiniško 
krabo. Apie Galapagus tu turi žinoti du dalykus: pirma, gyvūnai 
nebijo žmonių, nes niekuomet nėra susidūrę su grobuonimis; 
antra, dėl tos pačios priežasties ten gali pamatyti didesnių bet 
kurios rūšies egzempliorių, nei kur kitur. 

— Aš žinau. Buvau ten pereitais metais. 

— Tuomet stebiuosi, kad nesi girdėjęs Selės Laitfut vardo. Tai 
krabo rūšis. Pavadinta žymios Karibų šokėjos vardu. Jų gali rasti 

tik Galapaguose. Pritrenkiantis ryškiai žydros ir skaisčiai raudonos 
spalvos krabas. Vienas iš pačių gražiausių sutvėrimų, kokius tau 
teko matyti. Ir štai tas krabas atskubėjo ir kibo į mano pirštą su 
vestuviniu žiedu kaip tik tuo momentu, kai svarsčiau, ką man su 
savim daryti. Nugnybo galiuką piršto iki sąnario ir spruko sau. 
Tai buvo kaip ženklas. 

— Jis nugnybo tau tik galiuką piršto? — paklausiau laukdamas 
tęsinio ir vaizduodamasis skerdynes. 

— Taip. 

— Tai kas tada?.. 

— Na, — ramiai ištarė Selė, — likusią dalį aš pati nusikirtau. 
Grįžau prie valtelės, iš savo medicininių reikmenų komplekto 
pasiėmiau skalpelį ir užbaigiau krabo pradėtą darbą. Man nekilo 
abejonių, kad turiu tai padaryti. Per visą savo gyvenimą nesijau- 
čiau taip gerai. Atsisėdau ant tų juodų uolienų prie savo valtelės 
ir nupjoviau pirštą tiesiai per vidurinį sąnarį, leisdama ir pirštui, 
ir žiedui nuskęsti vartaliojantis vandenyje man prieš akis. Žiedas 
pradingo iškart, bet pirštas skendo lėčiau. Pamenu, kaip stebėjau 
tą dulsvą parudavusį pėdsaką, kurį jis paliko grimzdamas, o aš 
vis sėdėjau, žiūrėdama į besipulkuojančias žuvis ir laikydama 
tą vietą, kur jis buvo. Tuo metu man net neskaudėjo. Manau, 
žuvys jį surijo per kelias akimirkas. Ir dabar kažkur ten dugne 
tūno mažytis švarus mano kaulo gabalėlis. Visai...kaip...ŠITAS. 
Na, pagaliau. 

Aš atkakliai spoksojau į krūvą pilkšvų banginio taukų, išplautų 
bangų mūšos. Buvau tikras, kad jei pakelsiu akis, tai nebepajėgsiu 
jų atplėšti nuo suluošinto Selės piršto. 

— Krabas padėjo man apsispręsti. Tas piršto nusinešimas, nors 
ir skausmingas, padarė mane stipresnę, nors dėl to ir turėjau 
paaukoti dalelę savęs. Aš pasivadinau Sele Laitfut — kaip krabas. 
Dabar tai mano vardas. 

Selė Laitfut numetė ką tik išpjautą kaulą į raudono plastiko 
krepšį šalia savęs. Prieš vėl imdamasi darbo, ji pažvelgė į mane. 

— Tu uždavei klausimą, — pasakė. 

Rytą aš stebėjau, kaip Fabianas ir Solė skinasi kelią palei 
uolos papėdę šiauriniame pajūrio gale. Norėjau pamatyti, kaip 
toli jie nusigaus, bet, priėję tam tikrą tašką, jie dingo iš akių. Di- 
džiąją dienos dalį praleidau su Sele, porą kartų suvaikščiodamas 
į barą atnešti alaus ar sumuštinių, bet ji nė minutei neatsitraukė 
nuo skerdenos ir per mūsų pokalbius beveik nepakėlė akių nuo 
darbo. Ji buvo nutarusi baigti darbą iki banginį išplukdys iš Pe- 
draskados. 

— Žinai, tai jau beveik pavojinga manija, - kalbėjau šliurp- 
damas alų. — Jei nepasisaugosi, tave kartu su juo nuplaus jūra, 
o grifai pradės tave kapoti. Zoologai stebėsis: banginio taukai 
su moters griaučiais...nuostabu...Džonsai, ar esi matęs ką pana- 
šaus? Ir tave išsiųs į populiariausius turistinius maršrutus, kad į 
tave žiūrėtų muziejuose šalia sudžiovintų galvų ir sušalusių inkų 
princesių. 

— Oho, tavo ir vaizduotė, — atsakė ji, ramiai pjaustydama 
toliau. 

— Tai ne juokai. Be manęs tau čia grėstų rimtas pavojus. 

Dienai baigiantis aš nuolat dirsčiojau į šiaurinį paplūdimio 
galą. Jūros purslai vis aptaškydavo uolas. Viršuje stūksojo šiau- 
rinės uolos ketera, o anapus iš užsislėpusio piktavališko kupolo 
švietė žiburys. Bet Fabiano ir Solės nebuvo nė kvapo. Žinojau, jog 
greit užeis potvynis ir užtvers jiems kelią grįžti. Tačiau popietei 
virstant į pavakarę, kaip tik tuomet, kai graužiantys mane būgš- 
tavimai peraugo į tikrą nerimą, ant kyšulio pasirodė dvi spalvotos 
dėmelės, virsdamos judančiomis Fabiano ir Solės figūrėlėmis. 

Palikęs bedirbančią Selę, aš paėmiau iš baro šviežio alaus ir 
nuėjau pajūriu pasitikti jų, lipančių nuo uolų. Per vėjo gūsius 
mane pasiekė juoko pliūpsniai. 

— Radote dar daugiau lobio? — paklausiau paduodamas Fa- 
bianui alų, kai jis jau buvo pakankamai arti manęs. 

— Beveik, — pasakė Fabianas.— Kol kas dar ne. 

— Bet mes rasime, — pasakė Solė. 

— Rasime, — patvirtino jis. — Negali juk kiekvieną dieną 
sektis. 

Palengva patraukėme prie namelių. 

— Tačiau, —- pasakė Fabianas, — mes radome kai ką labai įdo- 
maus. Solė parodė man urvą, kur galima įsikarti nuo uolos pa- 
pėdės. Ten galima patekti tik per atoslūgį, bet kai patenki, tai 
net žadą užima. Jis veda gilyn į uolą. Taip giliai, kad mes netgi 
nepasiekėme galo, nes buvo per tamsu. Bet Solė sako, ten tu- 
rėtų būti iškirstas tunelis su laiptais, vedančiais aukštyn tiesiai į 
kupolą. 

— Tikrai? 

— Aha, tikrai. Argi ne fantastika būtų rasti slaptą taką į viršų, 
kaip kokią kontrabandininkų olą ar panašiai? 

Aš prabilau nekeldamas balso: 

— Po to, ką pasakė Rėjus, aš ne visai tikras, kad bandyti ten 
užsikarti — gera mintis. 

— Elkis kaip tau patinka. Mes ryt ten grįšime su deglu, ar ne, 
Solita? Tavo reikalas, dėtis prie mūsų ar ne. 

— O ką judu kiaurą dieną ten veikėte? — paklausiau. 

— Kaip paprastai urvuose. Uolos dubury sugavome tą pabaisą 
krabą, aš norėjau jį iškepti ant laužo, bet Solė neleido, tai mes 
jį vėl paleidom į laisvę. Paskui dar truputį paieškojome lobio. 
Papasakojom kits kitam keletą istorijų. 

— Fabianas man viską papasakojo, kaip tu nugalėjai tuos plė- 
šikus Kite. Tuos, kur užpuolė jus su peiliais ir vandens bom- 
bomis, — pasakė Solė. 

— Tikrai? — perklausiau. — Malonu girdėti. Bet neskubėk tikėti 
viskuo, ką jis tau pasakoja. 

— Aš manau, kad Fabianas yra geriausias pasakotojas pasau- 
lyje, —- pranešė ji. — Vieną dieną jis surašys savo pasakojimus į 
knygą ir taps įžymus rašytojas. 

— Ar tai tiesa? — paklausiau. 

— Taip. Manau, kad tiesa, - švytėdamas atsakė Fabianas. — Tai 
mano naujas planas. Geras, ne? 

— Labai geras. 

Solė atsiskyrė nuo mūsų ir nubėgo į barą ieškoti tėvo, kuris 
didžiąją dienos dalį triūsė prie didingo „kulinarinio eksperi- 

mento“, skirto mums. Mes artinomės prie savo namuko. Fabianas 
patenkintas traukė alų. 

— Žinai, ta mažylė stačiai neįtikėtina. Aš iš tikrųjų norėčiau tu- 
rėti tokią sesutę. — Jis draugiškai uždėjo man ant peties ranką. - O 
kaip tu? Ar tau smagu buvo su savo banginiu? 

Jis patraukė pakabinamą spyną ant plonų medinių mūsų durų, 
ir mes įžengėme vidun. 

— Ar tu įsitikinęs, kad Rėjus nieko prieš, kad tu vediesi jo 
dukrą karstytis po urvus? — paklausiau, imdamas rankšluostį ir 
ruošdamasis eiti į dušą. 

— Liaukis, žmogau, jis gi hipis. Be to, jiedu su Kristina visą 
dieną šiandien buvo užsiėmę pietų ruošimu. Džiaugiasi, kad ji 
nesipainiojo jiems po kojom. Gavo nemokamą auklę. Aš gi sakiau 
tau — ji man patinka. 

Neturėjau ką į tai atsakyti. 

— Kas? — paklausė jis. — Ką reiškia tas kvailas tylėjimas? 

Man tereikėjo ką nors pasakyti. 

— Galvoji, kad čia kažkas nešvaraus, ar ne? — Fabianas pritildė 
balsą. — Jėzau Kristau. Jai tik dešimt metų. Aš niekada... 

Pagaliau aš atgavau žadą. 

— Ne, aišku, kad ne. Aš suprantu. Klausyk, aš einu, nusiplausiu 
nuo savęs tuos banginio taukus, o paskui mes rimtai, rimtai pri- 
sigersime, ką apie tai manai? 

— Tu sumautas ligonis, — atsakė jis. 

Aš atsidusau ir uždariau duris. 


Selė Laitfut vos atvykusi pareiškė Rėjui nevalganti raudonos 
mėsos, tad Rėjus nusprendė priimti iššūkį, suruošdamas mums 
vakarui žuvies puotą. Iškart po pusryčių jis pradingo savo valtyje. 
Nežinia, ar jis pats žvejojo, ar tiesiog apiplaukė kyšulį ir aplankė 
žuvų pardavėją miestelyje, bet pasirodė su įspūdingu laimikiu: 
krevetėm, krabais, dviem rūšim žuvų, kokių iki tol nebuvau matęs 
nei girdėjęs, ir dar viena panašia į milžinišką auksinę žuvelę, 
kurią aš mačiau anądien plūduriuojančią nugaišusią vandenyje, 

kai mes plaukėme pro šalį. Rėjus mane užtikrino, kad tai nėra 
viena ir ta pati Žuvis. 

Sugrįžęs jis be paliovos triūsė, marinuodamas baltą žuvį ir 
krevetes su laimo sultimis ir kalendra ir užkasdamas auksinę 
žuvelę drauge su saujomis įvairių žolių po karštų žarijų krūva 
paplūdimyje. Savo ruožtu Kristina buvo užsiėmusi kepimu, ir 
orą aplink namelius smelkė kvapai: aštrus citrusinis marinuotų 
jūros gėrybių ir ką tik iškeptos naminės duonos aromatas. Tiedu 
kvapai, svaigiai maišydamiesi tarpusavy, padėjo nustelbti tvyrantį 
pūvančių banginio taukų tvaiką. Rėjus su Sole kalbėjosi apie 
banginį, kurį vakarui artėjant palaipsniui rijo jūra. Jiedu padarė 
išvadą, jog kitą dieną jūra vėl jį išplaus, tik toliau į pietus, link 
miestelio. Žarijų duobė paplūdimyje, į vakaro pabaigą virtusi 
mūsų bendru laužu, irgi padėjo nustelbti nemalonų kvapą, lygiai 
kaip ir nubaidyti keletą dar užsilikusių grifų. 

Tačiau mūsų tykojo kiti pavojai. Nuo pat grįžimo iš urvo 
Fabianas nepaleido iš rankų alaus, ir kai mes susiruošėme val- 
gyti, jau buvo įkaušęs. Aš ir vėl nutariau, jog protingiausia bus 
nesipainioti jam po akim tikintis, kad jis apsiramins, todėl prie 
laužo įsitaisiau šalia Selės Laitfut vienoje laužo pusėje, palikdamas 
jį sėdėti su Sole ir Kristina kitoje. 

Rėjus kaip tik nuėjo į barą atnešti marinuotų jūros gėrybių, 
kai Fabianas nuo rusenančio medgalio prisidegė Lark cigaretę 
ir, išpūsdamas dūmą, atsigręžė į Selę Laitfut. 

— Na, kaip? Laiminga su savo gyvūnu? — paklausė. 

— Labai, — atsakė Selė Laitfut.- Dar viena darbo diena, ir bus 
baigta. Griaučiai gatavi. 

— Aš ne apie tą gyvūną klausiu, o apie tavo naująjį naminį 
gyvūnėlį. 

Man atrodė, kad geriau bus neatsiliepti. 

— Bičiuliai, kad jokių kivirčų prie mano laužo, — perspėjo 
Rėjus. Jis ėjo ratu nešinas didžiuliu baltu padėklu, lenkėsi ir 
nešykštėdamas krovė maistą į mūsų dubenis. Mes nuščiuvome, 
sutelkę dėmesį į jūros gėrybių salotas ir šiltą, putnią Kristinos iš- 
keptą duoną. Laimo sultys, sumišusios su kalendra, tokios gaivios 

ir aštrios, kad net virpulį kėlė, sunkėsi į mus, prisodrindamos kaip 
ir patiekalą. Iš po žarijų atkasta auksinė žuvelė buvo apdegusi, 
sultinga ir kvepėjo dūmais. Solė irgi prisidėjo prie valgių ruošimo, 
keptuvėje ant ugnies paspragindama kukurūzų. 

— Buvo tikrai įspūdinga, Rėjau, - pasakiau laižydamas savo 
dubenį. Gulėjau padėjęs galvą Selei Laitfut į skreitą, stebėdamas 
iš apačios, kaip juda ugnies apšviestas smakras jai valgant. Nepra- 
šiau jos leidimo, tiesiog savaime taip išėjo. Ji buvo persirengusi 
sarongu, ir savo sprandu jatčiau šiltą, švelnią medžiagą, nors 
šlaunis po ja buvo tvirtai įtempta. 

— Ar manai, kad banginis nugaišo dėl natūralių priežasčių ?— 
paklausė Rėjus, aiškiai neatsikratęs savo įtarimų. 

Jai prakalbus, pajutau silpnus balso sukeltus virpesius jos 
kūne. 

— Žinoma, jie gali nusibaigti dėl įvairiausių priežasčių, ir di- 
džiuma jų visiškai natūralios, bet aš jame neaptikau jokių ligos 
požymių. Užtat galvoje buvo keista durtinė žaizda — aš beveik 
įsitikinusi, kad tai mirties priežastis. 

Kitapus laužo Fabianas, kemšantis kaip pakliuvo maistą, pa- 
kėlė galvą. 

— Durtinė žaizda? 

— Taigi. Suprantu, kad jis galėjo ant ko nors užplaukti, bet 
vis tiek keista. Visiškai apvali. Tarsi kažkas specialiai būtų tokią 
padaręs. Šnekėjausi su žveju pakrantėje, jis sakė, kad nėra matęs 
nieko panašaus. 

— Ar tai tiesa? — klausė Fabianas. Jam patiko paslaptingi da- 
lykai. Jo protas jau dirbo, regzdamas toli siekiančius paaiški- 
nimus. 

— Žinoma, įrodyti to nėra kaip. O kaip tu? Ką nuveikei per 
dieną? 

— Solė ir aš užsiėmėme tyrinėjimais, — atsakė Fabianas. 

Selė nusišypsojo. 

— Tyrinėjimais, a? Kaip miela. 

Fabiano tonas sušiurkštėjo. 

— Ką tu nori pasakyti — „miela“? 

— Atsiprašau, — ištarė ji su apsimestiniu rimtumu. — Papa- 
sakok. Ką jūs tyrinėjote? 

Fabianas kalbėjo išsiblaškęs, mechaniškai. 

— Buvome prie olos ten, už kyšulio. Galvojame, ten turėtų 
būti kelias per uolas aukštyn į tą namą ant kalvos. 

Selė atsisuko į Rėjų. 

— Aš vis norėjau paklausti — kokia ten vieta? 

— Tai slėptuvė Džeimso Bondo tipo piktadariui, — Rėjus pirš- 
tais plėšė žuvies mėsą nuo nugarkaulio.- Jis vardu Saratoga ir 
turi dvi bambas. Nusikaltimų meistras. 

Laužo apšviestu Selės veidu nuvinguriavo šypsena. 

— Mes turime kitokią teoriją, ar ne, Fabianai? — tariau sės- 
damasis. 

— Tikrai? Aš taip nesakyčiau. - Jis niūriai dėbtelėjo į mane. 

Iki šiol bandau save įtikinti, kad sulaužiau susitarimą, norė- 
damas jam padėti, galvodamas, kad jam tai patiks, kad jis gaus 
progą savo fantazijoms suteikti sparnus. Žinoma, tai gryna ne- 
sąmonė. Aš tiesiog norėjau pasirodyti. 

— Mes manome, kad tame pastate įsikūrusi Amnezijos kli- 
nika, — pasakiau. — Vieta žmonėms, praradusiems atmintį. Jai 
vadovauja ekscentriškas milijardierius, vardu Viktoras Menos- 
malis, ir niekas iš ten esančių nežino, kas jie tokie yra. Fabianai, 
papasakok jiems. 

— Ne. 

— Liaukis, papasakok. 

— Nedaryk to.- Jis žiūrėjo į mane lyg ketindamas užmušti. 
Pradėjau gailėtis savo žodžių, bet buvo per vėlu. Selei sukilo 
susidomėjimas 

— Kaip gražu, — pasakė ji. — Pilna ligoninė žmonių, susi- 
galvojančių sau gyvenimus. Gal dėl to ten ir negalima užlipti. 
Gal jie nenori, kad juos surastų. Galbūt, — pridūrė mosuodama 
šakute, — galbūt jie visai nenori, kad jiems grįžtų atmintis. Kažin 
ar aš norėčiau. 

— Tai buvo kvaila mintis, — suurzgė Fabianas. — Iš Enčio 
pusės. Sumauta kvaila, vaikiška mintis. 

— Fabianai... 

— Užsičiaupk, — sušnypštė jis. — Kaip tu galėjai? 

Jis susivokė, kad Solei nepatinka pyktis jo balse, kad ji žiūri į 
jį naujai — išsigandusi. Kaipmat sušvelnino toną ir padrąsinamai 
jai nusišypsojo. Tai man priminė, koks jis geras aktorius. Kokia 
bebūtų jo tikroji nuotaika, panoręs jis visada sugebėdavo paslėpti 
ją po kauke. Pasikeitė ir jo balsas. Prabilo oriai, maloniai: 

— Štai ką aš manau — tas pastatas yra vieta, kur renkasi šio 
pasaulio galingieji. Jie reguliariai susitikinėja aptarti pasaulio 
reikalų, o retkarčiais — ir paieškoti nuskendusio lobio ar pame- 
džioti nykstančių gyvūnų rūšių. Tas laivas, kur vakar vos mūsų 
nenuskandino, priklauso jiems ir vadinasi... Na, sakysim, jis 
vadinasi „Anti-Nojaus laivas“. Jis kaltas dėl Selės banginio žū- 
ties — harpūnas tai padarė — ir jis suka ratus apie Galapagų salas, 
pasirinkdamas sau gyvūnų porų, kad galėtų juos kepti ir valgyti 
per savo didžiąsias puotas. 

Jis pagriebė Solę ir apsimetė žiaumojantis jos ranką. Ji pra- 
pliupo savo užkrečiančiu juoku. Kristina, geranoriškai viską ste- 
bėjusi, prisiminė dukterį ir tarė: 

— O dabar, mano galva, laikas šitą mažąjį gyvūnėlį paguldyti 
į lovą. 

Ji atsistojo ir ištiesė ranką į Solę. Toji automatiškai nusižiovavo 
ir su motina patraukė į namus. 

— Man labai patinka tavo teorija, — pasakė Fabianui Selė. Ji 
bandė atitaisyti pašlijusius santykius tarp jų, bet šiomis aplinky- 
bėmis jos žodžiai tegalėjo nuskambėti globėjiškai. — Turi galingą 
vaizduotę. 

Jis atsakė piktu žvilgsniu. 

— Čia tik klausimas, kiek tu sugebi išspausti iš turimos informa- 
cijos. Apie tai mano vadinamasis draugas išmano prakeiktai daug. 

Aš nieko neatsakiau. 

— Kas yra? Liežuvį prarijai? Nesugalvoji, ką atsakyti? 

Aš vis tiek tylėjau. Man jau buvo tekę jį tokį matyti. 

— Dieve mano, tu apgailėtinas. Apgailėtinas dūsaujantis anglų 
berniukas. 

Įsiterpė Rėjus. Jis pasakė, kad jokių barnių prie jo laužo nebus 
ir kad jis mus abu išspirs iš čia, jei nepakeisime temos. 

— Puiku, — pasakė Fabianas.- Pakeiskime temą. Pakalbėkime 
apie kupolo pastatą. Aš noriu užlipti tenai ir pažiūrėti. Nuo tų 
visų spragų man jau bloga. Noriu kartą ir visiems laikams sužinoti 
kas ten. Kaip mums tai padaryti? 

— Žmogau, aš nežinau, — pasakė Rėjus. — Gal tu ir teisus dėl 
to urvo, bet aš tai rimtai abejoju. Arba galime plaukti valtimi 
ir įsukti į jų prieplauką. Bet kam vargintis? Tai tiesiog aukšto 
dizaino lygio poilsio namai, išvien iš stiklo ir betono. Palikime 
tai. Aš tikras, kad taviškė versija yra geresnė. 

— O mane vemti verčia nuo mano versijų, — atrėžė Fabianas, 
leisdamas prasiveržti savo ūmiam būdui, nes Solės nebebuvo 
šalia. — Aš noriu šiek tiek daugiau tikrumo. Ketinu rytoj ten 
nukeliauti ir sužinoti kartą ir visiems laikams, kas ten yra. O 
paskui trauksiu namo. 

Jis nėrė į tamsą, palikdamas už savęs iškalbingą tylą. 

Jo pasitraukimas kažkaip atrišo man liežuvį. Po pauzės atsi- 
sukau į Selę ir tariau: 

— Rėjui patinka, kai jam atsilyginama įdomiomis istorijomis. 
Kodėl tau nepapasakojus apie savo pirštą? — pagalvojęs, kad 
nuėjau per toli, paskubom pridūriau: - Žinoma, jei tu nenori, 
tai kitas reikalas. 

— Ar tau nereikėtų eiti pas Fabianą? — pasiūlė ji. 

Paaiškinau, jog geriau trumpam palikti jį vieną, kad atvėstų. 
Po to pabūgau, kad su savo pasiūlymu sulaužiau pasitikėjimą, kad 
jos istorija buvo skirta man vienam, todėl pakartojau — ji tegu 
pasakoja tik tuo atveju, jei pati to nori. Galiausiai jinai papasakojo 
savo santuokos istoriją — šįsyk smulkiau, atskleisdama tokius 
dalykus, kurie privertė mane pasijusti kaltu, kam traukiau tai į 
dienos šviesą. Pasirodo, jos vyras ne tik leido į darbą rankas, bet 
ir keletą kartų grasino virtuviniu peiliu. Aš nebedėjau galvos jai 
ant kelių, galvodamas, kad tai būtų piktnaudžiavimas, bet pusiau 
gulom atsišliejau į šiltą akmenį šalimais, iš kur vis dar galėjau 
stebėti jos smakrą. Pasakodama ji atrodė pažeidžiama, apsinuo- 

ginusi. Jai kalbant aš pastebėjau, kad Fabianas tyliai parslinko 
atgal, į šešėlius anapus laužo. 

Rėjus susižavėjo istorija, ypač vieta apie krabą. 

— Giliai kabina, — pasakė. — Sele, paimk šitą akmenį. Ar nori 
dar žuvies? 

Man knietėjo žinoti, ar Fabianas girdėjo viską ir ką jis gal- 
voja. Gerą pasakojimą jis gerbė labiau už viską pasaulyje, ir aš 
įsivaizdavau, kad jis jos atžvilgiu sušvelnės. Nuo pat sugrįžimo jis 
tyliai sėdėjo tamsumoje, bet dabar jo balsas anapus laužo kliudė 
mus tarsi snaiperio kulka. 

— Tikra laimė, kad ta krabų rūšis pavadinta Selė Laitfut, o ne 
Dungas Hoperis ar Fistas Fakas!* 

Jis negražiai sukikeno. 

— Aštai vadinu žavingu sutapimu. Nieko sau mėšlo gabalas. — 
Atsistojo, paspirdamas smėlio į ugnį. Aš nervingai dirstelėjau, 
kaip reaguoja Selė, bet iš mano vietos nieko nebuvo galima 
pamatyti. 

— Na, gerai, — pasakė Fabianas. — Klausykitės ausis ištempę, 
nes čia bus kai kas ypatingo. — Jis pakėlė nuo žemės akmenį ir 
sviedė jį į laužo vidurį, akimoju išgriaudamas ryškų jo branduolį 
tarsi kėglių krūvą. 

— Šita istorija, niekšeliai, yra tikra. 


* Zodžių žaismas: pastarieji vardai turi komišką ar nešvankią prasmę. 


Keturioliktas skyrius 


— Šios istorijos ankstesnę versiją jūs girdėjote, — pradėjo Fa- 
bianas. - Dabar pagalvokime — kaip mes ją pavadinsime? O 
jeigu „Tikroji berniuko, kuris nieko nepasakė, istorija“? Ar jūs 
pasiruošę? Tuomet pradedu. 

Kartą, kai berniukui buvo beveik devyneri — nedaug ma- 
žesnis už mažąją Solę, kuri dabar jaukiai apkamšyta miega savo 
lovelėje — jis pabudo vidury nakties. Oro kondicionierius buvo 
sugedęs, ir patalpoje tvyrojo drėgnas karštis. Berniukas jautėsi 
nekaip — gerklė buvo perdžiūvusi ir perštėjo, o tarnaitė, kuri 
buvo vardu Anita, nors tai nė velnio nesvarbu, buvo nunešusi 
ąsotį su vandeniu, kurį berniukas paprastai laikydavo prie lovos, 
taigi jis nutarė eiti į virtuvę atsigerti. Jis bijojo susirgti. Tėvai 
buvo pažadėję savaitgalį pasiimti jį į žygį po kalnus, ir jis labai 
labai norėjo vykti. 

Žiovaudamas jis nupėdino pagrindiniu koridorium pro tėvų 
miegamąjį. Išgirdo tylius šnarpščiojimus, išduodančius, kad mama 
labai kietai įmigusi, ir nusišypsojo pats sau stebėdamasis, kaip, 
po galais, tėvas su tuo taikstosi kiekvieną naktį. 

Jis įžengė virtuvėn, vaizduodamasis didžiulį šaltą naranjilla 
arba maracuya* sulčių stiklą, ir pastebėjo, jog kažkas paliko 
šviesą šone, ilgame siaurame tarnaitės podėlyje. Sulig kiekvienu 
žingsniu karštis vis labiau jį kamavo, nugara žliaugė prakaitas, 
bet jis nutarė vis dėlto išjungti šviesą ir pasuko į duris. Ir tuomet 
šviesa podėlyje pati užgeso. 

Berniukas buvo vienas tamsioje virtuvėje, kur tik gelsva švie- 
selė skverbėsi pro lauko duris, ir ant kamščiamedžio grindų krito 
ilgi šešėliai. Jo pirma mintis buvo, kad į namus įsibrovė vagis, 
išgirdo jo žingsnius ir užgesino šviesą. Prisiminė, ką jam nuolat 
sakydavo tėvas: „Fabi, jei naktį ką išgirstum, pirmiausia ateik 
pas mane. Mes pasiimsime revolverį ir eisime jo gaudyti drauge. 


* Pasifloros vaisiai. 

Jis niekaip nepaspruks!“ Tačiau berniukas nenorėjo pasirodyti 
kvailiu. Jis žinojo, kad elektros lemputės pačios kartais užgesta, 
kai išsieikvoja, ir kad greičiausiai čia taip ir įvyko. 

Kai jis slinko prie durų, staiga lauke kažkas pykštelėjo, ir 
sekundės dalį virtuvę užtvindė balta šviesa. Berniukas stovėjo 
kaip stabo ištiktas. Širdis taip daužėsi, kad atrodė iššoksianti iš 
krūtinės. Paskui jam toptelėjo, kad koks nors vaikas gatvėje bus 
iššovęs fejerverko raketą, ir berniukas pats sau paliepė suaugti ir 
liautis šitaip visko bijoti. Jis atidarė podėlio duris ir įkišo į vidų 
galvą. 

Po trijų sekundžių jis vėl jas uždarė. Tyliai išėjo iš virtuvės 
ir pasuko atgal koridoriumi, dar kartą išgirsdamas prislopintą 
mamos šnarpštimą. Sugrįžo į savo kambarį, atsigulė, užsitraukė 
antklodę ir tik tada susivokė užmiršęs atsigerti. 

Jis gulėjo, galvodamas apie tai, ką išvydo podėlyje. Tarė sau, 
kad apakintas fejerverko žybsnio galėjo ir neatpažinti akių, kurias 
pamatė kampe. Tačiau nors tos akys buvo pusiau užsimerkusios 
iš baimės ir nuostabos, jis žinojo, kad jos tegalėjo būti tarnaitės 
Anitos. Kas gi kitas dar galėjo ten būti? Jis atpažino klostėtą jos 
palaidinės rankovę, kur ranka spaudė nugarą vyriškio, po kuriuo 
ji buvo. 

O ta nugara? Kas ten galėjo būti? Kieno buvo tos kelnės, 
paskubom nuleistos ant plaukuotų kojų? Teoriškai kieno tik 
nori — viena plika subinė niekuo nesiskiria nuo kitos, o šita galėjo 
būti kurio nors Anitos draugužio, kurį ji vogčiomis parsivedė 
į namus po savo laisvo vakaro. Iš kitos pusės, berniukas šiame 
pasaulyje pažinojo tik vieną vyrą, ryšintį tą sumautą kvailą rau- 
donai baltą kaklaskarę. 

Visos berniuko pastangos nesusirgti nuėjo niekais. Kitą rytą 
jam gerklę lyg skustuvais raižė, pašoko karštis. Mama pasakė, 
kad į mokyklą jis neisiąs, ir pabučiavo į kaktą. Bučinys buvo 
labiausiai gaivinantis potyris iš visų, ką berniukas prisiminė, ir, 
kai mama išėjo iš kambario, jis gulėjo ant prakaituotų paklodžių 
taip ramiai, kaip tik įstengė, tikėdamasis, jog vėsinantis jos lūpų 
prisilietimas liks ant jo kaktos amžinai. 

Ne, aš nenoriu sumauto karšto akmens. 

Tą savaitę jis nėjo į mokyklą, bet liko namie, kur mama 
penėjo jį sriubomis ir sultimis. Jis specialiai paprašė, kad tuos 
daiktus jam atneštų jinai, o ne Anita. Vienintelį kartą, kai Anita 
turėjo įžūlumo pasirodyti berniuko kambaryje, jis spjovė į ją, kai 
ji dėjo dubenį su sriuba. Ji nebegrįžo. Kiekvieną akimirksnį jis 
laukė pasirodant tėvo, bet ji greičiausiai neišdrįso tėvui pasakyti 
sandėlyje mačiusi berniuką. 

Berniukas nepajėgė nuspręsti, ką jam geriausia būtų daryti. 
Vienu metu jis ryžosi nuslėpti, ką sužinojęs, miglotai pamąstęs, 
jog vieną dieną tai pravers. Artėjant savaitgaliui, jis pasijuto 
geriau ir pradėjo miršti, ką buvo pamatęs, nors puikiai žinojo, 
kad tai iš tiesų įvyko. Jis pasakė mamai, kad yra pakankamai 
pasveikęs leistis į pėsčiųjų žygį, kaip buvo sumanyta. „Paklausk 
tėčio“, — pasakė ji. 

Atėjo tėvas, pasirišęs raudonai baltą kaklaskarę, lyg norėtų 
įerzinti berniuką. Berniukas pajuto, kaip jo kakta nurasoja pra- 
kaitu; kol tėvas perėjo kambarį, jam spėjo vėl pakilti karštis. 

— Aš nemanau, kad jis tinkamai pasiruošęs kalnams, tiesa? — 
pasakė tėvas, čiupinėdamas jam kaktą. — Gal kitą kartą, Fabi. 
Kalnui įveikti reikia ištvermės. Kodėl tau nepraleidus savait- 
galio pas dėdę Suarezą, o sekmadienį mes užvažiuosime tavęs 
paimti. 

Jiedviem išvažiavus, berniukas blaškėsi lovoje, maigydamas 
ir plėšydamas paklodę po savimi. Jį siutino ne tai, kas įvyko tarp 
Anitos ir tėvo. Jis niršo, kad tėvas neleido jam vykti į kalnus ir 
visam savaitgaliui atėmė iš jo mamą. Nusprendė, jog papasakos 
mamai, ką matė sandėliuke, kai jiedu grįš sekmadienį. Berniukas 
su mama paliks tėtį tai pasileidėlei tarnaitei, išeis iš namų ir ap- 
sigyvens kur nors kitur. Nors mamą tai ir nuliūdins, vis tiek jai 
geriau bus žinoti tiesą. 

Jie paliko berniuką jo dėdės namuose ir išvažiavo į kalnus. Ir 
niekada nebegrįžo. 

Jie nebesugrįžo. 

Automobilis nusivertė nuo kelio, ir pufffff... bumpt. 

Galas. 

Dabar jau niekam nieko nebepasakysi. Kokia nauda iš žino- 
jimo, jei nėra kam išgirsti? Kas iš tų visų įvykių, nebent tik dar 
viena istorija? Kokia tiesos vertė? 

Vėliau, per vienas tikras laidotuves ir per kitas ne tiek lai- 
dotuves, kiek mišias, tuščioje bažnyčioje, išpuoštoje prisigrobtu 
inkų auksu, dešimtmetis berniukas spitrijosi aukštyn pro smilkalų 
debesis į išdažytą verkiančios Mergelės Marijos statulą, beviltiškai 
stengdamasis sulaikyti savo paties ašaras, ir jam dingtelėjo: jei 
jis būtų prabilęs ir išpasakojęs visą reikalą, jo tėvai nebūtų lyg 
niekur nieko išvažiavę į kalnus be jo. Jei jis nebūtų tylėjęs, jo 
motina — o šiuo atveju ir tėvas — vis dar būtų su juo. 

Štai tokia istorija apie Berniuką, Kuris Nieko Nepasakė. 


— Taigi matote, —- pasakė Fabianas, mosteldamas pagaliu 
į laužo pusę, — kad yra skirtumas tarp tikro ir įsivaizduojamo 
skausmo. Kai kurie iš jūsų gal ir nuoširdūs. Bet jeigu aš ką nors 
išmanau, tai būtent kaip atpažinti, kai kas nors giriasi. 

Jis parodė į Selę. 

— Vadinasi, tavo vyras tave apkuldavo. Ot tai prakeikta bėda. 
Aš nužudžiau savo motiną. Rinkis, su katruo variantu norėtum 
gyventi? 

Nespėjus jai ką atsakyti, jis dingo anapus laužo plytinčioje 
tamsoje ir nužirgliojo į namukų pusę. 


Aš tikėjausi, kad mes kartu dar kiek pabūsime prie laužo, bet 
netrukus ir Selė nutarė eiti gulti. Pabučiavo mane į kaktą ir su- 
murmėjo kažką apie tai, kokie mes dar vaikai ir kad gyvą velnią 
visko dar turėsime išmokti. Tada ištraukė iš po manęs savo kojas, 
ir mano galva bumbtelėjo į smėlį. 

— Labanakt, — pasakė ji. — Berniuk. 

Rėjaus irgi jau nebebuvo. Gulėjau pajūryje, atmetęs rankas 
į šalis lyg vaizduodamas jūrų žvaigždę, o Selės Laitfut bučinio 
prisiminimas ant mano kaktos švelniai sklaidėsi ore. Tariausi 
jaučiąs žemės įlinkį po savo rankomis, įsivaizdavau, kad planetos 

sunkis ir ašis yra apčiuopiami, pamatuojami dalykai ir sekundei 
pats beveik tuo įtikėjau. Jau buvo gana išgėręs, bet prisiverčiau dar 
patraukti alaus, kad turėčiau dingstį ilgiau negrįžti pas Fabianą. 

Atėjęs prie namuko pamaniau, kad prieš įeinant turėčiau pa- 
sibelsti, nors ir neprivalu — juk namukas priklausė mums abiems. 
Bet dar nespėjus nė rankos pakelti, mane pribloškė iš vidaus 
pasigirdęs jo balsas: 

— Nė nesvajok, kad miegosi čia. Nešdinkis velniop ir miegok 
su ta suluošinta kale, jeigu jau esate tokie geri draugai. 

Nutariau grįžti prie laužo ir miegoti ten. Būčiau galėjęs dėl 
šilumos jį pakurstyti; buvau apgirtęs pakankamai, kad galėčiau 
atsijungti. Bet kai ėjau atgal per paplūdimį, pamačiau, kad jos 
durys praviros, o viduje spingsi žvakė, skleidžianti ant sienų 
virpantį šviesos ratą. 

Tylut tylutėliai atsiguliau ant poroloninio čiužinio šalia jos. 
Be garso ji užmetė ant manęs savo antklodę ir aš užsiklojau su 
visa galva ir susirangiau jai už nugaros, giliai įkvėpdamas vilnos, 
prakaito ir druskos kvapus. 


Penkioliktas skyrius 


— Paplaukiojam? — pasiūliau po pusryčių susitaikymo žen- 
klan. 

Taip mes ir anksčiau išspręsdavome savo nesutarimus. Bet 
kurie apsipykimai dėl mergaitės ar ginčytinos įvykių versijos, 
kad ir kokie rimti, mikliai būdavo nuskandinami Sporto klubo 
baseine po tamsiai mėlynu kraigu. Jis buvo vienas iš nedaugelio 
vietų (kita buvo Suarezo namas), kur mes galėdavome grįžti 
prie įprastinės elgsenos modulių, nepaisydami nuobodžių smulk- 
menų —- grįžti prie smagesnės, abstraktesnės būties — vėl tapti 
vaikais. Tačiau nuo žemės drebėjimo dienos per Velykų eiseną 
susitaikymą pasiekti darėsi kaskart vis sunkiau, ir ne vien dėl to, 
jog Fabianui trukdė plaukioti sulaužyta ranka. 

— Ne, ačiū, — atsakė Fabianas. 

Jis sėdėjo prie baro, alkoholiu suvilgyta vata tapšnodamas sau 
veidą ir rankas. Šis užsiėmimas buvo virtęs įpročiu, kurio užsitęsę 
padariniai būtų ne juokais išgąsdinę Eulaliją — jis ne tiktai šalino 
riebalus nuo odos porų, bet pradėjo šalinti ir pačios odos sluoks- 
nius. Abiejose nosies pusėse oda ryškiai raudonavo, o dešinioji 
ranka, nepakėlusi tokių staigių ir nelauktų eksperimentų, atrodė 
tartum išvis be odos. Nuo viso to jo veidas buvo įgavęs naują 
iškamuoto žmogaus išraišką, tarsi galvon gavusio boksininko ar 
maliarijos tyrinėtojo. 

— Liaukis. Argi nenorėtum išbandyti negatyvaus plūdrumo 
jūroje? Tu dar nė sykio dorai nepaplaukiojai po to, kai nusiėmei 
gipsą. 

Pats to nenorėdamas, aš įpratau kalbėti erzinančiu gera- 
širdžio tėvo tonu ir, dar nebaigęs sakinio, žinojau, kad būsiu 
už tai nubaustas. Taip ir buvo, jis nutvilkė mane triuškinamu 
žvilgsniu — antakiai globėjiškai pakelti, vokai virš spindinčių 
žalių akių susiraukšlėję kaip popierius — tokį žvilgsnį jis man 
sviesdavo visuomet, kai man koks nors dalykas vis dar kėlė en- 

tuziazmą, o jis jau buvo pats sau nusprendęs, jog išaugo iš to. 
Aš susitvardžiau. 

— Kodėl ne? Ką kitą tu ruošiesi veikti? — paklausiau. 

— Artu suvoki, kad šiandien sekmadienis? - tarė jis. — Jei rytoj 
nebūsime grįžę, tai kai kurie asmenys pakvaiš iš susijaudinimo. 
O gal jau tą pamiršai? | 

Aš tikrai buvau praradęs laiko nuovoką. Bet dabar jau aš 
norėjau pratęsti mūsų viešnagę čionai. 

— Tuo labiau turėtume pasidžiaugti šia diena. Eime pasimau- 
dysime, o vėliau viską aptarsime. Jei išvažiuotume šiąnakt ar ryt 
iš ryto, tai dar spėtume ryt į pamokų pabaigą, ir mums klius tik 
už vieną praleistą dieną. 

— Nieko nebus. Pagaliau aš ir nenoriu plaukioti. Man skauda 
ranką. Ko gero, kaulas nespėjo kaip reikiant sugyti prieš man 
sulaužant gipsą. 

— Kažin ar tas trynimas alkoholiu kuo nors padės, —- pasa- 
kiau. — Tavo oda lupasi. 

— Nustok dėl manęs jaudintis. Man viskas gerai. Atsiprašau 
dėl pereitos nakties. Bet dabar tu nors jau žinai tiesą. — Jo ranka 
sudrebėjo, keliant prie lūpų stiklą su vandeniu. Pastebėjau, kad 
prie rankos jam prikibę vatos plaušeliai kartu su pluošteliu retų 
tamsių plaukų. — Dabar žinai, kodėl mane taip ėda visa tai. 

— Taip. Dabar žinau. — Atsisėdau šalia jo. — Kodėl tu anksčiau 
man visko nepapasakojai? Kas iš tiesų įvyko, turiu omeny. 

— Jei nori žinoti — todėl, kad aš niekada kaip reikiant apie 
tai nemąsčiau. Jeigu tu liaujiesi galvoti apie tai, kas nutiko, tai 
iš tiesų ir nebėra apie ką galvoti. Mes nieko kito nežinome, tik 
kad automobilis nuvažiavo nuo kelio. Kas dar čia gali būti? Į 
ką nukreipti savąjį „o jeigu“? Ant ko niršti? Ant vyriausybės, 
kad nepasirūpina saugesniais keliais? Ant gamtos, kad susidaro 
nuošliaužos? Ant automobilių kompanijų, kad nesukuria geresnio 
kalnams tinkančio transporto? 

Jis nuėjo prie šaldytuvo už baro ir pasiėmė Pilsnerio alaus. 
Vargu ar jis buvo spėjęs suvirškinti savo pusryčius, bet aš pri- 
kandau liežuvį. 

— Ne... Aš mačiau tik vieną žmogų, kurį galėjau kaltinti — save. 
Ir net negalėjau niekam išsipasakoti. Neturėjau brolio ar sesers 
patikėti paslapčiai. O Suarezas išdulkintų bet ką, todėl abejoju, 
ar jį labai būtų įsiutinusi žinia, kad tėtis apgaudinėjo jo seserį su 
tarnaite. Jis beveik to ir būtų tikėjęsis. 

Jis įsipylė alaus į aukštą stiklą, truktelėjo putų ir nusišluostė 
burną. Šyptelėjo. 

— Dar daugiau, ar kas labai norėtų prisiminti faktą, jog kone 
paskutinį kartą matė savo tėvą gyvą tuomet, kai jis skendėjo 
kitos moters glėby, gretimame kambaryje miegant motinai. Ar 
supranti, ką turiu galvoj? 

Aš linktelėjau. 

— Ir tuomet pradėjo dėtis išties keisti dalykai. Mano vaiz- 
duotė ėmėsi pildyti spragas, susidariusias iš to, ko aš nežinojau 
ar negalėjau prisiminti. Leidausi į svarstymus: gerai, kodėl jie taip 
nutrūktgalviškai važiavo? Ar nuo ko nors spruko? Ar lėkė į kažkokį 
tikslą? Galbūt į ligoninę? Suarezas buvo nusivedęs mane į tas bulių 
kautynes ir paaiškino man, kaip pavojinga susižaloti aukštumose 
dėl didelio atstumo iki artimiausios ligoninės. 

Jis prisidegė Lark cigaretę ir lėtai sukiojo ją tarp pirštų. Filtras 
tyliai traškėjo. 

— „.„Noriu pasakyti, mes nieko nežinome, kas ten nutiko. Ir 
niekada nesužinosime. Bet kas galėjo atsitikti. Ir tebūnu aš pra- 
keiktas, jei laikysiuos savaime suprantamo aiškinimo. 

— Taigi pradėjau pats sau kurti kitas versijas. Ir tai pagelbėjo. 
Pradėjau vengti galvoti apie tai, kas įvyko prieš jiems išvažiuojant. 
Jei stengdavausi neprisiminti žinojęs, kad jis dulkino Anitą, man 
būdavo lengviau. O jei būčiau pasakęs motinai, kad jis duodasi 
su tarnaite? Ką gi, tai viena. Bet vis tiek geriau — o ką, jei jis visai 
su tarnaite neprasidėjo? Jei mama su tėčiu buvo laiminga, viens 
kitą mylinti pora? O gal jis netgi merdėjo, o ji lėkė jo gelbėti? Ir 
kadangi mes taip ir neradome jos kūno — ypač dėl to - ką, jeigu 
ji vis dar kur nors gyva? Dabar matai, kaip viskas klostėsi. Viena 
po kitos man vėrėsi nežabotos galimybės, ir netrukus jos viską 
nustelbė. Tą bulių kovą aš regiu kur kas aiškiau, nei realų įvykį. 
Lygiai taip pat ir Amnezijos kliniką. 

Jis išpūtė ploną dūmo srovelę ir pirmą kartą pažvelgė man į 
akis. 

— Regiu kiekvieną smulkmenėlę. 

— Argi ne geriau jautiesi, kai pagaliau kažkam viską papasa- 
kojai? — paklausiau. — Prisimink, ką Selė sakė apie atsikratymą 
dalelės savęs ir kaip tai sustiprina. 

— O, taip. Geroji senoji Selė. Leisk tau kai ką pasakyti: jei 
atvykimas čia man padėjo — o mano supratimu, taip ir buvo — 
ir privertė mane tvirčiau jaustis realiame pasaulyje, kas galbūt 
irgi tiesa, tai nieko bendra neturi su tavo banginių medžiotoja, 
aišku? 

— Aišku, aišku, — tariau. 

— Jei kam nors ir turiu dėkoti, tai Solei. Ji parodė man, kaip 
vėl pajusti džiaugsmą. Kai žaidžiu su ja tuos kvailus vaikiškus 
žaidimus, nebejaučiu įtampos. 

— Bet tu negali amžinai žaisti tų žaidimų, — pastebėjau. 

— Tu visiškai teisus. Negaliu. Pasižiūrėk į šitą ranką. — Jis vėl 
pasiėmė savo buteliuką su cukranendrių alkoholiu. — Aš nutry- 
niau visą negyvą odą nuo paviršiaus ir dabar skverbiuosi vidun, 
kur kraujas. Tai gali būti skausminga, bet užtat tikra. Velniškai 
tikra, žmogau. Va kodėl šiandien aš ruošiuosi su deglais įlįsti į 
tą urvą ir surasti tunelį, vedantį per olą aukštyn į Nojaus laivą. 
Daugiau jokio netikrumo. Jokių spėliojimų. 

— Kodėl prieš išeinant tau bent jau nepasižiūrėjus, kaip bus 
išpjautas paskutinis banginio kaulas? 

— Kas tau užėjo su tuo banginiu? Ne. Aš ketinu pasilikti čia ir 
kaip reikiant nusikaušti. O paskui mudu su Sole grįšime į urvą. 
Tu eik. 

— Tu tikrai taip manai? 

— Taip. Eik. Linksminkis. Kad ir kas plukdytų tavo valtį. 
Linkiu sėkmės. — Jis neatitraukė akių nuo alaus stiklinės, o žodžiai 
prasiveržė su dūmų debesiu: 

— Jei tučtuojau neišeisi, aš tau trenksiu. 

Aš pakilau ir išėjau iš baro. 

Šįkart ji man leido padėti. Tačiau, pagaliau išimdamas iš nu- 
gaišusio banginio kūno paskutinį kaulo gabalėlį, aš nepajutau 
jokio triumfo. Nors mudu sunkiai plūkėmės, kad aplenktume 
potvynį, ir nors skerdena dabar buvo taip toli pietuose, jog kitą 
dieną tikrai neturėtų būti vėl išplauta į krantą Pedraskadoje, tik 
Selė Laitfut nuoširdžiai džiaugėsi darbu. O aš nuolat žvalgiausi 
atgal į barą ir dirsčiojau į šiaurinės pusės uolas, trokšdamas pa- 
matyti nors kokį Fabiano ir jo „mažosios sesutės“ pėdsaką. 

Banginio liekanos gulėjo pajūryje lyg milžiniška pilka kojinė, 
visiškai palikta grifų valiai. Selė pasiėmė kibirą su kaulais ir nu- 
sitempė kartu uodegos galą. 

— Su šituo kiek sunkiau, — tarė. — Galybė smulkių kaulų ir 
kremzlių. Galvoju, kol kas jį pasilaikysiu, o vėliau kur nors iš- 
virsiu, kad galėčiau viską išimti. Šauniai padirbėjome. - Drėgnais, 
žuvimi trenkiančiais pirštais ji suvėlė man plaukus. — Ačiū, kad 
pabuvai mano padėjėju. Manau, turėtume atšvęsti. 

Suvertusi paskutinius banginio gabalus į savo sunkvežimio 
galą, ji vėl susitiko su manim bare, kur Rėjus plušo taisydamas 
baldus, nukentėjusius per nesenus įvykius. 

— Kur mergina čionai galėtų išsimaudyti? — paklausė Selė. 

— Apgailestauju, bet tik po dušu, — pilna vinių burna atsakė 
Rėjus. 

— Aš nestovėsiu po ta bjauria rudo vandens srovele, — pasakė 
Selė. — Užbaigiau savo darbą ir noriu padoriai išsimaudyti. 

— Tu nori tikro šviežio vandens. Aš tau pasiūlyčiau krioklį, — 
atsiliepė Rėjus. — Įsiklausyk. Girdi? Tai povandeninė srovė. Ki- 
tapus kelio ji prasimuša į žemės paviršių. Tau tereikia sekti jos 
tėkmę per plantaciją kitoje kelio pusėje, pro belapius medžius. 
Ten ir rasi krioklį. Vandens ne kažin kiek, užtat šviežias. 

Tie stebuklingi nupasakojimai pernelyg mane gundė, kad 
galėčiau atsisakyti ją lydėti. 

Mes išėjome į šalikelę, vedančią prie namukų, ir pasiekėme 
kelią. Pro šalį nudardėjo iširėliškas autobusas, iš kurio langų ver- 
žėsi salsos ritmai. Galvojau, ar tai galėtų būti tas pats autobusas, 
atvežęs mus čia prieš tris dienas ir milijoną metų. Dabar mes 

brovėmės pro krūmokšniais apžėlusį lauką anapus kelio. Cirpė 
svirpliai, vešėjo kaktusų guotai, bet vandens aš nemačiau. 

— Tikriausiai srovė čia dar eina po žeme, - žirgliodama pirmyn 
tarė Selė. 

Ji buvo teisi. Greit mes priėjome vandens srovę, tekančią į 
betoninį drėkinimo vamzdį žemėje, ir siauru purvinu taku patrau- 
kėme srovei iš paskos, tolyn nuo pajūrio. Augmenija šalia vandens 
buvo vešlesnė ir sodresnė. Vandenyje tarytum plaukai plaikstėsi 
žalių dumblių sruogos. Žydėjo rausvi vandens hiacintai. 

— Prašau, neimk per daug į širdį Fabiano išsišokimų, — iš- 
tariau tarp švokščiančių įkvėpimų, risnodamas jai iš paskos ir 
trokšdamas, kad mes būtume pasiėmę su savim geriamojo van- 
dens. — Esu tikras, kad vakar vakare jis nenorėjo tavęs įžeisti. 
Daugiausia jis šaukia pats ant savęs. 

— Nesijaudink. Mane nuliūdinti reikia šio to daugiau, nei 
menkų pašūkaliojimų. Neketinu griežti ant jo danties. 

Tai mane nustebino, nes man nė į galvą neatėjo, kad ji galėtų 
griežti ant jo dantį. 

Nebuvo tai didelis krioklys — iš esmės vien triukšmingas 
purslojimas ant uolų — tačiau apačioje susidaręs duburys buvo 
gilus ir pakankamai platus paplaukioti. Atsargiai kyštelėjau koją 
ir pirmąkart per tas dienas pajutau tikrą šaltį. Tamsiame vande- 
nyje tai šen, tai ten nardė sidabrinės žuvelės, vis sužybsėdamos 
žalsvų bei pilkų samanų ir vandens fone. Selė nusimetė šortus, 
sportinius marškinėlius ir įbrido į vandenį, virpėdama iš ma- 
lonumo. Stebėjau, kaip apgamais nubertos jos nugaros blyškia 
oda nuvilnija šiurpuliukas, ir mano žvilgsnis krypo į kitus jos 
kūno ypatumus: lopinį raudonos odos po susisukusia liemenėlės 
petnešėle; liekną liemenį, apsuptą vandens; šlaunis po vandens 
paviršiumi, nyrančias į tamsumą. Ji veržliai nuplaukė brasu, pa- 
nėrė galvą po vandeniu ir kaip pamišusi trynė plaukus, vėl iškišo 
galvą ir džiugiai suklykė. 

— Ko tu lauki? — Dabar ji plaukė ant nugaros skersai nedi- 
delį duburį, tolyn nuo manęs. Aš lėtai atsisagsčiau marškinius, 
nusispyriau batus ir žengiau pirmyn. Dešinę mano koją apsivijo 

dumblių ūseliai. Dar vienas žingsnis — kairioji koja įklimpo į 
pilkšvą dumblą. Bridau atsargiai, mojuodamas rankomis pusiaus- 
vyrai išlaikyti. Brendant gilyn, šaltis kilo aukštyn į šortus. Per 
šlaunis, kone juosmens aukštyje, brūkštelėjo žuvis. Aš nevalingai 
krūptelėjau. 

— O, liaukis. Žuvis tau nieko nepadarys. Šok. 

Aš paklusniai pasidaviau į priekį, nėriau po vandeniu ir pri- 
plaukiau prie jos, išnirdamas šalia su atmestais nuo veido plaukais. 
Buvau prisisėmęs į burną vandens, ketindamas išspjauti ant jos, 
tačiau kai pabandžiau pastatyti kūną į vertikalią padėtį, pajusti 
savo pėdas tarp pulko žuvų ant akmenų apačioje, jos kojos apsivijo 
mano juosmenį, spausdamos ir traukdamos mane. Ji lėtai traukėsi 
į mažą, bet gilų užutėkį kitoje duburo pusėje, tempdamasi mane 
drauge. Aš nevikriai atsitrenkiau į dugną, stengdamasis neprarasti 
pusiausvyros. Žuvys čia gausiai būriavosi ir atrodė sujudusios, 
tarsi lauktų nepaprastos puotos. Tarsi Selė Laitfut būtų turėjusi 
galios vandens būtybėms. 

— Berniuk, — ištarė ji, nenuleisdama nuo manęs primerktų 
akių plyšelių. 

Mačiau, kaip išsiplėtė jos vyzdžiai, kai jos kojos, apsivijusios 
mane, įsitempė ir sutvirtėjo. Dviejų plonų medžiagos skiautelių 
tarp mudviejų kojų trintis virto karštu nauju pasauliu. Nesą- 
moningai išlenkiau nugarą, pasiduodamas pirmyn, ir jos burna 
prasivėrė. Dabar ji neabejotinai mane turėjo, jos kojos atsileido, 
pėdomis ji tingiai braukė aukštyn man per kojas. 

— Berniuk, — pakartojo. — Ar žinojai, kad indėnai krioklius 
vadina „kalnų sperma“? 

Jei ir būčiau surezgęs kokį atsakymą, ji neleido man jo ištarti, 
prispausdama slidžias savo lūpas prie manųjų. Jos liežuvis atsi- 
davė drėgnais obuoliais. Panėrė pirštus į vandenį ir nusmaukė 
žemyn mano šortus iš priekio, o kitą ranką pakėlė man prie veido, 
įbruko piršto strampą man į burną, ir apvedė mano lūpų kraštus, 
vilgydama juos seilėmis. Po to ranka nuslydo man ant sprando 
ir suspaudė, akys nepaleido mano žvilgsnio. 

— Ar pamaitinsime žuvis? — paklausė sukdama ranką, lėtai ir 
vienodai traukydama, vis neatsitraukdama žvilgsnio, kol, nežiū- 
rėdamas į ją, aš išsiliejau plonytėmis garbanomis, kurios sukda- 
mosios krito žemyn. Ir iš tiesų atplaukusi žuvis susėmė viską iki 
paskutinio lašo. Paskutinis mažas lašiukas tikriausiai dar laikėsi 
tingiai prikibęs apačioj, nes žuvis priplaukė ir pabučiavo mane 
už tai. Tebežiūrėjau į vandenį, gėdindamasis pažvelgti jai į akis, 
kai ji ištraukė ranką. 

— Kaip su tuo pirmapradžiu gyvybės šaltiniu? — paklausė ji. 


— Ar tu niekad nesigailėjai nusikirtusi pirštą? — paklausiau, 
kai ėjome atgal. Nesugalvojau nieko kito jai pasakyti. 

— Esi tai, kas tau nutinka. O tas dalykas buvo vienas iš ge- 
riausių kada nors man nutikusių. Net jei ir gailėčiausi, vis tiek tai 
tebebūčiau aš. — Ji sustojo. — Tu esi skiaučių durstinys ir niekas 
daugiau, supranti. Mišinys iš visko, kas tau atsitinka. Aš tiesiog 
pridėjau tau dar vieną skiautelę. Ir dabar tu galėsi papasakoti tikrą 
istoriją savo trenktam draugužiui. 

Ji nusišypsojo, įspaudė man į skruostą šaltą bučinį ir vėl nu- 
suko akis. 

— Tarp kitko, kai tik mes pareisime, aš išsyk išvažiuosiu, ir tu 
niekada daugiau manęs nebepamatysi. 


Šešioliktas skyrius 


Man nė į galvą nebuvo atėję, kad ji gali išvažiuoti anksčiau už 
mus. Buvau susikūręs visiškai kitokį scenarijų: ašaringą atsisvei- 
kinimą, mudviem su Fabianu lipant į autobusą ir nudardant tolyn 
į saulėlydį, lydimą žūtbūtinio suvokimo iš Selės Laitfut pusės, 
kad jai reikia manęs. Ji dar pabėgėtų kiek autobusui iš paskos, bet 
būtų per vėlu. Paskui po kelių savaičių aš išnirčiau pro mokyklos 
vartus, apsuptas būrelio lieknų, patrauklių klasės mergaičių, ir 
kažkas priverstų mane stabtelėti ir pakelti akis. Ji stovėtų kitoje 
gatvės pusėje nejudėdama, šypsodamasi desperatiškai viltinga 
šypsena, paskui staiga pasileistų bėgti ir t.t., ir t.t. 

Tik ne „Tu niekada manęs nebepamatysi“. 

Kai mes grįžome, aš patraukiau tiesiai į savo namelį, norė- 
damas niekieno netrukdomas apsispręsti, kaip reaguoti į nau- 
jieną. Melodramatiškai spyręs į duris, kad atsidarytų, kritau ant 
poroloninio čiužinio, tuo pat metu užsitraukdamas tinklelį nuo 
moskitų. Gulėjau tamsoje, kartą ar du kažką sušukdamas į pagalvę, 
kol pajutau, kad ore šleikščiai dvelkia marichuana ir cukranendrių 
alkoholiu. Pakėliau galvą, apsidairiau ir pamačiau jį. 

— Jėzau. Kas tau nutiko? — paklausiau. 

Fabianas gulėjo įkypai lovos, nerangiai atrėmęs nugarą į sieną, 
nukoręs priešais save kojas. Atkabinau medinę langinę ir atidariau 
langą. Nuo šviesos jis krūptelėjo. Buvo išblyškęs ir suprakaitavęs 
nuo gėralo arba nuo narkotiko, arba nuo abiejų, tačiau pamačiau 
ir kai ką naujo. Plastikinis jo buteliukas su alkoholiu buvo be- 
veik tuščias, o jo ranka, pirma tik šiaip apsilaupiusi, prietemoje 
blizgėjo drėgnu raudoniu. Lūpų kampučiuose matėsi plonytės 
kraujo gijos, riešai buvo nubrozdinti nuo netvarkingo karstymosi 
po urvus. 

— Tai ką, išdulkinai ją? — nuo kalbėjimo įtrūkimai ant jo lūpų 
dar labiau prasižiojo. 

— Jėzau, Fabianai... 


187 


— Tai ar išdulkinai? Aš nepavydžiu, man tiesiog įdomu. Iš- 
dulkinai, tiesa? 

— Ką tu sau pasidarei? 

— Aš tik kauštelėjęs, štai ir viskas. Valiausi. Nėra dėl ko jau- 
dintis. Tai papasakok, ar pavyko? Greičiausiai neužteko drąsos, 
kaip paprastai. Reikėjo tau pažaisti su vaiku, o man palikti mer- 
giną; kertu lažybų, ji dabar gailisi. 

Ant kelių buvo pasistatęs baltą dubenį su paspragintais sūdy- 
tais kukurūzais. Įsimetė į burną ir pasigraibė šalimais ant grindų 
stovinčio aguardiente butelio. Ne tik išsitrynė degtine visą veidą, 
bet ir gėrė ją. 

— Kas atsitiko? Kodėl elgiesi kaip koks Vietnamo karo ve- 
teranas? 

Jis atsisėdo tiesiau, paskui vėl sudribo lygiai ta pačia poza. 
Tas trūkčiojantis judesys priminė man senamadišką medinę už 
virvučių traukomą lėlę. 

— Šioks toks nelaimingas nutikimas, — pasakė. — Bet nieko 
baisaus. Solė susižeidė, bet dabar jai viskas gerai, manau. Madre 
de Dios, tą ranką skauda. 

Pro langą pamačiau Rėjų, dideliais žingsniais traukiantį link 
mūsų namuko. Rėjus niekada taip nežirgliojo, ir niekada nema- 
čiau jo taip ryžtingai atrodančio — kažkas buvo negerai. 

— Manau, mums greit teks nešdintis. 

— Kas atsitiko? 

— Teks nešdintis labai greitai. 

Pro langą pažvelgė Rėjus. 

— Turiu pasišnekėti su tavim, jei tu nieko prieš, — kreipėsi 
jis į Fabianą. 

— Rėjau, aš atsiprašau. Tai buvo nelaimingas atsitikimas, — pa- 
sakė Fabianas, nerangiai stodamasis ir kluptelėdamas. — Ar jai 
viskas gerai? 

— Ji šiek tiek nusiminusi, žmogau. Ir jos kojoje pjautinė 
žaizda. 

— Leisk man su ja pasikalbėti. — Fabianas prišoko prie durų 
ir išpuolė ant smėlio, išbarstydamas paskui save spragintus ku- 

kurūzus. Dubuo barkštelėjo į medines grindis. Rėjus nutvėrė 
Fabianą už alkūnės, iš dalies jį prilaikydamas, iš dalies užkirs- 
damas jam kelią. 

— Nemanau, kad tai labai gera mintis, vaikine. Ji nenori tavęs 
matyti. 

— Tai buvo nelaimingas atsitikimas, dėl Dievo meilės. Aš 
niekuomet jos nenuskriausčiau. 

Rėjus tvirtai nuvedė Fabianą atgal į namuką ir stovėjo tarp- 
dury, kol tas nusvirduliavo prie savo lovos ir atsisėdo. 

— Ar nori papasakoti man, kas atsitiko? 

— Jau sakiau — tai buvo nelaimingas atsitikimas. Mes užlipome į 
olą, mėginome brautis gilyn, o ji pargriuvo aukštielninka. Aš ban- 
džiau ją sugauti, Rėjau, prisiekiu. Tai nebuvo mano kaltė. O tada ji 
klykdama puolė bėgti tolyn nuo manęs ir bėgo visą kelią iki čia. 

— Jinai — Jėzau, kaip nesmagu — ji sako, kad tu ją pastūmei 
tyčia. Ji sako, kad tu ją nuskriaudei. 

— Aš tik norėjau sulaikyti ją, kad neparkristų. Prisiekiu. Aš 
niekuomet neužgaučiau tavo dukters, Rėjau. Kas, tavo manymu, 
aš toks? 

— Gerai paklausyk. — Rėjus įėjo į namuką ir atsisėdo šalia Fa- 
biano ant lovos. Abipus jo veido lyg užuolaidos nukaro plaukų 
sruogos. — Tavo žodžiai prieštarauja jos žodžiams, bet nesijau- 
dink — aš žinau, kad ji mėgsta šiek tiek pafantazuoti. Aš tik gal- 
voju, kad gal geriausia, jei tu nebesiartinsi prie jos per tą laiką, 
kiek dar čia būsi, tvarka? 

— Bet tai nebuvo mano kaltė. 

— Aš tikras, kad nebuvo, vaike. 

— Aš... 

— Prašau, daryk kaip sakau, ir aš nepradėsiu siusti. Žinau, 
kad judu vis tiek rytoj išvažiuojate, taigi pamirškime visa tai, 
džiaukitės paskutine diena. Tačiau prie mano dukters daugiau 
nesiartink. Dieve, aš nekenčiu konfliktų. Ar galime dabar viską 
pamiršti? Man reikia taisyti baldus. 

— Gerai, pamiršta, — tariau, uždarydamas paskui jį duris. Pro 
langą stebėjau, kaip jis nuliuoksėjo atgal į barą. 

— Gal turi ką man pasakyti? — tariau atsigręždamas į lovą. 

Fabianas tyliai verkė, inkščiodamas kaip sužeistas gyvulys. 

— Aš neradau tako, — prašnabždėjo jis. 

— Ką turi galvoje? 

— Mes pasiėmėm deglus, bet aš negalėjau rasti jokio tako į 
olą. Mes tikrai toli nusigavome. Net išbaidėme galybę šiksnos- 
parnių, kurie skrido mums virš galvų kaip iš siaubo filmo. Paskui 
nusikapstėm taip giliai į olą, kad net nebeįžiūrėjome už savęs 
dienos šviesos. Aš buvau tikras, kad ta anga eina toliau, bet sienos 
aplink mus darėsi vis siauresnės, ir Solė pradėjo zirzti. Sakė, kad 
nori eiti namo. 

— Ką tu padarei? 

— Aš taip supykau, — pro ašaras ištarė jis. — Aš taip supykau 
pagalvojęs, kad kelio gali ir nebūti. Todėl, atrodo, galėjau jai 
suduoti. Tamsoje. Bet aš nenorėjau jos nuskriausti, prisiekiu. 
Tiesiog baisiai susierzinau. Enti, turi manim patikėti. Aš nueisiu 
pas ją ir atsiprašysiu. Aš jai paaiškinsiu. Tada rytoj galėsime vėl 
ten eiti, pasiimsime geresnių deglų ar ko. 

Jis vėl ištiesė kojas ir buvo beatsistojąs. Aš nedažnai pats save 
nustebinu. Paprastai mano bailumas nekelia abejonių jokioje situ- 
acijoje. Bet tai, ką dabar padariau, buvo staigmena mums abiems. 
Įrėmiau delną Fabianui į krūtinę ir stumtelėjau jį atgal į lovą. 

— Manau, geriausia būtų, jei tu pasiliktum čia ir šiek tiek 
paverktum, — pasakiau. — Ir dar manau, kad mes abu privalome 
liautis sukti galvą dėl to suknisto urvo ir to kvailo pastato. 

Išėjau iš namelio, kol manęs neapleido drąsa. 

Pakeliui į barą išgirdau guodžiantį Kristinos balsą, kuris sklido 
iš dušo kabinos. Durys buvo praviros, ir praeidamas pro šalį ma- 
čiau ją pasilenkusią, švelniai šluostančią vatos gniužulėliu duk- 
ters koją. Kristina bus atvedusi Solę nuplauti purvo nuo žaizdos 
prieš ją nurengdama, ir nors mergaitė ištvermingai stovėjo po 
tebelašančia dušo galvute, iš jos trūkčiojančio kvėpavimo buvo 
akivaizdu, kad ji tik neseniai liovėsi verkusi. 

Aš kyštelėjau galvą pro duris. Oras kabinoje dvelkė antisep- 
tiku. 

— Ar viskas gerai? — paklausiau. 

— Viskas gerai, — atsakė Kristina. — Solita truputį užsigavo, 
bet dabar tuoj bus gerai, ar ne, mieloji? 

Mergaitė automatiškai linktelėjo ir krūptelėjo nuo tampono 
prisilietimo. 

— Mano mažoji narsuolė, — pasakė Kristina. 

— Fabianas sako, kad jis labai gailisi. Aš esu tikras, kad jis 
nenorėjo tavęs užgauti, — tariau. 

— Mes tą žinome, ar ne? - švelniai pasakė Kristina, tebešluos- 
tydama koją. — Mes žinome, kad tai buvo nesusipratimas. 

— Ne, nebuvo! - nelauktai sušuko Solė, nustumdama motinos 
ranką. — Tai nebuvo nesusipratimas! Aš ne kvailė. Aš tau sakiau. 
Jis mane pastūmė! Tyčia taip padarė. 

— Aukseli, prašau, stovėk ramiai. Aš tau sakiau, kad galėjai 
suklysti. Dabar tik pabūk ramiai, kol aš sutvarkysiu, o paskui mes 
eisime padaryti pieno kokteilio su bananais, gerai? 

Solė linktelėjo, apraminta pažadėto kokteilio, bet aš mačiau, 
kad ji vis dar virpėjo iš pykčio dėl patirtos skriaudos. 

— Jai viskas bus gerai, — tarė man Kristina per petį. — Aš nea- 
bejoju, kad tai buvo nelaimingas atsitikimas. Pasakyk Fabianui, 
kad nepergyventų dėl to. Rimtai. 

Bet jos balse buvo mažiau šilumos nei paprastai. 

Nuėjęs į barą, radau Selę Laitfut, atsiskaitinėjančią su Rėjumi. 
Iš bato ji buvo išsitraukusi pluoštą banknotų ir, rūpestingai vieną 
po kito atskirdama, suskaičiavusi dėjo ant stalo, o Rėjus tuo tarpu 
garsiai skaitė sąskaitą: 

— Vadinasi, dvejos nakvynės ir maistas, plius — kiek butelių 
alaus, tavo apskaičiavimu, išgėrei? Iš viso tiek? Gerai. Tuomet 
bus 15 000 sukrų. Dar papasakojai puikią istoriją. Įvertinkime 
ją 12 000. 

Man stačiai širdis plyšo matant, kaip ji rengiasi išvažiuoti. 
Bandžiau sugalvoti, kaip ją užlaikyti, surasti nors kokią dingstį. 
Tačiau niekas man neatėjo į galvą, ir aš be žodžių stebėjau, 
kaip visos mano rožinės svajonės beregint nueina šuniui ant 
uodegos. 

Selės banknotų gniužulas išsibaigė, ir tai, kas atrodė įspūdingai 
pinigus ištraukus iš bato, pavirto niekinga sumele. Banknotai ant 
stalo suplastėjo judinami vėjo. 

— Kiti mano pinigai yra mašinoje, pirštinių skyrelyje, — pa- 
aiškino ji. — Taip saugiau. Grįšiu po minutės. 

Sėdėjome su Rėjum, pro palmių lapų stogą stebėdami užei- 
nantį potvynį. Horizontu nuplasnojo du pelikanai. 

— Rėjau, aš noriu atsiprašyti... — pradėjau. 

— Pamiršk tai, žmogau. Tai jau praeitis. Tik žiūrėk, kad tavo 
pakvaišęs draugas laikytųsi atokiai nuo mano dukters, kol judu 
išvažiuosite. Kvaila buvo iš mano pusės visai dienai išleisti ją su 
visiškai svetimu žmogumi, ir aš neabejoju, kad... Lukterėk. — 
Jis prisimerkė ir dūrė į šiaurės pusę. — Kokį velnią jis dabar čia 
veikia? 

Fabianas niekieno nepastebėtas pro namelius išspruko į pajūrį. 
Stovėjo dabar šiauriniame gale ant nedidelės uolienų atodangos, 
ištiesęs į šalis rankas nelyginant Kristaus statula, veidu į jūrą, bet 
aiškiai net labai norėjo būti pamatytas. Tada, kai tik nukreipėme 
į jį žvilgsnius — tarsi nesąmoningai būtume paleidę startinį šūvį 
iš pistoleto — Fabians pradėjo keberiotis rieduliais tolyn nuo 
mūsų prie uolos papėdės, vedančios į tą jo olą, o nesusagstyti jo 
marškiniai pūtėsi vėjyje. 

— Verčiau tegu nė negalvoja eiti ten kylant potvyniui, — pa- 
sakė Rėjus, — nes aš tau garantuoju, kad šį kartą jis nusisuks 
sprandą. 

— Aš eisiu paskui jį, — pasakiau stodamasis. 

— Ne. Nebėra laiko. Nes ir tave teks gelbėti. Einu paimsiu 
valtį, ir mes galėsime apsukti aplinkui ir jį pa... Kalė! Prakeikta 
kalė! 

Sunkvežimis suriaumojo, ir mes išgirdome pažyrant į šalis 
žvyrą, Selei Laitfut su savo banginio griaučiais atbuline eiga 
išlekiant į pagrindinį kelią. 

— Atsiprašau, vaike. Turiu sutvarkyti svarbesnius reikalus, — 
Rėjus šoko už baro pasiimti automobilio raktų. — Bet aš patariu 
tau sustabdyti Fabiano kelionę, jei judu dar ketinate vėl lydėti 

kits kitą į mokyklą. — Keikdamasis jis išpuolė iš baro ir nuskubėjo 
prie savo senutės Lados. 

Jis neturi jokių šansų, pagalvojau ir kone nusišypsojau pats sau 
iš Selės Laitfut ir jos miklaus, su pavarde derančio pabėgimo“. 
Automatiškai pradėjau eiti ta kryptim, kur nuvažiavo Rėjus. 
Paskui prisiminiau Fabianą ir atsigręžiau į paplūdimį. Mėlyni jo 
marškiniai lėtai, bet atkakliai judėjo per uolas, išsipūtę vėjyje kaip 
burė. Net iš tokio atstumo man buvo matyti, kaip arti putojančių 
bangų jis eina. Jaučiau, kaip manyje kaupiasi įniršis, su visa jėga 
užgriūnantis tą tolstančią spalvotą dėmelę. 

Velniop tave, pagalvojau. Velniop tave ir tavo urvą, ir tavo isto- 
rijas, ir tavo Amnezijos kliniką. Akimirksnį padvejojęs, nusisukau 
nuo pajūrio ir leidausi bėgti kelio link. 

Mano pasiryžimo užteko gal dešimčiai žingsnių. Net nesulė- 
tinęs bėgimo pakeičiau kryptį ir jau nebe risnojau, o dūmiau per 
kietą drėgną smėlį, bandydamas pyktį ir baimę paversti energija, 
reikalinga iki jo nusigauti. 

Kai pasiekiau uolas, oras mano plaučiuose jau buvo virtęs 
skausmu, aštriai duriančiu sulig kiekvienu žingsniu. Jis žinojo, 
kad taip bus. Jis tyčia man taip darė. Sunkiai švokšdamas, užkėliau 
vieną pėdą ant akmenų ir pradėjau brautis pirmyn. Per plonus 
puspadžius jaučiau šiurkščius smiltainių kontūrus. Pažvelgiau į 
Fabianą. Tarp mudviejų jau tryško jūros purslai. Reikėjo pasku- 
bėti. Fabianas ne tik buvo pranašesnis už mane fiziškai, jis dar 
buvo sukoręs šitą kelią keturis kartus per pastarąsias dvi dienas 
ir žinojo jį kur kas geriau nei aš. Mano krūtinė kone sprogo, 
skausmas stiprėjo. Grūmiausi su kylančia panika, mėgindamas 
nuraminti spazmuojančius plaučius, kad jie atsipalaiduotų ir atsi- 
leistų. Jei supanikuosiu, mane ištiks rimtas astmos priepuolis — gal 
būtent to Fabianas ir siekė. 

Mėginau alsuoti kaip beįstengdamas lėčiau ir giliau, derinda- 
masis su žingsnių nuo akmens ant akmens taktu. Norint judėti 
pirmyn ir nenuslysti šonu į jūrą bei atsilaikyti prieš vėjo gūsius 


* light-footed — greitakojis, eiklus (angl.) 

reikėjo taip susikaupti, kad aš tam skyriau visą savo dėmesį ir 
tokiu būdu sugebėjau nusiraminti. Kurį laiką taip yriausi, neat- 
plėšdamas žvilgsnio nuo žemės, o kai pakėliau akis, pamačiau, 
kad jis nebetoli nuo manęs ir stovi nejudėdamas. Dar labiau 
sulėtinau tempą, nes nenorėjau pagaliau iki jo nusikapstyti visas 
draskomas sauso kosulio. Šalimais bangos daužėsi į uolas, ap- 
šlakstydamos šaltu vandeniu mano pėdas atviruose sandaluose. 
Dirstelėjau aukštyn į raudonąją šventyklą ant uolos viršūnės, kuri 
dabar buvo taip arti, jog mačiau vietomis nusilupusius dažus, 
apnuoginančius medžio faktūrą, įdiržusią nuo sūraus vėjo. Pa- 
mačiau šalia padėtas šviežias gėles ir vėl nusistebėjau, kaip, po 
galais, žmonės čia užlipa. 

— Sugrįžk, idiote tu, —- šūktelėjau. 

Jis stovėjo nejudėdamas ir nusuko galvą į jūrą, tarsi saky- 
damas, jog nekalbės su manim, kol neprieisiu prie pat jo. Bet 
kaip tik tada galinga srovė kaip geizeris šovė aukštyn pro uolų 
plyšį jam iš kairės, ir netikėtai užkluptas jis per žingsnį atsitraukė. 
Prisiartinęs pamačiau, kad nedidelės bangelės jau grybščioja jam 
kulnus. Mums abiems teks ropštis aukštyn, kad jų išvengtume. 
Jis aiškiai pagalvojo tą patį, nes prispaudė rankas prie uolos pa- 
viršiaus ir pradėjo kopti kaip tik tuomet, kai aš pasiekiau vietą, 
kur jo buvo stovėta. 

— Prašau, sustok. Tai pavojinga. Tu pražudysi save, — pasakiau. 
Tokios pavojingos situacijos galima buvo ir išvengti, bet ką tai 
reiškė Fabianui, kurio didžiausias pavojus buvo jis pats? 

— Baisu čia, ne? — šūktelėjo iš viršaus, juokdamasis iš 
manęs. 

Atleidęs raumenis, jis lengvai nuslydo žemyn ir ištiesė rankas, 
nutaisęs pajuokiamai išsigandusią išraišką ir apsimestinai susver- 
dėdamas mano pusėn. Visa tai turėjo tikslą parodyti man, kaip 
puikiai jis sugeba išlaikyti pusiausvyrą. 

Nuo išsekimo man pakirto kojas, ir jos nejuokais pradėjo 
drebėti. Fabianas čiupo didelį gabalą smiltainio. 

— Fabianai, tu tik kalbėkis su manim... 

— Jaudiniesi dėl manęs, ar ne? A? Hijo de puta. 

Jis padėjo ranką ant uolos kyšulio priešais ir, nenuleisdamas 
nuo manęs akių, paleido gabalą sau ant rankos toje vietoje, kur 
ji buvo sulaužyta. 

Jo riksmas virto kvatojimu. 

— Matai, ką aš galiu padaryti pats? Ką, po velnių, tu gali man 
padaryti, jei aš pats galiu sau tą padaryti? 

Jis sviedė akmenį į sieną. Smiltainio nuolaužos pabiro į 
šalis. 

— Prašau, - ištariau. — Prašau, liaukis. Grįžkime ir pasikalbė- 
kime apie tai. Padarysiu viską, ko nori. Prašau. 

— Ne. Mes liekame čia. Vis tiek, žiūrėk — potvynis jau kyla. 
Kur tu benueisi? 

Jis buvo teisus. Balti purslai tryško ten, kur tik prieš kelias 
minutes mano buvo eita. Horizonto padėtis atrodė pasikeitusi, 
potvyniui puolant visa jėga. Mes buvome įkalinti ant vis mažė- 
jančios geltonos uolos atskalos. 

— Nekvaršink sau galvelės. Mums tik reikia užlipti į urvą. 
Potvynis šiek tiek siekia, bet jis pakankamai giliai eina į olą, taigi 
mes būsime saugūs. 

Aš stovėjau sunkiai alsuodamas ir žiūrėjau į jį. 

— Kas yra? — paklausė jis. — Tu netiki manim? 

— Aš nemanau, kad tai saugu. 

— Vadinasi, netiki manim. 

— Taip. Taip, aš tavim tikiu. 

— Tuomet eikš. 

— Niekad negali žinoti, — tęsė, atsukdamas man nugarą ir 
ieškodamas kur įsitverti. — Kai ten užlipsime, ką gali žinoti, ką 
rasime. Sakiau tau, tas urvas eina tiesiai tolyn į uolą. Vis dar lieka 
galimybė, kad mes galime ten patekti. Kad galime ją surasti. 

Jis pritūpė, ruošdamasis šuoliui, ruošdamasis pasprukti nuo 
kylančio vandens į urvo angą. Aš lengvai paliečiau jam alkūnę, 
suvokdamas, kokį skausmą panorėjęs galėčiau jam sukelti, lies- 
damas jo sužeistą ranką. 

— Surasti ką? — paklausiau. 

Jis neatsigręžė. 

— Tu velniškai gerai žinai ką. Amnezijos kliniką. 

— Manau, kad mes susitarėme ne... 

— Eik po velnių su savo susitarimais. Aš lipu jos ieškoti. 
Niekad negali žinoti. Ta klinika gali būti tenai. Mano motina 
gali būti tenai. Mes turime bent jau pabandyti. Argi ne geriau 
žinoti tiesą? 

— AŠ ŽINAU tiesą, — riktelėjau. — Ir tu žinai. — Šįkart aš 
nutvėriau jį už skaudančios rankos. Iš skausmo jis kaipmat at- 


sisuko. 

— Ir kodėl gi? — paklausė. Mane pritrenkė neapykanta jo 
akyse. 

Prieš kalbėdamas aš įtraukiau oro. Tačiau turėjau tai pasa- 
kyti. 


— Nes aš ją sukūriau, — pasakiau. — Aš suklastojau tą laikraščio 
straipsnį, kad tu pasijustum geriau. Visą tą istoriją apie kliniką 
išgalvojau aš, ir tu pats tą žinai. Ir tu žinai, kad ji netikra, juk 
taip? 

Jis nieko neatsakė. Jo veidas vėl persikreipė iš pasibjaurėjimo, 
lyg aš būčiau leptelėjęs ką kvailo ir netinkamo, balsas sudrebėjo, 
tarsi jis būtų stengęsis nusikratyti mano žodžių. 

— Užsičiaupk. Užsičiaupk. 

— Tu tą žinai, — pakartojau. 

— Aišku, žinau! — suriko nuverdamas mane žvilgsniu ir stum- 
teldamas į krūtinę. — Idiotas. 

Dabar jis vėl verkė, dar kartą mane papurtė ir prakalbo, šįsyk 
ramiau: 

— Tačiau tai nereiškia, kad jos ten negali būti. 

— Ką tu nori pasakyti? 

Jis atsiduso. 

— Tu taip nieko ir nesupratai, ar ne? 

— Matyt, ne, - atsakiau. 

Jis vėl sugriebė mane už krūtinės, ir mano plaučiai susigniaužė. 
Ramiai, metodiškai košė žodį po žodžio, išliedamas įtūžį: 

— Tai gerai. Turėčiau būti laimingas, kad privertei mane pa- 
sakyti tiesą. Ar tu dabar laimingas? Šūdžius. Brukai man niekam 

tikusį melą. Štai ką tu darei, atsitermpdamas mane čionai. Pa- 
pasakojai tai, ko niekad negalėsi pateisinti. Sumautos klinikos. 
Daktaras Menosmalis. Tu sušiktas niekam tikęs melagis. 

Panikos apimtas, aš skubiai prabilau: 

— Tik nesakyk, kad tuo patikėjai. Nesakyk man, kad patikėjai 
tuo, nes aš žinau, kad nesi toks kvailas. Aš tik norėjau tau padėti. 
Parodyti, kad tikiu tavim. 

— Tai nieko bendro neturi su manim iš viso. Tu dėjaisi, kad 
mes čia išsiruošėme dėl manęs, kad aš pasijusčiau geriau, bet 
viskas buvo daroma tik dėl tavęs. Sušikta turistinė kelionė, prieš 
tau išvykstant namo į tavo naują mokyklą. Man bloga nuo tavęs. 
Esi sumautas turistas ir niekas daugiau. - Jis spjovė į mane, seilės 
nukrito man pro petį į kylančią, tvinstančią jūrą. Sumečiau, kad 
turiu rasti būdą jį nuraminti. Ryžausi sustabdyti tą žygį į urvą 
kartą ir visiems laikams. Kas nors turėjo užbaigti tą visą Amne- 
zijos klinikos mėšlą, o juk būtent aš jį pradėjau. Taigi visai ramiai 
žingtelėjau į priekį ir sudaviau jam per veidą. 

Kai kurie garsai lengvai keliauja per laiką. Kai kuriuos vos 
beatpažįsti. Jaučiau tą pliaukštelėjimą, tarsi tai būtų įvykę prieš 
penkias minutes — švelnūs barzdos šeriukai ant jo skruosto po 
mano delnu nustebino mane - bet aš nepamenu garso. Kiti garsai 
iš tos dienos — pavyzdžiui, kaukolės trakštelėjimas į apsemtą 
uolą — yra kur kas aiškesni. 

— Tu pasigailėsi šito, niekingas šūdžiau. 

Pajutau, kad jis mane baisiai įsiutino. 

— Ką tu padarei Solei? — dabar jau aš šaukiau. — Ar tu prie jos 
lindai? Ar ne dėl to viskas? — po to jau buvo galas ir žodžiams, ir 
šaltakraujiškumui. Jis stvėrė mane ir bandė nustumti žemyn ant 
uolų, bet aš išsisukau nuo jo gniaužtų ir atšokau, kabarodamasis 
aukštyn ir aplinkui kyšulį, prie urvo angos. 

Man lipant delnai slidinėjo ant akmenų, vilgomi bangų purslų. 
Liepiau sau susitelkti į veiksmą, kiek begalima greičiau judėti 
aukštyn, pasiekti urvą. Ir tada ant kulkšnies pajutau jo ranką, šaltą 
kaip plieniniai gniaužtai, ir pradėjau slysti žemyn. 

— Paleisk mane! — surikau. — Tu pražudysi mus abu. 

Jis tik dar tvirčiau suspaudė man kulkšnį, ir man vėl ėmė 
gniaužti krūtinę. Grūmiausi, stengdamasis palypėti aukščiau, bet 
jo pusėje buvo ir jėga, ir svorio centras, nepaisant nė sužeistos 
rankos. 

Persigandęs aš pakėliau koją ir smogiau kulnu. Mes abu ne- 
išsilaikėme ir nuslydome vandens link. Aš mosavau rankomis, 
ieškodamas už ko įsitverti, ir maliau kojomis ore ties jo galva. 
Man pavyko vėl įremti pėdą, bet dirstelėjęs apačion pamačiau, 
kad jo ranka vėl siekia mano kojų. Šįkart tačiau jo sulaužyta ranka 
buvo taip apsilpusi, kad jis nebepajėgė stipriai sugriebti. Mano 
spyris pataikė tiesiai į tikslą. 

Dabar aš žinau, jog antrą kartą tiesdamas rankas jis norėjo 
padėti, o ne nutempti mane žemyn, bet tą akimirką galvojau 
kitaip: galvojau, kad jis bando mane nustverti, pakenkti man. 
Todėl spyriau vėl — šįsyk į galvą. 

Paskutinis dalykas, ką aš mačiau jo veide, buvo netikintis 
žvilgsnis, kai jis mosavo rankomis, ieškodamas už ko nusitverti. 
Ryškiai blykstelėjo mėlyni jo marškiniai, pagauti vėjo, jam kren- 
tant atbulom. Išgirdau sodrų, šleikštų smūgio garsą, kai jo galva 
atsitrenkė į akmenis apačioje — tokį skardų, kad girdėjosi net pro 
jūros šėlsmą. Paskui aš vėl nebeturėjau už ko laikytis ir nuslydau 
uola žemyn. Bandžiau rasti atramą kojoms ten, kur mes anksčiau 
stovėjome, tačiau besikilnojančios vėsios bangos greit išmušė 
pagrindą man iš po kojų. Šonu nuvirtau į jūrą, ir sūraus vandens 
kumštis užkimšo man gerklę. 

Prisimenu šleikštulį ir desperatiškos, kvapą gniaužiančios 
panikos pojūtį, mintims skriejant galvoje: išsigauti iš vandens, 
ištraukti Fabianą, bet kokia kaina. 

O paskui viską apgaubia tamsa. 


Septynioliktas skyrius 


Mano sąmonė sukūrė sapno sceną, pasinaudodama kadais 
mano skaitytu straipsniu laikraštyje. Straipsnis buvo apie kažkokį 
vargšiuką, kuris, pabandęs nusižudyti stotyje, įstrigo tarp trau- 
kinio ir platformos — liemuo viršuje, kojos apačioje, braižančios 
nepabaigiamus spiralinius judesius. Jo žmoną ir vaikus privedė 
prie perono krašto atsisveikinti su juo, aiškiai suvokdami, kad jis 
žus tą pačią minutę, jei kas bandys išjudinti traukinį. Tas vaizdas 
stipriai mane buvo paveikęs: žmogus, patekęs į situaciją, kur bet 
kurios jį supančios aplinkos dalies krustelėjimas reikštų mirtį, o 
tuo tarpu išlikti nejudrumo būsenoje paprasčiausiai neįmanoma. 
Sapne aš panašiai buvau prismeigtas prie perono geležinkelio sto- 
tyje kažkur aukštybėse, tik įkalintas ne traukinio, o milžiniško ne- 
gyvo banginio, o man bandant ištrūkti, jo kiaukutais apkibusi oda 
vilnimis ritosi į mane. Pažvelgęs apačion pamačiau, kad peronas 
virtęs neaprėpiamo dydžio Selės Laitfut nugara, o ji, šnarpšdama 
kaip milžinas banginis, miega atsukusi man nugarą. 


Atsipeikėjau žalioje ligoninės palatoje. Gulėjau lovoje su me- 
taliniu karkasu. Bandžiau sėstis, bet negalėjau nė krustelėti, lyg 
būčiau pririštas, nors nesimatė jokių raiščių. Liežuvis apneštas, 
burnoje jautėsi metalinis kraujo skonis. Seni santechniniai įren- 
giniai leido burbuliuojančius, džergiančius garsus, visur trenkė 
formaldehidu. 

Priešais ant sienos ties mano lovos kojūgaliu blykčiojo ne- 
oniniai užrašai. Tavo vardas Entis. Tave rado urve Pedraskadoje. 
Tu nužudei savo geriausią draugą. Aš negalėjau pasukti galvos, 
bet pakreipiau akis į kitą sieną, kur sublyksėjo naujas užrašas: 
Tai tik juokai. Iš tiesų viskas gerai. Cha cha cha. Vėl pažvelgęs 
priešais, išvydau prie lovos kojūgalio stovintį vyrą. Jis dėvėjo 
baltą kombinezoną, apvalius akinukus storais rėmeliais ir buvo 
su plonyčiais, lyg pieštuku nubrėžtais ūsiukais. Rankoje laikė 
nerūdijančio plieno atramą segtuvui. 

— Aš vadinuosi Menosmalis, — tarė jis, glaustai ir aiškiai tar- 
damas žodžius. — Manau, kad tu manęs ieškojai. Nors, - viltingai 
pridūrė, — galbūt nebeprisimeni. 

— Jūs man kažkur matytas, — pasakiau. 

— Tai tavo vaizduotė, —- atsakė Menosmalis. — Kiek man ži- 
noma, tau niekas neatrodo pažįstamas. Kitaip nebūtumei čia. — 
Bet jam bekalbant man dingtelėjo, jog su kiek tankesniais ūsais 
ir be akinių jis atrodytų visai kaip Suarezas, bent jau iš veido. 
Vėl pabandžiau sėstis, tačiau kūnas, kaip ir anksčiau, manęs 
neklausė. 

— Aš žinau, kad jūs negalite būti daktaras Menosmalis, — pa- 
sakiau, — nes jis neegzistuoja. Aš jį išgalvojau. 

Menosmalis kažką pasižymėjo savo segtuve. 

— Įdomu. Tu matai savo išgalvotus dalykus. Tai visiškai 
atitinka mano amnezininkų elgesį. O tai reiškia, kad esi ten, 
kur ir privalai būti. Dabar, manau, turėtum kurį laiką pailsėti ir 
pažiūrėti, ar imsi ką nors prisiminti. Kai kuriais atvejais mano 
pacientams jau po kelių valandų grįžta atmintis. Kita vertus, 
bijau, — tęsė jis, —- kad pastaruoju metu taip nutinka vis rečiau ir 
rečiau, ištobulinus gyvenimo sąlygas čia. Beveik panašu, kad kai 
kurie pacientai atvykę nusprendžia verčiau būti čia, išsivadavę 
nuo savo prisiminimų... — Jis mirktelėjo. — Vis dažniau ir daž- 
niau man tenka turėti reikalų su haliucinacijomis iš jų praeities, 
žinant, kad pacientai jas susikūrė prabuvę klinikoje vos kelias 
valandas. 

— Ar tai tiesa? — paklausiau. 

— Imkim šį vargšą berniuką. — Jis mostelėjo rašikliu į gretimą 
lovą. Pažvelgęs ten pamačiau, jog tas berniukas buvo Fabianas. 
Jo sulaužyta ranka, tebemarguojanti negyvos odos lopinėliais, 
nukaro, kai jis man pamojavo, ir aš pastebėjau, kad jam šypsantis 
iš lūpų kampučių ir nosies tebesisunkia kraujas. Jis vilkėjo žalią, 
surišamą ant nugaros chirurginį chalatą. — Jis atsirado čia vakar 
ir nieko neprisiminė, — paaiškino daktaras. —- Ničnieko. Neži- 
nojo net savo vardo. Ir štai jis ir ta moteris nutarė, jog jiedu yra 
motina ir sūnus. 

Prie Fabiano buvo palinkusi liekna tamsiaplaukė kokių ketu- 
riasdešimt penkerių metų moteris. Jos akys buvo tokios pat ryškiai 
žalios kaip ir Fabiano, ir kai ji pakilo ir priėjusi prie mano lovos 
padavė man ranką, nuo jos padvelkė šviežiais persikais. 

— Žinoma, tai juokinga, — pritildęs balsą pasakė daktaras, kai 
ji paliko mano lovą ir vėl atsisėdo Fabiano kojūgalyje. - Ji yra 
viena seniausių mano pacienčių. Prabuvo čia kone nuo pat mano 
darbo pradžios. Anksčiau ji niekuomet nėra man užsiminusi apie 
sūnų. Ji tiesiog nori tuo tikėti. 

Įtempęs akis, kad galėčiau žiūrėti į lovą dešinėje, pamačiau, 
jog moteris dabar viena ranka glosto Fabianui plaukus, o kita 
šluosto jam veidą alkoholiu suvilgytu vatos tamponu. Jis šyp- 
sojosi jai. 

— Turiu pripažinti, - pabrėžė Menosmalis, — kad šia iliuzija 
tiki abudu pacientai. Viena iš pačių paveikiausių iliuzijų mano 
praktikoje. Ji taip pat visiškai įsitikinusi, kad yra jo motina. — Jam 
sakant tuos žodžius, Fabianas ir jo tariamoji motina pamojavo 
mano pusėn, tarsi pozuodami kvailai atostogų nuotraukai, ir su- 
glaudė galvas, be paliovos šypsodamiesi. — Tačiau aš manau, kad 
reikia leisti jiems tuo tikėti, jei tai teikia jiems džiaugsmo — kol 
išaiškės tikroji tiesa. 

— Jūs nepaprastas gydytojas, ar ne? — pasakiau. 

— Tu nepaprastas pacientas, — atsakė Menosmalis. — Man yra 
tekę susidurti su keisčiausiais atvejais, bet iki šiol dar nė vienas 
netvirtino mane išgalvojęs. Tai išties kažkas naujo. 

Mes abu nusijuokėme. 

— Ar galite man kai ką paaiškinti? — paklausiau. 

— Pasistengsiu. 

— Kodėl aš negaliu pasijudinti? Tai todėl, kad aš vis dar miegu, 
tiesa? 

Ūmai sunerimęs jis apsidairė į šalis. 

— Sutikite su tuo, - neatlyžau. 

Jis greit įsikišo rašiklį į viršutinę kišenaitę ir pradėjo švil- 
pauti. 

— Turiu eiti, — pasakė. 

— Cha, - tariau. — Pakliuvote. Taip ir žinojau, kad išgalvojau 
jus. 

— Protingas berniukas, — Menosmalis spragtelėjo pirštais ir 
pavirto mėlynkoju smigiku. 

Aš užsimerkiau. 


Kai po kiek laiko nedrąsiai vėl pramerkiau akis, mane apžli- 
bino ryški geltona šviesa, ir aš tučtuojau vėl užsimerkiau, šį kartą 
nutaręs sukaupti dėmesį į galimai svarbius garsus. Veik negir- 
dimai gaudė geras oro kondicionierius, tykiai šnarėjo laikraščio 
lapai, į kietas grindis kaukšėjo aukšti kulniukai. Kilstelėjau ant 
šaltų, švarių medvilnės paklodžių ir įsitikinau, kad kūnas manęs 
klauso, nors vis dar negaliu pajudinti dešinės rankos. Jaučiau 
žiauraus skausmo atbalsį alkūnėje, supratau, kad laukia ir dau- 
giau skausmų. 

— Jis atsipeikėjo. Matei? Jis atsipeikėjo. — Balsas sklido nuo 
kulniukų pusės. Mano motina. 

Dedamo laikraščio šlamesys. 

— Tik nepažadink jo.- Mano tėvas. 

— Jis dvi dienas išbuvo be sąmonės. Mes turime išsiaiškinti 
viską iki galo. 

Dvi dienas? Ką aš veikiau dvi dienas? Galbūt mano galvoje 
kartojosi įvykiai. Tebebuvau užsimerkęs, bandydamas aiškiau 
suprasti, kas gi atsitiko, ir žinodamas — kai atsimerksiu, nebebus 
laiko galvoti. Pradėjo ryškėti surizgę prisiminimai, prasikalė pir- 
mieji išdykėliško džiaugsmo daigai dėl to, ką mes išdrįsome nu- 
veikti. Panorau kaip galima greičiau pamatyti Fabianą, susitaikyti 
su juo ir pradėti didingą darbą — paruošti tokią mūsų nuotykių 
versiją, kuri tiktų viešumai. Tačiau pirma pasididžiavimo turi 
eiti atgaila: privalėsiu sielvartingai nusukti akis, murmėti nuo- 
širdžiausius atsiprašymus, siūlytis atsilyginti už skriaudas. Kad ir 
kaip norėjau dėtis miegančiu, kol išeis tėvai, jie niekur anaiptol 
nesiruošė eiti. Tad giliai įkvėpiau, pasiruošdamas klausimų krušai. 
(Ką tu sau galvojai? Kaip galėjai mums meluoti? Dėl ko judu su 
Fabianu susipešėte?) ir atmerkiau akis. 

Ryški sviesto geltonumo šviesa, prasimušusi pro pakeliamąsias 
žaliuzes, krito ant pilko grindų linoleumo ir buvusių baltų sienų. 
Ant metalinio laikiklio, išsikišusio iš sienos priešais lovą, kabojo 
apdaužytas televizorius. Po juo ant aliuminio kėdės sėdėjo mano 
tėvas — švarkas susiglamžęs, ant kelių išskleistas laikraštis. Kitoje 
kambario pusėje stovėjo mano motina melsvu kostiumėliu ir 
išsiblaškiusi žiūrėjo pro stiklo iliuminatorių, įstatytą medinėse du- 
ryse. Išgirdusi mane sujudant, mikliai apsisuko ant kulniuko. 

— Enti, — ištarė žengdama prie lovos. — Enti. 

— Kur aš esu? 

— Tu Gvajakilio ligoninėje, — atsiliepė tėtis. — Ar neprisimeni? 
Prišnekėjai devynias galybes, kai čia atvažiavome - tik nedaug 
ką galima buvo suprasti. Kas ta Selė? 

— Ramiau, - pasakė motina. — Mes iki to prieisime. 

Sunkiai pasislinkau aukštyn ant pagalvių. 

— Žinai, tu tikras laimės kūdikis, — tarė tėvas, lankstydamas 
laikraštį ir stodamasis. — Buvai ne taip ir toli nuo karo zonos. 
Kondoro kalnyne vėl įsiplieskė konfliktai. Per šią savaitę žuvo 
penkiolika. Kai kuriuos sužeistuosius netgi atgabeno į šitą ligo- 
ninę. —- Kad būtų įtikinamiau, jis bakstelėjo į rankoje laikomą 
laikraštį. — Nors, atrodo, ne į brangiąją jos dalį, - sukikeno. 

— Dėl Dievo meilės. - Motina stumtelėjo jį į šoną. —- Enti, 
kaip tu jauties? 

Tėvas surimtėjęs atsistojo priešais mamą iš kitos lovos 
pusės. 

— Prieš judviem pradedant, paklausykite, — tariau, sukiodamas 
galvą tai į vieną, tai į kitą, — tiesiog leiskite man atsiprašyti. Aš 
neabejoju, kad jūs abu siaubingai pykstate, bet jei tik leisite man 
paaiškinti, kodėl mes tą padarėme, tuomet... 

— Mes nepykstame, — švelniu balsu prakalbo motina. Kve- 
piančia ranka ji nubraukė man nuo kaktos plaukus. Kažkas buvo 
ne taip. — Mes nepykstame, Enti. Bet turime tau labai blogą 
naujieną. 

Tai nebuvo dar vienas sapnas. 

*** 


Jo kūną potvynio srovė keliskart išmetė prie uolos papėdės. 
Pagaliau jį rado — veidas paniręs į vandenį, koja įstrigusi tarp 
akmenų tiesiai po raudonu memorialiniu statiniu nelaimėliui 
banglentininkui. Pastaroji smulkmena tikrai ne iš tų, kurias tu- 
rėjau įsiminti, bet aš įsiminiau. Nuo tada ėmiau vaizduotis, jog 
ten galėtų būti ir antra mažytė šventyklėlė, skirta Fabianui, ir 
jog tasai, kas atnešdavo šviežių gyvų gėlių ir uždegdavo žvakes 
banglentininkui, dabar galbūt tą patį daro ir jam. Tikiuosi, kad 
neklystu. 

Išvykau iš šalies net nesudalyvavęs jo laidotuvėse, todėl taip 
ir nepatyriau ekvadorietiškos atsisveikinimo pompastikos, tačiau 
be vargo ją įsivaizdavau. Fabianas ne viena proga man taip smul- 
kiai ir ryškiai buvo nupasakojęs laidotuves, kad aš viską aiškiai 
regėjau net nebuvęs ten: juodai apsirengusias moteris, draskomas 
verksmo priepuolių; iškilmingas eitynes; galbūt net tradiciškai 
baltą karstą, skiriamą tiems, kurie bažnyčios požiūriu mirė per- 
nelyg jauni, kad būtų spėję nusidėti. Teturiu savo vaizduotės su- 
kurtą versiją. Man taip ir neteko stovėti tenai tarp smilkalų dūmų 
ir įkiršusių giminaičių, žvelgti į tą visą „prisigrobtą inkų auksą“, 
kaip jis sakydavo, neteko matyti jo laidojamo, ar kremuojamo, 
ar ką jie ten su juo padarė. Iš manęs to... nelaukė. 

Tačiau aš padariau atradimą: kuo netikėčiau koks nors asmuo 
dingsta iš jūsų gyvenimo, tuo atkakliau jis lieka gyventi jūsų gal- 
voje. Tapo aišku, kad man nė nereikėjo atsisveikinti, nes Fabianas 
dar ir dabar yra manyje, graužaties sutramdytas ir nugludintas, 
bet vis dar gyvas — ir nepanašu, jog ruoštųsi mane palikti. 

Įtikinėju save jį paleisti, sakau sau, kad daug kas paauglystėje 
užmezga rimtas draugystes, kurios staigiai nutrūksta ir niekada 
nebeatsinaujina, ir kad šios draugystės pabaiga tiesiog buvo labiau 
nebeatšaukiama. Nuo to darosi tik blogiau, nes vienas sunkiausių 
dalykų, su kuriais tenka gyventi, yra žinojimas, jog mes greičiau- 
siai nebūtume likę draugais, jei jis būtų gyvas. Mudu sukome 
skirtingomis kryptimis: aš —- į mokyklą ir gyvenimą Anglijoje, 
Fabianas — ten, dėl ko jie susitarė su dėde —- labai galimas daiktas, 

kad tai koledžas Valstijose ir kokia nors pelninga profesija. Kele- 
rius metus būtume susirašinėję, gal kartą ar du susitikę, bet toliau 
nebeliktų kur eiti. Mudviejų draugystė būtų išblėsusi, pavirtusi 
miglotais sustingusiais vaizdiniais, ir tai būtų buvę šaunu, nes 
dabar jis netūnotų čia, mano galvoje, jei būtų gyvas. Bet aš jį 
prisimenu. Jo šypsena tobulai atsispaudusi mano atmintyje, tarsi 
naujoko šypsnys tamsiai rusvoje fotografijoje. Esu persekiojamas 
keturių žodžių, kurie tarsi vaikiškas plaktukėlis per amžius bels 
į mano kaukolės sienas: jei jis būtų gyvas. 
Aš nekenčiu jo už tai. 


Išeidami iš ligoninės, mes turėjome pereiti per pagrindinį 
sužeistųjų skyrių viešojoje ligoninės dalyje, kur koridoriai buvo 
priguldyti kareivių, sužeistų perujiečių kulkų džiunglių pasaloje. 
Sužeistieji gulėjo ir laukė gydytojo pagalbos. Mačiau kantrybę 
jų akyse ir atsakinėjau jiems tokiu pat žvilgsniu. Ištvermingai 
ėjau tarp jų, kiekvieną ramiai nužvelgdamas, tarytum būčiau jų 
feldmaršalas, tikrinantis tvarsčius ant įvairiausių kūno sužalojimų, 
kur iš lėto kaupėsi tirštas arterinis kraujas; vienam ar dviem net 
pasiunčiau padrąsinamą šypseną. Tėvai ėjo priekyje, nekantrau- 
dami kuo greičiau ištrūkti iš ligoninės, bet aš išnaudojau kiekvieną 
akimirką. Vienas kareivis, gal tik keleriais metais vyresnis už 
mane, mirktelėjo man ir kilstelėjo sau prie veido sužeistą ranką. 
Kulka buvo kiaurai perėjusi jam delną, ir kitoje jo pusėje pro mažą 
raudoną angą rankoje aš pamačiau blizgančią jo akies lėliukę, 
smarkiai išsiplėtusią nuo nuskausminamųjų vaistų. 

Prisimenu ryškią saulės šviesą mašinų stovėjimo aikštelėje už 
ligoninės sienų, prisimenu kvapą gniaužiantį karštį, kai įsėdau 
į automobilį. Prisimenu tylą, mums išriedėjus į akinamai spin- 
dintį greitkelį. Kelionės pradžioje aš bandžiau dairytis, stebėti 
vaizdus. Bet neilgam: kiekvieno pakelės mulo ar nuobodžiau- 
jančio autobuso keleivio akyse, netgi vienuolės, lekiančios šalia 
apdaužytu kadilaku, veido išraiškoje — visur regėjau jį, tarytum 
galingo kaltės jausmo dėka Fabianas būtų įsikūnijęs į kiekvieną 
gyvą būtybę mano kelyje. 

Iš likusios kelionės į šiaurę dalies neatsimenu beveik nieko. 
Žinau, kad ji jokiomis aplinkybėmis nebūtų galėjusi būti tokia 
įdomi, kaip mudviejų su Fabianu kelionė į pietus. Mano tėvų 
pusėje buvo dalykiškumas, suaugusiųjų pasaulyje taikomų me- 
todų įvaldymas, ir krizių metu jie visu tuo pasinaudodavo. Jų 
rankose didžioji kelionė, į kurią mes leidomės prieš kelias dienas, 
susitraukė į keletą valandų, praleistų transporto priemonėje su 
oro kondicionieriumi. Kiek galėdamas stengiausi likusią kelionės 
dalį būti užsimerkęs, kad išlaikyčiau galvoje buvusius vaizdus ir 
išvengčiau tų visų kaltinančių akių. 

Nepraėjus nė savaitei palikau šalį visiems laikams. Motinai 
vadovaujant, mano išvykimo procesas buvo sutvarkytas žaibo 
greičiu, lyg koks įkaito išsiuntimas. Kad aš nedalyvausiu Fabiano 
laidotuvėse, irgi buvo nuspręsta už mane. Turint omeny tai, kas 
įvyko, aš buvau kuriam laikui nušalintas nuo sprendimų priė- 
mimo. Ir man tai visai tiko. Norėjau, kad sprendimus kas nors 
priiminėtų už mane visą likusį gyvenimą. 

Anot mano tėvų, valdžios pareigūnai turėtų paskelbti mir- 
ties dėl nelaimingo atsitikimo nuosprendį. Tačiau manęs laukė 
dar viena užduotis, kai grįžome į Kitą. Asmeniškai reikalaujant 
Suarezui, motinos ir tėvo lydimas, aš turėjau atvykti į jo namus 
ir pasiaiškinti, kaip žuvo jo sūnėnas. 


Aštuonioliktas skyrius 


Suarezo ir mano tėvų susitikimas Suarezo namuose būtų tapęs 
siurrealistiniu kultūrų susidūrimu net ir be triuškinančios žinios 
apie Fabiano mirtį. O kadangi pastaroji aplinkybė kabojo virš 
mūsų visų kaip Damoklo kardas, vizitas buvo nepakeliamas. Nuo 
tos akimirkos, kai vartai prasiskyrė, įsileisdami mūsų trijulę tėvo 
ekipaže, aš jaučiau kylančią panikos bangą, jausmą, kad nutiks 
kažkas blogo. Viskas turėjo būti kitaip — juk šie vartai atsiverdavo 
į džiaugsmą, įsileisdami apsiašarojusį iš juoko svečią galinėje 
kulkų nepermušamo mersedeso sėdynėje. O tądien atrodė, kad 
jie veda į bausmės vykdymo vietą. Mano nerimas nepaliovė augti 
net išvydus draugišką veidą: Eulalija, vilkinti juodais gedulo dra- 
bužiais, atidarė duris ir tik nebyliai linktelėjo, prieš pastūmėdama 
mus į biblioteką. Jokie viliojantys kvapai nesklido iš virtuvės. 
Nesigirdėjo ir muzikos iš automatinio patefono. Nė vienas šuo 
kūliavirsčia nesirito nuo laiptų mūsų pasitikti. Dėl viso to, dar 
Suarezui nė kojos neįkėlus į biblioteką, mane mušė karštis ir 
jaučiausi bjauriai, tarsi kaltė nepaliaujamai šutintų mane, o jam 
pasirodant jau turėčiau virti ant lėtos ugnies. 

Kol mes laukėme, mano tėvai su apsimestiniu abejingumu 
mėgino susipažinti su Suarezo buveine. Motina, dirbtinai surau- 
kusi kaktą, tyrinėjo knygų lentynas nuo viršaus iki apačios; tėvas 
stovėjo palinkęs ties patefonu, įrėmęs rankas į šonus. Jaučiausi 
užgautas už Suarezą jų buvimo, o ypač jų storžieviško verti- 
nimo tos vietos, tokios pažįstamos ir brangios man. Kovojau su 
troškimu išbėgti iš bibliotekos, pasileisti pro egzotiškas Baironų 
gėlių lysves tolyn Pan-Americana greitkeliu ir dumti į pietus, 
spardydamas batais raudoną purvą. 

— Kokia baisi enciklopedija, —- pastebėjo į nieką konkrečiai 
nesikreipdama motina, traukdama iš lentynos tomą. — Atrodo, 
lyg būtų parašyta vaikui. 

— Mano patirtis rodo, kad knygos, kurias mes vertiname kaip 
vaikiškas, gali daryti įtaką asmenybės ugdymui, — pasigirdo balsas 
nuo durų. 

Tas pažįstamas tarties autoritetingumas ir pasitikėjimas sa- 
vaime pažadino manyje lūkestį, nederamą džiaugsmo ir susijau- 
dinimo antplūdį. Puikiai žinojau, jog šįsyk nebus jokios įdomios 
istorijos, ir vis tiek, nepaisant aplinkybių, mano vaizduotei nu- 
dryko seilės kaip idiotiškam Pavlovo šuniui. 

Tačiau balso savininkas, pasirodęs kambary, buvo ne tas Su- 
arezas, kurį pažinojau, o susitraukęs, sudžiūvęs jo antrininkas. 
Balsas nebuvo praradęs savo įtaigumo, bet žmogus... Sakytum, 
vienas iš jo numylėtų indėnų užkeikė jį, atliko ayahuasca ritualą, 
kuris išdžiovina sielą ir išplėšia vidinę jėgą. Jo pečiai po švarku 
buvo sukumpę, plaukai atrodė dar labiau pražilę ir išretėję, ūsus 
jis buvo nusiskutęs, nuo ko veidas atrodė nuogas ir neapsaugotas. 
Staiga jis virto seniu. 

Susivokiau, jog iš manęs laukiama supažindinimų, nes aš 
pažinojau visus čia esančius. Pirmą kartą gyvenime pristačiau 
savo tėvus, pavadindamas juos vardais. Tas normų laikymasis 
dvelktelėjo beprasmybe. Mandagiai nusilenkęs, tarsi norėtų dar 
labiau pabrėžti situacijos absurdą, Suarezas pabučiavo motinai 
ranką. Ta pašnairavo į tėvą. 

Eulalija pastatė ant stalo baltą dubenį, prikrautą mėsingų žalių 
alyvuogių, su mažesniu skyreliu viduje — kauliukams. Ji dar at- 
nešė ant padėklo atkimštą butelį raudonojo vyno ir keletą taurių. 
Kai Suarezas pakėlė butelį pripilti mano taurę, aš papurčiau galvą 
ir paprašiau sulčių. Prieš jam nusukant galvą, spėjau sugauti jo 
akyse silpną senosios šelmystės atšvaitą ir net pamačiau trūktelint 
lūpų kamputį. Ištarė Eulalijai „sulčių“ su nežymia pašaipėle, kurią 
tik aš vienas galėjau atpažinti. Kai dėl alyvuogių, tai jų kvapas iki 
šiol man kelia šleikštulį. 

Išpilsčius gėrimus ir pristūmus kėdes, prasidėjo šiokie tokie 
įžanginiai pasišnekučiavimai. Mano tėvai pareiškė užuojautą 
Suarezui ir pasakė, kad Fabiano viešnagės pas mus savaitgaliais 
suteikdavo jiems daug džiaugsmo. Suarezas atsilygindamas pa- 

žėrė keletą rinktinių komplimentų apie mane. Jis pasakė, kad aš 
buvęs „džiugesio ir įkvėpimo“ šaltinis. Jau pradėjau galvoti, kad 
pokalbis taip ir tekės nepakenčiamai nuobodžia vaga, kai paga- 
liau už stalo, aplink kurį visi keturi buvome susėdę — to paties 
stalo, kadais mačiusio tiek žavių dalykų, už kurio dar neseniai 
Fabianas ir aš smagiai kilnojome tekilos taureles — stojo tyla. 
Suarezas pastatė savo taurę ir nusišluostė lūpas, nors vyno dar 
nė nebuvo palietęs. 

— Dėkoju jums visiems, kad sutikote ateiti, — tarė jis. — Leis- 
kite man pradėti nuo kreipimosi į Entį: aš Žinau, jog tau šita 
netektis lygiai taip pat skausminga kaip ir man. Žinau, kokie 
artimi draugai judu su Fabianu buvote. Taip pat noriu išreikšti 
viltį, kad tu jokiais būdais nepajusi esąs kaltinamas dėl to, kas 
atsitiko. Žinau, koks sauvališkas berniukas buvo mano sūnėnas, 
ir esu visiškai pasirengęs išgirsti, jog ši siaubinga nelaimė įvyko 
dėl jo paties karštakošiškumo. 

Prieš tęsdamas savo kalbą, Suarezas vėl kilstelėjo savo taurę. 
Vynas joje, apšviestas virš jo galvos degančios lempos, žėrėjo 
kaip rubinas. Aš pagalvojau apie perdėtai raudonos spalvos kraują 
siaubo filmuose. 

— Taigi, Enti, tau nėra reikalo ką nors nutylėti. Aš anaiptol 
neketinu kam nors primesti kaltinimų ar iškelti bylą teisme. 

Ši pastaba paveikė mane taip, kaip Suarezas ir buvo numatęs — 
iš pirmo žvilgsnio kaip raminanti ir tonizuojanti priemonė, o iš 
tiesų — kaip griaunamoji jėga. Man nė į galvą nebuvo atėję, jog 
kažkas norėtų ir netgi galėtų pateikti kaltinimus. Pakėliau priešais 
mane stovintį naranjilla stiklą, kad kuo nors užimčiau rankas, ir 
vyliausi, kad mano veide neatsispindi baimė ir nuostaba, kurią 
jaučiau. 

— Tačiau mums reikia žinoti, kas atsitiko, — kalbėjo Sua- 
rezas. — Kad ir kas buvo, kad ir ką judu padarėte, privalai mums 
papasakoti. Turi papasakoti mums viską. Ar supranti? 

Aš atsikrenkščiau, bet neišspaudžiau nė žodžio. 

— Na, nesinervink, — pasakė motina. — Ponas Suarezas elgiasi 
kaip reta supratingai. 

Mano liežuvis niekaip nenorėjo atsirišti. Buvau atsidūręs 
neįmanomoje situacijoje priešais du žmones — Suarezą ir savo 
motiną — kuriems skirtingai nupasakočiau net ką valgiau pus- 
ryčių, ką jau bekalbėti apie Pedraskados įvykius. Dar nejaukiau 
buvo nuo to, kad Suarezas, užsiminęs apie kaltinimus ir teismus, 
aiškiai leido suprasti, kad nebūtinai palaikys mano pusę. 

— O gal pradėk nuo to, kas paskatino jus važiuoti į tą vietą... 
Pedraskadą, — pasiūlė motina. 

Suarezas sutiko. 

— Taip. Kas atsitiko? — tarė jis. — Kas vertė judu sumeluoti 
man? 

— Sumeluoti mums visiems, — priminė motina. 

— Žinoma, — pritarė Suarezas. 

— Suarezai, aš atsiprašau, — pasakiau. — Mes... 

— Enti, aš tau jau sakiau. Nebus jokių kaltinimų. Tebūna tai 
paskutinis kartas, kai atsiprašai. Tiesiog papasakok mums tiesą. 

Aš siurbtelėjau gėrimo, bet vargiai galėjau jį nuryti. Skystis 
lėtai nutekėjo galugerkliu. Vos nepradėjau žiaukčioti. 

— Mano supratimu, tiesa yra ta, kad mums tiesiog norėjosi 
nuotykio. Žinojau, kad greit turėsiu palikti šalį, ir mes su Fabianu 
vis kalbėdavom, kad vieną dieną ištrūksime iš miesto ir kartu 
patyrinėsime kokias nors atokesnes vietas. Man regis, galima 
būtų pasakyti, kad aš norėjau... patirti ką nors tokio, iki man iš- 
važiuojant. Ką nors ne taip saugaus. Tai ir nutarėme su Fabianu 
išvažiuoti savaitgaliui. Tokia kaip ir atsisveikinimo ekspedicija. 

Suarezas linktelėjo man lyg išreikšdamas visišką supratimą. 
Pašnairavau į tėvus. Mano tėvas tryško geranoriškumu ir užuo- 
jauta, o motinos veide buvo matyti visuomet mane gąsdinanti 
ypatingo susitelkimo išraiška. Tik ir lauk, kada išsitrauks blok- 
notą. 

— Tai dar ne viskas, — tęsiau aš. — Kažkas atsitiko Fabianui. 
Jis kaip niekad anksčiau sielvartavo dėl savo tėvų. Maniau, kad 
jam bus pravartu pakeisti aplinką ir kuriam laikui liautis apie juos 
galvoti. Jis buvo pradėjęs pasakoti man apie juos visokius dalykus, 
kurie greičiausiai negalėjo būti tiesa. Kaip jis per Velykų eiseną 

regėjęs savo motiną, ir kaip jo tėvą užmušė per bulių kautynes 
ir kad jo motina nemirė, o klajoja kalnuose, ištikta amnezijos. 
Visokias nesąmones. Aš nežinojau, ką daryti. 

— Suprantu, — pasakė Suarezas, suraukęs antakius. 

Atsigręžiau į jį. 

— Aš turėjau jums pasakyti. Tą vakarą, kai mudu pasigėrėme, 
man reikėjo tada jums viską papasakoti. Apgailestauju. 

— Aš tau sakiau — jokių atsiprašymų. 

— Jūs pasigėrėte? — paklausė motina. — Kada tai buvo? 

Suarezas nekreipė į ją dėmesio. 

— Tu nenorėjai jo išduoti. Suprantu. —- Paskui kreipėsi į 
mano tėvus: - Aš nemanau, kad Entis būtų kada jums pasa- 
kojęs mano sesers ir jos vyro — Fabiano mamos ir tėčio — mirties 
aplinkybes. 

Mano tėvai patvirtino, kad aš nepasakojau. 

— Tai suprantama. Tikiu, kad ir pats Entis palyginti neseniai 
sužinojo tiesą. Maždaug prieš šešerius metus įvyko labai nelemta 
avarija. Jų automobilis nusivertė nuo kelio aukštai kalnuose, ir 
nė vienas jų neliko gyvas. 

Motina išreiškė deramą užuojautą. 

— Prieš kelias savaites mes su Enčiu atvirai pasikalbėjome ir 
išaiškėjo, jog Fabianas tikėjo, esą jo motina galinti būti gyva, nes 
jos kūno avarijos vietoje taip ir nerado. Dabar aiškėja, kad jis 
prasimanydavo žavių istorijų paaiškinti jų dingimui — užpildyti 
mūsų žinojimo spragoms. Kaip vis dėlto liūdna. 

— Man labai gaila, — ištariau blankiu nevykėlio balsu. 

Suarezas nesureagavo. 

— Dėl kai kurių man pačiam nesuvokiamų priežasčių aš manau, 
jog Fabianas kaltino save dėl tėvų mirties. Regis, tos istorijos buvo 
jo būdas pabėgti nuo tikrovės. 

— Tu žinojai apie tai? — motina nukreipė įdėmų žvilgsnį į 
mane. — Žinojai, kaip jis suklaidintas savo iliuzijų, ir niekam 
nepasakei? 

— Jis buvo mano draugas. 

Tėvas mąstė. 

— Visa tai puiku, bet lieka neaišku, kodėl jūs išsirinkote būtent 
tą vietą. Juk tai baisiai toli. Galėjote leistis ieškoti nuotykių bet 
kur, daug arčiau Kito. 

Mano tėvas. Vienintelis žmogus kambaryje, kuriuo, kaip man 
atrodė, galiu pasitikėti. Nusivylimas. 

— Geras klausimas. Kodėl būtent Pedraskadą? — atitarė Su- 
arezas. 

— Tikrai, kodėl? — pasiteiravo motina. 

Juokingiausia, kad tą akimirką aš būčiau galėjęs pakelti akis 
į knygų lentyną, ištraukti enciklopediją, atversti jiems straipsnį 
apie Pedraskadą ir paaiškinti, iš kur man šovė ta mintis. Tai netgi 
nebūtų melas. Bet aš toli gražu nemąsčiau blaiviai. Atsidūriau 
kryžkelėje ir pats to nepastebėjau — pernelyg uoliai dairiausi atgal. 
Užuot pasirinkęs, kuriuo keliu saugiausia būtų eiti, aš aklai mo- 
viau per sankryžą apimtas panikos, beviltiškai bandydamas išnešti 
sveiką kailį. Nė akimirkos nesusimąstęs, pats save pasmerkiau. 

— Mes važiavome ieškoti Amnezijos klinikos, — suvapėjau. 

Tėvas išsitiesė kėdėje kaip strėlė: 

— Ką? 

Žodžiai patys išsprūdo man iš burnos: 

— Fabianas ir aš radome tą laikraščio iškarpą apie kliniką Pe- 
draskadoje, kur netekę atminties žmonės gali apsigyventi ir būti 
slaugomi, kol viską prisimins. 

Tėvas nugėrė gurkšnį vyno. 

— Enti, apie ką tu šneki? 

— Tai buvo kvaila, žinau. Bet mes ten nuvažiavome dėl to. 

— Aišku, — tarė Suarezas. — Tai paskutinė versija, užvaldžiusi Fa- 
biano vaizduotę, apie tai, kur galėtų būti jo motina? Ar tai tiesa? 

— Ar dėl to jūs nuvažiavote į Pedraskadą? Ieškoti Amnezijos 
klinikos? — klausė tėvas. Jis iš paskutiniųjų bandė mane suprasti 
ir kartu per daug neišsiduoti. Tačiau aš buvau toli už supratimo 
ribų. — Liaukis, drauguži. To negali būti. 

Suarezas ūmai itin susidomėjo mano tėvo žodžiais. 

— Jūs žinojote apie tai? — paklausė. — Žinojote apie tą... Am- 
nezijos kliniką? 

Tėvas nevikriai pastatė ant stalo stiklą. Aš jį užjaučiau. Jis 
taip norėjo palaikyti mano pusę, bet aplinkybės tam buvo labai 
nepalankios. 

— Mudu su Enčiu kartą šnekėjomės apie tai, bet tik tarp 
kitko, — pasakė jis. — Tai ir viskas. Tiesiog išgalvojome nebūtą 
dalyką. Abejoju, ar kas nors panašaus tikrovėje egzistuoja. 

— Ir aš abejoju, — atsiliepė Suarezas. — O vis dėlto Entis mums 
aiškina, kad jie keliavo į Pedraskadą būtent ieškoti tos... menamos 
vietos. 

— Savaime aišku, tai beprasmiškas sumanymas, — pasakė mo- 
tina. — Galėjai sugalvoti ką nors geresnio, Enti. 

Aš stvėriausi šiaudo. Buvau apimtas panikos. 

— Žinau, kad tai nesąmonė. Tiesiog tai buvo dar vienas Fa- 
biano svaičiojimas, kad jo mama gali būti gyva. Jis nusprendė, 
kad Pedraskada tam tinkama vieta, ta klinika. O aš nežinojau, 
kaip jį atkalbėti. Tai buvo kvaila. Aš dabar tą suprantu. 

Kol bėriau savo išvedžiojimus, Suarezas nenuleido nuo manęs 
nieko gera nelemiančio, pajuokiančio žvilgsnio. Sumišęs spok- 
sojau į jį. Jei aplinkybės būtų kitokios, būčiau pasakęs, kad jis 
mėgavosi. 

Jis patogiai atsilošė kėdėje, leisdamas man kurį laiką painiotis 
savo melagystėse. Paskui išsitraukė stambų auksinį žiebtuvėlį ir 
prisidegė Dunhill cigaretę. Įtraukė didelę melsvų dūmų porciją 
ir atsuko pakelį į mano pusę. 

— Cigaretę, Enti? Ne? Na gerai. —- Iškvėpė nepračiaupdamas 
lūpų ir išpūtė tirštą nepriekaištingą dūmų žiedą, žiūrėdamas į 
senoviškus disko stiliaus apšvietimo įrenginius ant sienos už 
mano motinos galvos. Paskui tarė: 

— Kaip gydytojas esu sužavėtas šios idėjos apie gydymo centrą, 
skirtą vien tik amnezijos ištiktiems. 

Jis padėjo cigaretę į peleninę. Stebėjau, kaip jo ranka trumpam 
pakibo virš baltojo dubens prieš išsirinkdama ir paimdama putnią 
žaliąją alyvuogę. Įsimetė ją už dešinio žando ir pasimėgaudamas 
sužiaumojo, grakščiai išstumdamas kauliuką ant delno ir padė- 

damas į tam skirtą priešais stovinčio dubens skyrelį. Nurydamas 
jis žiūrėjo tiesiai man į akis. 

— Reikalas tas, — sumiknojau, — kad tai buvo tiesiog kvailas... 

Jis kilstelėjo ranką, kad aš nutilčiau. Tai tebuvo menkutis ju- 
desys, tačiau pasijutau kaip gavęs per veidą. Jo burna sardoniškai 
kryptelėjo, pagaliau užbaigus kruopščiai doroti alyvuogę. Vėl 
pasėmė cigaretę ir dar kartą iš lėto, giliai užsitraukė. Tyla buvo 
kaip nuščiuvimas bulių kovos arenoje, prieš suduodant coup de 
grūce*. Ir tada jis smogė. 

— Tu tikriausiai nustebsi, kad aš, tiesą sakant, esu girdėjęs apie 
jūsų Amnezijos kliniką. 

Man sutraukė vidurius. Juodi ir balti šachmatinių bibliotekos 
grindų langeliai ėmė plaukti prieš akis, ir aš persigandau, kad, 
sekdamas Fabiano pavyzdžiu, ištuštinsiu skrandį stačiai visiems 
panosėje. 

— Vakar aš žvalgiausi po Fabiano kambarį, mėgindamas ap- 
sispręsti, kaip pradėti jį iškraustyti — štai tokia širdį verianti už- 
duotis — ir aptikau laikraščio iškarpą, kurią mano sūnėnas buvo 
įkišęs į kelių atlasą, o pastarąjį dėl kažkokių priežasčių paslėpęs 
po lova. 

Jis įkišo ranką į vidinę tvido švarko kišenę, ištraukė iš ten 
iškarpą, išlankstė ją ir tvarkingai padėjo ant stalo priešais save. 

Oras patalpoje buvo tirštas nuo susitvenkusių neišsakytų 
emocijų. Tyli kvapą gniaužianti panika iš mano pusės, nebylus 
sumišimas iš mano tėvų pusės. O iš Suarezo — vos slepiamas 
liepsnojantis triumfas, sunkiai beatskiriamas nuo manijos. 

— Tai savotiškas radinys. Viena iš pirmųjų mane pribloškusių 
keistenybių buvo data. Iškarpa rodo, kad laikraštis išleistas 1989 
metų vasario 29 dieną. Aš jau senas. Atmintis gali mane suklai- 
dinti. Tačiau 1989 metų vasario 29-toji niekuomet neegzistavo, 
nebent aš labai smarkiai klysčiau. 1989-tieji nebuvo keliamieji 
metai. — Jis nurijo gerą gurkšnį vyno ir nusišypsojo. — Gal kas 
nors norėtų alyvuogių? Jos puikios. 


* Malonės smūgis (pranc.) 

Motina beviltiškai apsidairė po kambarį, ieškodama pa- 
galbos. 

— Ar kas nors supranta, apie ką kalba šitas žmogus? 

Klausimas nebuvo skirtas jokiam konkrečiam asmeniui, o 
pakibo erdvėje kažkur virš patefono. Jei ji būtų atkreipusi dėmesį 
į mirtinai išblyškusį mano veidą, būtų gavusi ir atsakymą. 

Dabar Suarezas žiūrėjo tiesiai į mane. 

— Ar jums neatrodo keista, jog medicinos įstaiga, vos prieš 
šešerius metus išreklamuota šalies dienraštyje, galėjo dingti be 
pėdsako, be jokių savo veiklos įrodymų? Juokinga. Tarsi pati 
klinika skleistų amneziją. Tarsi daugybė joje buvusių amnezijos 
ištiktųjų savo negalia kažkaip būtų užkrėtę ir patį pastatą. — Jis 
nusijuokė iš savo sąmojo. Neįtikėtina, bet staiga jis pasirodė kaip 
laimingiausias žmogus iš visų, esančių kambaryje. 

— Toje iškarpoje yra ir kitas straipsnis, — varė jis toliau, - ir jis 
netgi dar keistesnis. Įsivaizduokite, kaip mane pribloškė tai, ką 
ten perskaičiau. Tas straipsnis, ar galite patikėti, nušviečia mano 
sesers ir svainio mirties aplinkybes, kurias, kaip tikrai žinome, 
Fabianas išsigalvojo. 

— Gerai, klausykite... — pradėjau. 

— Tarkim, galėjo būti kita sutuoktinių pora, nelemtai nusiritusi 
nuo to paties kelio vos kelios savaitės po Fabiano tėvų žūties. 
Įmanomas net ir toks variantas, kad Fabianas pamatė tą straipsnį 
ir susikūrė savo įvykių versiją, įskaitant bulių kautynes. 

Aš sėdėjau be žado, spoksodamas į erdvę. Nebuvo kaip jo 
sustabdyti. 

— Bet ši galimybė atrodo man be galo menka. Ne. Greičiau 
jau kažkoks asmuo — neabejotinai su pačiais geriausiais ketini- 
mais — kažkas, pažinojęs Fabianą ir žinojęs apie jo išgyvenamą 
skausmą, nutarė sukurti dokumentinį įrodymą Fabianui pa- 
guosti... priversti jį patikėti, kad jo versija yra tikra, ir pastūmėti 
jį - ne, ne arčiau paguodos, o tolyn nuo realybės. 

Dabar visi žiūrėjo į mane. 

— Ar nemanai, Enti, kad atėjo laikas papasakoti mums tiksliai, 
kas atsitiko? — pasakė Suarezas. 

— Enti, — atsiliepė mano motina. — Tu juk ne... 

— Taip, jis tai padarė. Tiesa? — man nespėjus prasižioti, Sua- 
rezas pakėlė ranką. — Žinau, žinau. Tu manei, kad padedi jam. 

— Tuščias laikraštinis popierius, — sumurmėjo tėvas. — Ma- 
niau, kad tai kažkokia paslaptinga mokyklinė užduotis. 

— Jis tuo nepatikėjo! — sušukau. — Aš žinau, kad nepatikėjo. 

Suarezas sėdėjo kramtydamas dar vieną alyvuogę ir stebėdamas 
mane. Paskui palinko priekin ir, dūręs į mane pirštu, prabilo: 

— Mes buvome susitarę. Aš pasitikėjau tavimi. Prašiau tavęs, 
kad pasakytum man, kai, tavo manymu, padėtis taps nebeval- 
doma, ir tu man tą prižadėjai. 

Ėmiau kalbėti negalvodamas. Pasakiau, kad padariau tai dėl 
teisingų priežasčių, kad Fabianas žinojęs, jog tai pokštas, kad ypač 
Suarezas turįs tai suprasti. Mano protestai atsimušė į tylą. 

— Leiskite man įrodyti, - nenurimau. — Leiskite man papa- 
sakoti, kas mums nutiko Pedraskadoje. 

— Šitą pasakojimą užvis labiausiai ir nekantrauju išgirsti, - pa- 
sakė Suarezas. — Pasakojimą apie tai, kodėl mano sūnėną rado 
negyvą, gulintį kniūbsčią vandenyje. 

Mėginau susikaupti, tuo pat metu nutaisydamas atgailaujančią 
išraišką. Samprotavau taip: jei atrodysiu pakankamai priblokštas 
savo apgaulės demaskavimo, tai jokios tolesnės ir dar rimtesnės 
melagystės nebeatrodys negalimos. 

— Ar galite jūs visi prižadėti man vieną dalyką? — paklau- 
siau. — Prašau, pažadėkite nieko nesakyti, kol baigsiu pasakoti 
visą istoriją. 

Visi trys sutikdami linktelėjo. 

Prieš pradėdamas kalbėti atsikrenkščiau, dirstelėjau aukštyn 
virš patefono ir pamačiau dėmę ant sienos nuo alaus purslų, likusią 
nuo tada, kai Fabianas susinervinęs sviedė į sieną alaus butelį vos 
prieš dvi savaites. Girdėjau jo balsą, kaip visuomet pašaipų: „Ką 
pasakytų žmogus be vaizduotės apie tai, kas čia įvyko?“ 

— Ten buvo tas kupolas, - tariau. - Pajūryje. — Tas metalinis 
kupolas, ant kalno. 


Devynioliktas skyrius 


— Nuo pat mūsų atvykimo akimirkos jis prikaustė mūsų dė- 
mesį, nes atrodė toks išsiskiriantis. Tas miestelis — tai viso labo 
dumblinas žvejų uostas su keliais banglenčių barais ir turistų 
viešbučiais, bet tas statinys atrodė lyg perkeltas iš ateities — išvien 
spindintis metalas, ir dar erzinamai paslėptas nuo mūsų akių už 
stūksančios ant kalno uolos. Dar daugiau — Rėjus, amerikietis 
hipis, nuomojantis namelius, kur mes apsistojome, mums papa- 
sakojo, kad į tenai neveda joks kelias ir jokio kito priėjimo nėra, 
tik laivu arba sraigtasparniu. Ir dar kai ką: kaip statytojai sulaužė 
sparnus jo papūgai ir kaip jį pavarė apsauga, kai jis bandė nueiti 
ir pasižiūrėti, kas ten yra. Paskui, mums grįžtant iš Isla de Plata, 
pro mus pernelyg arti praplaukė tas milžiniškas turistinis laivas, 
kur buvo prisišvartavęs prie kupolo, ir užliejo Rėjaus valtį. Dėl 
viso to mudu su Fabianu apsėdo mintis užsikarti tenai ir atker- 
šyti. Galiausiai mudu nusprendėme leistis į ekspediciją ir viską 
išsiaiškinti kartą ir visiems laikams. 

— Rėjaus dukra Solė parodė man taką, sukantį pro uolą, ku- 
riuo galima eiti tik per atoslūgį. Ji mums pasakė, kad ten esama 
urvo su laiptais oloje, vedančiais į kupolą. Sakytum, slaptas įė- 
jimas. Jai tik dešimt metų, todėl aš nežinojau, ar priimti viską 
už gryną pinigą, tačiau Fabianas nuo pat pradžių ja patikėjo, ir 
antrą ar trečią dieną, kitaip sakant, kai Fabianas... kai įvyko tas 
nelaimingas atsitikimas, mes pabandėme ten nusigauti. 

— Man kėlė nerimą, kad tai nesaugu. Kai išsiruošėme, jau 
buvo popietė, ir vanduo jau pradėjo semti akmenis ant tako. 
Būtume kaip niekur nieko atsidūrę spąstuose, jei nespėtume 
grįžti iki potvynio. Tačiau Fabianas nenusileido. Jis... mes bu- 
vome išgėrę, ir jis buvo neperkalbamas. Kiek pasiginčijome 
pajūryje, ir jis pasakė eisiąs vienas, net jei aš ir neisiu, ir nu- 
dūmė. Jūs žinote, koks jis būdavo, kai jam užeidavo piktumas. 
Aš patraukiau iš paskos. 

— Kurį laiką sekiau paskui jį, ropšdamasis nuo uolos ant uolos, 
paskui pažvelgiau į priekį ir pamačiau, kad jis dingęs iš akių. Ir 
tikrai, lenkdamas kitą stačią uolą išvydau jį mojantį nuo urvo 
angos tiesiai man virš galvos, melsvi jo marškiniai užpakaly buvo 
išsipūtę nuo vėjo. Paprašiau jo palaukti ir užsikabarojau į viršų 
dusdamas, slidinėdamas ir apsibraižydamas į drėgną akmenį, bet 
kai pasiekiau tą vietą, kur jis pirma stovėjo, jis jau buvo dingęs 
tamsoje. 

Aš atsistojau, dirstelėjau po kojom ir pamačiau ant smiltainio 
nuolaužos žydrai raudoną krabą, išdžiūvusį ir apsivertusį. Man 
tapo aišku, jog potvynis siekia iki čia ir kad mūsų sumanymas 
pavojingas. Šūktelėjau į tamsą, pavadindamas Fabianą idiotu ir 
kad jis pražudys mus abu. Bet jis tik atsišaukė: „Tu visai neturi 
vaizduotės“. Jo balsas, regėjos, vis labiau tolo. Arba urvo akustika 
krėtė man pokštus, arba jis kažkokiu būdu labai sparčiai judėjo 
pirmyn. 

— Aš riktelėjau, kad nieko nematau, ir paklausiau, kaip jis 
taip greitai braunasi pirmyn. Jis liepė man lipti laiptais. Atsakiau, 
kad nematau jokių laiptų. Jis pasakė: „Jei tu jų nematai, tai dar 
nereiškia, kad jų ten nėra“. Mano tylėjimas jam turėjo viską pa- 
sakyti, nes aš pamenu jo šūktelėjimą: „Aš tau sakau, kad čia yra 
laiptai. Kodėl niekas niekada manim netiki?“ 

— Baisiai nenorėjau to pripažinti, bet jis buvo teisus. Kai iš 
viršaus prasisunkė dienos šviesa, tapo akivaizdu, kad mes lipame 
žmogaus ranka padarytais laiptais — grubiai, nelygiai iškaltais 
akmenyje, bet nepaneigiamai tikrais. Man lipant, nuo drėgnų 
tašytų urvo sienų vis dažniau atsispindėjo šviesa. 


— Lukterk minutėlę, - pasakė mano motina. 

— Ką? — perklausiau įtūžęs, kad ji blaško mano dėmesį. 

— Šis pasakojimas darosi pernelyg poetiškas mano skoniui. 
Eik prie esmės. 

Aš atsidusau. 

— Aš pasakoju, kas atsitiko. Jūs žadėjote nepertraukinėti. 

Įsikišo Suarezas: 

— Išklausykime jį. Mes jam tą pažadėjome. 
— Ačiū, — pasakiau nedrįsdamas pažvelgti į motiną, kad ne- 
prarasčiau ryžto. 


— Kai pasiekiau laiptų viršų, man trūko oro, ir aš buvau be- 
pradedąs švokšti. Tačiau kai pamačiau, kas mūsų laukia uolos 
viršūnėje, mano plaučių būklė man neberūpėjo. Fabianas aiškiai 
buvo ne mažiau priblokštas, nes stovėjo nenuleisdamas akių nuo 
reginio — angliško stiliaus sodas su rožių lysvėmis ir buksmedžių 
gyvatvorėmis, neįsivaizduojamai nepanašūs į tas išdriką spiečių 
pašiūrių, kur mes buvome apsistoję, paslėptas nuo pašalinių akių 
niūksančios uolų sangrūdos, iš kurios mes ką tik išlindome. At- 
rodė, jog pirmąsyk gyvenime uodžiu nupjautos žolės ir vandens 
purkštuvų kvapą, ypač po drėgno ir šalto, žuvim atsiduodančio 
urvo Oro. 

— Kairėje pusėje kelias leidosi į prieplauką, kur tūnojo tu- 
ristinis laivas — tas pats, kur vos mūsų nenuskandino. Toks nu- 
smailintas, kūgio formos. Nesilaikė vandeny taip kaip turėtų. 
Atrodė... pernelyg dirbtinas. Kaip apversta garinė laidynė ar 
kažkas panašaus. Nepatiko jis man tada, kai vos mūsų neapvertė, o 
dabar pasirodė netgi dar atgrasesnis. Fabianas jau buvo pasišovęs 
leistis žemyn jo apžiūrėti, bet aš jį sulaikiau, rodydamas į dešinę 
pusę, į kupolą ant kalvos. 

— Pirmą kartą mes galėjome apžiūrėti jį iš arti. Dar niekad 
nebuvau matęs tokio pastato: apskritimą sudarančios betoninės 
atramos, tarp jų — išlenktos patamsinto veidrodinio stiklo plokštės, 
ant viršaus — tviskantis sidabro stogas, atspindintis vakaro saulę. 
Mums palengva prie jo artinantis pamačiau, kad nors iš pajūrio 
žiūrint stogas atrodė tvarkingas ir lygus, iš tikrųjų jį sudarė kra- 
tinys metalo plokščių, sukniedytų draugėn. Ir nors, kaip Rėjus 
sakė, statinys tik šešių metų senumo, bet jau buvo nusidėvėjęs: 
vanduo iš užsikimšusių nutekamųjų vamzdžių išmarginęs be- 
tono sienas rudom ir žaliom dėmėm, kampe rūdijo gremėzdiška 
modernaus meno skulptūra, tvenkiniai užteršti žolėmis ir dum- 

bliais. Viename jų pamačiau po lelija plūduriuojančią išpurtusią 
nebegyvą auksinę žuvelę. 


— Tai jau darosi kvaila. - Motina kurį laiką valdėsi ir neper- 
traukinėjo manęs. Aš tą mačiau, todėl kreipiausi daugiausia į 
Suarezą ir tėvą, kas ją tik dar labiau kiršino. — Užtenka tų vaiz- 
delių. Kada pagaliau eisi prie reikalo? 

— Sakei, kad leisi man kalbėti. 

— Enti, tai labai rimta. Mes čia susirinkome išsiaiškinti mirties 
aplinkybių. 

Mano palengvėjimui, Suarezas vėl įsiterpė: 

— Kaip jau sakiau, mes susitarėme jį išklausyti. Prašau — dau- 
giau jokių pastabų. 

— Jis yra mano sūnus. 

— Ir pasakoja mums, kas atsitiko mano sūnėnui, taigi, ponia, 
jei bent kiek gerbiate mano norus, leiskite jam kalbėti. Jums 
niekas neliepia pasilikti kambaryje, jei nenorite išklausyti to, ką 
jis turi pasakyti. 

Mačiau, kad ją ima pagunda paklausyti to patarimo, parodyti 
savo panieką lengvatikystei, kuri buvo tokia artima mano širdžiai, 
bet negalėjo sutikti, kad praleis nors mažiausią šito teisminio 
nagrinėjimo dalį. 

— Kaip norite, — prakošė pro suspaustas lūpas. 

Tas paramos ženklas iš Suareno pusės suteikė man jėgų, ir aš 
variau toliau, pasiryžęs tęsti savo pasakojimą su visais pastabčio- 
jimais ir gaišinimais. Aš norėjau išbandyti save — ir visus kitus, 
esančius kambaryje. 


— Kai priėjome arčiau, išgirdome muziką — džiazą, skambantį 
iš prastų garsiakalbių. Ir besišnekučiuojančių balsų gaudesį. Tarsi 
kažkur vyktų šaunus vakarėlis su išgėrimais. Pro automatines 
stiklo duris įėjome į vestibiulį su kondicionuotu oru, kuris galėjo 
būti viešbučio dalis, tik tiek, kad buvo tuščias ir be jokių iškabų, 
išskyrus vieną iš tų juodų plastiko lentų, ant kurių tvirtinamos 
baltos raidės, kai norite paskelbti apie konferencijas ir panašius 

dalykus. Raidės ant šios lentos rikiavosi į žodžius: „NEBANDYTI 
REIŠKIA NESUŽINOTI“. Už stalo niekas nesėdėjo, tad mes 
nusprendėme pasukti ten, kur girdėjosi vakarėlio garsai. 

— Triukšmas sklido iš už didžiulių medinių durų vestibiulio 
gale. Patraukėme link jų, girgždindami batais į skalūno grindis. 
Kurį laiką pastovėjome už durų, stengdamiesi įsiklausyti, bet nega- 
lėjome nieko išskirti, vien nerišlų balsų klegesį. Jau ketinau pasiūlyti 
trauktis, galbūt grįžti prie laivo ir pašniukštinėti ten, bet Fabianas 
be jokio įspėjimo narsiai atlapojo duris ir žengė vidun. 

— Tai buvo įspūdingas kambarys baltai dažytom sienom. Di- 
džiuliai pusapvaliai langai vėrėsi į vešlius sodus ir į vandenyną, 
kur leidosi saulė. Ten stovėjo ir gyvai šnekučiavosi kokios trys 
dešimtys žmonių. Patys įvairiausi keistuoliai. Visi skirtingi. Nuo 
durų keletą jų apžiūrėjau: moterį indigo spalvos suknele ir pa- 
čiais ilgiausiais plaukais, kokius man teko matyti; vyruką tamsiu 
kostiumu ir raudonai balta kaklaskare; jauną mergaitę, maždaug 
mūsų amžiaus, su trim auskarais vienoje ausyje ir nušviesintais 
plaukais. Viena džiugiai čiauškanti moteris buvo įsispyrusi į ro- 
žines šlepetes, tuo tarpu kiti buvo išsipustę, su kardais prie šonų 
ir pentinais prie batų. Palei sienas rikiavosi lenkti stalai, užtiesti 
žydromis staltiesėmis, lūžtantys nuo įvairiausių valgių: dubenys, 
sriubinės, lėkštės, padėklai, prikrauti su kaupu ir garuojantys. 
Visoje patalpoje tvyrojo keistų egzotiškų valgių kvapai, kurių 
nė vieno negalėjau iki galo atpažinti. 

— Tikėjausi, kad dramatiškas Fabiano įžengimas privers 
žmones nutilti ir apsidairyti, panašiai kaip filmuose, kai herojus 
įeina į Laukinių Vakarų smuklę, ir visi nuščiūva, bet susirinku- 
sieji toliau sau plepėjo, tad mes įėjome, uždarydami paskui save 
duris. 

— Jau buvome kambario vidury, kai mus pagaliau pastebėjo. 
Raudonveidis vyras su ūsais, greičiausiai tvarkdarys, kažką pa- 
sakė vienam iš padavėjų, ir tas priėjo prie mūsų ir paklausė, kuo 
galįs padėti, tokiu tonu, kuris reiškė „jūsų čia neturėtų būti“. 
Padavėjas išlydėjo mus atgal į vestibiulį ir vėl pasiteiravo, ar gali 
mums padėti. 

— Fabianas surezgė ištisą istoriją apie tai, kaip mes patyrėme 
laivo sudužimą ir kaip bangos išmetė mus į krantą netoli šios 
vietos. Tai buvo vykęs bandymas, bet aš mačiau, kad padavėjo 
jis neįtikino. Jis visą laiką vaipėsi ir pagaliau nutraukė Fabianą. 
Padėkojo jam už pasakojimą ir pasakė, kad mums nesą ko jau- 
dintis, mums negresia nemalonumai, nes jis čia tik dirba. Tad 
mes išklojome padavėjui visą tiesą ir tapome draugais. Netrukus 
visi trys jau rūkėme po cigaretę lauke, sode. 

— Padavėjas buvo vardu Epifanijas. Kilęs iš Gvajakilio, bet 
studijuojantis universitete Valstijose. Dirbo padavėju, kad galėtų 
susimokėti už mokslą. Jis sakė, kad alga labai gera, bet darbas 
gana neįprastas. 

— Aš... aš nežinau, ar jis sakė tiesą, ar tiesiog dėstė savo paties 
prasimanymus. Bet tai jo paties žodžiai. Liepė mums niekam apie 
tai neprasižioti. Kad tie žmonės, kuriuos matėme kambaryje, yra 
tam tikro klubo nariai, jie važinėja ir kelia tas... puotas. Keliauja 
laivu po visą pasaulį, valgydami nykstančių gyvūnų rūšis. Jis sakė, 
kad net savo laivą jie pavadinę Anti-Nojaus laivu. Nes plau- 
kioja rankiodami gyvūnus poromis, o paskui juos sunaudodami 
maistui. Atima jiems gyvastį, užuot juos saugoję. 

— Jis pasakojo ir pasakojo apie klubą, nepraleisdamas nė men- 
kiausios smulkmenos: kad savo laive jie turi specialų harpūną 
banginių medžioklei; kad prieš užmušdami mėlynkojus smi- 
gikus maitina juos šuniena, kad neatsiduotų žuvimi; kaip verda 
sriubą iš didžiųjų Galapagų vėžlių pagal senovinį receptą; kaip 
jie valgo viską, pradedant balandžių širdimis ir baigiant iguanos 
smegenimis ir barsuko kumpiu; kaip šios dienos valgiaraštis kaip 
ypatingus patiekalus siūlo raudonąją arą ir retą krabą, vadinamą 
Sele Laitfut. 

— Jam bekalbant pastebėjau, kad Fabianas vis labiau jaudinasi. 
Jis be paliovos pertraukinėjo padavėją, žodžiavosi ir keikėsi. 
Galiausiai pasakė: „Mes privalome kažką daryti“. Pasakiau, kad 
nežinau, ką galėtume padaryti, nebent papasakoti Rėjui, kai 
grįšime į paplūdimį. Bet Fabianas buvo kaip pakvaišęs. Jis pa- 
sakė, kad tai galimybė mums nuveikti ką nors herojiško. Pasakė, 

kad tai įprasmintų mūsų kelionę, kad ji neliktų tuščias reikalas. 
Pasakė... jis pasakė, kad nusileis į prieplauką, prakiurdys skyles 
Anti-Nojaus laive ir paskandins jį. 

— Kol susigaudžiau, kas dedasi, jis jau bėgo per sodą. Padavėjas 
man pasakė, kad Fabianas gali įkliūti į rimtą bėdą, jei pamėgins 
prieiti prie laivo, mat jis akylai saugomas, todėl aš jį nusivijau. Iš 
sodo, ties arkos pavidalo anga akmenyje, vedančia atgal į urvą, 
aš mačiau, kaip jis prasigavo į laivą ir kaip jį sugriebė vienas iš 
apsaugininkų. Jis buvo stambus, kur kas didesnis už Fabianą, 
pastvėrė jį ir sviedė... sviedė jį per bortą. Tada jis greičiausiai ir 
susitrenkė galvą. Tada ir paskendo. 

— Aš mėginau bėgti į prieplauką jam padėti, bet man nieko 
neišėjo. Dar nebuvau atsigavęs po paskutinio astmos priepuolio. 
Stovėjau praėjime, bandydamas atgauti kvapą, bet, atrodo, se- 
kundę netekau sąmonės ir nusiritau laiptais žemyn. Todėl mane 
ir surado toje oloje. 

— Štai kaip viskas atsitiko. Dabar matote, kad Amnezijos 
klinika čia niekuo dėta. Fabianas nebuvo iliuzijų auka. Jis žuvo, 
mėgindamas padaryti gerą darbą. Ar suprantate? 

— Ar suprantate? 


Dvidešimtas skyrius 


Bet koks galimas atsakymas į mano klausimą buvo grubiai 
nutrauktas skambaus pliaukštelėjimo — tai motina skėlė man 
antausį. Sudavė kaire ranka, ir jos vestuvinis žiedas skaudžiai 
užgavo man skruostikaulį. 

— Čia už tai, kad esi toks kvailas ir drįsti pasakoti mums 
šitokią idiotišką istoriją, — pareiškė ji žemu balsu, lyg kas nors 
iš sėdinčių prie stalo galėtų imti ir nenugirsti. Paskui kreipėsi į 
Suarezą: — Atsiprašau. Niekad nemaniau, kad Entis būtų toks 
begėdiškai įžūlus. 

Kas tiksliai vyko per sekančias kelias minutes, negalėčiau 
pasakyti, bet labiausiai reiškėsi motina. Prisimenu pasakymus 
„kvapą gniaužianti nepagarba“ ir „neįtikėtinai naivu“. Jai kalbant 
aš tyliai erzėjau, žiūrėdamas į Suarezą ir laukdamas pagalbos, bet 
nieko nesulaukiau. Jis lėtai, apgalvotai traukė savo cigaretę, tarsi 
toks būtų jo atsakas į nesibaigiantį motinos pamokslavimą — elgtis 
kaip įmanoma ramiau. Pagaliau aš atgavau žadą. Bet mano krūtinė 
buvo suspausta nuo nervinimosi ir astmos, ir aš prabilau beveik 
pašnibždom. 

— Kartais lengviau žmonėms leisti tikėti tuo, kuo jie nori 
tikėti. 

— Ką? — perklausė motina. — Ką tu pasakei? 

Aš maldaujamai žiūrėjau į Suarezą. 

— Tai jūs man šitą sakėte. Sėdint čia. 

Motina tik dar labiau įsikarščiavo. 

— Enti, kad ir ką jūs būtumėt šnekėję, negali būti jokio pa- 
teisinimo... 

Prapliupau iš naujo, stengdamasis iš paskutiniųjų. Visas mano 
dėmesys buvo sutelktas į Suarezą. Kol motina it suerzintas be- 
sikapojantis paukštis kamavo mane, jo veide kažkas pasikeitė. 
Blėsčiojanti pritarimo liepsna jo akyse, regėjos, nuo mano mal- 
daujančio žvilgsnio ir trūkčiojančio kvėpavimo įgavo naujos 

jėgos. Galiausiai jis iškvėpė srovę dūmų ir prakalbo, nutrauk- 
damas įsismaginusią motiną: 

— Minutėlę. 

Motina nutilo vidury sakinio. Suktelėjo galvą, kad pažvelgtų 
jam į veidą. 

— Jūsų pasimetimas žavus, ponia, — pareiškė blankiai šypsoda- 
masis. — Aš vertinu tą viešą pylą, kurią surengėte savo sūnui dėl 
manęs, nors ir be reikalo. Tiesą sakant, man Enčio pasakojimas 
pasirodė visai įkvepiantis ir įdomus. Taip pat ir vertinimas, kurio 
jis susilaukė. 

Motina kiek patylėjo. 

— Mane glumina, — pasakė ji, — kad jums atrodo teisinga pa- 
girti piktinantį Enčio vaizduotės skrydį. Manau, mes čia esame 
tam, kad sužinotume tiesą. 

— Mes ją sužinosime, vienaip ar kitaip. Vis dėlto meluočiau, 
jei sakyčiau, kad man nepatiko klausytis Enčio kalbos. 

— Tai, ką jis sakė, juokinga, — protestavo motina. — Puotos. 
Slaptos draugijos. Skandinami laivai. Niekas tuo nepatikėtų. 

— Mieloji moterie, jei net ir sutikčiau su jumis dėl to - o aš 
nesutinku — vis tiek turėčiau jums pasakyti, jog seniai esu metęs 
nevykusį įprotį tikėti tik patikimais ir rimtais dalykais. 

Jis leido sau trumpą šyptelėjimą — tolimą jo buvusio aš at- 
švaitą, sukurstytą ginčo — kuris netrukus dingo nuo veido. 

— Bijau, kad tai tik patvirtina mano įtarimus dėl jūsų ir jūsų 
lankstaus požiūrio į tiesą. Ne kartą savęs klausiau, turint omeny 
keistus dalykus, kuriuos mano sūnus šnekėdavo po savaitgalio 
viešnagių šiuose namuose, ar išmintinga leisti jam tai tęsti. — Ji 
trinktelėjo savo taurę su vynu, bet ji slystelėjo stalo briauna, 
aptaškydama vynu jai ranką. Ji mikliai nušluostė ją servetėle. 

Lėtai, grėsmingai Suarezas pasisuko į ją, sutelkdamas visą 
savo dėmesį. 

— Tikiuosi, iš mano įžanginių pastabų turėtų būti aišku, jog 
aš siekiau išvengti bet kokių apkaltinimų mūsų diskusijos eigoje. 
Būtų siaubinga, jei mes šią didžiulę tragediją —- ypač man asme- 
niškai, jei neprieštarausite — padarytume dar skausmingesnę, 

leisdamiesi į nemalonius abipusius kaltinimus. Nepamirškite, jog 
labiausiai tuos įvykius pagreitino jūsų sūnus. Prašau — leiskite 
man baigti. Man dabar aišku, jog dalis atsakomybės dėl to, kas 
atsitiko, tenka man. Tai tiesa, kad aš tam tikru mastu skatinau 
Entį nuolaidžiauti Fabiano iliuzijoms, kol jos buvo nepavojingos. 
Ir aš neatsiimu savo patarimo, — pridūrė, kol motina nespėjo 
įsiterpti. — Nepaisant Enčio pasirinkto būdo jį interpretuoti. 

— Jūs toks pat beprotis, kaip ir kiti, — pasakė motina. - O 
kaipgi faktai? 

Suarezas patraukė pečius siutinančiu judesiu, rodančiu, jog 
pokalbis baigtas, ir vėl ištiesė ranką į alyvuoges. 

Nebežinodama ko griebtis, ji atsisuko į mano tėvą: 

— Tu labai tylus. 

— Aš galvoju, - atsiliepė tas. 

Regėjos, Suarezui šis trumpas pasikeitimas replikomis suteikė 
daugiausia smagumo iš visko, ką šįvakar išgirdo. Būčiau galėjęs 
prisiekti, kad jis stengiasi užgniaužti šypsnį. 

— Ar tikrai nenori taurės vyno, Enti? — jis atrodė žvitresnis 
nei bet kada. 

Apgailestaudamas papurčiau galvą, bet širdyje triumfavau. 
Jis ir vėl mano pusėje. Užplūdo nuostabus palengvėjimas. Dar 
niekad nebuvo taip lengva kvėpuoti. Jaučiau, kaip mano krūtinė 
atsipalaiduoja ir prisipildo deguonies, nepaisant šleikščios suau- 
gusiųjų pasaulio atmosferos kambaryje, vyno, tabako ir alyvuogių 
kvapo. Bet tai dar nebuvo pabaiga. 

Suarezo veidas vėl surimtėjo. 

— Deja, Enti, tavo motina teisi. Mes dar nebaigėme. Kad ir kaip 
man patiko tavo istorija, mes abu žinome, kad ji ir tėra istorija. 

Aš nurijau seiles. 

— Gal tu ir nesuvoki, bet aš pats nuvažiavau į Pedraskadą, 
kol tu gulėjai ligoninėje. Atrodai nustebęs. Manei, aš nenorėsiu 
pamatyti vietos, kur žuvo mano sūnėnas? O kadangi taip nutiko, 
aš tiksliai žinau, kas tas tavo paslaptingasis pastatas. Nori, kad 
pasakyčiau? Tai vasarnamis, kurio savininkas — žmogus, valdęs 
šią šalį prieš dviejų ar trijų prezidentų kadencijas. Išėjęs į pensiją, 

jis pagaliau atsidėjo savo senai aistrai — astronomijai. Jokios kitos 
paslapties čia nesama. O kadangi jis nebuvo pats nepaperkamiau- 
sias iš visų mūsų politikų, aš rimtai abejoju, kad jo stichija būtų 
tokios retų gyvūnų rūšių puotos, kaip tu mums nupiešei. Kiek 
pamenu, jo laimėjimai aplinkosaugos srityje buvo vienas iš ne- 
daugelio girtinų veiklos aspektų per jo valdymo laikotarpį. Taip 
pat nemanau, kol dar nespėjai pasiūlyti, kad išėjęs į pensiją jis 
užsiėmė atminties sutrikimų gydymu. Kiek jį pamenu iš anų laikų, 
kai dar buvo poste, jam labai praversdavo selektyvi atmintis. 

Jis leido sau sukikenti iš savo pokšto ir vėl pažvelgė man į 
akis. 

— Enti, tavo pasakojimas mane sujaudino. Mintyse aš jam ploju. 
Bet dabar mums reikia žemiškos versijos, jei tu nieko prieš. 

— Tikrai? 

— Tai grynas formalumas. Žinau, nuobodus, bet būtinas. 
Kad ir ką tu turi man pasakyti, kaip banalu tai bebūtų, man 
reikia žinoti. Nuo šio vakaro tu galėsi prisiminti Pedraskados 
įvykius kaip tinkamas. Su mano palaiminimu. Pridėti visko, ko 
tavo širdis geidžia. Tai tavo išimtinė teisė. Bet pirma malonėk 
išdėstyti faktus. 

Jo balsas nelauktai surūstėjo. 

— Aš laukiu! 


Šį kartą aš kalbėjau labai tyliai, labai skubiai, į nieką nežiū- 
rėdamas. Manęs nėkart nepertraukė. 

— Mes nuolat kits kitam pasakodavome nebūtus dalykus. Tai 
buvo mūsų įprotis. Maniau, kad mes abu žinojome, kada perlen- 
kiame lazdą ir kada sustoti. Tačiau Pedraskadoje riba buvo per- 
žengta. Fabianas pasakojo vis daugiau istorijų, kurios nepanašėjo 
į tiesą. Ir aš... sakyčiau, aš pradėjau šiek tiek pavyduliauti. 

Tai prasidėjo jau kelionėje. Išvakarėse prieš mums įsėdant į 
kalnų traukinį. Jis dingo visai nakčiai ir paliko mane vieną tame 
keistame miesteliūkštyje, nenusakomoje vietoje. Vien rūkas ir 
kalnai. Tame viešbutyje, pas trenktą senę, su tais jos čirškiančiais, 
krebždančiais, teršiančiais paukščiais visuose kampuose. Mane tai 


227 


velniškai išgąsdino. Per visą naktį beveik akių nesudėjau. Buvau 
pasiruošęs apsisukti ir vienas grįžti namo. 

— Ir kai pagaliau rytą jis pasirodė, tai net neatsiprašė. Tik su- 
skiedė tą nesąmonę apie viešnamį, kaip ir su kuo sugulė, po to 
įkliuvo į bėdą, nes neužmokėjo sąvadautojui. Aš ant jo niršau. 
Ir nutariau atkeršyti. 

— Paskui, jau traukinyje, mes bendravome su tuo vaikinu — ke- 
leiviu — ir dėl kažkokių priežasčių jis atidavė mums visą savo žolę. 

Dvejodamas aš pažvelgiau į motiną. Sulig pastaraisiais mano 
žodžiais ji kilstelėjo kėdėje, išlenkdama antakį, bet išsaugojo 
šaltakraujiškumo likučius ir manęs nepertraukė. 

— Manau, jis tiesiog norėjo pasirodyti dosnus. Šiaip ar taip, 
Fabianas buvo pamalonintas, ir likusią kelionės dalį jis ją rūkė. 
Spėju, kad jam tai buvo savos rūšies atsipalaidavimas. Bet jis vis 
tiek buvo kaip nesavas. 

— Pedraskadoje Fabianas savotiškai... grįžo į vaikystės stadiją, 
bent taip aš apibūdinčiau jo būklę. Jis kiaurą dieną žaidė su Sole, 
Rėjaus dukrele. Vadino ją savo mažąja sesyte. Tai buvo gana 
keista, bet iš kitos pusės, jis buvo toks laimingas, kokį seniai 
bebuvau matęs, taigi aš per daug dėl to nesirūpinau. 

Paskui, antrą mūsų dieną Pedraskadoje, pasirodė ta danė, jūrų 
biologė. Išsinuomojo ten pat namuką. Mus abu iš pirmo žvilgsnio 
patraukė jos išorė. Plius ji atrodė... paslaptinga. Mįslinga. 

— Ji sekė pajūriu nugaišusį banginį. Jį kasvakar išplaudavo 
bangos, paskui jis vėl grįždavo į jūrą, ir ji pjaustė iš jo griaučius 
muziejui. Jai tai buvo tapę kaip ir tikslu. 

— Mudu iš paskutiniųjų stengėmės su ja susidraugauti, bet ji 
buvo šalta ir santūri. Kai tik paklausdavom ko nors apie jos gyve- 
nimą, ji vengdavo atsakyti ir atrodė, kad nė kiek mumis nesidomi. 
Taigi, kol ji per visą dieną klūpojo vandenyje, pjaustinėdama tą 
banginį, mes sėdėjome stebėdami ją ir grynai juoko dėlei lyg ir... 
išgalvojome jos praeitį. Net davėme jai naują vardą. Pavadinome 
ją Sele Laitfut, kaip tuos krabus, kurie veisiasi Galapaguose. 

— Galiausiai kitą vakarą ji mažumą atsipalaidavo ir papasakojo 
mums šį bei tą tikro iš savo praeities. Jai teko nemažai iškentėti. 

Kažkaip sugebėjo ištekėti už to baisaus vyrioko, kuris ją nuolat 
mušdavo. O kai ji padavė skyryboms, jis taip persiuto, kad mė- 
sininko peiliu nupjovė jai pirštą su vestuviniu žiedu. Pasakė, esą 
jei ji nenorinti gyventi su juo, tai padarysiąs taip, kad ji niekada 
nebegalėtų užsimauti vestuvinio žiedo. 

— Aš žinau. Klaiku. Ji aiškiai buvo smarkiai sukrėsta, ir aš 
jaučiau kaltę, kad mes buvome tokie landūs ir privertėme ją 
išsipasakoti. Tačiau Fabianas reagavo keistai. Spėju, kad jos pa- 
sakojimas paveikė jį kaip savotiškas iššūkis — sakytum, pajuto 
pavojų, kad yra nustumiamas į šešėlį, ar kaip. Atsakydamas jis 
papasakojo visiems prie laužo tikrą tiesą apie tą savaitgalį, kai 
žuvo jo tėvai. Manau, tai buvo pirmas kartas, kai jis atvirai apie 
tai prabilo. 

— Ir kokia buvo toji tiesa? — tyliai paklausė Suarezas. 

Aš padelsiau. 

— Jis sakė, kad jaučia atsakomybę dėl tėvų mirties. Kad jis 
žinojo, jog tėvas turi romaną su jų tarnaite, buvo užtikęs juos 
tarnaitės sandėliuke, ir jei būtų viską papasakojęs motinai, jo 
tėvai nebūtų tą savaitgalį išsiruošę į žygį. Jis buvo įsitikinęs, jog 
pražudė juos. Arba, kad dėl jo kaltės ji dingo. 

Aš pakėliau akis. Tėvas nejaukiai dėliojo alyvuogės kauliuką 
iš vienos rankos į kitą. Motina atrodė susirūpinusi ir nė trupučio 
nebepykstanti. Ir — ko niekad nebūčiau tikėjęsis išvysti - Sua- 
rezas verkė. 

— Enti, prašau, tęsk, — pasakė sumirksėjęs, kad atsikratytų 
užsilikusios ašarėlės. Toji nedviprasmiškai laštelėjo ant stalo. 

Aš svyravau. 

— Man viskas gerai. Prašau tęsti. 

— Fabianas manė, kad aš einu išvien su Sele prieš jį. Jis taip 
siuto ant manęs, jog net neleido man miegoti mūsų namelyje, 
ir aš pernakvojau paplūdimyje. Kai rytą nubudau, Selė jau buvo 
išvykusi. Net neatsisveikinusi. Bet Fabianas buvo pernelyg už- 
siėmęs savo kvailais lobio ieškojimo žaidimais su Sole, kad tą 
pastebėtų. Nutariau kuriam laikui dingti ir išėjau pasivaikščioti 
po miestą. Tai buvo ypatinga vieta — gatvėje purvo iki kelių, nes 

buvo gausiai lyta, ir nieko aplinkui nesimatė, išskyrus žvejus ir 
gaidžius — bet galiausiai aš aptikau barą ir užėjau išgerti alaus. 
Ten susipažinau su banglentininku, apsistojusiu miestelyje, ir jis 
pasiūlė man parūkyti kažkokio šlamšto. Nežinau, kas ten buvo, 
bet pasijutau klaikiai blogai ir nusprendžiau dingti iš ten, tačiau 
nenorėjau grįžti į namukus. 

— Tuomet prisiminiau, ką Rėjus man buvo sakęs apie po- 
žeminę srovę, tekančią po jo namukais ir tolyn į krioklį, tad 
ieškodamas, kuo dar užsiimti, pagalvojau, kad eisiu jo paieškoti. 
Buvau pasiryžęs parodyti Fabianui, kad sugebu ir be jo smagiai 
leisti laiką. 

— Tai buvo pasibjaurėtinas reginys. Ta vieta, kur bėgo vanduo, 
buvo tikra kloaka, išvien vabalai, mėšlas ir dumbliai. Vadinamasis 
„krioklys“ buvo viso labo vandens srovelė iš betoninio vamzdžio. 
Sprendžiant iš kvapo pamaniau, kad tai kanalizacijos nuotėkos 
iš miestelio, arba vandenyje pūva nugaišęs gyvūnas. Būdamas 
apdujęs, vis tiek pabandžiau ten išsimaudyti, bet susivėmiau 
nuo dvoko. 

Grįždamas atgal į namuką, musėms zvimbiant apie mano 
smirdantį veidą, aš kuo toliau, tuo labiau niršau ant Fabiano. 
Visa mūsų kelionė tebuvo sėdėjimas tame kvailame paplūdimyje, 
tuščias laiko gaišimas. Dar galvojau, jog Fabianas bus išbaidęs 
Selę savo agresyviu elgesiu, ir supratau, kaip mane išerzino jo 
troškimas būti kiekvienos istorijos centrine figūra. Dar daugiau, 
jis vėl mane paliko dėl dešimtmetės mergaitės, paliko vieną visai 
dienai pramogauti srutose. Kuo daugiau apie tai galvojau, tuo 
labiau pykau. 

— Radau jį siaubingos būklės. Jis ir vėl buvo išgėręs. Be to, jį 
buvo apsėdęs įprotis valytis veidą grynu alkoholiu, ir jis atrodė 
baisiai. To dar negana, jis buvo susikivirčijęs su Sole. Nieko 
rimto ten nenutiko, ji tik paslydo uolos duburyje, kai jie ieškojo 
krabų — bet man tai buvo dingstis išlieti ant jo viską, kas manyje 
buvo susikaupę, kai parėjau į namuką. Apkaltinau jį išdavyste, kad 
jis šitiek laiko praleidžia su Sole. Buvau taip įpykęs, kad nebeži- 
nojau, ką šneku. Aš netgi apkaltinau jį mėginimu... tvirkinti ją. 

— Tada pasakiau jam, kad buvau su Sele. Pasakiau, kad visą 
dieną smaginomės vieni du po gražiu kriokliu. Žinoma, tai buvo 
nesąmonė, bet aš norėjau atkeršyti už jo elgesį su manim. Jis 
buvo pažeidžiamos būsenos, ir aš žinojau, kad patikės manimi. 
Štai dėl ko jis taip persiuto. Štai kaip viskas prasidėjo. 

— Mes prišnekėjome kits kitam daug kvailysčių, bet manau, 
kad daugiausia apie mūsų pabėgimą iš namų —- tai pradėjo mus 
slėgti. Tai jau nebeatrodė žaidimas. Mes... mes taip pat minėjome 
ir Amnezijos kliniką, ir jis klykė ant manęs, kad aš nė iš tolo ne- 
galvojau jam padėti, sufabrikuodamas tą laikraščio iškarpą. Kad 
mūsų kelionė buvo į naudą tik man, o ne jam. Paskui jis leidosi 
bėgti aplink uolą, kad pabandytų užlipti prie pastato. 

— Jis jau buvo tame urve lankęsis ir todėl žinojo, kad potvynis 
nekelia pavojaus, jei laiku ten užsikari, bet aš to nežinojau, taigi 
nusekiau iš paskos, nes maniau jį pateksiant į bėdą. 

— Kai pasivijau jį, mane jau buvo beištinkąs astmos prie- 
puolis — aš tik norėjau stabtelti, atgauti kvapą ir pasikalbėti. Bet 
jis buvo labai piktas. Baigėsi tuo, kad mes susipešėme ten ant 
akmenų, rėkdami ir stumdydami vienas kitą. Galop abu kažkaip 
atsidūrėme vandenyje ir susitrenkėme galvas. Man pavyko išsi- 
kepurnėti ir užlipti į urvą. Tačiau jo niekur nesimatė. Paskui aš, 
regis, apalpau. 

— Jūs norėjote tiesos. Štai jinai. 


Tėvas išmetė alyvuogės kaulelį, ir šis dzingtelėjęs nukrito į 
dubenį. Motina neatitraukė niūraus žvilgsnio nuo grindų. 

Suarezas įdėmiai žiūrėjo į mane, paskui lėtai iškvėpė. Bandžiau 
sugauti kokį nors signalą iš jo, ženklą, kad jis tebėra mano pusėje. 
Tačiau žiburiukas jo akyse buvo užgesęs visiems laikams. 

— Taigi, — ištarė jis pagaliau.— Šį tą išsiaiškinome: tu nutarei 
įerzinti Fabianą, kurio būklė esamomis aplinkybėmis buvo labai 
nekokia, kad atsikeršytum dėl kažkokios nekaltos vaikėziškos 
istorijos. 

— Turiu su tuo sutikti, Enti, — tyliai pasakė motina. - Man 
tavo elgesys atrodo labai neatsakingas. Netgi piktavališkas. 

— Bet tai jums parodo — tai jums įrodo — kad tai ne dėl 
straipsnio. Amnezijos klinika neturėjo su tuo nieko bendro. Jis 
tiesiog buvo pakvaišęs kaip nežinau kas, ir tiek! 

— Tavo dėka, - šaltai pareiškė Suarezas, — mes niekada nesu- 
žinosime, kaip buvo iš tiesų. Viena yra tikra: aš niekuomet sau 
neatleisiu, kad nepasišnekėjau kaip reikiant su Fabianu apie jo 
tėvus. Ką tu pasakysi. — Jis papurtė galvą. — Feliksas Moralesas 
smaginosi su tarnaite. Turėjau žinoti, kad tas mažasis susiraukęs 
kalniečių bernužėlis nesusilaikys, nekišęs nagų prie saviškių. 

Motinai pastarieji žodžiai nepatiko. 

— Palaukite. Nėra jokio pateisinimo... 

— Ką jūs išmanote? — atrėžė Suarezas. Jo balse pasigirdo 
nauja gaida. Negirdėtas anksčiau pyktis, nuo kurio man pasi- 
darė silpna. 

— Pakankamai daug, jei norite žinoti, — atsakė motina, - Bet 
šiomis aplinkybėmis, ypač kai kalbama apie toleranciją šioje 
šalyje, aš verčiau prikąsiu liežuvį. 

Suarezas nusijuokė ypatingu niekinančiu, nepadoriu juoku. 

— Senjora, prašau dėl manęs neslėpti savo pažiūrų. Manau, 
pati pamatysite, kad aš pakankamai stiprus jus išklausyti. 

Pasakiau motinai, kad nutiltų ir leistų kalbėti man. To tik ir 
betrūko, kad pokalbis nusiristų iki jos pamėgtų socialinių išpuolių 
lygio. Paskui atsigręžiau į Suarezą. 

Kurį laiką kalbėjau. Griebiausi visokių pasiteisinimų, prieš- 
taraujančių vienas kitam: Aš nemaniau, kad Fabianas taip rimtai 
į tai pažiūrės. Norėjau, kad jis pasijustų geriau. Jūs sakėte, tikrovė 
gali būti nuvilianti. Sakėte, jog kartais lengviau leisti žmonėms tikėti 
tuo, kuo jie nori tikėti. Sakėte, kad sielvartas mums visiems užduoda 
skirtingus klausimus. Jūs ir jūsų kvaili šmaikštūs aforizmai visiems 
gyvenimo atvejams. Tai jūs. Tai jūsų, o ne mano kaltė. 

Motina didvyriškai puolė manęs ginti. 

— Tikra tiesa. Visų pirma, kieno įtakos veikiami berniukai 
nutarė pabėgti? — klausė ji. — Kiek galiu spręsti, jūs ne tik palai- 
kėte, bet ir aiškiai kurstėte tą „sauvališką“, kaip apibūdinote, jūsų 
sūnėno prigimtį, ir aš neįsivaizduoju, kad mano sūnus ryžtųsi pra- 
leisti pamokas ir pervažiuoti pusę šalies be jūsų paskatinimo. 

— Net žmogui, apkaltintam „lanksčiu požiūriu į tiesą“, yra 
aišku, jog tai nesąmonė, — pasakė Suarezas. — Tai neturi nieko 
bendra nei su manim, nei su Fabianu. Tai turi bendra su jūsų 
sūnumi. 

Jo akyse įsižiebė pagiežinga ugnelė, kuri drauge su nusika- 
mavusia išvaizda sukūrė naują jo veido išraišką. Atsisuko į mane 
tarsi urzgiantis pitbulis apsiseilėjusiais nasrais. 

— Tu esi parazitas. Gegutė. 

Aš krūptelėjau. 

Jis dūrė pirštu į mane, kiekvieną žodį ištardamas su širdį 
pykinančiu tikslumu. 

— Ir kaip gegutė, dedanti kiaušinius į silpnesnio paukščio lizdą, 
tu esi vandalas ir niekas daugiau. 

— Silpnesnio? Kaip galėjo Fabianas būti silpnesnis? — teisi- 
nausi aš. 

— Tu nuolat persigandęs. Tu esi bailys. Todėl iš tavęs galima 
laukti visko. Štai ką tau pasakysiu: tai tu jį pražudei. 

— Gana. — Dar niekada nebuvau girdėjęs tokio ryžtingo tėvo 
balso. Pamaniau, į kambarį bus įėjęs kažkoks naujas žmogus. - Jis 
tik berniukas. 

— Jis pakankamai suaugęs, — atšovė Suarezas. 

Suarezas atsistojo. Nužirgliojo prie durų ir kone absurdiškai 
melodramatiškai nusispjovė ant grindų. 

— Išeik, — pasakė. — Tu joks sumautas pasakotojas. 

Mes visi trys sėdėjome be žado, nuo šoko negalėjome krus- 
telėti. 

— Išeik, — pakartojo jis, virpėdamas iš įsiūčio. — Kol neuž- 
siundžiau Bairono ant jūsų visų. 

— Suarezai. Prašau. — Buvau pasiryžęs neverkti, bet buvo per 
vėlu. Mano skruostus jau vagojo ašaros, ir jaučiau jas kaupiantis 
galugerklyje. Mėginau rasti daugiau žodžių, bet nebeturėjau 
kvapo jiems ištarti. Tegalėjau vien švokšti. 

Motina sparčiai žengė lauk iš kambario, nežiūrėdama į Sua- 
rezą, O tėvas tuo tarpu padėjo man atsistoti. Jau tarpdury Suarezas 
pasakė: 

— Dar vienas dalykas, Enti, kol neišėjai. Tavim dėtas aš ne- 
būčiau toks tikras, kad Fabianas melavo apie viešnamį. Mano 
šeimai būdingas tam tikras polinkis į kekšes. Kaip ir, žinoma, į 
istorijų pasakojimą. — Jo nesugebėjimas valdytis vėrė širdį. — Fa- 
biano pasaulis buvo fantastiškas, nes turėjo toks būti. Koks tavo 
pasiteisinimas? 


Ir štai paradinės Suarezo namų durys užsivėrė man pasku- 
tinį kartą. Mums išėjus išgirdau motiną murmant: „Koks baisus 
žmogus“. Balsas buvo tolimas, kaip iš po žemių, be ryšio. Veidą 
man dilgčiojo nuo visos supančios aplinkos netikrumo. Egzo- 
tiškos Bairono rožių lysvės ir kaktusai, baltintos namo sienos, 
raudona kelio žemė, mūsų kvailas praktiškas automobilis — man 
atrodė, kad visa tai bet kurią akimirką išsisklaidys ir paliks mane 
vieną. Toptelėjo, jog nė neatsisveikinau su Baironu ir Eulalija, 
tačiau tuo metu tas nė truputėlio nerūpėjo. 

Tiesą sakant, stipriausias mano išgyvenamas jausmas buvo 
apgailestavimas. Ne dėl to, ką padariau Pedraskadoje, ir net ne 
dėl to, ką pasakiau bibliotekoje. Aš gailėjausi, kad sutrikdžiau 
Suarezą ir priverčiau jį šitaip nerangiai nusimesti kaukę. Sulig šiuo 
vieninteliu šaltakraujiškumo praradimu atėjo galas paskutiniajai 
iš šviesių iliuzijų, palaikančių mano gyvenimą Ekvadore. 

Motina pabandė kaip mokėdama mane paguosti. 

— Enti, tu juk supranti, kad iš tiesų jis pyksta visai ne ant 
tavęs? 

Ji pradėjo dar kažką sakyti, man įsėdus į mašiną, po to pa- 
matė mano veido išraišką ir nutilo. Bet kokiems pokalbiams jau 
buvo per vėlu. Tylėdami važiavome namo ištuštėjusiu greitkeliu, 
nykiai apšviestu blausių gatvės šviesų. Kai riedėjome pro Senąjį 
miestą, kalkėmis baltinti fasadai ir tuščios grįstos gatvės teikė 
jam vaiduokliško panašumo į apleistą teatro sceną. Piktinausi, 
kad visi tie spalvingi žmonės, perdien bruzdėję čia, buvo dingę 
iš akių dabar, per mano paskutinę kelionę, kai man visų jų la- 
biausiai reikėjo. 


Dvidešimt pirmas skyrius 


Kitą popietę aš stovėjau oro uoste atsisveikindamas su tėvu, 
vis dar negalėdamas patikėti, jog už pertvaros nepasirodys žmogus 
apnešiotu kostiumu, lydimas besišaipančio Fabiano, ir nepasakys 
man, jog viskas tebuvo pokštas. Tėvai turėjo pasilikti Ekvadore 
dar kelioms savaitėms baigti tvarkyti savų reikalų, ir mane skry- 
džio pabaigoje Hetrou oro uoste turėjo pasitikti dėdė, kurį aš vos 
prisiminiau ir kuris turės manim rūpintis, iki jie grįš. Norėjau 
paprašyti tėvo, gal kaip nors vis dėlto galėčiau dalyvauti Fabiano 
laidotuvėse rytojaus dieną, bet per ilgai delsiau. Mano bagažą 
jau patikrino, ir mažiau nei po valandos mano ryšys su Karakasu 
nutruks. 

— Šitą paketą atvežė tau šįryt, — pasakė tėvas. — Nuo Suarezo. 
Atgabeno tas jo milžinas vairuotojas. Greičiausiai kas nors iš 
Fabiano daiktų, ką jis norėjo atiduoti tau. 

Aš paėmiau iš jo sunkų keturkampį ryšulį, įvyniotą į rudą 
popierių ir standžiai apsuktą maskuojančia juosta. 

— Iki, drauguži, — pasakė tėvas, apkabindamas mane. — Kai 
tik atskrisi, iškart mums paskambink. Ir pasistenk kurį laiką per 
daug apie visa tai negalvoti, jei gali. 

— Pasistengsiu, — atsakiau. 

Mes neaptarinėjome nusikaltimo, kurį padariau sufabrikuo- 
damas laikraščio straipsnį, ar nedidelio tėvo bendrininkavimo 
tame reikale. Bet aš nutariau, jog bus galybė laiko pakalbėti apie 
tai vėliau. Fabiano mirtis buvo pokalbio tema, kuri dar labai 
ilgai neišsisems. 

Priėjau pasų kontrolę su paketu vienoje rankoje ir rankiniu 
bagažu kitoje, stabtelėdamas prie durų pamoti tėvui. Dar spėjau 
pamatyti, kaip jis perbraukia akis prieš pasisukdamas išeiti iš oro 
uosto pastato. 

Muitinės pareigūnas, vilkintis šviesiai ruda uniforma ir su 
didžiuliu pistoletu už diržo, stovėjo už ilgo stalo šalia rentgeno 

spindulių įrangos. Pamačiau, kaip sužibo jo akys išvydus besiar- 
tinantį gringo - kitaip tariant mane -— su įtartinu rudo popieriaus 
ryšuliu. 

— Kas pakete, berneli? — pasiteiravo. Nuo jo bjauriai trenkė 
išsivadėjusia kava ir pigiu juoduoju tabaku, sumišusiu su blogu 
burnos kvapu. 

— Nežinau tiksliai, — pasakiau, — tai dovana. 

— Liaukis, sūnau, juk žinai taisykles. Jei neišpakuosi, mes 
negalėsime leisti tau pasiimti jo į lėktuvą, nepažiūrėję, kas ten. 

— Žinoma, - tariau dėdamas ant stalo paketą ir kelionės 
krepšį. 

Pareigūnas iš kišenės išsitraukė peilį ir perrėžė paketo šoną. 
Sugrūdo rankas abipus atsiradusio plyšio ir šiurkščiai perplėšė. 
Ryšulys buvo gerai supakuotas, bet neatsilaikė prieš grubų spau- 
dimą ir prasižiojo, parodydamas kažkokį daiktą, susuktą į seną laik- 
raštį. Muitininkas, ligi šiol darbavęsis poroje su kitu tarnautoju, 
nė kiek ne malonesnės išvaizdos, tik keliais svarais stambesniu, 
vienoje pusėje laikraštį pradrėskė. Išvydau tiesių juodų plaukų 
kupetą ir užuodžiau pažįstamą konservantų kvapą. Sūrymo ir 
ligoninių kvapą. 

— Ar žinai, kas tai? — paklausė muitininkas. 

— Nesu tikras, bet turiu tokią nuojautą, kad tai gali būti 
tsantza, — pasakiau. — Šuarų džiovinta galva. 

Vyras išplėtė akis. 

— Ką, tikrai? Jei tai tiesa, turėsi sumokėti nemenką mokestį 
už išvežimą, supranti? Ir man reikės tavo eksporto licenzijos. 

Ašatsidusau. Atrodo, išvykti nebus toks jau paprastas reikalas. 
Mintyse jau pradėjau skaičiuoti, kiek laiko prireiks tėvui pasiekti 
mašiną ir parvažiuoti namo, kad galėčiau jam paskambinti ir pa- 
prašyti, kad išsyk vėl grįžtų į oro uostą paimti manęs. Kita vertus, 
tai reiškė, jog rytoj aš tikrai dar būsiu neišvykęs ir galėsiu dalyvauti 
laidotuvėse. Juk neuždraus man to, jei aš dar būsiu čia? 

Muitininkas pakėlė galvą, suėmęs už plaukų, ir ištraukė ją iš 
ryšulio. Sudžiūvęs veidas išsmuko lauk pro ryšulio kiaurymę — 
groteskiška gimdymo karikatūra. 

Pareigūnas be ceremonijų iškėlė galvą, leisdamas jai lėtai 
suktis po ištiesta ranka, ir įsižiūrėjo į nemokšiškai susiūtus akių 
vokus. Nusišaipė, prapliupo juoku ir kyštelėjo ją savo kolegai 
panosėn — suprask, gąsdino. 

— Viskas gerai, vaike, — pasakė šypsodamasis ir bumbtelėjo ją 
ant rudo popieriaus, juostų ir laikraščio skiaučių krūvos. — Labai 
gražu. Nežiopsok. Imk savo tsantza ir keliauk iš čia. 

— Norite pasakyti, kad man nereikia eksporto licenzijos? — pa- 
klausiau. 

— Tau reikėtų eksporto licenzijos, —- paaiškino muitininkas, — 
jei tai, ką čia turi, panėšėtų į tikrą sudžiovintą galvą. O čia tėra 
padirbinys iš kiaulės odos. Tikiuosi, kad nepermokėjai tam, iš 
kurio tą daiktą gavai. Laimingo skrydžio. 

Jiedu dar pasivaipė, kol aš bandžiau iš naujo supakuoti ryšulį, 
ir netrukus įsmeigė akis į kitą auką. Aš patraukiau prie išvykimo 
vartų. 

Dar tebelaukdamas lėktuvo pajutau, kaip mano prisiminimai 
pradeda kietėti ir jungtis tarpusavy. Atskiri atvejai jau pradėjo 
sueiti į vieną, o įvairūs nutikimai transformuotis į tai, kam, mano 
įsivaizdavimu, derėjo nutikti. Paprastas muitinės patikrinimo 
veiksmas sukėlė pradinę manosios amnezijos stadiją. 

Kai lėktuvas įsibėgėjo, kaupdamas jėgas atsiplėšti nuo 
slėnio dugno ir palikti dubens pavidalo įdubą kalnuose, aš 
pažvelgiau į Naująjį miestą, bandydamas atpažinti mūsų namą 
ir įžiūrėti balkoną, kur drauge su tėvu praleidome tiek lai- 
mingų popiečio valandų, smagiai kurdami neįtikėtinus paaiš- 
kinimus iš apačios sklindantiems garsams. Gyvenimas Kite jau 
ėmė rodytis miglotas, Ekvadorui po truputį tampant Mano 
Ekvadoru, apie kurį pamėginau pradėti kurti įdomią istoriją iš 
mudviejų su Fabianu išgyvenimų, po to lioviausi ir priminiau 
sau, jog tokie ketinimai nebeturi prasmės. Be to, nebeliko 
kam manęs išklausyti. 

Galbūt galvos dovanojimas reiškė, kad Suarezas man atlei- 
džia, o gal ir ne. Jis nepridėjo jokio raštelio. Teisybę pasakius, 
aš nepajutau atleidimo. Tsantza turėjo atitekti Fabianui, o dabar 

priklausė man, ir aš nejaučiau nieko kito, vien šaltą prakeiksmo 
leteną ant savo gerklės. 

Kai jau buvome ore, troškioje prastos kavos ir nusidėvėjusių 
oro filtrų atmosferoje ir skridome virš Andų, aš atplėšiau žvilgsnį 
nuo galvos, gulinčios man ant kelių, ir pažvelgiau pro langą. 
Žiūrėti į ugnikalnius iš viršaus nebuvo smagu. Lėktuvas skrido 
taip arti kai kurių, jog beveik galėjai iš arti pamatyti jų kraterius, 
kiaurymes bei visa kita. Tai neatrodė teisinga. Ne tokio vaizdo 
aš buvau nusipelnęs. Būnant ten apačioje, mieste, jie gali jus 
nustebinti. Jie turi galios. Štai kaip viskas turėtų būti. Toji jėga 
gali pasireikšti, kai sėdatės į džipą, rengdamiesi važiuoti į už- 
miestį žaisti teniso, ar perkate vienintelį loterijos bilietą iš aklo 
pardavėjo dulkėtoje Senojo miesto gatvėje. Tik apsidairyk, ir 
štai jie, kai visų mažiausiai to tikiesi - valgomųjų ledų pavidalo 
viršukalnės, mirgančios greitkelyje anapus daugiabučių namų 
ar žvilgčiojantys į tave pro bažnyčių varpines. O kartais, jei atsi- 
dursi reikiamoje vietoje, pritrenkiantis vaizdelis: suki už kampo, 
galva užimta reikalais, ir BUM - ugnikalnis braunasi per miestą 
ir užklumpa tave tiesiog čia, leisdamas tavo sąmonei suvirškinti 
atstumus ir mastelių skirtumus, kol pasijunti tviskančio sniego 
apakintas, kalno didybės priblokštas, be kvapo nuo savo men- 
kumo pajautimo. Čionai, iš to seno išgverusio keleivinio lėktuvo, 
galėjai jį pamatyti kaip ant delno. Aš nenorėjau jo matyti kaip 
ant delno. 


Aš niekuomet daugiau nesugrįžau į Kitą tikrovėje, nors dau- 
gybę kartų repetavau grįžimo sceną savo galvoje. Tai jaudinanti 
kelionė. Jūs leidžiatės į žemą, žaluma tvinstantį, terasom išsi- 
dėsčiusį žemdirbystės slėnį ir rusvas prieškalnes, ir staiga neį- 
tikėtinai, absurdiškai pasirodo miestas, išsidriekęs lyg išmėtyti 
lošimo kauliukai ant žalios slėnio gelumbės ir laukiantys jūsų. 
Laukiantys naujo lošėjo, prisiartinsiančio prie gelumbe aptraukto 
stalo išbandyti laimės. Iš techninės pusės žiūrint lėktuvas lei- 
džiasi, bet jausmas toks, lyg jam reikėtų staigiai padidinti aukštį, 
kad persiristų per įdubos briauną ir nutūptų slėnyje. Ir šis kalnų 

kliūties įveikimas atrodo atsitiktinis nors tu ką, tarsi pilotas pa- 
skutinę minutę būtų pakeitęs maršrutą, norėdamas išbandyti 
pirmą pasitaikiusį nutūpimo taką, kurio anksčiau niekad nėra 
matęs. Kapitonas čia visuomet praleidžia triuko momentą. Jis 
tiesiog kartoja tą pačią nuvalkiotą seną litaniją apie saugos diržus 
ir cigaretes, kurias privalu užgesinti. Noriu, kad nors vieną kartelį 
jis pakeltų balsą, derindamasis prie visiškai neįtikėtino vaizdo, 
kurį aš regiu pro langą: 

Senoras y sefiores*, kalba jūsų kapitonas. Mes netrukus pasiek- 
sime mūsų kelionės tikslą, todėl prašome pakelti sėdynių nugarėles 
ir — Jėzau Kristau! Kas tai? Miestas debesyse! Greičiau —- keiskime 
kryptį! 

Taip niekuomet nebūna. Bet aš neprarandu vilties. 


* Ponios ir ponai (isp.) 

Entis, ramus astmatikas berniukas, gyvenantis Kite, Ek- 
vadore, užmezga artimą draugystę su patraukliu, spalvin- 
gu Fabianu. Fabianas pasižymi visom savybėm, kurių 
neturi Entis - jis gražus, atletiškas, populiarus. Negana 
to, jis gyvena su nepakartojamu ekscentrišku dėde, kuris 
leidžia gerti ir rūkyti bei labai mėgsta porinti nebūtus 
dalykus savo įmantrioje bibliotekoje, pilnoje visokių 
neįprastų daiktų. Tvirtėjant berniukų draugystei, jų pa- 
sakojimai tampa vis sudėtingesni, kol jie patys nebeskiria 
pramano nuo tikrovės. Jiems išsiruošus kelionėn į pajūrį, 
priklausomybė nuo vaizduotės nuveda juos į niūresnę ir 


pavojingesnę teritoriją... 


